Hvala vam lijepa gospodine predsjedniče Hrvatskog sabora. Gospođe zastupnice, gospodo zastupnici ja vas sve srdačno pozdravljam i želim dakako još jedanput istaknuti makar je to već rekao predsjednik Hrvatskoga sabora, da je predsjednik Republike Hrvatske gospodin Stjepan Mesić na temelju svojih ustavnih ovlasti, povjerio mi mandat za sastavljanje Vlade Republike Hrvatske. Zajedno sa našim koalicijskim partnerima HDZ-om preuzima odgovornost upravljanja državom u skladu sa voljom birača koja je iskazana na zadnjim parlamentarnim izborima. Dozvolite gospodine predsjedniče Sabora, gospođe i gospodo zastupnici da na temelju članka 109. stavka 1. Ustava Republike Hrvatske, predložim sljedeće članice i članove Vlade Republike Hrvatske. JADRANKU KOSOR za predsjednicu Vlade Republike Hrvatske, DAMIRA POLANČECA za potpredsjednika Vlade Republike Hrvatske i ministara gospodarstva, rada i poduzetništva, Gospodina BOŽIDARA PANKRETIĆA za potpredsjednika Vlade Republike Hrvatske i ministara regionalnog razvoja, šumarstva i vodnoga gospodarstva, Gospođu ĐURĐU ADLEŠIĆ za potpredsjednicu Vlade Republike Hrvatske, Gospoda SLOBODANA UZELACA za potpredsjednika Vlade Republike Hrvatske, Gospodina GORDANA JANDROKOVIĆA za ministra vanjskih poslova i europskih integracija, Gospodina IVANA ŠUKERA za ministra financija, Gospodina BRANKA VUKELIĆA za ministara obrane, Gospodina TOMISLAVA KARAMARKA za ministra unutarnjih poslova, Gospodina IVANA ŠIMONOVIĆA za ministara pravosuđa, Gospodina BOŽIDARA KALMETU za ministra mora, prometa i infrastrukture, Gospodina PETARA ČOBANKOVIĆA za ministra poljoprivrede, ribarstva i ruralnog razvoja, Gospođu MARINU MATULOVIĆ DROPULIĆ za ministricu zaštite okoliša, prostornog uređenja i graditeljstva, Gospodina DARKA MILINOVIĆA za ministra zdravstva i socijalne skrbi, Gospodina RADOVANA FUCHSA za ministra znanosti, obrazovanja i športa, Gospodina BOŽU BIŠKUPIĆA za ministra kulture, Gospodina TOMISLAVA IVIĆA za ministra obitelji, branitelja i međugeneracijske solidarnosti, Gospodina DAMIRA BAJSA za ministra turizma, Gospodina DAVORINA MLAKARA za ministra uprave, Gospođu BIANCU MATKOVIĆ za ministricu u Vladi Republike Hrvatske. Mi smo kao što znate gospođe i gospodo zastupnici, gospodine predsjedniče dostavili uz ovaj prijedlog i program Vlade za mandat od 2009. do 2011. i životopise predloženih članica i članova Vlade Republike Hrvatske. Ono što dakako sada želim prije svega ukratko predstaviti program Vlade za sljedeće razdoblje, koje smo još i danas to želim reći dodatno poboljšali i revidirali i te kratke male izmjene ćete još tijekom rasprave i dobiti. Dame i gospodo, evo sa svojim timom stojim pred vama, predlažem da prihvatite i prijedlog i program Vlade za sljedeće razdoblje, ali i nas kao ljude koji ćemo taj program sasvim sigurno provesti. Ako me potvrdite za predsjednicu Vlade, snažno ću se zalagati prije svega za ravnopravnost svih građanki i građana Republike Hrvatske, zalagati za društvo u kojem će svi građani imati jednake mogućnosti za napredovanje, za razvoj, za stjecanje znanja i za život dostojan čovjeka. U okružju svakako i to još jedanput ponavljam, jednakih mogućnosti. Iskreno vjerujući to uložit ću i znanje i trud zajedno sa svim kolegicama i kolegama u Vladi kako bih zajedno sa vama ali i sa svim građankama i građanima Republike Hrvatske nadogradila već postavljene temelje i unaprijedila okvir za zajednički, bolji i kvalitetniji život. Od svojega prethodnika doktora Ive Sanadera bez zadrške sam preuzela i spremna preuzeti vođenje Vlade Republike Hrvatske kao što sam preuzela i vođenje stranke. Kao predsjednik Vlade doktor Ivo Sanader uvijek se vodio interesima hrvatskih ljudi, njihovim potrebama, njihovim nastojanjima, njihovim željama. Na tome sam mu zahvalna i tu zahvalnost još jedanput pred svima vama želim jasno i glasno izreći. Naša je obveza dame i gospodo krenuti dalje bez odgode, bez prekida, bez predomišljanja, bez odugovlačenja i bez kalkuliranja. Vlada Republike Hrvatske provodit će u slijedećem razdoblju program koji je pred vama o kojem ću reći nekoliko riječi i odmah na početku istaknuti ono što će biti u središtu pozornosti Vlade Republike Hrvatske. To je prije svega osiguranje makroekonomske stabilnosti i stvaranje uvjeta za oporavak i stabilan gospodarski rast. Dame i gospodo, reći ću nekoliko riječi o situaciji u kojoj se danas nalazimo. Svjedoci smo prvog pada bruto domaćeg proizvoda nakon desetak godina koji je u prvom tromjesečju ove godine iznosio 6,7%. Prije svega se taj pad ekonomske aktivnosti manifestirao odnosno bio posljedica smanjenja potrošnje ali i pada industrijske proizvodnje, građevinarstva odnosno robne razmjene. Ovdje želim jasno reći i snažno odbaciti sve one kalkulacije o tome da se to događa samo nama i da je za to kriv netko iz Vlade. Naime, ekonomska gospodarska kriza jest situacija koja je pogodila cijeli svijet, Europu, dakako i Hrvatsku. Svijet je zahvatila velika ekonomska kriza koja je u određenoj mjeri poljuljala temelje svjetskog gospodarstva. Pogledajte i pozivam sve zastupnice i zastupnike da i tijekom ove rasprave koja će uslijediti analiziraju i sve ono što se događalo drugdje u svijetu, posebice u Europi, primjerice Islandu ili baltičkim zemljama odnosno Mađarskoj. Ja ću spomenuti i pad bruto domaćeg proizvoda koji je primjerice pogodio Njemačku gdje je zabilježen pad od 6,9, susjednoj Sloveniji 8,5 a možemo krenuti i dalje od Europe, primjerice spomenuti Japan gdje je to 9,1% sa nažalost daljnjom tendencijom. Dakako da Hrvatska nije mogla ostati pošteđena takve globalne krize. Mi se borimo dame i gospodo protiv krize svim raspoloživim instrumentima. I ponavljam još jedanput, ponovit ću puno puta do kraja svojeg predstavljanja i Vlade i programa da će to biti u središtu naše pozornosti u slijedećem razdoblju. I moram spomenuti još jedan put da je upravo adekvatna ekonomska politika u proteklom razdoblju dovela do toga da smo uspjeli anticipirati i amortizirati dosadašnje šokove. O tome govore i svjetske odnosno međunarodne institucije od MMF-a do Svjetske banke. Dame i gospodo, spominjem to u kontekstu činjenice da mi unatoč poteškoćama nismo do sada imali problema niti sa redovitim izvršavanjem obveza prema isplati plaća, mirovina ali i socijalnih davanja. Tu ću dakako istaknuti i mislim da se to od mene i očekuje isplatu doplataka za djecu odnosno rodiljnih naknada. Dame i gospodo, dakle oporavak gospodarstva središnje mjesto u programu za slijedeće razdoblje ali isto tako nastavak pregovora Republike Hrvatske za ulazak u Europsku uniju. Blokadi unatoč mi radimo jednako tako kao da su sva poglavlja otvorena i kao da se sva poglavlja uspješno zatvaraju. Mi ćemo naš posao ponavljam to još jedan put završiti do kraja godine i ja sam apsolutno uvjerena da će se pregovori nastaviti, da će se pregovori odblokirati i da ćemo završiti taj posao do kraja ove godine. Dame i gospodo, slijedeće što želim istaknuti iz programa Vlade jest da ćemo osigurati međunarodni i sigurnosni položaj Republike Hrvatske preuzimanjem i ispunjavanjem obveza koje proizlaze iz potpore i članstva u NATO savezu. Razvitak društva temeljenog na znanju u kojem je obrazovanje dostupno svima pod jednakim uvjetima uz maksimalno korištenje blagodati suvremenih informacijsko-komunikacijskih tehnologija. I dalje će jedan od stupova našeg rada i program biti očuvanje dostojanstva hrvatskih branitelja iz Domovinskog rata i članova njihovih obitelji jer mi u Vladi smatramo da je činjenica koja se ne smije i ne može zaboraviti a iskazuje se upravo kroz čuvanje dostojanstva da su hrvatski branitelji najzaslužniji za slobodu i europsku Hrvatsku. Svakako da je u središtu pozornosti stabilnost tržišta rada i provedbe aktivne politike zapošljavanja kroz dodatne programe osposobljavanja, prekvalifikacije, olakšica ali i potpore dugotrajno nezaposlenima, reći ću i ženama, posebno ženama, posebno ženama iznad 45 godina života, posebno ženama koje su žrtve nasilja. Poticat ćemo povećanje konkurentnosti kroz konkurentnost hrvatske poljoprivrede, kroz poticanje proizvodnje, potporu dohotku, kapitalnim ulaganjima i ruralnom razvitku. Osobito će naše mjere biti usmjerene na intenzivan razvoj malog i srednjeg poduzetništva putem usklađene državne politike u svim područjima. Svakako da ćemo nastaviti i sustavnu izgradnju infrastrukture ali i povezanosti svih krajeva te dostupnošću pitke vode, plina i najsuvremenijih komunikacija svugdje u zemlji. Dame i gospodo, zalagat ćemo se i za sustavno provođenje i razvitak jadranske politike ali i poseban naglasak dati na razvoj i poticaj hrvatskom turizmu posebice kroz snažno povezivanje poljoprivrede i prehrambene industrije. Dame i gospodo, želim istaknuti da ćemo osobitu skrb voditi o zaštiti okoliša, uvođenju reda u prostor i okoliš i poduzimati daljnje mjere kako bi se spriječila daljnja devastacija u skladu s najboljim europskim praksama. Naša odlučnost bit će svakako u provođenju zdravstvene reforme do kraja. Dajemo snažnu potporu socijalnom partnerstvu. Ja mogu reći da sam u dosadašnjem radu kao članica Vlade, kao potpredsjednica Vlade bila i u nekoliko navrata potpredsjednica Gospodarsko socijalnog vijeća, ali svakako i predsjednica Gospodarsko socijalnog vijeća, budući da se tu tri partnera izmjenjuju, imam dobro iskustvo u suradnji i radu sa, prije svega sindikalnim središnjicama ali svakako i sa Hrvatskom udrugom poslodavaca. Znam i znala sam slušati, vodila nekoliko pregovora oko temeljnih, odnosno kolektivnih ugovora i za javne i za državne službe. I želim ovom prilikom, dame i gospodo i zahvaliti na dosadašnjoj odličnoj suradnji i sa sindikatima, sa sindikalnim čelnicima ali i sa članovima i članicama Hrvatske udruge poslodavaca. Dame i gospodo posebno želim istaknuti da ćemo nastaviti reformu u pravosuđju, svakako u javnoj upravi, mi ćemo to dodatno osnažiti i kroz osnivanje Ministarstva uprave, jer ako budemo dobili vašu potporu danas će dužnost preuzeti i novi ministar uprave. Želimo da uprava bude snažna, jaka samo zbog jednog najvažnijeg razloga a to je da bude na usluzi građanima. Dame i gospodo, posebno bih izdvojila da ćemo nastaviti snažnu borbu protiv korupcije i organiziranog kriminala, jačati vladavinu prava i u tom kontekstu gledam i pokretanje osobnog identifikacijskog broja dakle OIB-a, kao snažnog instrumenta u borbi protiv svih oblika kriminala, ali prije svega korupcije. Boriti ćemo se dakako za mlade, borit ćemo se protiv droge, želim jasno istaknuti da što se tiče nas, članica i članova Vlada ne dolazi u oblik niti jedan oblik dekriminalizacije droge, protiv svih oblika nasilja, posebno kroz program koji smo nedavno prihvatili na sjednici Vlade, program protiv nasilja među mladima. Želim reći i ovom prigodom da je i moja želja, nastojati ćemo tome dati snažan poticaj "vjetar u leđa", da u tu borbu protiv nasilja, osobito među mladima dodatno uključimo lokalnu upravu i samoupravu. Želim još jasniju i transparentniju javnu nabavu, dati ćemo sve od sebe da se to uistinu i dogodi i mislim da to mogu s pravom ovdje isticati zato što sam dok sam bila na čelu Ministarstva, obitelji i međugeneracijske solidarnosti državna revizija za sve godine, dakle, od početka mandata, od 2004. mojem je ministarstvu davala nalaze koji su bili besprijekorni, dakle revizijski nalazi su bili bezuvjetni, što znači da nije u njima pronađena niti jedna jedina nepravilnost. Svakako dame i gospodo želim istaknuti da ćemo se posebno zalagati u zaštiti svih manjina u Republici Hrvatskoj protiv bilo kakvog i bilo kojeg oblika diskriminacije. Želim podsjetiti da je u mojem ministarstvu, kažem u mojem zato što sam mu bila na čelu i iznjedren Zakon o suzbijanju diskriminacije kao jedan od snažnih instrumenata u borbi za ljudska prava, ostvarenje ustavnih vrednota koje je bilo i jedno od mjerila za jedno poglavlje, za otvaranje. Međutim, želim reći da to nismo radili ni zbog koga drugoga nego iz iskrene uvjerenosti da je to potrebno nama samima. Želim svakako istaknuti da ćemo stvarati sve potrebne pretpostavke za ravnomjerni i uravnoteženi razvoj svih krajeva Republike Hrvatske i osobito potporu Hrvatima u Bosni i Hercegovini koji su tamo ravnopravni, suvremeni, konstitutivni narod u toj zemlji. Međutim, raditi na zaštiti prava i interesa svih Hrvata diljem svijeta. Evo to su neki od naših temeljnih ciljeva u programu koji smo vam predočili. Dame i gospodo zastupnice i zastupnici, neću reći ništa novo ako još jedanput kažem da su vremena u kojima živimo i u kojima ćete vi glasati o povjerenju novoj Vladi iznimno teška. Međutim, želim reći da sa punim samopouzdanjem preuzimam ovu dužnost jer budući da sam sve ove godine pa i zastupnica u Hrvatskom saboru imala priliku i raditi i pomoći kada je to bilo moguće svima onima koji je na bilo koji način dotakao strašnom rukom rat i sve nedaće od prognanika, izbjeglica, ali prije svega hrvatskih branitelja, invalida, obitelji poginulih, zatočenih i nestalih, obitelji koji još uvijek traže svoje mile, mogu reći bilo je puno, puno težih vremena. I ostvarili smo cilj koji je malo tko vjerovao od onih koji su gledali sa strane a to je da imamo vlastitu državu. Današnjica naravno nije bez izazova ali mislim da probleme možemo riješiti, mislim da za to imamo snage, mislim da za to imamo znanja. I osobno mislim, dozvolite da to kažem, da nam u svemu tome treba malo više zajedništva. Potpuno svjesna daljnjeg ubrzanog razvitka Hrvatske u okolnostima aktualnih europskih procesa u svjetlu utjecaja globalizacije, u kontekstu regionalnih procesa najavljujem nastavak svih onih pozitivnih projekata koji imaju za cilj unaprijediti položaj Republike Hrvatske. Svakako u tom kontekstu opet se vraćam na gospodarstvo, to je osnaživanje gospodarstva jedan od temeljnih preduvjeta. Do sada smo uspjeli zadržati ono što mnogima nije uspjelo i mislim da je trenutak i to istaknuti, dakle, održati stabilnost i bankarskog sustava i stabilnost valute, a ako smo uspjeli u svemu tome, sigurna sam da ćemo uspjeti i u drugim ciljevima. Naime, mi govorimo o tome da moramo uistinu očuvati svako radno mjesto, o tome je riječ, o potpori, o očuvanju radnih mjesta, o otvaranju novih, o potpori svemu onome što nam omogućava i standard kakav imamo i socijalna primanja i pomoć najosjetljivijim skupinama u hrvatskom društvu. Dame i gospodo uvijek sam znala u svom poslu slušati druge, uvažavati tuđe mišljenje, uvijek sam se trudila slušati i čuti što to muči ljude u svakodnevnom životu i ono što vam mogu obećati, ni sada u vremenima koja dolaze neće biti drugačije. Gospodine predsjedniče, gospođe i gospodo, još nešto o Hrvatskoj i Europi. Hrvatska jest Europa, hrvatske vrijednosti jesu europske vrijednosti. Prema tome, našim prijateljima, europskim prijateljima želim ovdje reći da smo mi učinili svoje, da mi činimo bez ostatka svoje, odrađujemo svoj posao, a na njima u ovom trenutku leži teret povijesne odgovornosti. Hrvatska u Europskoj uniji što prije, no svakako ne pod svaku cijenu. Dovršit ćemo uspješno proces izgradnje međunarodnog povjerenja i zajedništva. Hrvatska će biti punopravna članica Europske unije, odnosno europske obitelji, europskog civilizacijskog kruga kojem pripadamo, unatoč povijesnoj kratkovidnosti našim sjevernih susjeda. Hrvatska će biti odgovorna članica Unije, kao što je odgovorna i aktivna članica Sjevernoatlantskog saveza. Dame i gospodo, moja će Vlada predano raditi na svemu o čemu sam govorila. Kao što sam rekla, slušala sam puno, dugo, često tisuće i tisuće ljudi i znam da je politika zapravo samo jedno, svakodnevni i težak i katkada mukotrpan posao, ali zapravo konkretno i stvarno rješavanje problema koji imaju stvarni ljudi, dakle rješavanje problema koje imaju građanke i građani Republike Hrvatske. Sve moje kolegice i kolege ministri toga su svjesni i na tome ćemo zajedno raditi, na tome će raditi zajedno sa mnom. Pozivam ovom prigodom i sve čelnike parlamentarnih političkih stranaka na suradnju. Moja će vam vrata oko temeljnih nacionalnih pitanja, oko strateških pitanja uvijek biti otvorena. Mi nismo neprijatelji, mi smo samo suparnici na političkoj sceni i želim da se uistinu uvjerite da apsolutno bez ostatka i mislim to što ovog trenutka govorim. I dozvolite sada nešto jako osobno. Pozivam ovaj puta kao mandatarka za sastav nove Vlade posebno sve gospođe zastupnice da mi daju povjerenje. Naime, i naravno svim ministricama, jasno i ministrima u Vladi. Govorim to zbog toga što smo evo mnoge od nas koje smo ovdje, i sa desne i sa lijeve strane, često u različitim raspravama govorile zašto nema više žena u političkom životu i uvijek smo se slagale oko jednoga, ženama treba dati pravu šansu. Govorili smo o izborima za Parlament, o tome da ih se treba stavljati na čelo liste, da uistinu budu izabrane, a da ne budu zamjenikovog zamjenika zamjenica. Prema tome, složile smo se oko temeljnoga cilja, ženama treba dati šansu tamo gdje je stvarna moć i gdje je novac. Evo sad je prava prilika za to budući da je predsjednik Republike Hrvatske, gospodin Stjepan Mesić, meni dao šansu da budem mandatarka nove Vlade. Gospodine predsjedniče Hrvatskoga sabora, gospođe i gospodo zastupnici, hvala vam što ste me poslušali. Predlažem da glasate za program koji smo vam podastrli i za ministrice i ministre u Vladi od 2009. do 2011. godine. Hvala vam lijepa. [[Pljesak.]]
Hvala gospođi Jadranki Kosor, mandatarki za sastav Vlade Republike Hrvatske. Otvaram raspravu. U ime kluba IDS-a, gospodin zastupnik Damir Kajin. Izvolite.
Poštovani gospodine predsjedniče, poštovani članovi buduće Vlade, poštovana buduća premijerka. Moj govor nemojte doživjeti neprijateljskim. Upravo da ja počnem onako kako ste vi završili. Ja vam želim od srca svaki uspjeh. Vaš uspjeh biti će uspjeh i cijele Republike Hrvatske, vaš neuspjeh biti će neuspjeh ne samo vas osobno i vaših ministara, nego i zemlje u cjelini. Međutim, ako Vlada Ive Sanader nije uspjela, bojim se da neće uspjeti ni ostatak ostataka te Vlade. Zato vam isto tako savjetujem da budete hrabri i da predložite izbore. Kažu ljudi da su izbori skupi. Ja kažem demokracija nema cijene. To je najjeftiniji način upravljanja jednom zemljom. Ako netko na nekoj autocesti uzme 1 ili 2% nečega, pa to je cijena izbora. Ako izbori maknu one koje spominje "Washington Times", onda smo zasigurno profitirali. Ostavka gospodina Sanadera, po mom sudu, destabilizirala je Hrvatsku, destabilizirala je ekonomiju. Bivši premijer je pobjegao. Zašto, ne znamo ni do dan danas razlog. Ali isto tako gospodin Sanader nije Mesić, Mesić se vratio jer se razišao s jednom politikom i Mesić nikada nije bježao od odgovornosti. Vi gospođo Kosor, isto tako znate, spominjali ste čega ste se prihvatili. Ja želim isto tako vjerovati da ćete vi svojim autoritetom držati Vladu na okupu, da se svaki ministar neće pretvoriti u premijera. Toga se treba plašiti da odlaskom jednog premijera sutradan u ovoj Vladi ne dobijemo puno malih premijera. Vi ste spominjali gospodarsku sliku. To što je u prvom kvartalu 2009. bruto društveni proizvod rekli ste u Njemačkoj pao više nego u Hrvatskoj, u Hrvatskoj 6,7%. Spomenuli ste Japan -9,1%, u Hrvatskoj 6,7. Sloveniju 8,5, Hrvatsku 6,7. To ne znači puno jer su njihove ekonomije konvertibilne, a mi teško da možemo osigurati devize bilo glede uvoza, bilo servisiranje vanjskog duga. I utoliko, kada znamo da u Parlamentu neće biti neke podrške, stabilnosti itd., mislim da moramo jamčiti institucije. To je ono što ću ja stalno ponavljati. Šteta da se možda odlazak bivšeg premijera nije dogodio ranije, možda je to najjači potez koji se dogodio u ovoj zemlji u zadnjih šest godina. Međutim, institucije su stabilne, predsjednik države, guverner Hrvatske narodne banke, Ustavni, Vrhovni sud, tek formirana lokalna samouprava, a ono što Sabor mora reći da su banke sigurne, da je kuna čvrsta, da su nam dućani prepuni, nažalost ima malo kupaca, da je sezona u tijeku i da ako radimo mi ćemo zasigurno moći uspjeti. E da li će ostatak ostataka one prve Vlade izvući Hrvatsku, to ćemo vidjeti. Mislim da smo tu negdje možda i vi i ja na istoj poziciji. Nemojmo štiti sebe, zaštitimo Hrvatsku. Kako? Prijevremenim izborima. Razmislimo o 20. ili 27.9. Ovaj manevar je legitiman. HDZ ima većinu to nije upitno, dovoljno imate glasova. To nije sporno. Sporno je kada premijer odlazi bez obrazloženja. To je ono što Hrvatsku vrijeđa, što Hrvatsku plaši i na neki način zbog toga je Hrvatska gnjevna. Odite među ljude i osluškujte što ljudi misle. Hrvatska nije ni samo IDS, ni samo SDP, ni HSS, ni samo HDZ. Mogu biti na vašem saboru 10 hiljada vaših članova, skandirati ovo ili ono, ali Hrvatska su glasači. I ako mi idemo među građane, ako tražimo povjerenje, ako kažemo tim građanima gospodo istinu, navijestimo kakvu ćemo politiku voditi oni će izabrati opciju i na taj način ćemo dobiti dvije, tri godine mira. I ta ekipa koja god bila moći će služiti Hrvatskoj. Bez izbora za šest, sedam, osam mjeseci mi ćemo imati izbore, a Hrvatskoj ćemo uzeti, oteti ili upropastiti dvije ili tri godine. To je ono čega se imamo pravo plašiti. A što možemo reći? Dobro, prvo vidim opet nema ni jednog ministra iz Istre. To je već praksa. Ono što trebamo reći treba reći nema novaca, da novaca neće biti, da će 2010. biti teža godina od 2009., da je deficit negdje 15 milijardi kuna, ali im moramo reći da im jamčimo plaće, penzije, minimum socijalnog zdravstvenog standarda. Pozovimo MMF odmah, jer će ionako on doći ovdje 2010. Dosta politike preraspodjele po kriteriju stranačke pripadnosti, radikalno decentralizirajmo Hrvatsku, jer ova centralizacija uništila je i bivšeg premijera. Ne može jedan čovjek o svemu voditi računa i ne može isto tako nama građanima za sve uvijek biti kriva samo država. Jamčimo stabilnost kune. Svi su prezaduženi. Povećajmo potrošnju. Ja znam da je to lako reći, govoriti, teže je to odraditi. Govorio sam 2008. da će 2009. biti teška godina. Daleko teža će biti 2010. Govorio sam u četvrtom mjesecu da će deficit središnje države biti 20 milijardi kuna, možda 20 milijardi kuna. Tad su me normalno svi ismijavali. O.k. Ali bez obzira na sve recimo građanu istinu, a vama gospođo buduća premijerka okružite se ljudima koji će vam reći gospođo Kosor niste u pravu, otjerajte od sebe ulizice. Nije to samo vaš problem, to je naš problem, zemlje u cjelini. Ali vaši problemi sutradan će biti i naši problemi. Ako to ne shvatimo, ne shvatite i vi ćete morati ulaziti u Sabor kroz podrum i izlaziti iz Sabora kroz podrum kao što je to bivši premijer učinio u srijedu 1.7. na vaš rođendan čime je na neki način dezavuirao i vjerodostojnost ovog Doma, ne toliko svoju. Nemojte se stoga okružiti ulizicama. Prvu koju stvar koju treba predložiti – izmijeniti Ustav, da zastupnike biramo neposredno, pa bi sve onda možda i u ovoj zemlji bilo drugačije. Ono što smo gledali u subotu na RTL-u, HRT-u to je bio show jedne osobe koje su dvije ključne rečenice. Želio sam šokirati Hrvatsku i svijet i onaj citat iz Biblije da sve ima svoje doba i svoje vrijeme. Ja vjerujem da je vrijeme jednog čovjeka za nama. Koliko je to bilo dobro vrijeme o tome nekom drugom prilikom. Istina je, plaće su bile redovite, penzije su bile redovite, živjeli smo iznad mogućnosti. U jednom trenutku otvorili smo se svijetu pa nas je svijet pročitao, prije toga blokirao. Ali dobro. Što nije napravljeno? Da se ne trebamo plašiti jeseni i naredne godine. Jednom riječju, ja mislim da Hrvatska ima šanse da se izvučemo, ali to je ono najgore što je iza sebe ostavio. Želio je kaže šokirati Europu? Koga ćete šokirati? Bildta, Bildta recimo? Zar će jedan Bildt sad prekinuti ljetni odmor ne znam na Azurnoj obali zbog Hrvatske. Pa to su bedastoče! Nakon sastava vodstva HDZ-a, nove Vlade u liku i djelu bivših Tuđmanovih suradnika, Europa će godinu dana promatrati rad te buduće hrvatske Vlade i tek tad će odlučiti hoće li nas ili ne propustiti u Europu. Tim potezom premijera bivšeg Hrvatska možda ulazi u Europu sa Srbijom i Bosnom i Hercegovinom. Englezi su došli reći ću na svoje. Slovenija im je možda bila jedan paravan, ali se isto tako bojim da će nas promatrati i glede ovog našeg permanentnog koketiranja sa filoustaštvom na tragu ove jučerašnje izjave da se jedan Luborić borio za Hrvatsku. To je skandalozno! Taj koljač se borio za Hrvatsku. Ma za kakvu Hrvatsku bez Židova, bez Srba. Ja se bojim da je to skupljanje svega desnog u ovoj Hrvatskoj, ali o tome drugom prilikom. Drugo kaže želio je šokirati Hrvatsku. Pa šokirao je turizam, burzu, izvoz, bankarski sustav, kreditni rejting, HNB itd. Tim potezom napravljena je šteta. Danas mislim da se jednostavno bivši premijer više neće vratiti u politiku. I opet da citiram taj Stari zavjet da sve ima početak i kraj. Mene isto tako zanima kakav će onda biti kraj ako je istina sa onih 500 milijuna dolara ne znam gdje. Dobro je da su i gospoda u SDP-u progovorili o HRT-u, da samo mene ne tuže. Dok HDZ ima HRT oni mogu biti na vlasti. I tu isto treba neke stvari isto promijeniti, ali hoće se promijeniti. Hrvatska ne treba klečati pred Europom, ali isto tako ni Europa neće klečati pred Hrvatskom, ali Hrvatskoj mora biti cilj ulazak u Europu. Hrvatska ima problem sa Slovenijom, ali rješenje tog problema se neće pronaći ni u Zagrebu, ni u Ljubljani, ni na Markovom trgu, ni na Pantovčaku ni u Starom gradu u Ljubljani već u Istri. I pitajte kako je taj problem moguće zatvoriti i već jedanput definitivno ga staviti ad acta. Samo ne znam da li postoji politička volja. Ono što nudite danas preslagivanje Vlade ne znam gospodin Pankretić potpredsjednik Vlade, sad gospodin Čobanković ministar poljoprivrede, gospođa Matković potpredsjednica bez portfelja to je trgovina, trgovina i trgovina. S tim ljudima preko istih imam dojam da bivši premijer i dalje je najjača figura u Hrvatskoj. No, gospođa, ne gospođa Kosor već gospodin Sanader. On će možda zbog toga Zuboviću, gospodine Zuboviću dobro spavati. Pitanje je da li će i gospođa Kosor. Daj Bože? Prema premijerki sigurno danas više nitko neće imati obzira, odgovornost je na premijerki budućoj. Ja sigurno gospođi Kosor, predugo se znamo, želim svaki uspjeh i vjerujte mi da ja to iskreno mislim. Gospodin Sanader je nosio dobre vijesti, mislim da će gospođa Kosor nositi i loše zemlji. Ali zemlji treba, treba joj vjera, treba joj nada, treba joj neki izlaz iz te apatije. Nije sve crno, može se, uvijek se može, izlaz postoji. Ova zemlja nije još bankrotirala, nije bankrotirala i to treba reći. I sve treba učiniti da, ne daj Bože dođe do najgorega. Sve mora ići nekim svojim putem, to treba reći, bez ovoga, bez onoga, bez svakoga se može, pojedinac je pojedinac. U ovoj zemlji živi 4,5 milijuna stanovnika i ako neće jedan, mogu neki drugi ga naslijediti. Vidimo, banke normalno posluju. Neka, neka si preispitaju dobit, tvornice kako-tako u tim problemima, turizam ide, obrti rade, svi imaju probleme, to vidimo, poreska uprava isto treba imati sluha, ali ja želim vjerovati da se sve može. Vlada može pomoći, treba preispitati rashode, pomoći onima koji rade. Može se, ako ovo bude kraj jedne politike i ako nastavimo sa jednom novom politikom. Gospođo Kosor, imate šansu, iskoristite ju. Ne podcjenjujte narod, osluškujte narod, a ja mislim da je ovaj naš narod za izbore. Ponavljam, ako Vlada Ive Sanadera nije uspjela, sumnjam da će uspjeti ostatak ostataka te Vlade. Nemojmo odmah na prvu spram naših susjeda, ne može se govoriti na nekim skupovima kao … [[Govornik se ne razumije.]] zato jer ćemo sutradan opet morati živjeti sa njima, kraj njih No bez obzira na sve Hrvatska može, građani ne trebaju paničariti, ali imaju sigurno razloga biti zabrinuti, a Vladi ću još jedanput zaželjeti svako dobro. Zbog svega ovoga, IDS neće glasati za premijerku, neće glasati za ministre, neće glasati za povjerenje Vlade, ali ako možemo, rado ćemo vam pomoći.
Hvala. Sudeći po prvoj raspravi, imati ćemo živahnu raspravu ovoga današnjega dana. Pa da vidimo, imamo 9 ispravaka netočnih navoda. To vam najavljujem da se pripremite za ovakve. Prvo je gospodin Ivan Bagarić.
Zahvaljujem gospodine predsjedniče. Pa pošto je kolega često govorio o Bibliji, ja bih kazao kako je upravo jedan mitski i biblijski Kajin ubio Abela, a ovaj danas je ubio istinu. Apsolutno netočno je kolega da je Sanader pobjegao. Sanader je rekao zbog čega radi taj potez i jasno je kazao to što je imao kazati. Između ostaloga je čak rekao i zbog jačanja demokracije. I to je kazao. S druge strane, sami ste demantirali tu izjavu kad ste rekli da je on pobjegao jer ste kazali da je to najjači potez u Hrvatskoj državi. Pa kako može onaj koji je pobjegao napraviti najjači potez u Hrvatskoj državi? I konačno, kad smo kod gospodina Mesića, o mom predsjedniku, o hrvatskom predsjedniku sve najljepše, sve najljepše i dok je predsjednik sve najljepše, međutim kad završi njegov mandat, upitati ću ga kako se razišao sa Tuđmanovom politikom nakon prestanka sukoba Hrvata i muslimana? Tek tada se razišao, a izgradio je cijelu, ne znam teoriju o razilaženju o kojemu vi govorite i što podvaljujete cijeloj javnosti. Gospodine Kajin, ne obmanjujte javnost. Hvala lijepo.
Hvala. Ispravak netočnog navoda, gospodin zastupnik Andrija Hebrang. Izvolite.
Hvala lijepo. Pa kolega Kajin je rekao čitav niz netočnih navoda. Ja ću samo demantirati zbog kratkoće vremena dva. Prvo, citiram: "Vlada Ive Sanadera nije uspjela." Kolega Kajin, vi bi mogli početi pratiti gospodarske i socijalne pokazatelje i uspoređivati ih, a i neki drugi bi očito mogli, i uspoređivati ih sa susjednim zemljama. Ja ću vas samo podsjetiti nekoliko uspjeha Vlade Ive Sanadera. Na međunarodnom planu ulazak u NATO, ulazak u Vijeće sigurnosti, na gospodarskom planu, gotovo nulta stopa deficita proračuna na početku krize. Zbog toga je kriza samo malim dijelom zahvatila Hrvatsku, uostalom u odnosu na zemlje u regiji, na neke članice Europske unije. Samo to gospodin Kajin, a još neki ne razumiju. Ali zato će vam reći zadnji pokazatelj sindikalne košarice koji je objavio prije tri dana, objavio samostalni sindikat i koji je rekao da je košarica pojeftinila u lipnju u odnosu na svibanj, citiram sindikate, za 37 kuna ili 0,57%. To je jedino pojeftinjenje sindikalne košarice u regiji i u Europskoj uniji. Tek toliko radi podataka. A sad moram na kraju demantirati gospodina Kajina koji vjeruje nekim piskaralima koji u današnjem jednom listu govore da sam ja nekakav zagovaratelj fašističkih zločina. Gospodine Kajin, ako je itko dobio rođenjem u svoje krvne žile antifašizam, dobio sam ja. Nikada nisam hvalio ni jednoga … [[Pljesak.]] Ja znam da to gospodin Kajin ne može razumjeti, nikada nisam hvalio ni jednoga zločinca, osim što sam ga stavio u kontekst povijesti rekao, da zločinac je i trebalo mu je suditi, a ne ubiti ga na ulici.
Hvala lijepa. Gospođa Ivanka Roksandić, ispravak. Izvolite.
Hvala gospodine predsjedniče. Pa evo, ispravljam netočan navod gospodina Kajina, ma da više ne znam što bi trebalo ispraviti jer on je često puta kontradiktoran u svom govoru. On je izrekao sljedeće: "Ako Vlada Ive Sanadera nije uspjela, neće ni ostatak Vlade." Netočno, gospodine Kajin, Hrvatska je u ovih 6 godina postala vrlo prepoznatljiva zemlja u regiji, zemlja stabilnosti i sigurnosti, od provođenja reformi do ulaska u NATO, započeli smo borbu protiv korupcije, u svim segmentima ovoga društva započete su reforme. I ovo što stalno iznosite i pokušavate Hrvatsku na dno spustiti, nemojte to činiti zbog građana ove zemlje.
Hvala. Ispravak, gospodin Frano Matušić.
Zahvaljujem gospodine predsjedniče. Pa netočno je kolega Kajin ustvrdio ako Vlada doktora Sanadera nije uspjela, onda to neće ni ostatak ostataka, ostataka, kako je on to naveo. Pa da je samo ostvaren jedan strateški cilj, koji jest ostvaren, a to je ulazak Hrvatske u NATO, onda toj Vladi treba čestitati jer to je strateški cilj za koji se Hrvatska zalagala od njenog osamostaljenja. Da ne govorimo o činjenici da nam danas iz Europe jasno kažu da smo na pragu Europske unije. To su dva strateška cilja Hrvatske države koje je uspjela ostvariti ova Hrvatska Vlada pod vodstvom doktora Sanadera. A što se tiče gostovanja, odnosno odmora gospodina Bildta na Azurnoj obali, ja vas moram ispraviti, on se ne odmara na Azurnoj obali, već na Korčuli gdje ima kuću.
Hvala. Gospodin zastupnik Dragan Vukić, ispravak.
Hvala gospodine predsjedniče. Gospodin Kajin je naveo puno netočnih navoda i vrlo teško bi to bilo sve ispraviti. Ja ću pokušati ispraviti ono što je on rekao. A rekao je da u subotu, misleći na 13. Opći sabor Hrvatske demokratske zajednice, rekao da je to bio showu jedne osobe. Gospodine Kajin, nije bio showu jedne osobe, već je bio najveći politički sastanak u Republici Hrvatskoj ikada održan. Vi nikada nećete moći napraviti takav skup i naravno da ste ljubomorni na to. Ovdje u Saboru vi pravite show jedne osobe i kao shoumena vas doživljava hrvatska javnost, pogotovo kada zagovarate izvanredne izbore. Pa kolega izbori su bili prije malo više od mjesec dana i vi bi da svake nedjelje budu izbori.
Hvala dobro je. Hvala. Gospodin Josip Đakić, ispravak netočnog navoda.
Gospodine predsjedniče Hrvatskog sabora, netočno je da izglasavanjem i nastavkom rada Vlade u izmijenjenom sastavu na čelu sa premijerkom, oduzimaju se građanima dvije do tri godine. Već je točno da bi novi izbori bilo potrošeno vrijeme i novci. I ništa se u biti ne bi promijenilo. Isti sastav je ostao i dalje. Ali gospodine Kajin vi ste stvarno destabilizirajući faktor za svakoga.
Hvala. To je izraženo mišljenje. Samo ono što je rekao, pa kazati ovo nije točno, nego je ovo što ja govorim točno. Onda je to ispravak, a ne tako to, jel. Gospođa Božica Šolić, ispravak.
Hvala lijepa. Ja bih molila na početku da me SDP-e ne isključuje kada dajem ispravke, molim lijepo predsjedniče. Evo zastupnik Kajin u svojoj raspravi koja je bila puna netočnosti i puna nekih novih saznanja, što ja nikada nisam čula, što je on ovdje pred govornicom izgovorio, ali ispravit ću ga u dva netočna navoda. A to je da je premije, bivši premijer doktor Ivo Sanader pobjegao i da je u tome kukavica i da je HDZ kukavica. Zastupniče Kajin to nije točno. Da je doktor Ivo Sanader pobjegao. Vi ste pozorno slušali što je rekao na saboru stranke koji je bio najveći oda kada je HDZ-a. i ako ste političar dobro možete zaključiti zašto je otišao u ovom trenutku. To je jedno. I drugo, doktor Ivo Sanader nikada, niti HDZ nije bio kukavica. Od '90.-te godine stvaranja Hrvatske države pa sve do danas, nikada HDZ ni čelni ljudi nisu bili kukavice, kao neki koji su napustili ovu sabornicu i pokazali da su napravili kukavički potez. To je točno. Malo si razmislite.
Hvala. Gospodin Boris Matković, također isto ispravak.
Zahvaljujem gospodine predsjedniče. Ja ću ovoga u ovom poznatom, teatralnom ali svakako uvijek kontradiktornom nastupu kolega Kajina pokušati ispraviti dvije netočne tvrdnje. Prva se tvrdnja odnosi dakle na njegovu tvrdnju o nestabilnosti, nesigurnosti nakon ostavke premijera. Gospodine Kajin, vi biste morali znati da parlamentarnim izborima građani su određenim političkim opcijama na čelu sa Hrvatskom demokratskom zajednicom povjerili mandata za upravljanje političkim procesima. Neke od najvredniji javnih vrijednosti su upravo stabilnost i sigurnost, a one se ne mogu ostvariti prizivanjem prijevremenih izbora i nestabilnošću u Parlamentu. Druga vaša tvrdnja, da netko ovdje veliča ustaštvo, nije točna. Točno je nešto sasvim drugo, a to je da ste vi iz IDS-a na čelu sa svojim predsjednikom gospodinom Jakovčićem, nedavno doveli u Istru gospodina Giannia Alemannija čovjeka koji se slikao ispod Mussolinijeve slike i zajedno sa gospodinom Obersnelom u Rijeci izvršio poklonstvo gospodinu Alemanniju, a došao je tamo i gospodin Bandić na poklonstvo.
Evo ti ga tvoji koalicioni ga je partner dobio.
Hvala. I gospodin Berislav Rončević, ispravak.
Gospodine predsjedniče. Ispravljam dva netočna navoda kolege Kajina. Rekao je u uvodnom izlaganju da sumnja u uspjeh rada Vlade gospođe Kosor, da program nije cjelovit, da program neće dati rezultat. Gospodine Kajin, vi ste to isto govorili i u raspravi kada se raspravljalo o povjerenju mandatu doktora Ive Sanadera i 2003. i 2007. svi financijski pokazatelji su vas demantirali. Dajte si vremena i opet će vas vrijeme demantirati. Drugi netočan navod, rekao je dvije rečenice. Opet ne vidim niti jednog ministra iz Istre, dobro nema novaca. Ako on to povezuje, onda ta tvrdnja nije točna. Gospodine Kajin, mjesto u Vladi se ne kupuje. Da je tako onda bi recimo gospodin Čačić već davno bio u Vladi, čak i premijer, samo pod uvjetom da se ne zaboravi kandidirati.
Nemojte spominjati one koji nisu nazočni, ma kako o njima mislili. Molim vas, još jednu budući da očekujem i dalje dinamične rasprave i ispravke, molim vas da ne treba zahvaljivati predsjedniku Sabora što je nekomu dao riječ. Pa to mu je zadatak da daje riječ. Tako da izgubite sigurno jedno 20 sekundi zato što reknete hvala, ovo, ono i oslovljavate. Nepotrebno. Gledao sam u drugim parlamentima dižu se i govore isti tren. Tako neka bude i kod nas. A sada dame i gospodo zastupnici u ime Kluba zastupnika SDP-a gospodin zastupnik Zoran Milanović. Izvolite.
Poštovani predsjedniče, kolegice i kolege. Za početak nešto vrlo osobno. U klubu SDP-a ima dosta kolegica i mi ih ne stavljamo na listu oni nisu vrtni patuljci, oni su se za svoja mjesta izborile. Izabrane su na razne načine, vrlo često i tajnim glasovanjem i zato u klubu SDP-a ima skoro 35% predstavnica podzastupljenoga spola. A svoje muške kolege mi automatski ne daju povjerenju, nego da budu uvijek skeptični i kritični i da jedino zdravim razumom procjenjuju kada govorim istinu, a kada ne govorim istinu. Imao sam potrebu započeti osobno. A što se tiče Hrvatske u današnjem trenutku evo jedan tužan podatak. Postoje novine ovakve i onakve, bulevarske, one široke, one uske, one kojima se vjeruje, onima u kojima pišu bardovi, oni u kojima pišu i neki naši državljani, pa tako jedne od novina do kojih držim najviše, jedan stup slobodnog novinarstva u Velikoj Britaniji "Economist" u ovom broju od vikenda nekoliko dana nakon što je bivši hrvatski premijer dao ostavku tom činu, neki to imaju gore, u ovom prvom dijelu posvećuje praktički samo jednu rečenicu "Otišao je hrvatski premijer" spominje se ime, bez obrazloženja. Druga rečenica govori o zastoji hrvatskih pregovora sa Europskom unijom. Iskreno govoreći, bio bih sretniji da je Hrvatskoj posvećen barem jedan članak u onom drugom dijelu "Economist", barem onoliki koliki je posvećen Albaniji ili Kosovu, Albaniji s kojom smo ušli u NATO ali nije. Jesmo li zbog sretni? Jesmo li zbog toga zadovoljni? Jesmo li zluradi? Ne. Volio bih da se o Hrvatskoj piše više dobro, loše ali kritično i objektivno kada za to postoje razlozi, međutim nažalost to je slika Hrvatske danas u ljeto 2009. godine. Danas će govoriti o Vladi, o prijedlogu Vlade, o mandatarki, o programu Vlade koji nam je dat na klupe brojni članovi kluba SDP-a, brojne kolegice, brojni kolege, ja ću im neću uzimati ni teme i šlagvort, ali nekoliko detalja. Govorimo često o krizi koja je na nezapamćen način pogodila cijeli svijet. Ta kriza je prije svega financijska. Ona nije proizvodna, ona nije posljedica rata i razaranja, bombardiranja, ona je posljedica jednog nezgrapnog, gramzivog i nestrpljivog sustava u kojem su neki na brzinu htjeli zaraditi previše i onda na trenutak, vjerujem samo na trenutak a u povijesti se trenuci mjere godinama godinu, dvije povukli u ovo stanje stagnacije ponegdje i očaja i nesigurnosti cijeli svijet pa tako i našu malu ali jedinu i svima dragu Hrvatsku, jedinu Hrvatsku. Dok smo se mogli zaduživati a vidimo da je taj dug, taj inozemni dug u zadnjih pet godina narastao 20 milijardi eura na današnjih visokih 40. Dok je tako funkcioniralo novaca je bilo, danas nažalost novaca nema. Je li zemlja pred bankrotom, tu riječ neću nikada upotrijebiti. Ne vjerujem da je pred bankrotom i vjerujem da uvijek postoji dovoljno unutarnjih rezervi, snage i vizije da se iz teške situacije izvučemo a u situaciji smo teškoj i ona se ne mjeri samo suhoparnim brojkama o tome koliko je pao društveni proizvod u prvom tromjesečju ove godine nego i nekim drugim objektivnim pokazateljima. Ovo je jedna tema za razmišljanje. Ako je moguće da u Sloveniji koja je članica Europske unije i koja već mjesecima neprincipijelno i nesusjedski blokida hrvatski ulazak u Europsku uniju uz sve naše probleme nesavršenosti, deficite mi smo tamo već mogli biti. Ako je u toj Sloveniji moguće da padaju kamatne stope na bankovne kredite, aktivnu kamatu a Slovenija je bogatija od Hrvatske i ako je istovremeno moguće da u susjednoj Srbiji na istoku padaju također kamate na kredite, ako su u Srbiji dominantan vlasnik banaka strane banke, ako to u Sloveniji polako ali neumoljivo postaju zašto je kod nas drukčije. To je važno pitanje za stotine tisuća hrvatskih građana. Ja u nastupnom govoru mandatarke o tome nisam čuo ni riječi. Slušajući je osim nekoliko načelnik konstatacija da je situacija teška ispada da je sve med i mlijeko, ispada da se u tom programu samo nastavlja tamo gdje se stalo. To ne mogu podržati, to ne možemo podržati. Prije više od 40 godina napisana je jedna sjajna knjiga, vjerujem da je kolega Ćosić nema iz klupe za razliku od "Economista" koji ima "Profili hrabrosti" u kojoj kasnije ubijeni John Kennedy piše o tome šta je hrabrost u politici i na primjeru desetak senatora iz 250 godina ili 200 godina američke povijesti objašnjava šta je hrabrost i šta je vodstvo u politici. To nije ona hrabrost koja se mjeri mecima, koja se mjeri danima na bojišnici. Ima ovdje među nama i takvih sa takvom hrabrošću, njima svaka čast, gledam ih i na jednoj i drugoj strani. Hrabrost u demokratskoj politici je nešto drugo. To je ono vječno pitanje da li kao političar želite biti običan seizmograf koji mjeri potrese u stanju svijesti javnosti svojih birača i onih koje smatra svojim biračima ili želite biti ono radi čega su vas ljudi valjda izabrali, radi vašeg zdravog razuma, sposobnosti zdrave prosudbe i svijesti da neke stvari treba reći jasno. Mi u tome nažalost ne pokazujemo dobar primjer. Još u jesen prošle godine govorili smo odavde u ovoj sabornici mnogi od nas kakvo nas teško vrijeme čeka. Sa vaše strane gospodo, sa strane tadašnjeg premijera jasne potrebne političke hrabrosti da se te činjenice priznaju bilo nije. I danas smo tu gdje jesmo. Nismo u bezizlaznoj poziciji ali će nam trebati itekako političke hrabrosti i profila u hrabrosti da se s time suočimo i da kažemo šta treba činiti. Naš stav u ovom trenutku zaštititi one kojima je teško i koji nemaju a među njima je jako mnogo onih koje dame i gospodo iz HDZ-a automatski makinalno smatrate svojim biračima. U redu, ali to su prije svega hrvatski građani. Njima u ovoj turbulenciji ako već padne maska s kisikom mora biti dovoljno kisika u toj masci. Tu su i branitelji od kojih često počinjemo ali i mnoge druge socijalne kategorije koje su nažalost lošom razvojnom politikom dovedeni u situaciju da ovise o proračunu. I s druge strane o čemu bih očekivao da čujem više i od stranke koja se naziva konzervativnom i demokršćanskom a o kojoj će više govoriti stranka koja je tradicionalno europski lijeva i centristička, lijevi centar a to je SDP zamah onih koji ovu zemlju drže u stalnoj pozitivnoj tenziji, koji stvara, kojih je zadnjih deset godine iz godine u godinu bivalo sve više zvali se oni poduzetnici mali, većina malih, ne krupni, oni koji žive od svog rada a danas živjeti od svog rada nije kao prije četrdeset godina, to je živjeti od svog znanja, energije, pameti i vitalnosti. To Hrvatsku vuče naprijed. Ovdje također osim u kratkim naznakama nisam čuo ni riječi šta ćemo tu učiniti jer bez te kategorije naših građana Hrvatska će ostati ukopana u mjestu i dok se ventili stranih kredita opet ne otvore a otvorit će se mi ne možemo naprijed. I zato nemojmo se uvijek uspoređivati automatski sa baltičkim državama koje su godinama rasle na spekulativnoj osnovi, u kojima su usluge polurazvijene a proizvodnja nimalo, koji su u stopostotnom vlasništvu stranih banaka. Nemojmo se uspoređivati ni sa Mađarskom u kojoj je rijetko loša situacija kao plod nepromišljene i hazarderske politike u kakvu je upala rijetko koja država. Uspoređujemo se sa susjedima u nekim stvarima. To je ono što trebamo uzeti kao uzor. Ali prije svega naći u sebi političke hrabrosti, da ne zanemarimo ono što smatramo svojom, onim ziheraštvom u politici da se ljudima govore cijelo vrijeme stvari koje žele čuti. To je politika koja ima svoj ograničen rok trajanja. Nakon toga je toksična. Dospjeli smo u stanje toksičnog šoka, ali još uvijek ne septičnog šoka, ako me doktori imaju potrebu ispraviti, neka me isprave. Ima nade u oporavak a od vas gospođo Kosor, buduća predsjednice Vlade, a to je očito, očekujem tu političku hrabrost, očekujem da budete profil u hrabrosti vi i vaši suradnici, pa šta bude, bude. Prijevremeni izbori, dakle, ne izvanredni nego prijevremeni izbori su nešto što smo smatrali i još uvijek smatramo dobrim rješenjem, potrebom da se u ovom teškom trenutku javnost još jednom opredijeli i da kaže za što je, jer okolnosti su se u Hrvatskoj u zadnjih godinu i pol dana jako promijenile, ali na to ne možemo silom i nećemo silom. Poštujemo institucije ove države, poštujemo Sabor, poštujemo Ustav, poštujemo pravo većine, nećemo podržati Vladu, to je logično za opoziciju ali nećemo isto tako biti ni destruktivni, jer to nismo nikada bili. Gospodo više hrabrosti, političke hrabrosti. Hvala.
Hvala. Imamo nekoliko ispravaka. Početi ćemo, prvo gospodin Krešimi Ćosić. Izvolite.
Poštovani gospodine predsjedniče. Zastupnik Milanović je netočno citirao jedan ugledni svjetski časopis "The economist", ovog vikenda, stranica 6, piše točno razlog zbog kojeg je predsjednik Sanader nezadovoljan slovenskom blokadom, izvolite, pročitat ću vam, to je trebao, drago gospođo Pusić, napraviti gospodin Milanović kada je citirao ovaj ugledni časopis. … [[Govornik se ne razumije.]] ministar, s obzirom da se ovdje ne govori na engleskom, izvolite pročitati stranicu 6. Piše jasno: "Croatia hopes enyoing EU, had been … [[Govornik se ne razumije.]] by … [[Govornik se ne razumije.]] with neighbourd Slovenije, to niste rekli, jasno stoje razlozi a vi ste krivo citirali jedan ugledni međunarodni časopis u Hrvatskom saboru, na to nemate pravo. Hvala lijepa.
Hvala. Gospodin Jerko Rošin. Ispravak netočnog navoda.
Gospodine predsjedniče, moj ispravak netočnog navoda događa se na način kako podrazumijevam da ispravak netočnog navoda je. Dakle, postoji mogućnost da nešto nije izrečeno, ali je sugerirano. A to je pitanje vrtnih patuljaka. Mislim priča o vrtnim patuljcima sugerira neke zaključke koji apsolutno nisu točni. A kada bih ja govorio o vrtnim patuljcima, na drugoj strani, izboru na drugoj strani, smatrao bih sam sebe nepristojnim. Hvala.
Hvala. Gospodin Niko Rebić. Ispravak.
Pa kolega zastupniče Milanović rekli ste da ova Vlada ništa nije učinila za poduzetnike, posebice male koji bi trebali ovu zemlju izvući u ovim teškim vremenima iz krize. To naprosto nije točno. Dok ste vi bili na vlasti, dakle, koalicijska Vlada, u Hrvatskoj je bilo 8, vjerujte slovima i brojkom 8 poduzetničkih zona a u pet godina ove Vlade poduzetničkih zona je u Hrvatskoj 320. Mislim da ne bi trebali govoriti tko je stimulirao i razvijao poduzetništvo a tko ga je zapravo, nije imao niti vizije da se išta pokrene u ovoj državi.
Hvala. Ispravak netočnog navoda, gospodin zastupnik Mario Zubović.
Hvala lijepo gospodine predsjedniče. Evo, ja bih ispravio gospodina Milanovića, gdje je rekao da gospođa Kosor nije spomenula socijalne kategorije, da nije spomenula branitelje, ona je to spomenula, vi ste rekli kako se nije osvrnula i nabrojili ste još neke stvari. Isto tako ste rekli da vas ispravimo mi koji smo liječnici, ja vas mogu ispraviti vi penicilin ne možete biti niti ćete ikada biti lijek makar ste na to aludirali.
Hvala. Ispravak gospodin Josip Đakić.
Gospodine predsjedniče, pa samo jedan netočan navod da su prijevremeni izbori jedino rješenje. Jer ovakvo rješenje nije točno i prijevremeni izbori nisu rješenje, jer i ovako molite Boga da ih ne bude s obzirom da su sve vaše procjene jasne da ih ne možete dobiti, da su lokalni pokazali da ste puno slabiji a i da nemate pravih partnera za nove izbore.
Hvala. Dame i gospodo, već nekoliko puta u raspravi se spominje bivši predsjednik Vlade itd., to je politički, može se reći ispravno, ali formalno-pravno nije, jer Vlada postoji do izglasavanja nove Vlade. Tako da je predsjednik Vlade u ostavci još uvijek tehnički predsjednik Vlade, mislim tek toliko da to raščistimo na toj razini. Prema našoj odluci od petka kao i prema Zakonu o Vladi i prema Ustavu. Idemo dakle sada dalje. U ime Kluba HDZ-a, gospodin Andrija Hebrang. Izvolite.
Hvala lijepa štovani gospodine predsjedniče, gospođo mandatarka, poštovani članovi buduće Vlade. Prije svega, pred nama je proces koji pokazuje da je Hrvatska zrela demokracija da njezine institucije funkcioniraju. Vladajuća koalicija je napravila plan premoštenja ovog razdoblja do nove Vlade. Opozicija kao opozicija kritizira ali je korektna u okvirima demokracija, predsjednik Države je u najkraćem roku imenovao mandatorku. Danas ćemo izglasovati Vladu i Hrvatska ide dalje. To je prvi i najvažniji poučak iz razdoblja koje je iza nas. No ja bih metnuo ipak naglasak na program ove Vlade jer danas o njemu raspravljamo. I istakao bih zašto će klub većinske stranke HDZ-a podržati ovaj program. Zbog toga što su u programu dotaknuti najvažniji problemi i najvažnija područja koja se u bližoj budućnosti očekuju pred Hrvatskom državom i koju ova Vlada kao što vidite ima namjeru rješavati. Prvo, to je makroekonomska stabilnost, apsolutno najvažniji dio programa u kojem je jasno naglašeno da će se i dalje raditi na minimalnom povećanju deficita Državnog proračuna, održavanju fiskalne ravnoteže, poticaju onih dijelova proizvodnje koji otvaraju radna mjesta, dakle nastavlja se smjer i dosadašnje koalicijske Vlade prilagođen novim uvjetima globalne krize. Na drugom mjestu je nastavak pregovora s Europskom unijom, ništa manje značajno ni politički, ali ni gospodarski. Bez obzira na sve poteškoće, bez obzira na sve kritike koje smo upućivali isto opravdano Europskoj uniji, bez obzira na sve probleme koje imamo sa susjednom Republikom Slovenijom ova Vlada će nastaviti pregovore, neće zaustaviti kompoziciju, dignut će brklju koja nam je spuštena i ući će na velika vrata u Europsku uniju. Ali ono što ovdje naglašavam u ovom drugom cilju, a to je Europska unije, u programu jasno piše ali uz očuvanje i održavanje državnih, nacionalnih, političkih, kulturnih i gospodarskih samobitnosti Republike Slovenije. Dakle, ima granica preko koje se neće ići i koja je bila jasno definirana, a to je nema trgovine sa onim interesima koji bi ugrozili integritet Republike Hrvatske. Na trećem planu je, kao što vidite i na trećem mjestu međunarodna sigurnost, naša aktivnost u NATO-u, naša potpora međunarodnoj koaliciji protiv svih mogućih globalnih ugroza, a nažalost kao što znamo ima ih i postoji nekoliko ozbiljnih žarišta u svijetu. Na domaćem planu na sljedećem mjestu istaknuto je društvo znanja, dakle ono što Hrvatsku mora dignuti u rang visoko tehnološki razvijenih zemalja, u što smo investirali puno truda i novaca i što će i ova Vlada nastaviti, naravno u održivom razvoju s obzirom na ekonomsku krizu koja je globalna. Sljedeće što bi trebalo istaknuti to je dostojanstvo hrvatskih branitelja. Ono je stavljeno na visoko 5. mjesto. Možda i nije loše da je na tako visokom 5. mjestu, jer neki koji unaprijed kao zloguki proroci ovoj Vladi pokušavaju ubaciti klinove razdora među koalicijske partnere. Pokušali su, evo jučer vidimo na naslovnici jednog tiražnog dnevnika, ubaciti i klin razdora između Vlade koja još nije u ovom Saboru ni potvrđena i naših branitelja. Iako se zna da je ova Vlada za branitelje napravila apsolutno sve što je bilo moguće, da je ova Vlada vratila dostojanstvo braniteljima, da je ova Vlada omogućila i sve financijske potpore braniteljima, da ih je digla na najvišu razinu ugleda i dostojanstva u hrvatskom društvu, mi smo jučer na naslovnici jednog dnevnika vidjeli "Prvi potez buduće premijerke će biti rezanje prava branitelja". Nadam se da će ovaj program razuvjeriti nevjerne Tome. Ova Vlada će nastaviti prema braniteljima isti kurs koji je imala i do sada. Sljedeće u programu što svakako izdvajam kao jednu od najbitnijih točaka, to je integracija manjina u hrvatsko društvo. Na pitanju integracija manjina, poštivanja njihovih prava, ne samo do razine uobičajene u Europi nego i iznad toga, je pitanje glavnog ispita zrelosti Hrvatske države. I ova Vlada je u svom programu to istakla na vrlo visoko mjesto i pokazuje onaj naš stari, dobro ucrtani pravac, manjine su naše bogatstvo, mi se s njima ponosimo i oni ne smiju osjetiti ništa od onoga što im ovakvi nesretni proroci prognoziraju. Uz visoke ciljeve u programu svakako treba spomenuti povratak izbjeglica. Visoko postavljen cilj ove Vlade, među prvih šest ili sedam, u kojem smo napravili puno, ali kao što znamo u dogovoru s našim koalicijskim partnerima i prijateljima treba napraviti još više, ubrzati to. Naravno tu će biti opet potrebno razumjeti okvir ekonomske situacije, ali je prioritet nesumnjivo označen. Dalje, malo i srednje poduzetništvo i poljoprivreda. U programu piše dovoljno čvrsto. Što će ova Vlada u tom smjeru napraviti? Nastavit će, što se tiče poljoprivrede, sve ono što je moguće, a da našu poljoprivredu stavi u red konkurentnih europskih zemalja. Što se tiče malog i srednjeg poduzetništva, ono što smo do sada napravili, 320 poduzetničkih zona sa ogromnim brojem zaposlenih, ali i ogromnim brojem iskazanih velikih poduzetničkih ambicija i ostvarenih tih ambicija hrvatskih poduzetnika, to je nešto od najvažnijega što se u gospodarstvu može poduprijeti. Ova Vlada je to jasno istaknula kao visoki cilja. Isto tako Vlada, kao što ste vidjeli u programu, nastavlja socijalno partnerstvo koje je dovedeno do vrlo visoke razine, uvijek ima poboljšanja. Dijalog između Vlade i socijalnih partnera, dakle sindikata s jedne strane, poslodavaca s druge strane, je obavezna karika u lancu donošenja svake odluke Vlade koja je pred nama i to je jasno ovdje zacrtano. To je silno važno radi održavanja socijalne stabilnosti u teškim gospodarskim uvjetima, ali i gospodarskog poduzetničkog morala u isto takvim uvjetima. To je jedna vaga koju je često teško uravnotežiti i zato je to Vlada stavila visoko u svoje ciljeve. I ne na kraju, briga o socijalno ugroženim skupinama, briga za nastavak reforme zdravstva koja je tako uspješno započeta su također visoki ciljevi ove Vlade i zato mislim da ovoj Vladi svakako podršku treba dati. Osim ovih, pa možemo reći suhoparnih činjenica koje mora sadržavati svaki program, ipak moramo sagledati i politički okvir rada ove Vlade koji je također naznačen u ovom programu i u svim istupima, dosadašnjim istupima naše mandatarke. U te visoke ciljeve, osim europske orijentacije, ide i razvoj demokracije. Demokracije koja je u dvadeset godina u Hrvatskoj sazrela do te razine da ju možemo uspoređivati sa zemljama starim članicama Europske unije. Pravna država je također istaknuta vrlo visoko u prioritetima i s time se demantiraju neka, neću reći nagađanja, nego podmetanja da će sada nova hrvatska Vlada sa svojim partnerima zakočiti neke istražne radnje, neke afere i neke procese. Opet ponavljam, ne. Neka institucije rade svoj posao, neka tijela državne uprave bez političkog pritiska dovedu do kraja sve afere. Ali se opet zalažemo, nemojmo prejudicirati, osudimo curenje informacija, da ministar unutarnjih poslova prije u novinama pročita što se dogodilo nego što dobije informaciju. I najgore od svega, nemojmo dozvoliti politizaciju takvih afera dok nemamo pravorijek nadležnih institucija, jer onda smo napravili dvostruko zlo. Na kraju, ali ne najmanje važno, orijentacija ove Vlade i ove koalicije i dalje ostaje antifašizam. Oni koji žele podmetnuti balvane, moram doslovno reći političke balvane Vladi prije nego što je izglasana, oni koji žele raskoliti i zabiti klin između naših političkih partnera i većinske stranke su dobro nanjušili gdje treba i na kojem području taj klin zabiti i gdje je tkivo najosjetljivije. Pa su zato, kao što sam rekao, jučer branitelje na naslovnicu, a danas ništa manje nego neofašizam u redovima barem vladajuće stranke, ako ne i cijele koalicija. To je ne samo neistina. To je ne samo uvreda. To je jedan opaki pokušaj izazivanja destabilizacije u najosjetljivijem trenutku, političkom trenutku, a to je izglasavanje nove Vlade. I nije slučajno to izašlo jučer dan prije izglasavanja Vlade na naslovnici, odnosno jutros, jer je navodni citat iz tog intervjua star već preko 10 dana. Dakle, čekalo se pogodni trenutak i onda se pustila ta tempirana mina da eksplodira. No naravno, samo će naivni misliti da je to slučajno. Namjera je potpuno jasna. I zato sa ovog mjesta i u programu ove Vlade ističem, antifašizam jest bio temelj stvaranja Hrvatske države. On ostaje temeljno opredjeljenje razvoja Hrvatske države, ne zato jer je to učinio cijeli svijet, nego zato jer je taj antifašizam kod nas posebno osjetljiva tema i zato je treba neprestano naglašavati. Nema glorifikacije zločinaca. Ovaj put su mene metli u žižu zbivanja. Sutra će nekog drugog. Ni jedan zločinac nikada nije imenovan ni u jednoj našoj izjavi, a da prva riječ nije bila zločinac, a nakon toga je slijedilo njegovo ime i prezime. I to ostaje činjenica. I taj klin koji su pokušali zabiti između nas i koalicijskih partnera opet je tupi klin, opet je gnjili klin, opet je puknuo. Jer hrvatski narod je dovoljno zrel da prepozna, sazrio je dovoljno da prepozna ovakve zle namjere. Taj klin između nas i koalicijskih partnera prije svega u ovom slučaju se to očito odnosilo i bilo je ciljano prema srpskoj nacionalnoj manjini, jer dakle klin onih koji su zlonamjerni, klin onih koji su zlogluhi proroci. Iz svih naših nastupa a posebice iz nastupa naše mandatarke mi im na kraju poručujemo. Kao i do sada zlogluhi proroci neće kreirati hrvatsku sudbinu. Ova Vlada obećaje da će ostati na onim tekovinama antifašizma za koje su pali naši oci, naše majke, naši prethodnici. Ne vjerujte tih zlogluhim prorocima i ova Vlada vas neće iznevjeriti. Hvala.
Hvala. Imamo ispravke. Prvo gospođa zastupnica i potpredsjednica Željka Antunović.
Hvala lijepo. Svoje neslaganje sa mnogim tezama koje smo čuli izreći ću u svojoj raspravi, ali želim ispraviti samo jedan netočan navod, jer je čini mi se težak petnaestak do dvadeset milijardi ovisno o tome što će se događati u hrvatskom proračunu. Naime, gospodin Hebrang je rekao da je jedan od najvažnijih prioriteta i provođenje zdravstvene politike. U materijalu koje smo dobili nabrojeno je 22 temeljna cilja. Zdravstvena politika i sve ono što uz nju ide od reforme do povećanja kvalitete nalazi se na 18 mjestu i mislim da se nikako ne može govoriti o velikim i ključnim prioritetima. Naprotiv, čini mi se da zdravstvena politika drastično pada u programu Vlade i zauzima gotovo pa mjesto na kraju balade.
Hvala. Gospodin zastupnik Ivica Pančić, ispravak.
Gospodin Hebrang kaže ova Vlada je učinila apsolutno sve što je bilo moguće za hrvatske branitelje, te da je ova Vlada, aktualna Vlada vratila i dostojanstvo hrvatskim braniteljima. Istina je nešto drugo. … [[Govornik isključen, ne čuje se.]] Evo isključujete. Najveći dio hrvatskih branitelja gurnuli ste na margine društva da zavise od državnog proračuna i strepe od toga hoće li na vrijeme dobiti svoje mirovine, a sam gospodarski sustav od kojeg svi zavisimo ste urušili. A koliko ste vratili dostojanstvo hrvatskim braniteljima sjetimo se one znamenite splitske rive i govora Ive Sanadera, gdje je tražio ostavku tadašnje Račanove Vlade zbog suradnje sa Međunarodnim sudom u Haagu. Došli ste na vlast i 9 generala ste izručili istome tome Haagu. Što je onda po vama istinska obrana dostojanstva hrvatskih branitelja? Ono što ste zastupali na splitskoj rivi ili ono što ste provodili kada ste zasjeli u svoje fotelje. Hvala.
Moram ovdje malo opet intervenirati, znate. Mi smo o Vladi Ive Sanadera raspravljali u petak. I vraćanje u neke, nemojte se onda čuditi kad s druge strane se počme vračat na neku Vladu iz prošlosti. Tako da ja opominjem i lijevu i desnu stranu u tom pogledu, da ne bi se onda kasnije iznenađivali, ako dobijete također neke odgovore. Zato vas molim budite u okviru ispravka netočnog navoda, a ne splitska ili neka druga riva. Jel? Nije nitko spominjao splitsku rivu. Sad ću vam to kazati. Jel? Dalje da završimo ovo, pa onda imam jedno saopćenje. Gospodin Nenad Stazić također ispravak.
Doktor Hebrang kaže zlobnici hoće ubaciti klin između nas i koalicijskih parntera u pitanju antifašizma. Kolega Hebrang, ne ubacuju nikakvi zlobnici klin, klin ste ubacili vi, vi osobno svojim intervjuom u Ninu, gdje kažete da se Maks Luburić borio za Hrvatsku doduše na svoj način. Tu izjavu danas niste demantirali sa govornice, gdje sa simpatijama pričate o susretu vašeg pokojnog oca i Maksa Luburića, gdje kažete kako jedan drugome vojnički salutiraju i gdje imate razumijevanja za takvo njihovo ponašanje. To piše u tom članku. Danas te činjenice niste demantirali, ali ovo nije vama prvi put kolega Hebrang. Pa vi ste iste simpatije i za Šakića pokazivali prije nekoliko godina. Puno je vaših izjava koje se mogu shvatiti kao klin koji ubacujete vi u pitanjima odnosa prema antifašizmu između vas i vaših koalicijskih parntera.
Još gospodin Luka Denona, izvolite.
Gospodin doktor Andrija Hebrang u svom izlaganju osvrnuo se na optužbe da je eto nositelj nekakvog novog neofašizma i da danas čeka, danas se to meni, a sutra čeka nekog drugog. Slučajno ili ne, doktor okrenuli ste se ovdje. Meni se to sutra ne može dogoditi niti sutra nit preksutra. Znači, mene ne mogu optužiti za neofašizam. Ja sam netko drugi, ali mene sigurno ne mogu optužiti za neofašizam.
Hvala. Dame i gospodo zastupnici. Samo jedan trenutak. Da dobijemo na vremenu predlažem da kad se najavi stanka za ručak da izvršimo već raspravljenu i zaključenu točku Izbor sudaca Ustavnog suda. Dakle, da se pripremi za oko 1 i pol sat da se pripreme kutije, listići i predlažem da oko toga posla budu zaduženi gospodin zastupnik Emil Tomljanović, gospođa zastupnica Gordana Sobol i gospodin zastupnik Ratko Gajica. Slažemo se. Znači oko 1 i pol sat imamo zadaću ovu koju sam rekao, sad ćemo nastaviti dalje sa raspravom. U ime kluba HSLS-a i HSU-a, gospodin zastupnik Ivan Čehok. Izvolite. I objavljujem da je u 11,45 prošlo vrijeme za prijavu od 10 minuta za točku dnevnog reda koju sada raspravljamo. Izvolite.
Gospodine predsjedniče, gospođe i gospodo zastupnici. Mi danas zapravo svi zajedno prebivamo završnom činu jednoga samoizazvanoga političkoga umirovljenja bivšega premijera, gospodina Sanadera ili barem kratkotrajnoga ili na neko vrijeme političkoga umirovljenja, ali najgore što bi nam se moglo pritom dogoditi da osobne razloge i njegov osobni životni izbor da se politički umirovi se pretvori u jednu kolektivu inhibiciju u kojoj ćemo svi zajedno biti zakočeni, svi zajedno umiroviti sami sebe, umiroviti već i novu Vladu koja evo, je tu pred nama i koja od nas traži potporu jer glasovanje o povjerenju Vladi je uvijek jedan svečani čin bez obzira na to na koji način Vlada nastaje, tko tvori parlamentarnu većinu koja Vladu podupire i bira. To je na kraju krajeva i jedan apelativni čin kad Vlada dolazi po potporu, kad traži da je se prihvati. Ja se bojim da ćemo mi doista se inhibirati ako danas budemo umjesto rasprave o tome što Vlada treba činiti već sa prva 3 ili 4 zastupnika rasprave vodili u povijesnim zasjedama, čekajući jedni druge u ideološkim zamkama. Ako se budemo vraćali na antifašizam i fašizam, partizane i ustaše, ako budemo morali dokazivati da je jedan Hebrang, otac kojega je osvjedočeni antifašist, ali također i žrtva komunističkoga terora danas mora nama dokazivati o tome što zapravo misli. Svi mi znamo da je antifašizam jedno od najpozitivnijih povijesnih tekovina. Svi mi znamo što se događalo nakon završetka 2. svjetskoga rata. Svi mi znamo kakvom sve teroru su građani Hrvatske bili izloženi tijekom 50 godina komunističke vlasti i sada to ponavljati, vraćati se u ideološke zasjede danas kada je više nego ikada jasno da smisao političkoga u Hrvatskoj nije ideološko, nego je gospodarsko. I da danas srž politike u Hrvatskoj nije više ideologija, nije više vraćanje i pozivanje na to tko je veći antifašist ili fašist, nego je upravo pitanje tko će konačno i na koji način u krizi koja je zahvatila cijelu Europu okrenuti gospodarstvo. I zato cijeneći "The economist", cijeneći jedan od najboljih britanskih časopisa koje sam pročitao i prije nego što ga je naveo cijenjeni kolega Milanović, smisao traženja odgovora danas u Hrvatskoj nije to što će reći "The economist", nego što će reći prosječni hrvatski ekonomist, što će reći prosječni hrvatski poduzetnik, što će reći oni ljudi koji danas žive od gospodarstva, što će reći radnici u industrijskoj proizvodnji koja je pala, što će reći svi oni od kojih mi živimo, htjeli to priznati ili ne, što će reći oni koji stvaraju društvena dobra kako bi studenti mogli prosvjedovati, kako bi javna uprava ili zaposlenici, uključujući nas koji se plaćaju iz državnoga budžeta mogli razmišljati o povišicama? To je danas gospođe i gospodo ključno hrvatsko pitanje. Danas se doista smisao politike u Hrvatskoj svodi na gospodarsku politiku i na opstanak gospodarskih dobara, nacionalnih dobara u Republici Hrvatskoj. I što prije to shvatimo, nećemo biti u prilici da se međusobno inhibiramo, nego upravo suprotno, da dođe do te toliko potrebne kolektivne facilitacije i da konačno počnemo u Hrvatskoj jedni druge tjerati. Oporba naravno na taj način da pritišće Vladu, ali i mi koji tvorimo parlamentarnu većinu na taj način da kažemo, što sam ja rekao, bez prevelike zamjerke ili zato da budem kritizer, samokritizer i mandatarki i gospodinu Polančecu ovo je previše uopćeni dokument. Nama treba u roku od 15 dana program mjera na temelju ovoga jer ovo je okvirni dokument, to je dokument koji manje-više gotovo istovjetan onome dokumentu koji smo prije dvije godine usvajali kada ga je branio Ivo Sanader. Pa ako nismo uspjeli, ili smo uspjeli samo djelomično i izgubili bivšega premijera, odnosno politički ga umirovili, onda taj dokument ne može biti samo dostatan za ovu novu Vladu. Mi ćemo morati uz ovo što ćemo danas prihvatiti i mi zato nemamo više vremena u Hrvatskoj, u roku 2 tjedna donijeti mnogo operativnije, razrađenije, detaljnije i rekao bih ažurnije dokumente kojima ćemo zapravo odgovoriti na krizu. Ponavljam, nije to nešto što se događa samo u Hrvatskoj. Pogledajte posljednju ili notu ili priopćenje koje je poslalo naše veleposlanstvo iz Njemačke u kojem upozorava preko udruge poslodavaca naše poduzetnike da pripaze na poslovanje s njemačkim poduzetnicima jer vodeće međunarodne kreditne kuće i ustanove koje prate rejting države upozoravaju da je u Njemačkoj sve veći val stečajeva. To se događa jednoj od najbogatijih i u sebi najkompaktnijih i rekao bih najadaptibilnijih ekonomija u Europi. Njemačka ekonomija je doista samoprilagodljiva, uvijek je bila. Nijemci su i takav narod koji se brzo prilagođava na nove okolnosti. Ako se njim to događa danas i ako se nas upozorava i naše poduzetnike da pripaze kako sklapaju ugovore jer da se i ove godine očekuje pad industrijske proizvodnje u Njemačkoj od 35%, od 35% neka to građani ove države čuju. Onda moramo svi zajedno shvatiti i opozicija i pozicija da mi nemamo vremena. Najveći luksuz koji si ova Vlada može dopustiti jest da joj se da pošteda ili da je se čeka 90 dana. Ona ima 9 dana, doslovno nije igra brojkama ili riječima, nego 9 dana da predloži antirecesijske mjere koje će duboko zahvatiti hrvatsko društvo. I pri tome premijerka žena, evo ja ću glasovati za nju premda nisam žena i ne treba se na to pozivati. Imam doduše malo feminizirani izgled. Premijerka žena mora oštrim rezovima zahvatiti duboko u hrvatsko društvo. I zato mi se čini da uz ovaj dokument, uz sve ono što kaže evo i ugledni međunarodni časopisi i međunarodne institucije nama pod hitno treba konačno operativno razrađeni program i projekti oporavka gospodarstva Pri tome i to želi reći gospodi koja su govorili prije mene nam malo znači što ćemo se mi pozivati na to koliko imamo poduzetničkih zona. Poštovane gospođe i gospodo nažalost pogledajte koliko je zaposleno u tim zonama i koliko u tim zonama ima industrije uz izuzetak to sada nije govor na vlastitu korist ili na vlastitu pohvalu, uz izuzetak nekoliko zona u Varaždinskoj županiji, konkretno slobodne zone u Varaždinu, nešto malo u Slavonskom Brodu i Dugopolja koja je više isto skladišna zona, Meginca, nažalost drage gospođe i gospodo nema vam tu industrije, nema vam tu puno radnih mjesta. Mi možemo još 300 ih napraviti ako unutra nećemo imati punu zaposlenost, ako se neće dogoditi ono što se dogodilo u mojem Varaždinu, odnosno Trnovcu ili Knegincu gdje je zaposleno iznad 3 tisuće ljudi u zonama. To su onda prave gospodarski projekti, prave gospodarske zone. Prema tome, nama uz ovo apsolutno treba i ja molim gospođu mandataricu i molimo gospodina Polančeca i cijelu Vladu da dosita ovdje, ako treba pred nama i na izvanrednom zasjedanju se taj hitni program antirecesijskih mjera usvoji. Mnogo toga smo govorili kada govorim o tome da u Europi se također osjećaju posljedice krize i da svaka država za sebe taži izlaz, onda samo želim reći i da smo do sada predugo čekali. Po mojem mišljenju smo predugo čekali. Ja sam predložio konkretno prije 6 mjeseci, tada još premijeru kolegi Sanaderu da se uvede četverodnevni radni tjedan, da država plati 5. dan za izvoznu industriju koja sama u uvjetima smanjenih narudžbi i pada proizvodnje i pada potražnje na europskim i američkim tržištima, da se to uvede, jer je to uvela Slovenija već prije tri mjeseca. Prema tome, ne možemo s tim čekati ako je to napravila Slovenija, ako je to napravila čak sada i Srbija kako bi upravo potaknula industrijsku proizvodnju, kako bi potaknula izvoznu orijentiranu proizvodnju, onda mora to napraviti i Hrvatska. I mi tu nemamo više vremena. Mi moramo ići sa izravnim potporama po radnom mjestu tamo gdje se proizvodnja obavlja, tamo gdje se proizvode dobra za izvoz. Ako to radi opet ponavljam Njemačka, ako je Angela Merkel dala izravne poticaje po radnom mjestu kako bi opstala Njemačka industrijska proizvodnja, izvozna proizvodnja, onda Hrvatska to mora napraviti tu nema alternative. Nažalost do danas nismo to uspjeli. Prema tome, idemo konačno reći građanima ove države, da se neće moći živjeti samo od tri mjeseca turizma, samo od tri mjeseca pšenice i od poljoprivredne proizvodnje, da se mora živjeti od onih proizvodnih industrijskih programa koji dugoročno nose konkurentnu proizvodnju, od onih koji su izvozni, od onih od kojih možemo zaraditi devize na stranim tržištima i od onih koji mogu biti konkurenti Europskoj uniji. Ako i dalje budemo samo jeli svoju supstancu kao što smo do sada činili, onda neće biti novaca ni za studente, onda neće biti novaca ni za besplatne udžbenike, onda neće biti novaca ni za rodiljne naknade, onda neće biti novaca ni za mljekare, ni za proizvođače pšenice. To su one mjere nužne, bolne, one koje zahtijevaju ako treba i kirurški precizne rezove kako bismo doista konačno mogli živjeti od te gospodarske supstance, a ne samo jesti, ne samo izjedati, trošiti, a da ne stvaramo nova dobra koja će evo nam pomoći upravo na globalnom tržištu. I naposljetku, smatram da treba dati povjerenje Vladi uz naravno napomenu da ona nema vremena luksuznoga i komotnoga vremena čekati. Ovo je sigurno trenutak u kojem svi mi zajedno trebamo pogotovo s prihvaćenim antirecesijskim mjerama, razmišljati o tome kako ćemo po jednoj strategiji iskrenosti reći građanima što nas sve očekuje, to je način onda na koji možemo svi zajedno računati na to da taj spori i dugotrajni oporavak od krize ipak treba biti s prvim korakom. Netko je govorio danas o hrabrosti. Hrabrosti je kaže Aristotel zlatna sredina između kukavičluka i neustrašivosti. Mnogi će danas tražiti i kukavičluk u Hrvatskoj, mnogi će ga i naći, ali mnogi danas smatraju da doista hrabrost je više u neustrašivosti, nego u kukavičluku. Mislim da nama vremena za preveliko premišljanje nije ostalo i da katkada treba biti neustrašiv i hrabro ući u sve bolne rezove, naravno u strategiju iskrenosti reći građanima što ih sve očekuje, kako bismo se oporavili gospodarski, a to je uvjet i ukupnog socijalnog oporavka u Hrvatskoj. Pa ako baš hoćete onda je i to pravi uvjet pristupanja Europskoj uniji. Ako nećemo biti dovoljno snažni, ako ćemo imati ovakvo gospodarstvo i ovakve banke na koje je dobro upozorio gospodin Milanović ili neke druge institucije, onda nama Europa neće ništa apsolutno pomoći. Dakle, mi moramo biti snažni da bismo bili važniji.
Hvala. Imamo nekoliko ispravaka. Prava je gospođa Tanja Vrbat. Izvolite.
Hvala lijepa. Kolega Čehok vi ste istinska fascinacija u ovom Saboru. U svojem žarkom opozicijskom govoru, podržavate naravno Vladu, to me iskreno fascinira. A u svom govoru imali ste nekoliko netočnih navoda. Jedan od njih je koji bi voljela ispraviti a da se ovo ovdje događa ne dešava samo u Hrvatskoj pa onda uspoređujete nas sa Njemačkoj i njemačkom ekonomijom, ako netko ima informaciju da je gospođa Merkel sazvala izvanrednu presicu i dala ostavku evo neka mi javi, očito nisam informirana. Hvala.
Hvala. Gospodin zastupnik Gordan Maras. Izvolite.
Hvala lijepo. Rasprave gospodina Čehoka nekad sliče na teatar apsurda. On u svojim raspravama obično ima vapaj nije dobro, treba nešto napraviti ovako ili onako i onda evo iznenađenja na kraju rasprave podrži taj program. Ispravio bih jedan netočan navod iz njegove rasprave a taj je da je ovaj program neadekvatan, da ga treba razraditi, doraditi itd. Ne, ja mislim da je ovaj program adekvatan za kvalitetu ove Vlade koja nije dobra i koja nas je dovela do ove situacije da imamo najveći pad BDP-a, da imamo najviše nezaposlenih nakon deset godina i da imamo sve ekonomske pokazatelje koji su izrazito negativni i puno slabiji nego što je to u komparativnim zemljama kao što je Hrvatska, slične Hrvatskoj.
Hvala. Gospodin Arsen Bauk, ispravak. Izvolite.
Ispravio bih dva netočna navoda kolege Čehoka. Dakle, prvi netočan navod je da se ovo ne događa samo u Hrvatskoj. Doista premijeri odlaze ali da ode bez objašnjenja događa se samo u Hrvatskoj. U drugim zemljama se također predlažu zakoni ali da samo opozicija predlaže antirecesijske zakone a Vlada uglavnom šuti to se isto događa samo u Hrvatskoj. A da imamo stranku kao što je HSLS koja je jedina stranka koja je stalno na vlasti a stalno glumi opoziciju to se isto događa samo u Hrvatskoj i zato ste najbolju sredinu našli između kukavičluka i neustrašivosti, da bude u Vladi i da stalno glumite opoziciju i zato ste sa 22 mandata pali na 2 koliko ih imate danas. Zahvaljujem.
Hvala. Dame i gospodo zastupnici, imamo još pet klubova. Predlažem da klubovi pozovu zastupnike, nakon što završe izlaganja svi klubovi imat ćemo glasovanje o prijedlogu za izbor sudaca Ustavnog suda. Dakle, to može biti negdje oko 13,30 a evo još jedanput napomena. Čim završe klubovi onda ćemo napraviti i ovaj izbor. Sada je na redu gospodin zastupnik Milorad Pupovac u ime Kluba zastupnika SDSS-a. Izvolite.
Gospodine predsjedniče, gospođo mandatorice za sastav nove Vlade, kolegice i kolege. Kada čovjeku nedostaju potrebna znanja i potrebne informacije na osnovi kojih bi donio racionalnu i odluku sasvim sigurnu sa punom sviješću i sasvim sigurnu odluku ravna se prema instinktu. Instinkt i kluba SDSS-a a isto tako i vjerujem mnogih građana Republike Hrvatske kaže da ovoga trenutka Hrvatska koja je usmjerena prema nestabilnosti treba zaustaviti taj smjer i taj put, i treba stvoriti pretpostavke za daljnje napredovanje nestabilnosti u zemlji i to u različitim sferama, u sferama financija, u sferama državnih institucija, u sferama političke kredibilnosti i političke uvjerljivosti, i u sferi povjerenja građana prema ovome što mi ovdje radimo. Iz tog razloga klub SDSS i ja kao ovlašten da govorim u ime njega mogu samo kazati da ovog trenutka za nas koji smo se danas okupili da raspravljamo o novoj Vladi postoji jedan orijentir a mnogi nedostaju. I dobro je da je sada jasno da može postojati samo jedan orijentir a to je prioritet zvani Hrvatska, prioritet zvani interesi građana Republike Hrvatske, prioritet zvani stanje u Hrvatskoj. Do sada su ti prioriteti bili negdje drugdje, bili su u povijesnoj priči odnosno bili su u prošlosti. Bili su u priči o Europi i o brzom i hitrom pristupanju Europskoj uniji. I u jednoj i u drugoj priči nažalost Hrvatska nije bila prioritet. Stanje u Hrvatskoj i briga o Hrvatskoj nije bila prioritet i ova Vlada za koju smo se danas okupili da joj izglasamo povjerenje ako razumije, ako shvati da bi promjena prioriteta u ovom smislu u kojem govorim, ne deklarativno, ne po osnovi političke pjesmice nego po osnovi stvarnoga opredjeljenja ima šanse da uradi nešto na što je mandat obavezuje. U tom smislu želim kazati slijedeće. Nema nikakve sumnje da je prvi prioritet koji Hrvatska treba štednja i zaustavljanje onoga oblika potrošnje koji dodatno vuče u pravcu nelikvidnosti, u pravcu zaduživanja, u pravcu gušenja i onoga što je još ostalo od proizvodnje ali štednja koja će biti pravedna, ali štednja koja će ljudima i koja će građanima REpublike Hrvatske kazati da se radi o pravednom i racionalnom izboru kako će se štedjeti. A na prvom mjestu i najviše gdje se može štediti jeste tamo gdje se uzima mimo zakona, jeste tamo gdje se uzima bez ovlaštenja i bez interesa države, jeste tamo gdje je leglo korupcije. Ako to uspijemo presjeći, ako to uspijemo zaustaviti onda ćemo zapravo stvoriti pretpostavke za najveću štednju. Drugo je naravno odluka o tome kako da se racionalno troše sredstva koja se uštede a za to je potrebno imati politiku, za to je potrebno imati ljude i ja se nadam da ćemo te ljude ako ih nemamo stvarati i ako su nam potrebni da ih nađemo da ćemo ih tražiti. Naravno, štednja sama po sebi bez onih koji će stvarati, bez onih koji će stvoriti pretpostavke za razvoj nije nikakvo jamstvo uspjeha jer ako bismo tako nastavili onda bismo došli do toga da uskoro nemamo što štedjeti. Iz tog razloga mi se čini da je hitno i neophodno stvoriti pretpostavke za politiku razvoja na osnovi onih subjekata, na osnovi onih projekata koji to stvarno mogu i kojima ako država treba pomoći onda treba 100 puta okrenuti odluku prije nego što se donese odluka da im se pomaže. A u protivnom, u protivnom nećemo doista napraviti ono što je potrebno a to je da ne dospijemo u situaciju da uskoro nemamo šta štedjeti. I u tom smislu i zbog toga mi se čini da ova Vlada koju ćemo vjerojatno kroz neko vrijeme u ovom Saboru izglasati joj povjerenje mora biti svjesna da su to njezini prvi prioriteti. I ako uvidi da ti prvi prioriteti traže i dodatne zahvate, traže i dodatne promjene, traže i dodatnu energiju, traže i dodatnu politiku, ova Vlada na čelu sa vama gospođo Kosor ne bi smjela imati straha od toga. Kao ni mi ovdje u Saboru što ne bismo trebali imati straha da se ponovo sakupimo nakon što vidimo gdje smo sa istom ovom svrhom i sa istim ovim zadatkom zbog kojih smo se našli danas. Jer taj prioritet koji se zove Hrvatska nam to nalaže. Taj prioritet koji se zove stanje u Hrvatskoj danas, to nam nalaže. Htio bih kazati i sljedeće. Kada je predsjednik Republike Vama gospođo Kosor predavao mandat na osnovi potpisa koje ste imali, među kojima su i potpisi zastupnika Samostalne Demokratske Srpske Stranke skrenuo je pažnju na nekoliko stvari i ja ću biti slobodan i sam spomenuti neke od tih stvari. Prvo, postoje vrijednosti u svakoj državi koje su u srcima ljudi i koje mogu biti i dublje i vatrenije u jednom srcu nego što su u drugom. Ali postoje vrijednosti koje moraju biti zajedničke svima. A to je Ustav naše države. Vrijednosti Ustava Republike Hrvatske nerijetko se osporavaju od ljudi koji smatraju da govore od srca, … [[Govornik se ne razumije.]] od privrženosti. I stoga razloga, te temeljne vrijednosti Ustava koji ovdje nije osporavan u ovom Saboru nego bi trebao biti afirmiran u ovom Saboru bi morao biti prvi prioritet Vlade koju ćete voditi. Jer se i u javnosti i različitim povodima stječe dojam kako ključne institucije u državi, predsjednik Republike, predsjednik Vlade, Sabor, pojedine političke stranke imaju različito gledanje što su to temeljne političke vrijednosti u Hrvatskoj. A vrijednosti su one koje su zapisane u Ustavu od preambule pa do svih odredbi tih Ustava. Prema tome, kada govorimo o antifašizmu govorimo o hrvatskom Ustavu. Kada govorimo o poštivanju antifašističkih vrijednosti govorimo o hrvatskom Ustavu a kada govorimo suprotno govorimo protiv hrvatskog Ustava. I to treba biti jasno. I to nije stvar političkog spora kao što neki zastupnici ovdje govore to je stvar pitanja važenja i poštivanja Ustava. Iz toga razloga treba govoriti i o dostojanstvu onih koji su doprinijeli tome da ova država postoji ne samo od '90.-te nego i onih koji su tokom 20.-oga stoljeća u antifašističkoj borbi, dakle, borci Narodno oslobodilačke borbe doprinijeli tome da se mi možemo pozivati na njihovu časnu, njihov časan doprinos. I tu spora nesumnjivo ne bi smjelo biti. Drugu stvar koju želim kazati, povratak izbjeglica je važan sam po sebi, ali je važan i kao elemenat stabilnosti u regiji. Važan kao i elemenat stabilnosti u odnosima između novonastalih država, važan kao elemenat toga da nas ne dočeka loša prošlost u nekoj skoroj budućnosti. Ali je isto tako važan, podcrtavam još jedanputa sam po sebi. Jer je riječ o ljudskoj dimenziji, jer je riječ o potrebi da se, kao što je predsjednik Republike prije nekog vremena na skupu UNHCR-a rekao, jasno dao do znanja da politika prošlih vremena koja se olako rukovodila time da je preseljavanje stanovništva bolje nego li da ljudi žive zajedno, bolje nego li da imamo multikulturne i multietničke okolnosti. Iz toga razloga je neophodno da istaknemo ne samo privrženost nego i spremnost da se nosimo sa teškim, pogotovo u ekonomskih okolnostima kakve su danas, iznimno teškim uvjetima, da se nosimo s time da stvorimo pretpostavke da se ljudi mogu vraćati, da im kuće mogu biti obnovljene, da stanovi koje su izgubili mogu dobiti na ovaj ili onaj način. Prava manjina nediskriminatorska politika u društvu prema svim drugim i drugačijim koji se mogu naći u različitim manjinskim pozicijama. Tolerancija nije samo stvar na koju se možemo pozvati kada želimo deklarativno govoriti. Ona se provjerava onda kada trebamo djelovati. Ako na nekom koncertu oni koji slušaju muziku uzvikuju protuustavne poruke i ako državni radio pa makar bio i regionalni to prenosi bez komentara što može čuti 150 000 slušatelja onda to nije potvrda da imamo toleranciju prema drugim i drugačijim nego je potvrda da imamo toleranciju prema onima koji šire nesnošljivost prema drugima i drugačijima. Iz toga razloga je naša zadaća da zaustavimo takav trend, a njega imamo. Isto vrijedi i za suđenje za ratne zločine i za suradnju sa sudom u Hagu. Koliko god neki elementi bili bolni, ali to je, nema nikakve sumnje, nešto što će jačati elemente pravne države kod nas. Nešto što će jačati povjerenje u državi, među državama i širiti ugled Hrvatske u svijetu. A kada govorimo o suradnji sa susjedima nemamo mi samo jednog susjeda niti je stanje sa tim susjedima vječno. Ono što mi se čini da je bitno jeste da stvaramo politiku koja neće biti ograničena trenutnim stanjem odnosa bilo sa jednim, bilo sa drugim susjedima. Meni se čini da bi u našoj politici trebalo stvoriti pretpostavke da ta suradnja ne bude samo zbog EU-a i naše obaveze da radimo regionalnu suradnju, ne samo zbog gospodarskih razloga nego i zbog toga da mi ojačamo našu političku sigurnost, da mi ojačamo naš osjećaj sigurnosti, sigurnosti našeg identiteta, sigurnosti našeg političkog izbora i sigurnosti onoga u što kao građani ove države vjerujemo. Preskačemo li tu suradnju sa susjedima vjerujući da ćemo tu sigurnost steći samo na nekom drugom mjestu, npr. u Bruxellesu, onda se varamo. I na kraju, gospođo mandatorice, u prošlih godinu i pol dana koalicija je trpila zato što nije bila usklađena, koordinirana i što nismo svi bili ravnopravni u njoj. Mi smatramo da je neophodno da se formira koalicijsko vijeće i da to koalicijsko vijeće bude pod vašim vodstvom ili pod vodstvom čuvara sporazuma vašega zamjenika odnosno prvog pomoćnika. Mi smatramo da je neophodno da se koalicijsko vijeće sastaje prije svakog zasjedanja Sabora, ako je potrebno najmanje jedanputa mjesečno. To je obaveza, ali istovremeno to je racio koji može čuvati stabilnost ove koalicije u vremenima koje neće biti laka. I na kraju, ako ovo što sam izrekao, kao i ono što nisam, što su izrekli drugi, a ja s njima dijelim isto mišljenje ili ono što nitko nije izrekao, a podijelit ćemo zajedno, ako ovo što danas činimo ima smisla onda ima smisla ukoliko se rukovodimo ovim vrijednostima, ovim ciljevima, ovim zahtjevima. Ako tome udovoljimo, onda ova koalicija može obaviti i ova Vlada može obaviti svoj posao, neovisno o tome koliko će trajati. Ali mi smo svjesni da to moramo obaviti i to obaviti dobro, efikasno i u tome će se vidjeti onda i vrijednost i opravdanost našega današnjega izbora. Hvala vam.
Hvala. U ime Kluba zastupnika nacionalnih manjina, gospodin zastupnik Furio Radin. Izvolite.
Uvažavajući ono što je rekao gospodin Pupovac do sada, želim još dodati sljedeće rečenice. Klub nacionalnih manjina je danas ujutro održao razgovore sa mandataricom hrvatske Vlade, gospođom Jadrankom Kosor, i cijeli postupak podrške novoj hrvatskoj Vladi odvijao se, to moramo reći, prebrzo i zastupnici nacionalnih manjina zatečeni su kako odlukama o ostavkama, o ostavci gospodina Sanadera, kao i o daljnjim odvijanjem političkih dogovora koji su se po našoj prosudbi održali prebrzo i općenito politike u Republici Hrvatskoj koja je u ovom trenutku dosta konfuzna. Zatečeni smo kao i svi građani Hrvatske, uopće se ne razlikujemo od njih niti u razumijevanju te situacije, niti u odnosu prema njoj. Pa samo bi se na trenutak na odnose, iako je rečeno da je to na razini političke korektnosti, ali mi ćemo prijeći tu razinu i htio bih reći dvije stvari o odnosima sa dosadašnjim premijerom, samo iz jednog razloga jer njegova stranka i dalje ostaje na vlasti i stoga prošlost je itekako povezana sa budućnošću. Bitno je to da je nakon gotovo šest godina podrške zastupnika nacionalnih manjina Vladi desnoga centra, nakon toga mnogi problemi ostaju neriješeni i da smo stekli jasan dojam, pogotovo u posljednje vrijeme da je glavna metoda bila kupovanje vremena. Jedino u tom kontekstu smo shvatili zašto se kupovalo vrijeme. Zadnji događaji to pokazuju. U svakom slučaju, u posljednje vrijeme nije puno toga riješeno. Tako mnogi problemi koji se tiču uporabe jezika, dvojezičnosti i općenito službene uporabe jezika nacionalnih manjina ostali su neriješeni i negdje se situacija čak i pogoršala, ne samo u Daruvaru nego i u Istri. Proces povratka Srba odvijao se usporeno, obnova kasni. Postojali su jaki problemi komunikacije sa pojedinim ministarstvima, sa pojedinim ne. Posebno ništa se nije poduzelo oko rješavanja prve točke sporazuma sa bivšim premijerom Sanaderom, ona koja se tiče pozitivne diskriminacije u glasovanju, odnosno ono što se kolokvijalno govori dodatno pravo glasa. Vrijeme istječe, imamo samo šest mjeseci da riješimo ovaj problem. I molim vas, molim vas gospodine Šeks, poštedite nas okruglih stolova, jer tih prijedloga smo čuli najprije od vas. Poštedite nas misli tzv. stručnih stručnjaka koje ćete nam dovesti oko rješavanja tog problema, jer ga je Ustav već riješio. U Ustavu jasno piše da je dodatno pravo glasa pravo nacionalnih manjina, a mi se moramo samo politički dogovoriti ili ne dogovoriti. Mi ćemo vam predložiti rješenje, a na vama je da ga prihvatite ili ne, odnosno da predložite vaše rješenje. Dalje je sve stvar posljedica. Nacionalne manjine svjesne su složenosti situacije. Bolje rješenja katastrofalnog stanja u Hrvatskoj koji će još duže vrijeme nažalost obilježiti našu svakodnevicu. Takvo stanje je za pripadnike nacionalnih manjina još teže nego za ostale građane, jer su manjinske zajednice slabije, ranjivije, manje, vulnerabilnije kao što se kaže od većinske i u izvanrednim uvjetima identitet manjina će bit ugroženiji. Nemojte zato misliti da ćemo odustati od niti jednog našega temeljnog zahtjeva. Nemojte misliti da ćemo ugroziti naš talijanski, srpski, češki, slovački, mađarski ili bilo koji drugi identitet radi složenosti situacije. Preuzimanjem naših sporazuma što ćemo danas potpisat s gospođom mandatarskom prije glasovanja vi ćete preuzeti obaveze za koje mi znamo da neće bit lake. Čak i obaveze s nacionalnim manjinama neće biti lake. I preuzimat ćete određene rokove. Potpišite, ali nemojte potpisat ako niste sigurni da ćete imati podršku u vašoj stranci, jer mi kupovanja vremena više nećemo tolerirati. Ako ćete potpisat međutim, dat ćemo vam našu podršku. Podrška sa agendom, sa rokovnikom, ono što bi rekli vojnici sa maršrutom. Drugim riječima, naša podrška će postojati ali će se moći revidirati u svakom trenutku, jer će postojati rokovi. Ona dakle biti će uvjetna. I ako iskreno rješenje vjerujemo vašim namjerama, u vašem pozitivnom odnosu prema svima koji su drugačiji, dakle i prema nacionalnim manjinama i prema ljudskim pravima. O tome smo se osvjedočili posljednjih godina. Vjerujemo vam i zato što ste žena i to u najljepšem ali i u najkonkretnijem smislu, zato što su žene pouzdanije i temeljitije od većine muškaraca. To vam govorim jer to mislim. Unatoč tome u nas ćete imati kritičare i ako treba i oponente, a na vama je i na vašim suradnicima da to držite u obzir i da to imate na umu. Vašem mandatu i vašoj i našoj Vladi kao i svim drugim građanima Hrvatske gospođa Kosor želimo dobru sudbinu ili kao što bi rekli Amerikanci neka vam Bog pomogne.
Hvala. Gospođa zastupnica Vesna Pusić, u ime Kluba zastupnika HNS-a. Izvolite.
Gospodine predsjedniče, gospođo mandatar sa budućom Vladom ili kandidatkinjama i kandidatima za buduću Vladu. Kao što je bjelodano Vlada koja se predlaže i koja će po svemu sudeći biti potvrđena, odnosno izabrana u ovom Saboru ima problem s legitimitetom. Ima problem s legitimitetom zbog toga što nasljeđuje i zapravo je Vlada koja je već vodila Hrvatsku do sada minus osoba koja je istaknuta u cijeloj predizbornoj kampanji i u cijeloj koncepciji i ove Vlade i ove koalicije kao vodeća osoba i kao osoba koja je garancija cijele stvari i biti će premijer. Ako ne mislite da je tako, onda naravno ne ističete i ne gradite cijelu kampanju kao što je HDZ radio na jednoj osobi. Kao što vidite čak ni koalicijski partneri ne smatraju da ova Vlada ima onu vrstu legitimiteta ili će imati onu vrstu legitimiteta koju je imala prošla Vlada kad su ulazili i potpisivali koaliciju sa mandatarom Sanaderom. Sada traže posebne sporazume, posebne garancije i prirodno je da je tako. To nije greška ili propust ove Vlade koja se predlaže. To je naprosto činjenica do koje je doveo odlazak premijera koji je dobio glasove bez ikakvog objašnjenja i bijeg sa bojnog polja. Ostavili su zapravo vas i kao dosadašnju potpredsjednicu Vlade i kao dosadašnju Vladu, pa i kao njegovu stranku koju je do sada vodio sa vrućim krumpirom u rukama i nejasnom perspektivom. I to je sve naravno i u očima javnosti, pa čak i po svim pokazateljima koje možete pročitati. Dakle, anketama dovelo do slabljenja legitimiteta. Formalno gledano naravno legitimitet nije mišljenje građana, nego je broj ruku u Saboru. Prema tome, vi imate legitimitet dok imate 77 ruku u Saboru. Ali to nije naravno jedini legitimitet. Legitimitet dakle prepoznavanje prava neke grupacije da vlada ili vodi zemlju proizlazi i iz mišljenja i stava ukupne javnosti. I u tome ova kombinacija ima slabu podršku, odnosno ispod polovičnu podršku kao što se vidi i zbog toga ova Vlada dolazi s jednim ozbiljnim problemom na svoje mjesto. Ovdje je predstavljen jedan program koji je više-manje skraćena verzija starog programa. Malo Europi, malo ekonomiji, malo okolišu, malo obrazovanju, malo o braniteljima. Uglavnom više-manje isto samo manje od onoga što je imala prošla Vlada. Međutim, ovo nije Vlada koja dolazi na svoje mjesto zato što je pobijedila na izborima, nego dolazi na svoje mjesto zato što je pala prošla Vlada. I budući da je pala prošla Vlada, pogledajte si u Ustavu pa ćete vidjeti, budući da je pala prošla Vlada, onda je ovo Vlada koja dolazi, a pala je jer je premijer pobjegao. Dakle, pala je i zato dolazi Vlada u kriznom razdoblju. A Vlada u kriznom razdoblju ne može imati isti program kao bilo koja druga Vlada u bilo koje drugo vrijeme. Malo ovog, malo onog i od svega napraviti nekakvi mozaik. Vlada u kriznom razdoblju prvo mora imati jasnu sliku koje su ključne točke krize, u čemu je problem. Hrvatska ima dvije strateška cilja ili dva strateška projekta i dva fundamentalna problema. Jedan je gospodarski rast koji je momentalno gospodarski pad i drugi je Europska unija. Unutar gospodarskog rasta ja bih rekla da su ključna dva potproblema. Jedno je korupcija koja je vrlo vjerojatno srušila bivšu Vladu. Dakle, jedno je korupcija i drugo je poljoprivreda. To su dva potproblema kojima treba u ovom trenutku obratiti posebnu pozornost. Da li se Vlada pojavila ili mandatarka ili bilo tko u ovoj raspravi sa idejom hajmo odrediti koje su naše ključne točke. Gospodarstvo je u padu, korupcija ruši Vlade, Europska unija je u blokadi i mi smo u situaciji u kojoj za strateške probleme na našim strateškim ciljevima dolazi nova Vlada u Sabor i ne usredotočuje se na konkretne ključne probleme koje imamo i koje moramo početi rješavati danas, nego ima generalni program kao da eto je momentalno baš su završili izbori pa ćemo malo oko svega. Dakle, dolazite u kriznom stanju, stanju političke krize, ogromnog pada povjerenja u institucije. Samo da podsjetim, u Hrvatskoj 11% za razliku od recimo Skandinavije 65% povjerenje u institucije. Dakle, ogromno nepovjerenje u institucije, politička kriza i ekonomska kriza. Kako će se ova nova stara Vlada u kojoj samo sad nema Sanadera s time nositi? Činjenica da u ovoj novoj staroj Vladi nema Sanadera možda je loša, a možda je dobra. Očito je da HDZ smatra po svim stavovima i onima što izriče da je to dobro i da to uopće neće ni na koji način tu smetati, dakle da je dobro da u novoj Vladi nema Sanadera. Moram reći da mi smo malo skeptični prema tome, ni do sad nismo smatrali da je dobro, a i u ovoj situaciji obezglavljenoj mislimo da u najmanju ruku postoji temelj za zabrinutost. Kakav je program? Kakva je situacija sa rebalansom? Da li smo nešto čuli oko toga? Pred nama je očito rebalans proračuna, to je mandatarka najavila. Za 1 milijardu? Za 15 milijardi? Gdje? Na kojim točkama? Rebalans proračuna odražava program. Rebalans proračuna odražava projekt što je važno, što je nevažno, na čemu će se raditi. To je ono što čovjeka traži mandat u Saboru mora reći. Ljudi, ovo će biti naši prioriteti, zato nam dajte podršku kao Vladi. Predstoji li nam MMF? Hoće li u jesen doći MMF? Neće? Što to znači? Jel to možda dobro da konačno dođe netko tko nešto zna napraviti ovdje? Kasino kapitalizam koji se ovdje događao godinama je očito doveo u situaciju u kojoj sada umjesto gospodarskog rasta imamo pad i navoditi sve druge zemlje koje ekonomski stoje bolje od nas i imaju bruto društveni proizvod po stanovniku daleko veći od nas svakako nije argument, a osim toga ne bi trebao nam biti ni argument to što je drugima loše pa onda zašto ne bi i nama bilo. To ovisi o mogućnosti, o sposobnostima. Kako to da je mnogima i mnogo bolje i da bi nam trebalo biti mnogo bolje? Mi smo trebali biti lider u ovoj regiji i imamo potencijala i ova zemlja i njeni ljudi imaju potencijala da budu lider u ovoj regiji, a ne da budu predmet ismijavanja, u što smo u ovom trenutku ovim potezom HDZ-a dovedeni. Ovdje je rečeno da će se nastaviti borba protiv korupcije. Na koji način? Na koji način će se nastaviti borba protiv korupcije kad se zataškava afera kamioni, kad ovdje sjedi bivši ministar Rončević za kojeg se preglasavanjem tvrdi da ni za što nije odgovoran, a pritom bivši ravnatelj policije Faber odlazi zbog afere "Kamioni", pa možda je i bivši premijer Sanader otišao zbog afere "Kamioni", a mi ćemo nastaviti borbu protiv korupcije OIB-om? Mi ćemo odvaliti kombinaciju korupcije između politike i ne znam kojih sve krugova OIB-om? Brojem po glavi? To nije moguće. Korupcija je naš ključni problem. Mi smo OIB imali i do sada, raznorazne brojeve smo imali do sada. Nije problem u broju. Problem je u tome da treba korupciju čistiti od glave i to je gospođo Kosor vaša jedina šansa. Da li vi imate sposobnosti i mogućnosti za to? Da li će vam to dozvoliti? Ja iskreno sumnjam. Ali to je vaš osnovni posao. Vladu vodi stranka koja je doživjela ogromni politički udarac. Premijer je otišao usred mandata bez objašnjenja i pozdrava, predsjednik stranke im je otišao, prema tome stranka koja je doživjela takav politički udarac u kriznoj situaciji preuzima bez jasne ideje što bi radila, vođenje države. Stranka koja ima problema s antifašizmom i veliča Maxa Luburića kao borca za Hrvatsku kroz usta predsjedničkog kandidata, pročitajte, drage kolegice i kolege, … [[Govornica se ne razumije.]] gdje je vaš predsjednički kandidat dao intervju pa ćete vidjeti. Pa vidim da ne čitate možda … [[Govornica se ne razumije.]] , ali zato u … [[Govornica se ne razumije.]] pišete jer vaš predsjednički kandidat je dao tamo intervju i tamo vam to piše. To je problem. Mi ne možemo sa tim problemima, sa tim hipotekama krenuti rješavati ono što moramo rješavati, a to je blokada u ključnim točkama Europa, ključnim točkama gospodarstvo koje neće ići naprijed sa ovom razinom i ovom tolerancijom prema korupciji. U Saboru, gospođo Kosor, imate za sada malu većinu. Utrpali su vam vrući krumpir u ruke i imate malu većinu, ne zbog svoje stranke jer sa svojom strankom naravno ne bi imali većinu, nego zbog koalicijskih partnera. I o tome vodite računa. Utrpali su vam vrući krumpir u ruke, stvorena je atmosfera da je laž istina, lopovluk poštenje, odlazak trijumf, bijeg pobjeda, kriza uspjeh. Oni koji su čitali Georgea Orwella sigurno će prepoznati i znaju kako se to nastavlja. Ovo nabacivanje ispravcima netočnog navoda, vikanje, hukanje, zavijanje ovdje je problem od kojeg bi se trebali danas suzdržati zbog toga što gospođa Kosor zaslužuje barem tu vrstu digniteta i poštovanja kad predstavlja svoju Vladu da sa različitim trivijalnostima se ovdje ne nabacujete. Vi niste moja opcija, ali smatram da gospođa Kosor zaslužuje malo više poštovanja u vašem ponašanju nego što ga pokazuje. HNS neće podržati ovu Vladu jer misli da joj nije dana ni realna šansa i misli da je kratkotrajna. Vama gospođo Kosor želim uspjeh zbog toga što je sve što je loše za one i što je neuspjeh onih koji pa makar jedno kratko vrijeme, vode Vladu je loše za ovu zemlju. Prema tome, želim da u onom vremenu u kojem vodite Vladu budete uspješni. Hvala.
Imamo 14 ispravaka netočnih navoda. Radi vaše orijentacije u vremenu, prekinut ću svakoga čim se zacrveni svjetlo. Žao mi je što nisam među tih 14 ali imat ću prilike. Prvo gospodin Frano Matušić.
Zahvaljujem gospodine predsjedniče. Netočno je da ova Vlada ima problema sa legitimitetom, odnosno da nema izborni legitimitet. Naime, ova Vlada htjeli vi to ili ne ima izborni legitimitet postignut na izborima krajem 2007. godine. Od legitimno izabranih zastupnika u ovom Hrvatskom saboru, ovo nije prvi slučaj da se događa promjena Vlade u mandatu, pa se isti scenarij se dogodio u vrijeme kada ste vi obnašali vlast i tada niste govorili o izbornom legitimitetu. Druga stvar, stranka koja ima 1 ili 2% podrške hrvatskih birača govori nama o legitimitetu. Ja mislim da vi imate problema sa vašim vlastitim legitimitetom.
Hvala, zacrvenilo se. Gospođa Nevenka Marinović, ispravak.
Evo ispravljam netočan navod kolegice Pusić da ova Vlada nema legitimitet. To nije točno. Točno je da u uvjetima nakon što je premijer dao ostavku, odnosno premijer dao ostavku, odnosno Vlada podnijela ostavku a nije joj izglasano nepovjerenje, tu očito imate problem neupućenosti u Ustav Republike Hrvatske kolegice Pusić. Praktički je nemoguće tražiti raspisivanje prijevremenih izbora, jer izvršna vlast ovisi o povjerenju Parlamenta, jer birači su na izborima, znači ne biraju premijera niti Vladu, nego biraju parlamentarne zastupnike. A vaše prigovaranje i omalovažavanje svih koji nešto rade, jedino je što vi nudite biračima, a birači to znaju i zato vam i daju to povjerenje.
Hvala gospođa Dubravka Šuica, dobro sam naglasio gospođa.
Jeste. Htjela sam ispraviti više netočnih navoda. Ali jedan se odnosio na program. Pa je gospođa Pusić kazala da je poseban program potreban u kriznom vremenu i da ovaj program nije krizni. Čak i ovaj osnovni program koji smo dobili od Vlade je na prvom mjestu imamo gospodarstvu, a na drugom mjestu Europsku uniju. A i današnje izlaganje gospođe Kosor je posebno naglasila, gospođa Kosor gospodarstvo i poduzetništvo i da će svim raspoloživim sredstvima boriti za oživljavanje gospodarstva, a također je napomenula Europsku uniju i probleme sa Slovenijom kao ključni problem. Što se tiče legitimiteta također, gospođa Pusić je rekla da proizlazi iz mišljenja javnosti, a ne i izbornih rezultata što je potpuno netočno.
Hvala. Gospodin Krunoslav Markovninović. Ispravak.
Što se tiče legitimiteta, mislim da tu ne treba previše zboriti, jer evo nije samo gospodin Ivo Sanader dobio izbore, nego i gospođa Jadranka Kosor, da ne nabrajam gospodin Polančec, Šuker, Jandroković, Vukelić itd. dakle i mi koji smo ovdje svi smo dobili izbore. Dalje, teško je ovaj legitimitet za izbore stranci koja je zapravo HNS-u koja je jedan čudan spoj između krajnje ljevice i kriminala. Ali treba reći afera "Kamioni" ne postoji i to je vaš problem. Ali zato postoji afera "Coning" bivši ministar koja se zataškava od onog trećeg čovjeka jumbo plakata, ono mislio sam ono Pusić-Čačić-Mesić. Hvala.
Hvala. Gospodin Mario Zubović. Ispravak.
Evo kada govorimo o legitimitetu gospođo Pusić nije istina da gospođa Kosor i ova Vlada nemaju legitimitet, jer biste trebali znati da je gospođa Jadranka Kosor dobila mandat od predsjednika države, prema tome po tome ima i legitimitet. Kada govorite ovdje i želite baciti ponovo ljagu kao i uvije na HDZ i na vladu HDZ-a na ministre, ova Vlada i prijašnja Vlada se bore protiv korupcije i borit će se i dalje protiv korupcije i to je gospođa Kosor isto tako rekla. Vaš cilj je proglasiti ovu Vladu nesposobnima. Ja tvrdim da su oni sposobni. Kod nas nažalost u Saboru imamo da samo gubitnici i nesposobni mogu biti na čelu odbora kojega vi vodite. Da ste uspješna političarka, nikada ne bi vodila taj odbor. Samo oni koji su propali na izborima i na Vladi mogu voditi taj odbor.
Hvala. Nemojte se buniti na ove kvalifikacije, jer maloprije ste slušali cijelih 15 minuta, druge isto tako teške kvalifikacije. Molim vas, opominjem vas, kada ste slušali teške kvalifikacije i uvrede koje su ovdje iznesene, izvolite slušati ovakve svari. ... [[Upadica se ne razumije.]] Nije ne govorim ja o tome. Znate vi o čemu ja govorim. Boro Matković. Izvolite.
Zahvaljujem gospodine predsjedniče. Pa evo među mnogim iznesenim ovdje uvredama i netočnostima, uvrede opraštam ali neću zaboraviti, a netočnosti ću navesti. Vlada nije pala. Premijer je dao ostavku. A u Ustav ste neupućeni vi. Ako mislite da se nakon ostavke premijera čak i u slučaju kada parlamentarna većina kao što će biti danas, želi potvrditi novu osobu, naime novi izbori se ne moraju raspisati kao što biste vi htjeli. Dakle, naš bivši premijer Sanader izabran je na listi za Sabor kao i svaki drugi zastupnik i u proceduri je nakon što je dobio parlamentarnu većinu, postao ono što jeste. Prema tome, parlamentarna većina ga je potvrdila. Ista stvar će biti i sa novom mandataricom gospođom Jadrankom Kosor, a to su osnovni neki temeljni uvjeti koje biste vi morali poznavati da biste mogli o tome svemu govoriti. Prema tome, zaključujem. Ostavka premijera, a prema tome i cijele Vlade je situacija istovjetna onoj koja nastaje nakon parlamentarnih izbora.
Hvala. Vladimir Šeks potpredsjednik, ispravak.
Netočan je navod gospođe Vesne Pusić, da Vlada nema legitimitet. Izvorni legitimitet svaka Vlada pa i ova crpi iz Parlamenta. U ovom Saboru u ovom Parlamentu ovu Vladu podupire 83 zastupnika. Prema tome, ima puni izvorni legitimitet, a to je abeceda demokracije. Drugo, netočan je navod da je Vlada pala, da je premijer pobjegao. Premijer je dao ostavku, Vlada je u ostavci u skladu sa Ustavom, a to je također jedno od temeljnih postulata osnova ustavnoga prava, zbog kojeg bi kolegice Pusić pali na prvom kolokviju kada bi se pojavili sa ovakvim tezama da Vlada nema legitimitet i da je Vlada pala. Vi nažalost ne bi prošli na kolokviju, ne bi došli ni do ispita na ustavnom pravu.
Hvala. Gospodin zastupnik Dragan Vukić.
Uvažena zastupnica Vesna Pusić govorila je o tome kako HDZ je protiv antifašizma. Vrlo krivo. I ispravljam taj navod jer je istina potpuno drukčija. Gospođo Pusić, svaki put kad ovako govorite onda vrijeđate u velikoj mjeri sve hrvatske dragovoljce ili većinu hrvatskih dragovoljaca koji su iznikli iz HDZ-a a stali su pred srpske fašističke tenkove i branili ovu zemlju. Ja ne znam nijednog antifašistu većeg od mene. Mi smo stranka koja ima najviše živih antifašista u Europi danas i ponosni smo na to. Govorili ste isto tako o mišljenju ukupne javnosti i tražite nove izbore, pozivate se na ankete. Naš Ustav poznaje izbore odnosno Izborni zakon. Vaša stranka na izborima je dobila 5 mandata, moja stranka je dobila 66 mandata. Od tih 5 jedan je otišao u nezavisne a jedan je zaboravio doći na posao. Hvala.
Hvala. Gospođa Karmela Caparin.
Hvala lijepa. Ispravila bih netočan navod kolegice koja je rekla da je ova Vlada obezglavljena. Kolegice, ako je premijer dao ostavku onda je ova Vlada u ostavci, onda nije obezglavljena i znate i sami da po Ustavu imate slijed događanja pa tako je gospođa Kosor dobila potpise većine nas zastupnika u Hrvatskom saboru, a isto tako je dobila od gospodina predsjednika Mesića u najkraćem mogućem vremenu, u najkraćem mogućem roku mandat da sastavi ovu Vladu za koju vjerujem da će danas biti izglasana.
Hvala. Gospodin zastupnik Berislav Rončević.
Ispravljam netočan uvredljiv, ponižavajući i protuustavan navod uvažene kolegice Pusić. U ovom sjedi izabrani saborski zastupnik a ne korupcionaš kolegice Pusić. Upućujem vas na članak 28. našeg Ustava "Svatko je nedužan i nitko ga ne može smatrati krivim za kazneno djelo dok mu se pravomoćnom sudskom presudom ne utvrdi krivnja.". Gospođo Pusić, niste i nećete biti moj sudac. Ne postoji afera "kamioni", postoji samo želja da se ona raspiruje, postoji želja da se taj predmet politizira u čemu ste jako uspješni.
Hvala. Gospodin zastupnik Ivan Bagarić.
Zahvaljujem gospodine predsjedniče. Ja bih se također pridružio kolegi Vukiću na onaj dio ispravke koji se odnosio na stigmatizaciju HDZ-a, ja bih rekao i Hrvatske kad je u pitanju antifašizam i korupcija. I doista, slažem se s kolegom Vukićem, dakle Hrvati su u Domovinskom ratu doista pokazali da su se zauzeli za antifašizam i da ga podupiru jer antifašizam je zauzimanje za sve žrtve, bez obzira koje i fašizma i komunizma a onaj što je zaboravio doći na posao bolje bi stigao da nije stigao ni u Vladu ondašnju pa se ne bi vukle ovolike afere u svezi s njim.
Hvala. Gospodin zastupnik Stjepan Milinković.
Netočno ste naveli kolegice Pusić da je Vlada pala. Jedan od temeljnih razloga ste naveli stanje u poljoprivredi. Netočno. Poljoprivreda je baš u okviru ove Vlade doživjela svoju afirmaciju. Recimo u prilog tome 33%-tno povećanje proračuna, 6 stotina staja novootvorenih, proizvodnja mlijeka unaprijeđeni. Ja se bojim kolegice da ne znate vi puno o poljoprivredi i selu osim prije izbora doći malo ponuditi ovo ili ono. Hvala lijepa.
Hvala. Gospođa zastupnica Ivanka Roksandić.
Hvala gospodine predsjedniče. Gospođa Pusić je rekla da ova Vlada u prijedlogu programa nema točno određeni program. Ima. Gospođo Pusić dobili ste na klupe, očuvanje gospodarske stabilnosti, preduvjet za ulazak u EU, međunarodni sigurnosni položaj, dodatne mjere za razvoj posebno ugroženih područja. Samo neke od njih sam pročitala, ali zaista jedino je točno što je gospođa Pusić rekla da mi nismo ista opcija, jer da jesmo vjerojatno Hrvatske ne bi bilo.
Hvala. Gospodin zastupnik Dragan Kovačević.
Ispravio bih netočan navod gospođe Pusić koja je kazala da naša gospođa mandatarka ima malu većinu za sastavljanje Vlade. To nije niti mala niti velika većina nego je to demokratska većina, znači sukladno demokratskim standardima koje smatram da nadam se da nećemo revidirati. I isto tako, 83 zastupnika ako već govorimo o veličini i licitiramo je puno više nego 77 potrebnih. Prema tome, naša gospođa mandatarka ima itekako dobru potporu, većinu i vjerodostojnost da sastavi ovu Vladu i provede program koji je ovdje prezentirala.
Hvala. Gospodin zastupnik Boro Grubišić u ime kluba HDSSB-a. Izvolite.
Gospodine predsjedniče, uvažena mandatarko i članovi Vlade, ministri, kolegice i kolege zastupnici. Ako su ovi prije mene govornici imali po 14 ispravaka netočnih navoda onda će ih izgleda biti puno više nakon mog govora. Ne znam ja s ovim, tehnika narodu. Dakle, vrijeme je poodmaklo, jasno da postoji informacija da kako i sami zastupnici i zastupnice HDZ-a kažu postoji saborska većina koja će izglasati da kažem ovu da skratim naziv i pojednostavim građanima zamjensku Vladu u odnosu na onu koja je bila, ali nisam mislio s tim započeti nego reći da jedan događaj ne čini povijest. Jedan događaj i ono što slijedi poslije njega i što će biti poslije toga i kakva će biti ocjena i javnosti će biti zapravo povijest. Kakva je povijest koja je uvijek povezana i sa budućnošću Hrvatske danas. Ja sam pozorno slušao iako kažu kako reče predsjednik nije red da se osvrćemo unazad na predsjednika Vlade, bivšeg predsjednika Vlade, premijera ali slušao sam pozorno govor koji je bio na hrvatskoj javnoj televiziji. Ono što sam posebno upamtio i što je znakovito a možda ću prepričati je rečeno da je činom ostavke htio zaštititi interese Hrvatske i staviti ih pred osobne interese ako sam dobro shvatio. I ne samo to nego je to i čin jačanja demokracije. Kako protumačiti te riječi? Je li se itko udubio u te riječi, u tu rečenicu? Dakle, ako se vratimo prije čina ostavke možemo li se priupitati obrnutim slijedom, da su prije toga osobni interesi bili prije interesa Hrvatske a činom ostavke dolaze interesi Hrvatske u prvi plan? Ili prije čina ostavke nije bilo jačanja demokracije, činom ostavke jača demokracija. Molimo li tako to protumačiti? Nadalje, ovdje sam pozorno slušao i mandatarku i vjerujem buduću predsjednicu Vlade, ali sam dobio na klupe jutros program Vlade Republike Hrvatske za mandat 2009./2011. dakle, jutros prije same sjednice Sabora koji ima evo točno 106 strana, 105, 106 strana. Teško je za pola sata, sat ili dva proučiti 105 strana programa Vlade Republike Hrvatske a imam i program onaj od 2007. do 2011. koji je ponudio bivši premijer gospodin Sanader. Dakle, ono o čemu bi mi danas trebali zapravo razgovarati jer ovo je tehnička stvar, zapravo gotova stvar, neću govoriti o, kao što su moji govornici, prethodnici govorili o ustavnosti, zakonitosti, to je sve rečeno već i u ovim raspravama, u ispravcima netočnih navoda. U saznanju da postoji većina koja će izglasati gospođu premijerku ali ono što u ovom programu je bitno i ono što bi trebalo biti za budućnost Hrvatske i to onu, posebice onu bližu u godinu, dvije dana, dakle, upravo u ovo vrijeme koje je naznačeno, 2009., 2011. je vrlo bitno. Neki dan smo ovdje a u vezi ovoga što sam rekao, raspravljali o provedbi Zakona o otocima, ja sam malo prije čuo od jednog našeg kolege zastupnika da bi bilo dobro da se prokopa kanal Drava, Sava između Pitomače i Jasenovca pa bi onda Slavonija postala otok. Vidite na petoj, samo sekunda, dakle, u četvrtom poglavlju, tako bi se reklo, tako je, na stranici 20, je objašnjena politika regionalnog razvoja i fiskalne decentralizacije. Znamo da strategija regionalnog razvoja donosi određene promjene, gospođo premijerko, dakle, u odnosima i uravnoteženju razvoja, regija u Hrvatskoj. Međutim, strategiju regionalnog razvoja čekamo već koliko ja znam i materijala ranijih već tri godine. Ja se nadam da ćete požuriti da kažem, ažurirati strategiju regionalnog razvoja, jer zaista Slavonija više čekati ne može. Decentralizacija prije svega fiskalna također je dio dakle, koji je usko vezan uz politiku regionalnog razvoja i dakle fiskalnih kapaciteta pojedinih naših regija. One se sada zovu županije, kaže regionalna samouprava, zapravo su to županije. Također se time, time će doći i do dekoncentracije moći i do demotropolizacije. To Slavonija očekuje od vas a evo vi ste čini mi se iz Slavonije porijeklom, pa eto nadamo se da ćete u tom smislu i poraditi nešto i za Slavoniju. Ono što je posebno naznačeno u govorima i same mandatarke i u govorima ostalih je štednja, štednja na svim poljima. Međutim, bojim se i uvjeren sam i u građanstvu je vrlo rašireno mišljenje, možete vi raditi ispravke netočnog navoda, ali ja sam svakodnevno sa svojim građanima, uvrijeđeno mišljenje da je hobotnica korupcije i kriminala u Hrvatskoj strahovito raširena, da seže u visoke krugove. Da su otvoreni ventili kojima cure novci korupcije i kriminala, mafije i svih ostalih negativnih pojava koje tište ovo naše društvo, ovu našu državu koju smo stvorili, stvorili u krvi a Slavonija je zaista dala ogroman doprinos stvaranju Hrvatske države. Kada pogledate, bilo one, zvale se one afere, kako reče Rončević, nije afera nego tako pokušaj afere, ma možete biti na tim pokušajima, ali se o tome jasno i glasno govori, šapuće ili piše od Brodosplita. Sunčanog Hvala, Liburnije, INA-e, Željeznica hrvatskih, dakle i državnih poduzeća, Kameningrada, nestanka u privatizaciji mnogih firmi kao što je npr. Slavonskobrodski kombinat Jasinje, veterinarska stanica u Slavonskom brodu, dakle, jedna tajkunizacija koja je zapravo onda bila izvor daljega širenja i rasta pipaka hobotnice koja je zahvatila cjelokupno hrvatsko društvo. To je problem, ja bih volio gospođo mandatarko ili buduća premijerko, kada biste se bili u stanju uhvatiti u koštac sa ovim problemom. Ali s obzirom da je ovo u neku ruku zamjenska Vlada i da postoji sjena iza te Vlade, volio bih da budem u krivu, volio bih da vam se ispričam, ali se bojim da je teško u tome uspjeti, da se teško nositi sa takvim teškim vremenom problema, korupcije i kriminala koja je zapravo opljačkala Hrvatsku državu, koja je dovela do duga od 22 milijarde za vrijeme Vlade gospodina Sanadera, 22 milijarde eura, ukupno dugujemo 40 milijardi eura. Hrvatska država je dužna 40 milijardi eura. Prije smo govorili da je ona Jugoslavija što je bila, bila dužna 25 milijuna na raspadu, 25 milijardi dolara pa smo rekli da je to prezaduženje, da Jugoslavija se raspala ovako i onako. A vidite mi sa 4,5 milijuna stanovnika dugujemo preko 40 milijardi eura. Zaista teško breme, zaista teško breme za rješavanje takvoga problema. I ne samo to, da je, da se nije stalo na rep ili da se nije stalo u red, da se nije pokušalo, pokušalo mu se možda je, ali se nije nimalo uspjelo u suzbijanju korupcije, kriminala, nego je Vlada potrošila dobar dio novaca, jednim dijelom i za progon neistomišljenika. Kažu da je montirani proces Branimiru Glavašu koštao preko 150 milijuna kuna. Slavoniji bi jako dobro došlo takvih jednih 150 milijuna kuna koji su potrošeni eto za to i sad kažu kako će predsjednik Sabora neki dan, da je u inozemstvu. Bojim se da bi oni koji su doveli do ove situacije trebali ostati ovdje, ali ne nekim drugim mjestima. Ne moraju ići u inozemstvo, ali ne nekim drugim mjestima, malo hladovine. Tamo je mnogima mjesto upravo iz ovih da kažem, kako netko reče nazovi afera ili pokušaja afera. Tu ne isključujem i "Viktor Lenac" i "Riječku banku" i sve ostale koji su ovu državu potresali unazad, evo kako smo stvorili slobodu, kako smo stvorili nezavisnu našu Hrvatsku. Nažalost, volio bih da sam kažem u krivu i da budem u krivu, ali ono što neki ovdje priželjkuju i kao nekakvu zakonsku ili ustavnu normu propisuju izvanredne izbore, volio bih da ne dođe do njih s obzirom da imate većinu ovdje u Saboru Republike Hrvatske, ali vremena koja nam slijede, vaši uspjesi ili neuspjesi, bojim se da će odlučiti da se to možda ipak dogodi, htjeli to mi ovdje koji sjedimo, htjeli to mi ili ne u nekoj bliskoj ili daljoj budućnosti koja se mjeri mjesecima, dakle mjesecima. Ja sam ovaj vaš program Vlade Republike Hrvatske prolistao koliko sam mogao, proučio sam ga koliko sam stigao, koliko mi je vrijeme dopuštalo. I vidite, ponovo sam našao kao i onda kada smo raspravljali, kada je izabiran premijer Sanader, evo ovu jednu isključivo da kažem stavku u tome programu, dakle u temeljnim ciljevima u kojima se kaže među glavnim, dakle tim temeljnim ciljevima je sustavno provođenje i razvitak jadranske politike s ciljem stvaranja sinergije svih čimbenika itd. Kada ćemo jedanput uvrstiti u te temeljne ciljeve sustavno provođenje i razvitak, da ne kažem, ne moram reći slavonske jer se nekome to grsta što kažu Slavonci, možete reći i panonske ili istočno-hrvatske politike, jer tamo je hrana, tamo je voda, tamo je kod nas energija i to dobro znate. I nafta i plin i hrana i voda, strateški resursi svake države na ovome svijetu pa valjda i Hrvatske. Ali toga evo, takvog jednog zaključka ne nalazim dakle u vaše Vlade temeljnim ciljevima. Molim vas, pobrinite se da se nešto promijeni u tom smislu i evo za pola godine ja se nadam da ćemo se vidjeti i na aktualnim satovima i na sjednicama ovoga Visokog doma pa da se u ovom smjeru da vas i priupitamo da li se provodi to što sam predložio i što predlažem u dobroj vjeri i u dobroj namjeri. S obzirom da način na koji smo rekli da podupiremo ostavku gospodina premijera zbog svega onog što sam govorio i s obzirom da je ovo zapravo jedna zamjenska Vlada, jedna rekao bih više kozmetička promjena, mi nećemo, nećemo poduprijeti nažalost ili … … [[Govornici govore u glas, ne razumije se.]] Hvala vam lijepo.
Hvala, hvala. Imamo jedan ispravak netočnog navoda. Gospodin Krunoslav Markovinović. Izvolite.
Evo kolega Boro, pored ostalog s čim se ja ne bih složio, tvrdi da hrvatska Vlada ništa nije načinila u borbi protiv korupcije što je apsolutno netočno. Pa postoji, pa malo pratite, postoji čitav niz simpatičnih kodnih naziva tip "Gruntovec", "Maestro" i sl. gdje je napravljeno puno. Ono što vi očekujete, kao i naši evo politički suparnici, da će doći neka krupna riba. Da ima krupnih riba bile bi u mreži, to je definitivno. Ali interesantno, najmanje su napravili protiv korupcije oni koji o njoj najviše pričaju. Budite uvjereni.
Hvala. I posljednji klub. U ime kluba HSS-a, gospodin zastupnik i potpredsjednik Josip Friščić. Izvolite.
Uvaženi gospodine predsjedniče Sabora, kolegice i kolege zastupnici, gospođo mandatarice, kandidatkinje i kandidati nove Vlade. Ja vas želim prije svega pozdraviti ispred kluba Hrvatske seljačke stranke i izreći i naše stavove i naša viđenja i naša promišljanja o onome što je djelomično rečeno u najavnom ili uvodnom obraćanju o onome što se zadnjih dana događalo, ali naročito o onome što očekujemo da će već od danas ili sutra se događati. Drago mi je da je upravo u uvodu, u obraćanju, najviše prostora, najviše riječi i podataka, ali vrlo realnih bilo izrečeno o gospodarstvu, o tome što treba činiti i o tome na koji način ova Vlada želi doprinositi da se problemi rješavaju. Jer pitanje pada društvenoga proizvoda, pitanje rješavanja krize nije pitanje koje ćemo riješiti mi u ovom Saboru ili koje može riješiti bilo koja Vlada. To naprosto moramo rješavati svi skupa. To se rješava od obitelji, od uže, šire zajednice. Vlada je ta koja mora biti odlučna davati smjernice i upozoravati ovo se može, a ovo ne treba jer u protivnom proces će dulje trajati. I kada promatramo da li su to naši građani shvatili i prihvatili na taj način možemo reći oni su to i shvatili i prihvatili. Jer u strukturi pada društvenog proizvoda najveći doprinos da kažem tom planu daje pad potrošnje. Ali s druge strane nema pada štednje, što znači da su građani shvatili da ne treba izvući iz banke zadnju kunu, tražiti kredit na kredit i dalje se natjecati u potrošnji. Svjestan sam i svjesni smo mi toga da to s druge strane stvara ograničenje onima koji stvaraju dobra, koji proizvode. Ali sigurno je kada ujednačimo ta dva odnosa da je to onda jasan put izlaska iz krize. Ono što je također naznačeno i u obraćanju ono što je najavljeno da će se veoma brzo dio toga već od danas početi događati, ono što mi očekujemo u ovom Saboru i kao koalicijski partneri to je stvaranje odnosa da trošimo ono što je stvoreno. Sigurno je da će o tome najviše riječi biti kod rebalansa proračuna, ali jednako tako želim izreći stav kluba Hrvatske seljačke stranke da se ne treba bojati niti toga da za dio onoga što je opravdano, što studije dokazuju da je isplativo da se i zadužimo, jer sve će se to nama onda vratiti. Bitno je da li ta zaduženja stvaraju novu vrijednost. Znam da će kod proračuna upravo na tim odnosima i tim relacijama biti najviše rasprave. Ono što je također ne jedanput spomenuto o čemu sam i pred ovim Domom, ali i pred javnošću puno puta govorio to je pitanje reformi u kontekstu našeg pridruživanja Europskoj uniji. Meni je drago da ovdje izrečeno, a poznavajući ljude koji su predloženi u ovu Vladu ja sam uvjeren da će se reforme odlučno nastaviti, jer one trebaju nama. One trebaju nama ne za ispunjavanje uvjeta da bi jednog dana netko procijenio da smo ih ispunili radi produživanja. One trebaju nama da bi na temelju tih reformi uspostavili nove odnose funkcioniranja, nove odnose življenja i vrednovanja svih onih koji doprinašaju u ovoj zemlji stvaranju nove vrijednosti. I zato sam uvjeren da će Vlada pod vodstvom mandatarice Jadranke Kosor to odlučno nastaviti. U našim raspravama, pa i u onome što je ovdje danas izgovoreno, obraćanja idu prema potvrdi ostvarenja ciljeva koji su ovdje bili izgovoreni kod sastavljanja Vlade nakon konstituiranja ovog Parlamenta. I mislim da je premalo rečeno, a znam da se na tome radi i o tome treba govoriti, a to je ostali svijet. Jer nije samo Europska unija ta prema kojoj treba graditi odnose pitanja ono što bih rekao života i smrti. Jer neki žele stvoriti, a kod dijela građana je čak i to stvoreno. O.k. Imamo sigurnost jer smo dio NATO saveza. I sada treba ući u Uniju, pa će nas Unija onda hraniti, a mi nećemo trebati raditi. Mi ćemo trebati raditi, mi ćemo trebati stvarati da bi kvalitetnije živjeli. Ali trebamo sebe okrenuti i prema ostalom svijetu. Jer prošlo je svega nekoliko dana kada je u Hrvatskoj bio neki govore možda najmoćniji čovjek svijeta, ali sigurno među tri najmoćnija spada i kada smo razgovarali i u Vladi i u Parlamentu, onda su nam upravo nuđene mogućnosti za nova tržišta, za nove investicije i mislim da je to ono čemu se treba okrenuti, da je to ono o čemu treba govoriti jer vrijeme vraćanja kapitala, kapital nije nestao. On je otišao samo na neke druge prostore. Najbrže će se vraćati kroz energetske projekte, najbrže će se vraćati kroz infrastrukturu i najbrže će se vraćati kroz zaštitu okoliša. Mi takve programe moramo pripremiti. Znam da ih Vlada ima i prema njima se moramo i okrenuti. Naglašeno je, ali želim i posebno podvući, jer to je i programa. To je i stav Hrvatske seljačke stranke. To je i jedan od razloga ulaska u koaliciju, to je decentralizacija Hrvatske. Stvaranje uvjeta ravnomjernog razvoja svih njenih prostora i područja. Iza nas su lokalni i regionalni izbori, izbori na kojima su lokalni i regionalni dužnosnici neposredno izabrani, na kojima su pojedini programi dobili svoju podršku i zasigurno ova Vlada ima šansu da tu snagu, taj zanos tih izbora iskoristi pronalazeći partnere i prepoznajući one čiji su programi bili realni, one koji su se spremni maksimalno uključiti u njihovu realizaciju. Jer nova vrijednost, nove investicije, nova radna mjesta stvaraju se u općinama, gradovima, županijama. I taj odnos, ta sinergija bit će izuzetno značajna i važna i ja sam uvjeren da će Vlada znati i prepoznati i podsticati. Jer i ja se slažem s onima koji su govorili da nije samo dovoljno utvrditi prostornim planovima zone, ali je to bio preduvjet. Sada treba nastaviti ulaganjem u infrastrukturu, osposobiti da one budu stvarno to što moraju biti, a znam da postoje i programi i interesi da se u pojedinim područjima kroz snažno ulaganje kapitala jer mi nismo zemlja u kojoj je prestao ili za koji je prestao interes ulaganja kapitala. I ovih dana kada se najviše raspravljalo o današnjoj sjednici kada će ona biti, razgovarao sam s poduzetnicima van Hrvatske koji su spremni stotine milijuna eura ulagati u Hrvatsku. Mi svi skupa moramo doprinašati, a Vlada je prije svega zato pozvana da što je moguće brže stvorimo uvjete da bi oni taj kapital kod nas mogli uložiti. Bilo je govora o tome, ali želimo i mi iz HSS-a to posebno podvući, to je pitanje čuvanja stabilnosti kune jer ima onih koji misle da s nekakvim plivajućim tečajem bi možda na brzinu jednom dijelu gospodarstva stvorili nešto povoljnije uvjete, ali snažni odmak za većinu građana značio bi bankrot i sigurno da sa bankovnim sektorom imamo što razgovarati, pregovarati. Ne možemo im narediti jer oni imaju svoje gazde, ali imamo što razgovarati i o visini kamata i o tome da se počinje kreditirati bez deviznih klauzula i o tome da i u kojim uvjetima će se mijenjati kamate na te kredite. Želim još podvući jednu stvar, a mislim da ćemo kod rebalansa o tome trebati govoriti ministar Šuker je podacima već nekoliko puta to naglasio i to je pitanje likvidnosti. Sigurno je da Vlada kroz svoje angažmane sredstava, kroz poduzeća kojima upravlja kao vlasnik mora raditi i inzistirati na tome, a jednako tako tražiti da i oni koji su državi dužni, koji moraju platiti porez, kad naplate svoja potraživanja da namire i obavezu onima kojima su to dužni. Vidim da je počelo svijetliti, želim još samo dvije rečenice izreći. Jedna je vezano uz mandataricu, po prvi put je to žena pa mnogi o tome različito govore i ja mogu svjedočiti temeljem kontakata koje smo do sada imali sa ministricom i potpredsjednicom Vlade da je ona i odlučna i odgovorna i realna i socijalno osjetljiva, pa na kraju krajeva, mnogi su joj ne jedanput zbog toga zamjerali, ali ona je uvijek htjela vidjeti i čuti i znati kako živi taj mali čovjek da ga tako nazovem sa svojim problemima. I ono o čemu je govoreno, da li mi ovdje kao narodni zastupnici, da li ovaj Sabor ima legitimitet jer kao građani drugačije misle. U petak kada je to bilo najvrućije, bio sam sat i pol u kontakt emisiji na Riječkoj televiziji, a znate da je mišljenje da je to prostor gdje većina biračkog tijela razmišlja ili ima lijevo orijentaciju, namjerno ugledni novinar Vukšić je rekao sad ću postaviti vruće pitanje što mislite o Sanaderu? 60% je reklo ako nije premijer, neka bude predsjednik države. Hvala lijepo.
Hvala. Dame i gospodo zastupnici, s time smo završili raspravu po klubovima. Sada dajem riječ mandatarki za sastav Vlade Republike Hrvatske, gospođi Jadranki Kosor. Izvolite.
Hvala lijepa poštovani gospodine predsjedniče, gospođe zastupnice, gospodo zastupnici. Prije svega želim u ime nas koji stojimo pred vama i još jedanput tražimo povjerenje za sastav Vlade, želim zahvaliti na raspravi koja se po našem mišljenju odvija u demokratskom ozračju i želim i mislim da sam dužna odgovoriti i na nekoliko pitanja koja su bila postavljana u raspravi u ime klubova u Hrvatskom saboru. Počet ću od rebalansa, dakle vrlo konkretno, od rebalansa o kojem ja naravno nisam puno govorila, ali ću reći da rebalans intenzivno pripremamo. Dakako da ni ja dok ne dobijem vaše povjerenje ne mogu o tome niti javno govoriti, mislim da ne bi bilo niti logično, pa niti pristojno jer ne možeš ići tri koraka naprijed ako za to nemaš ovlaštenje i dozvolu. Prema tome, ako dobijemo vaše povjerenje, ja sam uvjerena da hoćemo, mi ćemo odmah predočiti dvije do tri varijante mogućeg rebalansa u ovim prilikama. Najprije naravno govorim, evo cijeli hodogram. Najprije u predsjedništvu Hrvatske demokratske zajednice, odmah zatim sa našim koalicijskim partnerima razmotriti sve mogućnosti, trenutak u kojem se nalazimo. Ono što želim jako, jako ovdje istaknuti da svi koalicijski partneri, svi mi koji smo članovi i članice Vlade smo duboko svjesni trenutka u kojem se Hrvatska nalazi. Dakle, gospodarske krize, recesije. Svi smo spremni na odricanja, mislim da je to važno i dozvolite da onda najprije o rebalansu raspravimo unutar svoje obitelji. Nakon toga ćemo dakako održati sjednicu Ekonomskog vijeća ali isto tako Gospodarskog socijalnog vijeća ići sa rebalansom na sjednicu Vlade i onda ga poslati vama. Tako da ja sam to već i najavila da ako dobijemo mandat, ako dobijemo potporu da ćemo ako to bude potrebno tražiti i izvanrednu sjednicu Vlade. Mislim da to neće biti problem, ako nam bude trebalo još vremena i za konzultacije, prije svega želim istaknuti naše socijalne partnere. Međutim ono što mislim da mogu reći u ovom trenutku, iako sam ovdje još uvijek u poziciji mandatarske, znači one koja traži povjerenje jest da će ovo biti rebalans u kojem je pa i sljedeći koraci koje ćemo činiti u kojem je sve na stolu. Dakle, ništa nije nedodirljivo. Ono od čega ćemo svakako poći, ono što će biti i moj zahtjev ako dobijem povjerenje i ako budem predsjednica Vlade jest da krenemo naravno najprije od sebe od korisnika državnog proračuna, dakle ministarstva, uredi, agencije itd. državna poduzeća i da maksimalno do krajnjega minimuma srežemo ono što se zove reprezentacija u svakom njenom obliku, preživjet ćemo i ako budemo mogli poslužiti gostima samo vodu, pa ako budemo mogli poslužiti i samo vodu iz automata s kavom ili bez nje, tražit ću reviziju svih kartica, tražit ću da kartice imaju samo ministri, državni tajnici, samo za putovanja u zemlji i inozemstvu, samo za to. Naravno proširiti na sve one o kojima sam govorila, dakle koji su korisnici državnog proračuna i u vlasništvu države. Ponavljam ništa neće biti nedodirljivo sve ćemo preispitati. I ono što želim odmah najaviti nakon ovog rebalansa kojeg ćemo donijeti ovih dana vjerojatno slijedi još jedan do kraja dogine. O tome u kom obliku ćemo taj rebalans predložiti, ovisit će o daljnjoj situaciji, o turizmu, o rezultatima turizma i dakako drugim gospodarskim kretanjima. Prema tome, mi smo duboko svjesni da je situacija krajnje ozbiljna. Ničega nas nije strah, mogu govoriti o sebi ničega apsolutno. Jer mislim da sam ja i moje kolegice i kolege dokazali i socijalnu osjetljivost. Ali ako bude potrebe ići dva koraka dalje, onda ćemo dakako voditi računa o onima koji su najosjetljiviji, o najosjetljivijim u Republici Hrvatskoj. Također najavljujem da ćemo uz stalno praćenje i provedbe antirecesijskih mjera koje je donijela Vlada Republike Hrvatske, ako bude potrebno donositi i nove. Ovdje je najavljeno osnivanje koalicijskog vijeća. Dakle to će biti tijelo koje će pratiti budno, svakodnevno provedbu programa, ali i svih ostalih potreba. To neće biti paralelna Vlada, da ne bi bilo kalkulacija i spekulacija o tome. I oko borbe protiv korupcije želim također reći još nekoliko riječi. Dakle Vlada kojoj ćete dati povjerenje danas, a vjerujem da hoćete, zato što mi imamo više nego stabilnu većinu s obzirom na potpise koje sam je podastrijla predsjedniku Mesiću, ali i na činjenicu da neki nisu bili u stanju potpisati jer su bili na putu. Tako da ja očekujem uistinu jednu stabilnu većinu. Dakle, u borbi protiv korupcije bit ćemo bez milosti i dalje, bez odustajanja s nultom tolerancijom kao što smo i najavili. Neće nas zanimati nitko, ako se pokaže i ako sva tijela države koja se bave tim problemima, pokažu da je netko na bilo koji način upleten u tu mrežu, neće biti milosti. Ne poznajemo ni velike, ni male ribe. Sve su ribe dobre za brodet. Jer smatramo da je korupcija jedna od najvećih prijetnji demokratskom društvu, svakom, pa i našem i da kada se govori o ljudskim pravima, korupcija na najgori način ugrožava temeljna ljudska prava, koja su i najveća vrednota hrvatskoga Ustava, zato što čovjeka čini nesigurnim, zato što ga čini podložnim i zato što u čovjeku izaziva strah. Prema tome, budite uvjereni da ćemo se bez milosti protiv korupcije i dalje boriti. Bilo je ovdje riječi i o puno o antifašizmu, mislim da je dobro o tome govoriti. Mi smo u tom smislu i nešto i poboljšali i naš program koji je pred vama. Želim vrlo jasno reći, budući da je gospođa Pusić rekla da stranka, misleći na stranku čija sam ja članica, a sada i predsjednica, ima problema sa antifašizmom. Želim to najenergičnije odbaciti. To nije istina. To je laž. Jer nijedna druga Vlade, osim Vlade pod vodstvom Hrvatske demokratske zajednice i doktora Ive Sanadera, nije imala snage rušiti spomenike Francetićima, Budacima itd. Vlada sjetite se, Ive Sanadera, Vlada koju je vodio HDZ je za to imala snage. I ne smatram da za to treba imati neke snage, niti da za to treba imati neke hrabrosti. To je notorna činjenica. Antifašizam je u korijenima slobodne Hrvatske. I na kraju oko onih koji i dalje govore oko izvanrednih izbora. U ovom trenutku mislim da bi to bilo prije svega neodgovorno, neozbiljno, osim toga nepotrebno jer mi imamo većinu. Ali upozoravam i na činjenicu da bi svako bavljenje izborima u ovom trenutku potpuno blokiralo i paraliziralo Hrvatsku u nastojanjima da izađemo iz krize, u borbi protiv recesije država bi stajala najmanje 6 mjeseci. Nije nevažno koliko bi to koštalo, a da ne kažem oko svih naših napora za deblokadom pregovora, za završetkom pregovora. To bi apsolutno sve stalo, ukočilo se i ne bi bilo pomaka. Prema tome, mislim da je notorna činjenica da puno toga imamo, imamo i snage, i hrabrosti, i volje, i znanja i upornosti, samo nemamo vremena za gubljenje. Eto, i na samom kraju rečeno je da ja ovom činjenicom da sam dobila mandat za sastavljanje Vlade, sam dobila vrući krumpir u ruke. Ako jest vruće, ja ću ga znati prije svega ohladiti, oguliti. I eto u ženskom stilu napraviti jednu dobru krumpir salatu od toga. Hvala vam lijepa. ... [[Pljesak.]]
Hvala. I neizbježno ispravak netočnog navoda, gospodin Damir Kajin.
Nema HDZ problem sa antifašizmom, već antifašizam u Hrvatskoj već 20 godina ima problem sa HDZ-om. I dok se ne vrate gospodo sveta načela ... /Govornik isključen.
Dame i gospodo, kao što sam najavio sada ćemo glasovati o predloženim kandidatima za suce Ustavnog suda. Molim gospođu Sobol, gospodina Ratka Gajicu i gospodina Tomljanovića da tamo stanu kod spiskova i pomognu mi obavljanje. Nastavak sjednice u 14,30 dakle za nepunih sat vremena. Nastavljamo sa pojedinačnom raspravom o točki dnevnog reda Predstavljanje Vlade Republike Hrvatske i glasovanje o povjerenju Vladi Republike Hrvatske. Prelazimo na pojedinačnu raspravu. Prvi je na redu gospodin zastupnik Antun Vujić. Izvolite.
Gospodine predsjedniče, uvažena gospođo mandatorice, kolegice i kolege. Ne bih želio da počinjem izdaleka ali nemoguće je govoriti o ovoj Vladi izvan konteksta u kojem se ona formira. Ona je zapravo ipak bitno određena sjenom jedne ostavke i to sjenom jedne misteriozne ostavke. O tome su u javnosti već mnogo toga reklo i mislim da kao opozicija i predstavnik opozicija teško da bi imao još uopće šta dodati inventuri koja je u tom pogledu napravljena i kvalifikacijama koje su dane vezano na tu ostavku. Međutim, ono što mene ovdje posebno na neki način brine i što bih želio podvući i mislim da je na neki način najdramatičnije u svemu tome skupa a to je da se ta ostavka prvenstveno tumači u kontekstu odnosa Hrvatske i Europe, da bi ona trebala biti upozorenje Europi ali ta se ostavka ne daje u Europi nego se daje u Hrvatskoj. Dakle, raniji premijer nije svoju ostavku dao Europi iako je iz svega pa i onoga što je on rekao time bila motivirana nego je dao u Hrvatskoj i dao je ostavku Hrvatskoj. Kako je još do jučer zapravo sve bilo supsumirano u politici Vlade na krucijalan događaj jedan i jedini a to je ulazak u Europu, kako se natezala prvenstveno i gotovo isključivo ta struna kao spasonosna poveznica za druge neuspjehe tim prije ostaje zjapeća praznina između ovoga debalansa da dakle u Europi zbog toga sumnjam da ćemo bolje proći ali zato smo na neki način prekrili sve ovo što smo imali u samoj Hrvatskoj. A u Hrvatskoj smo imali svašta. Idilični komentari kako ova Vlada nastavlja jedan pozitivan trend mislim da ne mogu biti izvedeni ni iz kakvih konkretnih podataka. Ostavimo rast ili pad društvenog proizvoda, on je dakako također dramatičan ali je dramatičniji i nije za usporedbu sa Japanom ili sa Njemačkom jer oni iz druge pozicije padaju nego mi. Ali možemo govoriti da je pad investicija minus 12%, da je pad izvoza 14%, da je pad uvoza što je najzanimljivije 20% što znači da se zapravo ne može niti uvoziti jer nemamo u međuvremenu izvozno orijentiranu privredu pa da mislim i s time pokrijemo uvoz. Nelikvidnost. Preko 22 tisuće pravnih osoba i negdje oko 40 tisuća zaposlenih u tim pravnim osobama je obuhvaćeno golemom nelikvidnošću koja dakle iznosi prema procjenama 16,2 milijarde kuna. Kaže se kako eto je nešto porasla čak košarica sindikalna ali ne kaže se da ona i dalje iznosi 80% odnosno da plaće pokrivaju 80% u prosjeku te košarice ali se posebno jedna druga stvar ne govori a to je da mladi ljudi koji u ovoj košarici imaju još i svoje kredite mogu samo gledati sa krajnjom nesigurnošću u budućnost, da je ta nesigurnost na neki način i osjećaj pitanja o perspektivi postala sastavni dio života svih nas i da zapravo mnogi od nas pa čak mislim i oni koji ne trebaju brinuti ili se nalaze u povoljnijem društvenom položaju i socijalnom položaju zapravo planiraju da prežive razdoblje koje se spremna a ne da nešto mislim razvijaju. To su sve pokazatelji nad kojima se treba jako zabrinuti i budući da Vlada na polovici jednoga mandata se mijenja ona je morala poći od nekih određenja koja se tiču ovakvih pokazatelja. Međutim, u programu Vlade uopće nema kritičkog osvrta prema politici koja se vodila, smatra se da je to bilo u redu i da ćemo dalje tako nastaviti. Ne znam kako ćemo ovako moći dalje nastaviti. Nemamo kritičkog osvrta i nema zapravo uopće odnosa prema ključnim točkama na kojima bi mi očekivali odgovore prema MMF-u, prema Europskoj uniji, prema tim socijalnim pokazateljima, prema perspektivi i sigurnosti građana, prema da tako kažem socijalnoj jednog rezervi koja se stvara i za koju ne znamo kako će reagirati u bliskoj perspektivi. Ne možemo krizu tretirati kao nešto vanjsko a ovdje u svemu što smo danas čuli uključujući i ovo što smo čitali zapravo ona se na taj način tretira kao nešto vanjsko a skup prihvatljivih ideja što bi trebalo učiniti što i nije bilo sporno se daje na općoj razini zapravo kao skup dobrih želja što bi trebalo učiniti a da nisu pokazani instrumenti na koji način ćemo se suočiti, na kojoj metodološkoj osnovi će se rješavati te dobre želje. Interesantno je, kaže se da nema u Hrvatskoj gospodarske krize osim u lapsusima koje čine predstavnici Vlade pa i tako mandatorica koja kaže da ima, gospodarska kriza. Ali je i socijalna kriza a ovo je i određena politička kriza. Za ludo je raspravljati da li Vlada ima ili nema legitimitet ili ima legalitet. Neki koji u teoriji države i prava razlikuju legalitet i legitimitet bi mogli isto tako uspješno odgovoriti gospodinu Šeksu zašto Vlada nema legitimet iako ima legalitet, ali to su, mislim natezanja koja nam nisu potrebna. Činjenica je, dakle, da ona dolazi nakon jedne sjene, da ta sjena nije otkrivena nekakvih svjetlom i jasnim ukazivanjem na mjesta na kojima će se nešto učiniti i sa kojim argumentima, sa kojim polugama i sa kojim ocjenama. Mi od Vlade pojedinačno čujemo od njezinih predstavnika da će da tako kažem morati sačiniti i neki bolni potezi. Izraz bolno je upotrijebljeno nekoliko puta, danas nije. Dakle, ako nam se kaže da će nešto biti bolno onda nam se ne može govoriti da je sve ovo drugo bilo dobro. To ima, bolno ima svoju povijest i vjerojatno ima svoje probleme kako da se suočimo sa tim bolnim. Posebno me na neki način, nisam zadovoljan sa jednom izjavom koja zapravo na neki način pokazuje da možda ne razmišljamo na dovoljno kvalitetan način o tome što bi trebalo činiti. Prvo da se osobno povučem iz svih ocjena da li je netko kompetentan ili nekompetentan, to nije moja dikcija niti volim na taj način razgovarati. Ali ako se kaže da su potrebni izuzetni napori, ako je još do jučer visio ili visi, barem u politici koju je vodio gospodin Sanader preko različitih vijeća, pa i ekonomskog vijeća da bi trebalo stvoriti oko nekih stvari i nacionalni konsenzus. Ja se čudim da u tom smjeru i dalje slušamo borbene, borbene da tako kažem pokliče umjesto mislim pozive. Mislim da gospođa Kosor kada kaže u odnosu na stranačku suradnju i na perspektivu dakle, svih tih odnosa da će vrata biti otvorena, ja mislim da je to jako malo. Ja mislim da ovdje nije problem u tome hoće li vrata za suradnju biti otvorena nego hoće li se pozivati na suradnju na onim strateškim točkama za koje dakle treba izvesti neki preokret a koji će biti bolan. Mislim da nam predstoji mnogo problema i mislim da zapravo sa ovoga mjesta iz Sabora je moguće samo govoriti o potrebi pripreme političke spremnosti da se sa time suočavamo a ona ne vodi preko onakvog tipa suprotstavljanja kako smo ovdje već malo prije u nekoliko navrata čuli. Ona vodi stvarno preko toga da se ne … [[Govornik se ne razumije.]] odnosi pa i radikalno suprotstavljeni odnosi između vlasti i opozicije ali da se prihvati odgovornost za one točke na kojima se može postaviti aktivna politika koju mogu svi prihvatiti. Eto sa tim upozorenjem završavam. Hvala lijepa.
Zahvaljujem. Imamo ispravak, jedan ispravak netočnog navoda, uvaženi zastupnik Vladimir Šeks. Izvolite.
Sa dužnim poštovanjem kolega Vujić bih ispravio vaš netočan navod da Vlada nema legitimitet. Ima. Zato što se legitimitet stječe i izvire iz Parlamenta, zato ima legitimitet a ima i legalitet koji znači zakonitost. Vlada koja je, kojoj je predsjednik Republike povjerio mandat mandatorici mandat i koja dobije povjerenje je na zakonit način postaje Vlada. Dakle, ima Vlada i legitimitet i legalitet i mali lapsus, mandatarica.
Zahvaljujem. Nastavljamo sa pojedinačnom raspravom, uvažena zastupnica Milanka Opačić. Izvolite.
Pa već je ovdje prije mene kolega Vujić rekao da je ovo jedna Vlada kontinuiteta i da ništa novoga nismo čuli ovdje niti u izlaganju gospođe Jadranke Kosor, kao osobe koja traži povjerenje za premijerku niti smo što novoga vidjeli u ovom programu kojeg smo ovdje dobili, programu Vlade, ovo je ponovno prepisivanje postojećeg programa pa čak i ustrajanje na onome šta je bilo obećano ljudima da će se izvršiti do 2000, dakle u prvoj polovici 2008. godine pa se nije do danas izvršilo i o tome ću nešto kasnije. Nažalost, budući da je ovo Vlada kontinuiteta, ne može se očekivati niti da će se ponašanje koje je do sada bilo prisutno promijeniti a ponašanje je bilo ustvari puno više, mogu reći tako previše bahatosti i prebacivanja odgovornosti na druge a premalo sposobnosti i hrabrosti da se suoči sa vlastitim problemima i sa vlastitim sposobnostima, odnosno sa vlastitim ograničenjima. Gospođa Kosor je imala jednu dobru priliku a to je da ona neke stvari ipak u političkom smislu do sada nije izgovarala pa je imala jedan prostor u kojem je ona sada mogla pokazati možda jednu drugačiju politiku, nažalost koliko sam vidjela danas iz njezinog govora, ona to nije iskoristila. I ono što je loš pokazatelj to je da niste iskoristili niti priliku da u ovom Domu pokažete da ste sposobni percipirati probleme u kojima se trenutno Hrvatska nalazi. Pa ste tako rekli da jest teško stanje, rekli ste da se bruto društveni proizvod smanjio, međutim, bilo bi dobro da ste vi ovdje danas rekli i još neke pokazatelje koji pokazuju koliko je Hrvatska u lošoj situaciji. Bilo bi dobro npr. da ste rekli da je vanjski dug u godinu i pol dana mandata povećan za 20 milijardi eura. Bilo bi dobro da ste rekli da smo mi u stvari u tih godinu i pol dana dobili oko 100 tisuća novih umirovljenika a da smo izgubili oko 50 tisuća radnih mjesta. I da smo sada već toliko narušili, ozbiljno narušili ravnotežu između onih koji rade i koji privređuju i oni koji od toga primaju mirovine i određena davanja da je to doista nešto gdje je signal zvoni na uzbunu. Nažalost o tome niste govorili. Mislim da ste danas trebali ovdje reći da je nama potrošnja pala za 14 indeksnih poena što u svakom slučaju pokazuje da naši građani sve teže žive, da standard građana sve više pada i da to jest jedan veliki problem. Veliki problem o kojem niste govorili je i ono što mi kolokvijalno kažemo proračunska rupa koja se od strane ekonomista procjenjuje na nekakvih 15 milijardi kuna. To nije 15 kuna, to je 15 milijardi kuna koje nije lako u proračunu namaknuti sa ovakvim gospodarstvom, sa ovakvom potrošnjom koja pada, sa ovakvim standardom građana i na kraju krajeva sa ovakvim brojem zaposlenih koje trenutno u Hrvatskoj imamo. I s druge strane, sa ovako velikim brojem onih koji dobivaju prava dakle od ovog malog broja zaposlenika koji rade i privređuju. Jednako tako niste rekli i to da je trenutno nelikvidnost procijenjena na 16,2 milijarde kuna što je jedna izuzetno velika svota, dakle neplaćenih poslova, neplaćenih obveza. Kažu gospodarstvenici došli smo u situaciju da nitko nikome više ništa ne plaća, što znači da gospodarstvo doista treba neke mjere koje će mu u tome pomoći. Nažalost, u proteklih godinu i pol dana gospodarstvenici doslovno vrište svaki dan. Vi ste formirali neko ekonomsko vijeće, nažalost od tog Ekonomskog vijeća koliko vidimo nikakve koristi jer niste bili sposobni, niste imali kapaciteta slušati te ljude što vam kažu i percipirati sve njihove projekte. Na kraju, i ove antirecesijske mjere koje ste donijeli niste ih proveli. Da ste ih proveli u zadnjih godinu i pol dana, gospodarstvo biste malo olakšali, dobili bi ljudi u gospodarstvu malo da tako kažem zraka i u ovom trenutku bi nam bilo lakše. Nažalost, godinu i pol dana Vlada pod vodstvom dakle do jučer Ive Sanadera koji je uredno rekao vrati meni moje krpice, ja odoh sad malo na odmor, a vi se bakćite sa problemima. Dakle, ta Vlada je sustavno produbljivala probleme i nije činila ništa da te probleme riješi. Zaustavljene su i sve reforme, niti jedna reforma nije provedena. Da smo proveli neke reforme, sasvim sigurno da bi nam danas bilo lakše, da bismo danas imali puno lakšu situaciju. Nažalost, od toga nije bilo ništa. Vrijeme za reforme ste uzaludno potrošili, a ono što nas sada čeka čekaju nas restrikcije, čekaju nas rezovi, čeka nas štednja, čeka nas u svakom slučaju nešto što neće biti baš niti lako niti jednostavno. I da se priključim onome što je moj kolega Vujić govorio o jednoj potrebnoj suradnji i da tako kažem političkoj pameti i mudrosti, da se pozove za stol oko ključnih tema i onih reformi koje su trebale osigurati dakle da se neke stvari u Hrvatskoj prelome, nažalost ni tu nije bilo dovoljno političke mudrosti da se sve one koji sudjeluju u procesu odlučivanja u to uključi, pa da u cilju boljeg i kvalitetnijeg života u Hrvatskoj i što je moguće prije izlaska iz krize takve stvari riješe. Jer nije točno ovo što se govori u potpunosti kriza je došla, ona je globalnog karaktera pa je uvezena iz svijeta, jest samo djelomično. Ali jednako tako, svi ovi ministri ovdje koji se bave financijama i gospodarstvom neće reći, a svi znaju, da su naši problem dobar dio našeg ponašanja u zadnjih 15 godina i naše politike koju smo vodili, koje nismo poticali proizvodnju i gospodarstvo, nego smo poticali trgovačke lance i pretvorili smo se doista u jednu državu u kojoj mislim da nema ni jedne valjda na svijetu koja ima toliko trgovačkih lanaca u malim gradovima ili bolje rečeno na ovoliku kvadraturu i na ovoliki broj stanovništva koliko ima Republika Hrvatska. Na početku sam rekla kako neke stvari niste napravili, a sad ih ponovno stavljate u svom programu i to bi bilo nešto što bi bilo dobro i pošteno prema građanima. To je da im kažete gledajte gospodo, u ovom trenutku za to nema novca i nećemo vam obećavati ono za što nemamo novaca i što ne možemo izvršiti. Naime, '99. godine mi smo imali situaciju da smo imali brojne zakone i nismo imali novca da prava iz zakona ljudi ostvare. Bojim se da sada idemo istim putem. Reći ću vam npr., evo samo jedan primjer, a to je npr. uvođenje instituta državne potpore. To je ono nešto što smo mi predlagali u obliku socijalne mirovine, vi ste to nazvali državna potpora. I vi ste u svom prethodnom programu, dakle kada je premijer Ivo Sanader ovdje tražio povjerenje za premijera, rekli da će se to izvršiti do prve polovice 2008. godine. Sada je polovica 2009. godine, o tome nema niti riječi. Vi ste ponovno državnu potporu kao institut uveli, dakle ponovno ste ga prepisali u ovaj program i doista je pitanje kako ćete to izvršiti jer sami, u nekim dokumentima pišete, da nemate novca. S druge strane, pisali ste u svom programu prije godinu i pol dana da ćete ostvariti decentralizaciju sustava socijalne skrbi. Do te deinstitucionalizacije i decentralizacije nije došlo. Reći ću vam samo da ste prije tri dana donijeli dokument koji je gospođa Jadranka Kosor kao potpredsjednica Vlade potpisala, kojim vrlo jasno govorite da nema novca za decentralizaciju socijalne skrbi i socijalnih usluga, da je to nešto što se eventualno sada može zakonski razraditi, ali novca za to nema. Ponovno imate to u svom programu pa vas samo molim nemojte pisat u programe ono što znate u startu i već ste u svojim programima napisali da niste u stanju izvršiti jer ste svjesni da ni u 2010. godini nećete za te projekte imati novca. Prema tome, obmanjivanje javnosti, pisanje građanima u programe da ćete ostvariti nešto što u startu znate da nećete, prikazivanje dakle ili bolje rečeno dodvoravanje građanima samo zato da biste ostali na vlasti, to činite punih godinu i pol dana, sve je bilo podređeno najprije državnim izborima, onda lokalnim izborima, sad će očigledno biti podređeno i predsjedničkim izborima. Draga moja gospodo iz HDZ-a, najveću cijenu tog dodvoravanja i nedostatka vaše političke volje i hrabrosti da stanete pred građane, kažete im sve činjenice i sve probleme u kojima se zemlja nalazi, ali da s druge strane kažete i svoja rješenja i da pozovete sve one koji odlučuju da pomognu da Hrvatska izađe iz krize, cijenu takve politike do sada plaćaju građani, a platit će još veću u narednom periodu.
Zahvaljujem. Imamo jedan ispravak netočnog navoda. Uvažena zastupnica Suzana Bilić Vardić. Izvolite.
Hvala, gospodine potpredsjedniče. Ispravljam netočan navod kolegice Opačić koja je rekla da su zaustavljene sve reforme. Ako sjedimo u istome Hrvatskome saboru, ja mislim da sjedimo u ovih godinu i pol, da to nije točno svjedoče i reforme zdravstva, reforme pravosuđa, reforme obrazovanja itd. I još jedan netočan navod, ova Vlada ne piše program i ne stavlja u program ono što neće izvršiti radi, citiram: "dodvoravanja građanima da bi bili na vlasti". To naprosto nije točno. Ova Vlada, kao i prethodno, činila je to na dobrobit građana Hrvatske. A gospođo Opačić, to što vi radite u svojim istupima i vaše kolegice i kolege jest dodvoravanje građanima.
Zahvaljujem. Nastavljamo sa pojedinačnom raspravom. Uvaženi zastupnik Josip Leko. Izvolite.
Hvala lijepa gospodine potpredsjedniče Hrvatskog sabora, poštovana mandatorice, gospođo Kosor. Vi ste došli pred hrvatski Parlament tražiti povjerenje i u svojem nastupnom govoru ako mogu tako reći pozvali ste se da program vaše Vlade temelji se na Koalicijskom sporazumu iz 2007. godine. A u svojem govoru pokušali ste izbjeći sve ono što je bitno za hrvatske građane. Dakle, vi čak u svojem govoru tvrdite da je kriza u hrvatskom društvu, Hrvatskoj državi a da je kontinuitet Vlade. Ako je kriza iako je kontinuitet, onda gdje je legitimitet. Gdje je legitimitet? Ako kažete da je kriza u hrvatskom društvu, da je recesija, a kontinuitet Vlade. Svaka pametna Vlada kad kaže da je došla u krizu i da ne može onda nema legitimiteta bez obzira kako je došla na vlast. Ja vas uvjeravam podaci o padu društvenog proizvoda o padu investicija, izvoza itd. ne daju legitimitet za kontinuitet. Dakle, Vlada nama ne nudi ništa novo. Nastavlja se politika HDZ-a koja je počela '94. godine, a zasniva se na tome da u hrvatskom društvu cijelo vrijeme ima između 250 i 300000 nezaposlenih radnika i da milijun i pol ljudi ne može sastaviti kraj s krajem i to proglašavamo našim uspjehom. I kažemo na toj politici tražimo povjerenje i legitimitet. Na takvoj politici možemo to kvalificirati otprilike u Hrvatskoj na svakog tajkuna ide oko nekoliko tisuća nezaposlenih i gladnih. Stvaranje svakog tajkuna stvara nekoliko tisuća nezaposlenih, nekoliko tisuća gladnih. U čemu je kontinuitet u toj politici stabilnosti valute? Stabilnost valute je vrijedila za onda dok su kreatori naše ekonomske politike davali nam kredite kako bi mi mogli kupovati njihovu robu i na tome nastaviti kontinuitet. To znači ne vidjeti izlaz iz ovakve ekonomske situacije, iz recesije i krize. Naime, stabilnost valute nije svrha sama sebi. Stabilnost valute je ekonomska mjera za neke druge ciljeve. Zbog toga stabilnost valute treba pratiti i deficit platne bilance, deficit trgovinske bilance i deficit proračuna. S obzirom da je izvjesno da ne možemo dobiti lako strani novac i plasirat ga kao svježi novac u zemlju da vidimo što je sljedeći korak, u čemu se sastoji sljedeći korak Vlade. Je li moguće ne reći ništa o tome da je, da se može očekivati 40 ili 50 ili 60000 novih nezaposlenih. Je li možemo govoriti o kontinuitetu? Je li to poruka optimizma građanima Republike Hrvatske? Ja mislim da nije. Niti možemo s time biti zadovoljni. Priznanje ekonomske krize naravno da traži širi konsenzus, a ovdje je izrečeno da jest kriza, jest recesija, a onda se ne nude ni apaurini kako izići iz te krize, ekonomski apaurini kako izići iz te krize, iz te recesije. Jer bismo morali reći kako mislimo barem kako mislimo otvoriti neke segmente industrijske politike zapošljavanja, a ne samo kako mislimo socijalno smiriti one koji žive od proračuna. U skladu sa očekivanjima koje nudite sada iz svojeg programa i svojeg nastupnog govora morao bih reći da je HDZ kao većinska stranka nije vam odlučila dati vrući krumpir. Ali sasvim sigurno je iz unutrašnjih potreba tražila kompromisnu osobu koja neće dirnuti sadašnje odnose u društvu i državi koji su ispleteni raznim korupcijskim aferama. To je limit HDZ-a. Zato je taj limit odredio buduću predsjednicu Vlade Republike Hrvatske. Mislim da je takva situacija da ne možemo zatvoriti oči pred krizom i da ne možemo na razini mi ćemo, budemo, možemo, hoćemo itd. nego bi trebalo sastaviti barem minimum mjera koje zahtijeva nacionalni konsenzus koji može krizu koja je u Hrvatskoj nešto uvežena, ali većim dijelom proizvedena iz dosadašnje politike HDZ-a koja može teret krize pravedno raspodijeliti. Ovako kako je do sada kriza u Hrvatskoj raspoređena sva rješenja se traže na grbači radnika i na grbači umirovljenika, još gore na grbači nezaposlenog čovjeka i na grbači umirovljenika. Takvo rješenje nije optimistično i ne daje nadu da ova Vlada na žalost može izvući zemlju iz krize. Pošto je to i naša Vlada, pošto smo mi na istom brodu ja vam želim da uspijete i da demantirate sve one koji su iskazali sumnjičavost, nepovjerenje iz ovog što ste vi rekli, što ste predložili i koji program ste vi donijeli. Neka vam Bog pomogne, ali ljudi žele imati pred sobom izlaz koji im njihova Vlada nudi i rokove ili barem nadu u kojem vremenu ćete to učiniti. Ništa od toga nismo čuli, niti ste u dokumentu predložili. Volio bih da nas vrijeme demantira, ali nema izgleda iz dokumenata niti vašeg nastupnog govora. Hvala lijepa.
Zahvaljujem. Imamo 2 ispravka netočnog navoda i jednu repliku. Prvo je ispravak netočnog navoda, uvaženi zastupnik i potpredsjednik Doma, Vladimir Šeks.
Pogrešno poštovani zastupnik Leko tvrdi, pogrešna je njegova tvrdnja da deficit legitimiteta ili odsustvo legitimiteta ove Vlade je u korelaciji sa kontinuitetom ili diskontinuitetom politike. Legitimitet, kao što sama riječ kaže je legitimacija. Legitimacija se stječe povjerenjem Parlamenta. Ukoliko Hrvatski sabor da povjerenje, to je legitimacija. Povjerenje jednako legitimacija. Ako ovdje zastupnici HDZ-a, HSS-a, HSLS-a, HSU-a, nacionalnih manjina, nezavisni zastupnici njih 83, dakle znatna većina da povjerenje Vladi, s time je Vladi izglasavanjem povjerenja dat i legitimitet. To je jedna jednadžba. Povjerenje jednako legitimitet.
Zahvaljujem. Drugi ispravak netočnog navoda, uvaženi zastupnik Boris Kunst. Izvolite.
Hvala lijepa. Kolega Leko, vi ste rekli da ako je kriza, ako se konstatira da je kriza u državi da Vlada nema legitimitet. Mislim da je to neprincipijelno kada vi to kažete obzirom da jedna od većih kriza je bila 2002. godine, da vas podsjetim sa 400 tisuća nezaposlenih, 900 tisuća umirovljenika primalo negdje oko 1500 kuna mirovinu i sad bih vam to mogao nabrajati. Danas je 256 tisuća nezaposlenih sa daljnjim trendom padanja itd., sa povećanom zaposlenošću itd. Znači niste principijelni. Vaša Vlada 2002. godine nije nitko dao ostavku radi toga. Imali ste brojne prosvjede, brojne štrajkove, brojna nezadovoljstva ljudi, a opstali. Hvala lijepa.
Zahvaljujem. Imamo jednu repliku, uvaženi zastupnik Davorko Vidović. Izvolite.
Repliciram kolegi na stavu koji je donekle kasnije ispravio ili tezi da je u programu Vlade zamjetno odsustvo bilo kakvog gospodarskog programa, a da je zapravo razvidno htjenje da se zamagli ili socijalno ublaže itd., itd. posljedice krize koja se ipak barem u tragovima spominje. To nije točno. Naprosto u ovom dokumentu kojega imamo kao program Vlade nema niti jedne jedine riječi o socijalnoj politici Hrvatske, ukoliko se isključi ona točka o mirovinskom sustavu i o zdravstvu. Ono što se po užem smislu smatra socijalnom politikom nije ni na koji način spomenuto, niti jedna od vrednota moderne socijalne države, socijalne pravde, solidarnosti, jednakosti ni na koji način nije akcentirana, niti apostrofirana u ovome programu. Dakle, naprotiv, vrlo je neizvjesno što će se događati i sa socijalnim davanjima, sa socijalnim naknadama, sa socijalnim pravima ljudi u ovoj zemlji. To je do kraja neizvjesno, ni jednom riječju nije spomenuto, a to je možda ključno pitanje na koje smo trebali dobiti odgovor u programu ove Vlade, s obzirom na ono što nas očekuje u mjesecima koji dolaze.
Zahvaljujem. Odgovor na repliku, uvaženi zastupnik Josip Leko. Izvolite.
Kolega Davorko, pa vrlo je inovativno inače rješenje koje nam nudi HDZ, pa čak i kad napušta Vladu. Mogli bismo zaključiti da je pala Vlada zato što je rastao životni standard, što je rasla stopa zaposlenosti, što su umirovljenici bili zadovoljni pa je onda premijer ostavio Vladu da nastave u istom kontinuitetu i to HDZ sada prihvaća. Ja moram biti ironičan jer govoriti da je kriza, recesija i da smo u teškoj situaciji, a ne nuditi ništa novo u toj politici, zaista je mazanje očiju građanima.
Zahvaljujem. Idemo dalje sa pojedinačnom raspravom. Na redu je uvaženi zastupnik Igor Dragovan. Izvolite.
Gospodine potpredsjedniče, poštovana gospođo Kosor. Na samom početku mislim da je bitno podsjetiti hrvatske građane da smo ovdje u ovom Domu prije 8 mjeseci imali raspravu o povjerenju Vlade. Mi smo ukazivali na probleme, teškoće i opasnosti, na teška vremena koja dolaze. Tražili smo odgovornost i spremnost za reforme, štednju, predlagali smo rješenja kojim bi život naših građana bio bolji, lakši, sigurniji, ali vi to niste uzimali za ozbiljno i sve ste odbili. Za vas je sve bilo idealno, a građani nek se snađu kako znaju i umiju. Glavni politički cilj bivše Vlade, a kako vidimo i ove jer je to ustvari jedna te ista Vlada je ulazak Hrvatske u Europsku uniju. Podsjetit ću ono što sam i neki dan rekao, a to je da kad je HDZ 2004. godine preuzeo vlast, Europska unija od Hrvatske, odnosno bili smo od Europske unije udaljeni 4 godine. Pa tako i sam bivši premijer 16. travnja 2004. godine je rekao da ćemo pregovore završiti do 2007. godine. Pa da smo bili odgovorni i radili, tada ne bi bilo slovenske blokade, sve bi sad posao završili prije slovenske blokade. Danas 2009. Hrvatska nije uspjela postići taj cilj, puno je dalje od Europske unije, nego prije 5 godina, a posljedica tome je nepostojanje političke volje za obračun s korupcijom i spremnosti na reforme. Ivo Sanader je izgubio bitku protiv korupcije i za pravnu državu u vlastitim redovima. Da ste bili spremni i sposobni odlučiti se za reformu u pravosuđu, za reforme u državnoj upravi, za reforme u zdravstvu, za nastavak decentralizacije, vjerojatno bi bili puno bliže tome cilju. Da ste pokazali čvrstu političku volju i odlučnost u obračunu sa korupcijom i organiziranim kriminalom gotovo sigurno bi bili puno bliži tom cilju. Da ste bili spremni skinuti sve afere sa dnevnog reda, pokazali biste spremnost da izaberete istinu jer samo istina skida afere sa dnevnog reda, istina ma do koga dolazila i gdje god i do kojeg vrha vlasti dolazila, ali niste. Prije 8 mjeseci u ovom Domu smo postigli konsenzus u borbi protiv organiziranog kriminala i borbi za sigurnost naših sugrađanki i sugrađana. Prekršili ste ga jednostrano smijenivši glavnog ravnatelja policije, bez riječi objašnjenja, a samo prije 8 mjeseci ste ga predstavili kao spasitelja. Izgleda da je njegova samostalnost i profesionalnost dovela tamo gdje nije smio doći. Vidjet ćemo kako će završiti istraga u aferi "Kamioni" obzirom da ste ovdje kao većina vladajuća u Parlamentu izglasali da je sve u najboljem redu. Ali bojim se da je svima jasno da ova Vlada nema ništa novo, niti sposobnost, niti spremnost, niti znanje, niti želju da radi u korist građanki i građana Hrvatske. Ovo je Vlada kontinuirane sposobnosti. Doduše jedna novost što smo danas čuli od gospođe Kosor je formiranje novog ministarstva, Ministarstva uprave, jer nam treba kako je rekla snažna i jaka uprava. Jel to znači da je dosadašnji Središnji ured za državnu upravu loše radio svoj posao, a ako je kako to da čovjek kojim mu je bio na čelu je nagrađen mjestom Ustavnog suca. Želim vjerovati da gospođa Kosor ima i volju i želju da neke stvari promjeni i pomakne. Vjerujem da je nešto naučila od početka mandata, iako je tamo bilo dosta lutanja. Primjerice prilikom kadrovskih rješenja na početku vašeg mandate, imenovanje pomoćnika, podsjetit ću vašeg pomoćnika koji su neposredno i brzo nakon toga smijenjeni zbog financijskih malverzacija, pa na njihovo mjesto ponovo imenovana pomoćnica koja je bila pod istragom još zbog zlouporabe položaja, pa jedan savjetnik koji je nezakonito primao pomoć, pa onda slučaj koji je dosta dugo okupirao hrvatsku javnost, a to je bio slučaj oko gospođe Sigrid koja vas je prozvala da se traži sigurnosna provjera, da vi tražite sigurnosnu provjeru članova nevladinih udruga. Ali posljednji u nizu neznanja i nespremnosti da se nosite sa problemima i novi prijedlog Zakona o umjetnoj oplodnji. Glasati u Vladi za njega, ne iskoristiti ovlasti potpredsjednice Vlade, a to se odnosi i na drugu potpredsjednicu Vlade, a onda javno uljepšavati sliku o sebi i iskazivati razumijevanje je neprihvatljivo. Pomno ćemo pratiti koliko ste odlučni da sa pozicije predsjednice Vlade povučete taj rigidni srednjevjekovni zakon, okupite sve zainteresirane i napravite novi zakon prikladan vremenu u kojem živimo. Poštovana gospođo Kosor, bivši premijer vam nije napravio uslugu predstavljajući vas kao suradnicu koja izvrsno radi bilješke u Parlamentu. Možda je to dovoljno u HDZ-u da se postane kandidatkinja za premijerku, vjerujte kod građanki i građana u Hrvatskoj u teškim okolnostima u kojima se država nalazi potrebno je neusporedivo više od toga. Ja mislim da niti vi, niti ova Vlada niste sposobni nositi se sa ozbiljnim problemima u državi iz jednostavnog razloga, jer u najvećem dijelu uzrok tih problema, je nesposobnost vaše stare nove Vlade.
Zahvaljujem. A sada imamo da ne idem brojiti puno ispravaka. Pa idemo redom. Prvo je uvaženi zastupnik Frano Matušić. Izvolite.
Zahvaljujem gospodine potpredsjedniče. Pa netočno je da se Hrvatska danas nalazi dalje od Europske unije, nego što je to bila prije par godina. Samo ću citirati neke od predstavnika Europske komisije koji su rekli, da Hrvatska još ove godine može tehnički završiti pregovore sa Europskom unijom i da je Hrvatska na pragu ulaska u Europsku uniju. Prema tome, nikada bliže nismo bili, a ne dalje kao što ste vi rekli. Ali izgleda da ste vi u SDP-u imali jedan dobar recept za brzi ulazak u Europsku uniju i taj recept ste uobličili u sporazum Račan-Drnovšek.
Zahvaljujem. Sada je na redu uvaženi zastupnik Krunoslav Markovinović. IzvoliTe.
Pa evo kolega netočno tvrdi, samo istina skida afere. To nije točno. Jer mi smo dokazali istinu. A SDP papagajski ponavlja svoju neistinu, ne bi li neistina postala istina. Hvala lijepo.
Zahvaljujem. Sada je na redu uvaženi zastupnik Željko Jovanović. Izvolite.
Hvala gospodine potpredsjedniče. Pa kolega Dragovan moram vas ispraviti jer ste krivo rekli da je ravnatelj policije smijenjen. On j unaprijeđen. A nadam se da će i ova Vlada biti tako unaprijeđena vrlo brzo.
Zahvaljujem. Ispravak netočnog navoda uvaženi zastupnik Stjepan Milinković. Izvolite.
Netočno ste naveli kolega Dragovan da nismo bili spremni za reformu zdravstva. Reforma u zdravstvu koja je u tijeku pokazuje iznimne rezultate. Imamo zdravstvo vrlo visoke kvalitete i dostupnosti. I program sadašnje Vlade u narednom razdoblju govori daljnji nastavak reforme i hitne medicine, primarne zaštite, koja će na daljnji način unaprijediti ovo prevažno područje. Vi to ne želite prihvatiti ali to ja vaš problem. Hvala lijepa.
Zahvaljujem. Sada ispravak netočnog navoda uvaženi zastupnik Boris Matković. Izvolite.
Gospodine potpredsjedniče, evo kolega Dragovan je u svojem jednom malom pledoajeu izgleda porijeklom iz neke vrlo poznate škole iz prethodnog bivšeg sustava, dao jednu liniju koja se svodi istinu, a to je tvrdnja o varanju birača. Pa bilo bi smiješno da nije sa vaše strane. Vi ste gospodo iz SDP-a skupa sa vašim predsjednikom Milanovićem kampanju vodili tvrdnjom da će vaš gospodin Ljubomir Jurčić biti SDP-ov premijer. A onda nakon izbora u dogovoru sa gospođom Vesnom Pusić, gospodin Milanović postavio je samog sebe. Toliko o odgovornosti prema biračima, toliko o varanju birača, toliko o istini.
Imamo jedan Poslovnik uvaženi zastupnik Gordan Maras. Izvolite.
Hvala lijepo. Povrijeđen je članak 209. i 210. vi ste gospodine potpredsjedniče uveli visoke standarde u ispravljanju netočnih navoda i morali ste upozoriti gospodina Matkovića, nije čak ni spomenuo da ispravlja netočni navod, nego je pričao neku svoju priču. Vjerojatno se on sjeća iz Vrgorca kako je to u partiji bilo, pa o onda zato to tako kaže.
Zahvaljujem. Ispravio je na svoj način netočan navod kao što i svim drugima toleriram, prema tome molim vas da i vi tako tolerirate. Hvala lijepa. Idemo dalje. Sada je ispravak netočnog navoda, uvažena zastupnica Neda Klarić. Izvolite.
Hvala lijepo gospodine potpredsjedniče. Evo ispravljam navod zastupnika koji kaže da ova Vlada nema sposobnost, nema spremnost da radi u korist svojih građana i da nema kontinuiteta. Upravo suprotno gospodine zastupniče. Ova Vlada ima visoka znanja, visoku motivaciju, visoki socijalni kapacitet da radi na dobrobit svih građana Republike Hrvatske.
Zahvaljujem. I sad je na redu uvaženi zastupnik Boris Kunst. Izvolite.
Kolega Dragovan po običaju ima dugačak i netočan uvod u toj raspravi, ali ja bih ga samo podsjetio da je netočno to što je rekao da Vlada nije ništa učinila za dobrobit građana. Kolega Dragovan, ako nije to dobro što je zaposlenost porasla za 120 tisuća 423 radnika u odnosu na 2003. godinu, što je nezaposlenost smanjena za 103 tisuće 731 zaposlen od 2003. godine, što je prosječna neto plaća porasla za cirka 30% u odnosu na 2003. godinu, što je minimalna plaća porasla za 55% u odnosu na 2003., što je novčana naknada za nezaposlene porasla sa tadašnjih podsjetit ću vas tisuću kuna na današnjih najmanje 2 tisuće 600 kuna, onda ja ne znam što bi trebalo više učiniti ako vi to ne razumijete.
Zahvaljujem. Sada je na redu uvažena zastupnica Suzana Bilić-Vardić. Izvolite.
Hvala lijepa. Ispravljam kolegu Dragovana koji je u početku svoje rasprave rekao da kad smo prije pet mjeseci ovdje raspravljali i SDP je išao sa svojim prijedlozima da je za nas sve bilo idealno. To naprosto nije točno. Većina u Hrvatskome saboru odbila je prijedloge SDP-a jer nisu bili kvalitetni i jer su radili, napravili bi veću štetu hrvatskim građanima i hrvatskome gospodarstvu nego li da smo ih prihvatili. Kolega Dragovan, kad spominjete nesposobnost, neznanje i to ponavljate kroz cijelo vrijeme svoje rasprave pa još se dosadašnji potpredsjednici hrvatske Vlade današnjoj mandatarki a nadam se i danas budućoj premijerki obraćate da nije naučila nešto, da se nadate da je nešto naučila od početka mandata. Dragi moj kolega, ja sam sigurna da gospođa Kosor ne od početka ovoga mandata je nešto naučila ali neke stvari se ne mogu naučiti niti u jednome mandatu, one se naprosto uče u obiteljskom domu.
Zahvaljujem. Sada je na redu uvaženi zastupnik Tomislav Ivić. Izvolite.
Hvala lijepo. Ispravio bih od čitavog niza netočnih navoda jedan kolege Dragovana koji kaže da je Hrvatska 2004. godine bila bliže Europskoj uniji nego danas što naprosto nije točno. Hrvatska nikad nije bila bliže Europskoj uniji i buduća Vlada Vlada gospođe Jadranke Kosor će problem blokade sa Slovenije sigurno riješiti. Međutim, dragi kolega Dragovac ni Vlada premijera Sanadera a ni Vlada Jadranke Kosor za razliku od Vlade vašeg premijera nije bila spremna niti će biti spremna trgovati sa teritorijem da bi ušla u Europsku uniju.
Zahvaljujem. Sada je na redu uvažena zastupnika Karmela Caparin.
Ispravila bih kao što je kolegica rekla, kolega je rekao da je za ovu Vladu sve bilo idealno. Pa kolega nije bilo idealno jer ova Vlada ima svoj program i ne očekujete valjda da će prepisivati vaše prijedloge. A druga stvar, kako možete reći da ova Vlada nema niti znanja niti spremnosti. Pa kolega, vi imate srednju stručnu spremu, degradirali ste sve školske institucije jer ljudi ispred vas koji sjede imaju fakultete, magistri znanosti, profesori na fakultetima itd. I usuđujete se takvim ljudima dijeliti lekcije.
Zahvaljujem. Sada je na redu uvažena zastupnica Nevenka Majdenić. Izvolite.
Hvala lijepa. Pa evo zastupnik Dragovan je rekao da su oni prije osam mjeseci ukazivali na poteškoće i nudili rješenja. Zastupniče Dragovan, to zaista nije točno. Pisali ste doduše neke zakone koji su se sastojali uglavnom od po dvije točke a jedna od tih točaka je bila uglavnom ministar financija će donijeti pravilnik kako osigurati ta sredstva. Treba također podsjetiti da tim vašim zakonima državni proračun bio bi opterećen sa 15 milijardi kuna. Pa evo toliko o vašoj pomoći.
Zahvaljujem. Ispravak netočnog navoda uvaženi zastupnik Dragan Kovačević. Izvolite.
Ispravio bih također netočan navod gdje je kolega konstatirao da je Vlada nesposobna a da ova Vlada nova koja dolazi da je kontinuitet nesposobnosti. Naime, ja neću govoriti ovdje o postignućima jer vi ih jednostavno ne želite prihvatiti od socijale, gospodarstva, infrastrukture, NATO-a, Vijeća sigurnosti i pristupanja Europskoj uniji. No, ja vas želim podsjetiti kad govorite o sposobnosti Vlade da je o tome ključnu riječ da su dali birači na prošlim izborima gdje smo mi kao HDZ dobili 66 a vi kao SDP 56 mandata. No ono što je još važnije kada govorimo o programu ove Vlade onda su to naši koalicijski partneri i naš koalicijski potencijal gdje nema euforije izborne, gdje nema politikantstva i gdje ne možemo nikakvim marketinškim trikovima nikoga prevariti. Naši koalicijski partneri vjeruju u naš program i program Vlade, i zato HDZ zajedno s njima će voditi ovu državu i u nastavku ovog mandata.
Zahvaljujem. Sada je na redu uvaženi zastupnik Dragan Vukić. Izvolite.
Kolega Dragovan je rekao ovdje da je Vlada HDZ-a nesposobna. To nije točno. Ispravno je kazati da je najnesposobnija Vlada bila Vlada SDP-a. Zahvaljujem.
Zahvaljujem. Ja bih vas samo htio podsjetiti da još imamo 35 prijavljenih a danas ćemo završiti sa ovom raspravom. Na redu je u pojedinačnoj raspravi uvaženi zastupnik Gordan Maras. Izvolite.
Hvala lijepo. Evo sad su se ispucale malo kolege iz HDZ-a pa neće biti ispravaka na moju raspravu vjerojatno. Pokušat ću samo u par rečenica obrazložiti zbog čega neću podržati danas predloženu Vladu i mandatarku u ovom Saboru a razlozi su vrlo jednostavni i shvatljivi svim građanima koji nas danas ovdje gledaju. Prva stvar je zato što nas je ova Vlada uz minimalne izmjene dovela u situaciju u kojoj jesmo. Znači, građani svakim danom sve lošije žive, kriza je sve veća, ne vidi se nikakva perspektiva niti nikakvo rješenje koje bi moglo građanima u narednim mjesecima olakšati njihov život. Znači, ova Vlada ima objektivno loš rezultat. Možemo pričati ovako i onako ali rezultat je loš, svi pokazatelji to govore. Drugo, nema sposobnosti, nema znanja jer da ima imali bi već neka rješenja koja bi se danas primjenjivala. Mi smo se spominjali u ovom Saboru prije pet, šest mjeseci o antirecesijskim mjerama HDZ-a deset odnosno namjerama i kao jedna od mjera se spomenula proračun, rebalans proračuna i to je bila jedina dugi niz mjeseci koja je uopće donesena u ovom Saboru. I šta se sada dešava? Taj rebalans iz 4. mjeseca će se sad ponovno mijenjati. Znači, i ta mjera nije dobra. Znači, definitivno i to je dokaz da nema dovoljno sposobnosti. Nema ni legitimiteta. Ljudi koji su prije dvije godine glasali za HDZ da sastavi Vladu, za premijera tadašnjeg Sanadera da ponudi ovu istu Vladu u ovom parlamentu definitivno ne bi glasali za ovakvu Vladu i ovakvu premijerku. Ona nije išla na izbore. Dopustite da vam kažem ono što ljudi govore. Ljudi govore da ovakva premijerka tada ne bi dobila tu podršku. I četvrto je, zato što građani žele prijevremena izbore. Žele i zbog toga što su uvjereni da u toj situaciji će nova Vlada imati veću snagu da ih izvede iz ove krizne situacije. To su četiri temeljna razloga zbog čega ja neću glasati za ovu Vladu. Ova Vlada je, izgleda da ipak nisu uvažili moj apel kolege iz HDZ-a, vidim dižu se pločice. Ova Vlada je jedan loš orkestar kojeg je napustio, pobjegao loš dirigent. I čisto sumnjam da će sada prva violina iz lošeg orkestra bolje dirigirati nego što je taj orkestar vodio njegov temeljni dirigent. Ova Vlada je alibi Vlada, nema leadershipa, nema nečega što će hrvatskim građanima pokazati da imaju perspektivu, da će bolje živjeti i da ćemo kroz ovu krizu bolje proći. Svaki mali problem rezultira popuštanjima, rezultira pa čak da nisu popuštanja u pitanju nego obećanjima koja se neće ispuniti. Svaki mali problem, od da ne spominjem sada poljoprivredu itd., najvjerojatnije se neće ispuniti. I zato što se odluke donose od danas do sutra je linija manjeg otpora, to nije leadership i to nije Vlada koja može Hrvatsku izvesti iz ove situacije. A kakva je situacija? Situacija je takva da je GDP po prvi puta nakon 10 godina negativan i to ne malo 6,7% u prvom tromjesečju. Znate li koja je ista situacija između 99. i 2009.? Vladu je vodio HDZ i tada i sada. Negativni GDP. Zadužili smo Hrvatsku, odnosno ne mi nego Vlada 40 milijardi eura. Nikada zaduženija zemlja nije bila. Svaki hrvatski građanin je zadužen preko 60 tisuća kuna koje se moraju odnekuda vratiti. Inflacija, danas je netko govorio da se smanjila cijena potrošačke košarice, 3,9%. Jedina u Europi toliko visoka. Prosjek Europske unije je 1,2%. Eurozone 0,6%. Pa znači postoji neka razlika između tih rezultata i ovoga što se u Hrvatskoj dešava. Nezaposlenost 7 mjeseci uzastopno raste, 35 tisuća naših sugrađana je ostalo bez posla tih 7 mjeseci, a kako je to Vlada pomogla da se to ne desi? Vrlo jednostavno, donijela je dva zakona, jedan Zakon o trgovini gdje smo u trgovini pospješili da se naši sugrađani otpuštaju jer više nije bilo posla i zakon koji ograničava upotrebu duhanskih proizvoda. Isto tako su mnogi naši sugrađani ostali bez posla u kafićima, u ugostiteljskim objektima u ovoj recesijskoj godini. Tako je ova Vlada pomogla da se smanji problem nezaposlenosti. I da kažem, razlika između postotka u Hrvatskoj i Europskoj uniji EU 27 je 6% kada se gleda postotak nezaposlenih. Znači otprilike 70, 80 tisuća ljudi više nego šta bi to bilo da je standard koji je u Europskoj uniji sada na dijelu. A ono što je netko spomenuo da je kriza uvezena i da evo mnoge druge zemlje isto se muče i imaju pad GDP-a, to je točno ali kada pogledate i nije teško otići na eurostat i pogledati statističke podatke za Europsku uniju. U Europskoj uniji u prvom kvartalu gdje je kod nas bio pad 6,7 je bio 2,4, pa razlika od 4,5%, 4,3% valjda nešto znači. I netko je govorio o Mađarskoj kao negativnom primjeru. Mađarska je u prvom kvartalu imala pad 2%-tna poena manja od Hrvatske. I sve to govori da nažalost ova Vlada neće omogućiti ono šta hrvatskim građanima treba a to je da situacija se pomakne u pozitivnijem smjeru. I na kraju čak ni koalicijski partneri ja sam slušao danas vrlo pažljivo šta je ovdje bilo rečeno, nisu, može se između redaka vidjeti uvjereni u uspjeh ove Vlade. Od manjinaca koji govore dajemo vam još 6 mjeseci, HSLS koji traži egzaktiniji program, 9 dana je dao predstavnik Kluba HSLS-a da se napravi egzaktni program Vlade jer ovaj program nije dobar. Znači ni koalicijski partneri ne vjeruju u uspjeh ove Vlade. A kako će onda u ovim teškim vremenima Vlada imati snagu provesti sve te reforme koje treba provesti. I kada bi gledao čovjek komunikaciju modernu, odnosno kako građani svakodnevno komuniciraju, može se vidjeti da je ova Vlada i mandatarka koja je predložena ispred vladajuće većine u vrlo kratkom roku uspjeha formirati najveću grupu socijalnu na facebooku, 100 tisuća hrvatskih građana se u samo pet dana učlanilo u grupu ne želim da mi Jadranka Kosor bude premijerka. To je zbilja, to ne govori o tome da možda gospođa Kosor neće u nekim, novom preslagivanju snaga, na ovim izborima biti dobra premijerka i prihvaćena od hrvatskih građana, ali oni ne prihvaćaju ovakav način nametanja i ovakav način gdje nema legitimiteta niti najosnovnijeg da se predloži nova osoba za premijera jer ne vjeruju da se na taj način može Hrvatskoj vratiti ono što svi očekujemo a to je da se izvuče iz krize, da hrvatski građani žive bolje. Hvala lijepo.
Zahvaljujem. I imamo jednu popriličnu brojku ispravaka netočnih navoda. Prvi je uvaženi zastupnik Boris Kunst. Izvolite
Dakle kolega Maras ja vam sigurno ništa novog neću ponoviti obzirom na ovu vašu netočnost koju ste i rekli da je ova Vlada dovela građane u sve teži položaj življenja. Pa to je već nekoliko puta ovdje bilo ponovljeno, no, problem je u tome što vi to očito još niste uspjeli zapamtiti i ja ne znam koliko puta da vam se to ponavlja pa da vi to konačno shvatite, da su negativni gospodarski tokovi sa svjetskih financijskih tržišta prelili se i na gospodarstvo Hrvatske. I da Hrvatska nije napušteni otok nego ona dijeli sudbinu država u svom okruženju koje je isto tako zahvatila recesija. To morate prihvatiti htjeli vi ili ne. Znači ova Vlada, znači nije za to kriva. Ako su, a čuli ste, ne znam jeste li opet zapamtili da su i druge države daleko razvijenije, imaju isto tako tešku situaciju. A što se tiče koalicijskih partnera. Pa znate, da hoće s vama ti koalicijski partneri, ne bi vi ovako snuždeno sada sjedili u klupi, već bi vi danas raspravili tko će biti ovdje Vlada, morate se zapitati zašto s vama neće koalicijski partneri, zašto vi nemate prijatelja. Hvala.
Molio bih sve koji se jave da se drže vremena. Uvažena zastupnica Dubravka Šuica. Izvolite.
Čitav niz je netočnih navoda, ali ću se referirati na ovaj da gospođa Kosor nema leadershipa kao što je to rekao gospodin Maras. Upravo je to ono što ste zamjerali našem premijeru, gospodinu Sanaderu, da je lider, da je imao lidership, a da u Vladi ne sjede dovoljno jaki ljudi. Gospođa Kosor je dokazala svojim radom do sada da ima lidership, sama je čak i najavila da će upravljati čvrstom ženskom rukom. To je dokazala do sada na nizu poslova koje je radila i jednostavno to je ono što nije točno, što je rekao gospodin Maras. Isto tako je rekao da građani žele prijevremene izbore. Sve ankete upravo suprotno govore i to jednostavno nije istina što je rekao gospodin Maras. Isto tako je rekao da nema legitimiteta po stoti put danas, da ova Vlada danas ne bi dobila podršku kad bi izašli na izbore. Dobili bismo podršku što je dokazano u posljednjim lokalnim izborima gdje je veći broj…
Vrijeme! Zahvaljujem. I sad je na redu uvaženi zastupnik Frane Matušić. Izvolite.
Zahvaljujem, gospodine potpredsjedniče. Nastavit ću tamo gdje je kolegica stala. Naime, kolega je rekao da birači koji su prije dvije i pol godine dali Hrvatskoj demokratskoj zajednici podršku da ne bi tu podršku ponovili i danas. Pa najbolji demant je upravo završeni lokalni izbori, gdje je Hrvatska demokratska zajednica uvjerljivo dobila najvišu podršku, najveći broj glasača i glasova za Hrvatsku demokratsku zajednicu. Dobili smo najveći broj vijećnika, osvojili najveći broj gradova, županija i općina. Dakle, dovoljno je jasno da su vas birači sami demantirali prije mjesec i pol dana. I druga stvar, netočno ste ustvrdili da je država stvorila dug od 40 milijardi eura. To je potpuno netočno. Najveći dio duga tu su i banke i sve obitelji naše hrvatske i svi poduzetnici, dakle to nema veze sa istinom, jer država svoj dio unutar tog duga je smanjila. Tako kolega to valjda trebate vi znati.
Zahvaljujem. Sad je na redu ispravak netočnog navoda. Uvažena zastupnica Ljubica Lukačić. Izvolite.
Zahvaljujem, gospodine potpredsjedniče. Pa kolega Maras je rekao da ova Vlada nema legitimitet. Cijelo jutro slušamo o tome. To naprosto nije točno. Pa da ova Vlada nema legitimitet, predsjednik države ne bi gospođi Kosor povjerio mandat za sastavljanje ove Vlade. A evo, kao što je rekao i kolega Frano Matušić maloprije, na izborima se pokazalo da su oni bili parlamentarni da bi opet mi dobili izbore, a ne vi gospodo. Hvala.
Zahvaljujem. Sad je na redu uvažena zastupnica Božica Šolić, ispravak netočnog navoda. Izvolite.
Hvala lijepa, gospodine potpredsjedniče. Evo ispravljam navod iz rasprave gospodina Marasa kada je rekao ljudi žele prijevremene izbore. Gospodine Maras, upravo je rekla moja kolega Šuica ankete pokazuju i to nije točno. A znate što je točno? Točno je to da upravo SDP ne želi prijevremene izbore. Iz kojeg razloga i s kojom činjenicom? Upravo radi toga što vaš šef nedavno, kad su bili lokalni izbori, izgubio je od lokalnog političara. Niste spremni na izbore izaći, ovo je sve farsa što govorite.
Zahvaljujem. Sada je na redu uvaženi zastupnik Boris Matković. Izvolite.
Zahvaljujem, gospodine potpredsjedniče. Netočan je navod kolege Marasa, tako da ne bude poslije nema navoda, ima točan, netočan je navod građani su glasovali 2007. godine želeći gospodina Sanadera kao premijera, ali ne i za gospođu Kosor. Pa kolega Maras, oni oboje i vi i ja i svatko od nas, svi smo mi zapravo izabrani na listama za Sabor, kao i svi drugi zastupnici. Sve ostalo je dio procedure. A apropo izbora, vi ste uvijek anketni pobjednici, a mi smo ovi stvarni. Kao i vaš SDP u mom Vrgorcu od 15 mandata ima ovoga puta 1, idući put možda i nijedan.
Zahvaljujem. A sad je na redu uvaženi zastupnik i potpredsjednik Doma, Vladimir Šeks. Izvolite.
Ja ću izgleda morati kao onaj u rimskom Senatu, Katon, ponavljati Kartagu treba uništiti, kao što se postavlja pitanje u ovoj tvrdnji kolege Marasa da Vlada nema legitimiteta dakle Vladu treba, u prenesenom smislu, uništiti. Ne treba jer Vlada ima legitimiteta. Ima zbog toga što ova Vlada izvire iz, ima svoj legitimitet na izborima, a na temelju izbora 2007. godine ima taj legitimitet i sada će ga imati ova Vlada na temelju svih zastupnika, većine zastupnika u Hrvatskom saboru. Vidite, 2002. godine kada je premijer Račan podnio ostavku tada nismo smatrali nitko da je njegova Vlada nelegitimna, niti kada je predsjednik Mesić povjerio mandat za sastav Vlade ponovo Ivici Račanu, da je Vlada kojoj je povjerio mandat, da je nelegitimna.
Zahvaljujem. Sljedeći ispravak netočnog navoda izvršit će uvaženi zastupnik Krunoslav Markovinović. Izvolite.
… [[Govornik nije uključen.]]
Uštekaj se!
Ištekavaju me. Dakle, kolega Maras netočno tvrdi govoreći o ovoj Vladi i uspoređujući je sa lošim orkestrom, lošim dirigentom i slično. Mislim da je riječ više o afinitetu glazbe, jer kolega Maras više voli jeftiniju populističku glazbu. Ali svejedno mu predlažem da u ove sparne dane podrži svoju Vladu u sjeni.
Zahvaljujem. Sada je na redu uvaženi zastupnik Petar Mlinarić. Izvolite.
Hvala, gospodine potpredsjedniče. Kolega Maras je rekao da ne vidi nikakvo rješenje na bolje. Zatim je rekao da nema snage ova Vlada, da nema snage da iziđe iz krize. Ja bih njemu rekao da to oni ne vide, nemaju viziju. Jer gospođa Kosor, mandatarka Vlade, ona je dokazala, prvo i prvo napravila je Ministarstvo branitelje da radi po europskom uzoru, zajedno sa Ivom Sanaderom je dovela Hrvatsku pred vrata Europe. Prema tome ona zna, ima dosta utakmica u nogama i radila je puno za pobjednički HDZ, a vi ćete i dalje biti u opoziciji godina, godina, godina i deset godina.
Zahvaljujem. Uvaženi zastupnik Goran Marić, ispravak netočnog navoda. Izvolite.
Hvala lijepa, gospodine potpredsjedniče. Kolega Maras je kazao da hrvatska Vlada nije prihvatila nijednu antirecesijsku mjeru SDP-a, predloženu. To nije točno, jer svih deset antirecesijskih mjera hrvatska Vlada je donijela na prijedlog Ekonomskog vijeća u kojemu su i dva člana iz SDP-a i to dva najcjenjenija ekonomska stručnjaka kolega Grčić i kolega Jurčić. Hvala.
Zahvaljujem. Ispravak netočnog navoda uvaženi zastupnik Ante Kulušić. Izvolite.
Kolega Maras kaže zadužili ste Vladu za 40 milijardi kuna, državu za 40 milijardi kuna. Već je kolega Matušić to ispravio. Kolega sam zna da je to neistina i da to nije tako. Međutim, pretužno je i prežalosno da u ovako Visokom domu jedan mladi čovjek za 10 minuta ovoliko neistine može kazati.
Zahvaljujem. Ispravak netočnog navoda, uvažena zastupnica Karmela Caparin. Izvolite.
Hvala lijepo gospodine potpredsjedniče. Kolega Maras je rekao da, netočno da ova Vlada nema legitimitet i da građani ne žele premijerku. Kolega, vi ne predstavljate sve građane, jer oni su rekli na izborima šta misle i kojoj Vladi daju povjerenje, Vladi Hrvatske demokratske zajednice. Što se tiče legitimiteta u ovom Saboru već i ptice znaju da ova Vlada ima legitimitet, a degradirate i instituciju Sabora i saborskih zastupnika koji su potpisali za gospođu Kosor, a isto tako degradirate i predsjednika države koji je u vrlo kratkom roku dao povjerenje gospođi Kosor da je mandatarka koja ima i saborski i programski kapacitet.
Zahvaljujem. I sada je ispravak netočnog navoda na redu uvažena zastupnica Željana Kalaš. Izvolite.
Hvala gospodine predsjedavajući. U ovoj šumi netočnih navoda ja bih izabrala ispravak samo tri netočna navoda. Pod prvo, kaže gospodin Maras da je kriza rezultat rada ove Vlade. Možda mladi kolega nema kabelsku televiziju, ali evo danas i evo 2009. godine, pa da kažemo to još nekoliko puta danas je na dnevnom redu u svijetu globalna ekonomska kriza ne kriza u Republici Hrvatskoj. Drugo. Dopustite da kažem što ljudi žele. Citiram vas. Možda imate krizu identiteta kad smo već kroz krize, jer vi zapravo ste samo poslovni direktor SDP-a čini mi se, a niste ispovjednik ni HDZ-ovih birača, a jednako tako ni birača koalicije. I treće, kažete da ljudi žele nove izbore. Osim ovih 10 mandata razlike sjećate se od 56 SDP-ovih do 66 HDZ-ovih u svibnju pred mjesec i pol ljudi u cijeloj Hrvatskoj su vam rekli što žele. 150000 glasova više birača, stanovnika Hrvatske dobio je HDZ, a ne SDP. I za kraj nakon malo ovih matematičkih podataka dopustite podatak iz glazbe [[Upadica Jarnjak: Vrijeme!]] Gospodine Maras prva violina vam je glavna faca u orkestru. Hvala lijepa.
Zahvaljujem. I na kraju uvažena zastupnica Suzana Vardić Bilić. Izvolite.
Hvala lijepa. Iako su kolege i kolegice prije mene gotovo sve navode ispravile, ali ako kolegi Marasu nije dosadilo ponavljati da ova Vlada nema sposobnosti, nema znanja, nema legitimiteta ni meni neće dosaditi reći da tome nije tako, da to nije točno. Kolege su moje već sve rekle. Ja ću samo iskoristiti priliku pa pitati kolegu Marasa kako to da nije čuo da je u uvodnome izlaganju gospođa Kosor pozvala sve saborske zastupnike iz opozicije da sa svojim prijedlozima pomognu zajedničkom i općem uspjehu ove Vlade na dobrobit svih građanki i građana Republike Hrvatske, a ne samo cijelog poslijepodneva, očekujemo i večer ovakve istupe i razgovor iz klupa SDP-a. Hvala.
Zahvaljujem. I sada je na redu dalje uvaženi zastupnik Dragutin Lesar. Izvolite uvaženi zastupnik.
Kolegice i kolege, gospođe ministrice i ministri u ostavci, kandidatkinje i kandidati za novu Vladu. Prateći danas raspravu vidio sam da neke muči da li je ispravno reći kad se obraćaju gospođi Kosor mandatarka ili neki su govorili mandatarica. Ja sam zbog sebe i zbog nas provjerio u hrvatski jezični savjetnik Instituta za hrvatski jezik i jezikoslovlje i oni preporučaju upotrebljavati mandatarska, ne mandatarica. Pa prema tome, gospođo mandatarka. E sad bi i jedni i drugi, jedno i drugo, pa ja velim što institut preporuča, a jedni i drugi koji žele nek imaju jedno i drugo. Prvo što želim reći da se ne slažem s onima koji za sve što se dešavalo, što se dešava i što će se dešavati prstom upiru u HDZ, odnosno samo u HDZ. Ništa, ništa ne bi bilo moguće napraviti unazad skoro dvije godine, ni u petak ni danas, niti će se to moći sutra ili prekosutra, da potporu svemu nemaju od svojih koalicijskih partnera. Prema tome, od odgovornosti amnestirati kolegu Friščića, kolegu Pupovca, gospođu Adlešić i kolegu Hrelju je nekorektno jer i oni su dio te vladajuće koalicije sa punim pravom da sebi pripisuju sve što je dobro i da slave svoje zadovoljstvo sa svime što su za Hrvatsku napravili. I doista ne znam zašto uvijek govorimo kritički samo o HDZ-u, a toliko uporno, pa čak i napadno izbjegavamo govoriti i o partnerima koji nisu partneri samo u Parlamentu, nego i u Vladi, koji imaju svoje ministre, državne tajnike i druge funkcije u izvršnoj vlasti. Prema tome, za mene podjednaku odgovornost snosi i Hrvatska seljačka stranka i Srpska demokratska samostalna stranka, HSLS i Stranka umirovljenika i ne vidim razloga zašto njih ne prozivati da su dio vlasti, jer oni to jesu. Ja za razliku od mojih oporbenih kolega ne smatram da Vlada nema legitimitet. Doista treba biti principijelan do kraja, poštivati zakone ove države, jer legitimitet Vlade izvire iz Sabora iz Parlamenta. To je svakom jasno, ali to tim više, gospođo Kosor, na strani 7 vašega programa doista ne bi smjela stajati rečenica “Vlada Republike Hrvatske izabrana od hrvatskih građana.“ Nije Vlada izabrana od hrvatskih građana, jer upravo uz te činjenice što legitimitet Vlada vuče iz Parlamenta, a ne direktnih izbora koliko znam dvoje, a možda čak i troje članova, odnosno kandidata za Vladu nisu ni bili na izborima, na parlamentarnim izborima. Prema tome, nije dobro da u programu Vlade stoji jedna takva odredba kao da je Vlada neposredno birana na izborima od hrvatskih građana. S obzirom da je ova pogreška bila i 2007., osme unijeta u program ostala je. To samo znači da je trebalo malo pažljivije iščitati ponuđeni program. Sasvim je razumljivo da zastupnici vladajuće većine iz programa i nastupnog govora gospođe Kosor nastoje izdvojiti i ukazati ono što je najbolje, a moja je obaveza kao onom koji pripadam oporbenom bloku naći slabe točke. To je naprosto zbog toga što ne bi bilo kasnije rečeno niste primijetili, niste upozorili, niste rekli pa zato tu svoju obavezu izvršavam. Međutim, kada su jutros kandidati za Vladu došli u Sabor, moram vam to reći sada odmah, gledao sam popunjeni red. Gospodin Kalmeta sjedio je na onoj pomoćnoj stolici ispod kamere. Ja sam brojio i izbrojio sam 19 kandidata za članove Vlada, na papiru mi je 20 pa sam kasnije našao tko mi fali, ali što želim reći? 2003. kada je gospodin Sanader prvi put formirao svoju Vladu, glavna poruka i moto je bila "Mala, ali učinkovita Vlada". I startala je tada Vlada sa 15 članova. Je li tako? Toga se svi sjećamo. U ovom prijedlogu Vlada broji 20 članova, od čega 4 potpredsjednika. Ali imamo i 66 državna tajnika, 20 ravnatelja agencija, direkcija i zavoda koje Vlada imenuje i sve u svemu 360 državna dužnosnika. Dobro je što možda i HSP nije ušao u koaliciju, ma da se kolega Pupovac u jednom trenutku u petak pobojao i te mogućnosti jer bi trebali raditi rekonstrukciju ove dvorane jer nema dovoljno mjesta za članove Vlade, naročito u aktualnom prijepodnevu bar dvojica nek ne dolaze jer je samo 18 stolica ako se ne varam. Mislim da to nije dobra poruka, ali znam, koalicija ima svoje uvjete i svoje cijene. Ono, i prije no što pređem na ponuđeni program, što se očekivalo od gospođe Kosor je svojevrsna inventura stanja s kojeg startate, s kojeg krećete. Naime, ta inventura je uvijek dobrodošla jer samo na temelju ocjene s čega se krenulo, dokle se došlo možemo za godinu, dvije, 6 mjeseci reći da li je Vlada bila uspješna ili ne. Dakle, očekivao sam ono pad bruto društvenog proizvoda, pad zaposlenosti, pad kupovne moći stanovništva, pad osobne potrošnje, pad posebice inozemnog ulaganja u gospodarstvo, rast vanjskog duga, rast unutarnjeg duga, rast nelikvidnosti i rast kamata. To je otprilike inventura ili točke inventure koje bi trebalo dati i pretvoriti u brojke kako bi lakše doista u budućnosti vrednovali što je napravljeno. Ali samo da se vratim kratko na kamate. Gospođo Kosor, ja znam da Vlada niti vi kao predsjednica Vlade nemate direktne nadležnosti na banke. Ali doista kamate i poslovna politika stranih banaka u Hrvatskoj, neću reći hrvatskih banaka jer nešto što je ozbiljni problem, što naše građane stavlja doista u dužničko ropstvo i mislim da moramo nešto u ovoj državi poduzeti i napraviti, to tim više što ponašanje tih istih banaka, talijanskih u Sloveniji i talijanskih banaka u Hrvatskoj nije isto što se kamatne politike tiče. I njemačke i austrijske banke u Srbiji vode jednu politiku, u Hrvatskoj drugu politiku. Pa prema tome, moralo bi se vidjeti doista i mislim da bi uz pomoć i možda guvernera Narodne banke trebali naći načina da se utječe na poslovnu politiku tih banaka. Osim ove inventure domaće, što se Europe tiče, svi su spominjali danas slovensku blokadu, a zašto samo slovensku? Pa Hrvatska ima problem sa britansko-skandinavskom blokadom kod poglavlja Pravosuđa koja je dugotrajnija i opasnija i teže rješiva očito ako slušamo one poruke koje nam dolaze iz Bruxellesa. Prema tome, dobro je da se ne mijenja smjer hrvatske politike prema Ljubljani u smislu popuštanja zbog njihove blokade, ali ova deblokada britansko-skandinavska me više zabrinjava. U programu Vlade piše da su koalicijski sporazumi sastavni dio programa Vlade, dakle svi postojeći. S obzirom da smo dobili samo program Vlade, a ne i nove tekstove koalicijskih sporazuma, pitam ili izvlačim zaključak no neću dobiti odgovor. Da li to znači da su svi sporazumi sklopljeni 2008. ostali na snazi nepromijenjeni ili su se radile izmjene u toku? Jer od tih odredbi tih sporazuma, a posebice sporazum između HDZ-a, HSLS-a i HSS-a u gospodarskom i socijalnom dijelu strahovito puno govori. I završavam samo sa ovom rečenicom. U programu Valde kad spominjete trgovinu i Zakon o trgovini, s obzirom na odluku Ustavnog suda, on više ne regulira radno vrijeme. Pa vas molim da iz sporazuma sa HSLS-om i HSS-om kojega imate na stranici 72. preuzmete taj dio programa i rad nedjeljom regulirate na način kolektivni ugovor i samo kolektivni ugovor ako je dakle taj sporazum na snazi umjesto Zakona o trgovini i zabrana rada. Hvala lijepa.
Zahvaljujem. Sada je na redu uvažena zastupnica Gordana Sobol. Izvolite.
Zahvaljujem gospodine potpredsjedniče, gospođo mandatarice, mislim da je to pravilan izraz za ženu koja je dobila mandat da sastavi novu Vladu, sa suradnicima, kolegice i kolege. Ja naravno neću ili podrazumijeva se, neću dati glas za novu premijerku i za njene predložene suradnice i suradnice. Mi smo danas, dolazeći ovdje, neću uopće otvarati priču legitimnost, nelegitimnost itd., naravno ja ću uvijek braniti pravo većine koja ovdje sjedi u ovom Saboru koju HDZ ima zahvaljujući svojim koalicijskim partnerima, da u jednom mandatu očito presloži, da tako kažem, valjda unutar sebe snage i da formira Vladu. Ono što jeste problematično, što je ostavku podnio Ivo Sanader za koje je bilo bjelodano, ne samo ovdje u Parlamentu, nego u najširoj javnosti da je to osoba koja je vodila više godina koalicijsku Vladu HDZ-a i koja je ustvari bila osoba za koju je u javnosti stvoren dojam da je taj koji rješava sve probleme u ovoj državi. I tu je problem načina na koji je otišao sa čela sada već bivše Vlade. Bez riječi objašnjenja. Ali ono što je mene posebno zasmetalo, a ja sam sigurna i najšire građanstvo, on je kroz niz izjava koje su date jeste rekao da je želio šokirati s jedne strane Europu, odnosno izraziti na taj način svoj revolt zastoju u pregovorima, odnosno u blokadi pregovora, a s druge strane i to je rekao da je želio šokirati i građane Hrvatske, uozbiljiti ih da konačno shvate u kakvoj situaciji se Hrvatska nalazi. To je rekao. I lijepo otišao i rekao, đenja, ja sada odoh a vi se uozbiljite. Kolegice i kolege, slušajući današnju raspravu naročito u ovom poslijepodnevnom dijelu u kojem je krenula pojedinačna rasprava, ja se usuđujem reći da su se izgleda građani Hrvatske uozbiljili ali davno prije. A vi kolegice i kolege iz HDZ-a i iz vladajuće koalicije niti prošlotjedni odlazak bivšeg premijera vama nije bio dovoljan da se uozbiljite. Vi i danas ne kroz svoje rasprave, nego kroz ispravke netočnih navoda, pokušavate tim istim građanima reći da je sve divno i krasno, da je bivša Vlada sve super radila, a da evo ovo što se sada desilo nikom ništa. Idemo dalje, imamo vjerojatnu buduću premijerku, imamo i novu Vladu, imamo ustvari staru Vladu. Kolegice i kolege što se promijenilo u toj Vladi? Osim što smo dobili jednog potpredsjednika ili dobit ćemo jednog potpredsjednika više. Jako bih voljela znati da mi se objasni čime će se i taj potpredsjednik posebno baviti i što smo dobili jedno ministarstvo više. Istina ukida se Središnji državni ured za upravu, ali nemoj te me molim vas uvjeriti da oni koji su radili u tom uredu, da će biti dostatni u novom ministarstvu. I dobili smo još jednu ministricu bez portfelja. To ide jako u prilog onome što je gospođa Kosor u uvodnom dijelu govorila o krizi u kojoj se Hrvatska nalazi, o teškoj situaciji i o potrebi štednje i rezanje na sve moguće načine, a prvenstveno kada se polazi od nas samih. Pri tome je mislila pretpostavljam ne samo na nas ovdje u Parlamentu, nego i na vladu s jedne strane. Idemo rezati reprezentacije, službene kartice i slično, a s druge strane idemo povećavati broj potpredsjednika Vlade i broj ministarstava. Program Vlade Republike Hrvatske za mandat 2009.-2011. godine. Danas smo ga dobili ovdje na klupe oko 8,30. to su ustvari one izmjene onog programa Vlade kojeg smo dobili prije otprilike 2 godine koji se odnosio na razdoblje 2008.-2011. Išla sam pažljivo pročitati, mislim da se najviše pažnje naravno posvetilo tome, da se tamo gdje je pisalo pristupanje i ulazak u NATO da tamo piše, kao članica NATO-a itd. To su najznačajnije promjene koje možete naći u programu 2009.-2011. godine. Kolega Lesar je prije mene govorio o potrebnoj inventuri. Znate što je danas trebalo ovdje napraviti? I gospođa Kosor je danas ovdje trebala doći ne sa kozmetičkim promjenama ove Vlade, nego zatražiti od svih svojih dosadašnjih ministara i potpredsjednika Vlade da na nekoliko listova papira napišu, kakvo je danas stanje u Hrvatskoj? Počev od financija. Gospodine Šuker koji se još uvijek onako lijepo i krasno smijete. E upravo počev od toga. O tome se dakle radi. Danas ovdje doći sa konkretnim stvarima. Sve ovo što je napisano u programu Vlade 2009.-2011. se stvarno svodi na to, mi ćemo napraviti ono ili mi ćemo napraviti ovo. U potpunom neskladu sa onim drugim dijelom govora u kojem mandatorica za sastav nove Vlade, govori o teškom stanju u kojem se nalazi ova država. Na koji način i kako mislite uvjeriti javnost da će ova garnitura, predloženih novih kandidata, novih starih kandidata za ministre, ministrice, potpredsjednike itd. odjednom očito postali svjesni situacije u kojoj se nalazimo, naći prave načine da izađemo iz krize koji su nas jednim dijelom doveli svojim nečinjenjem? Oprostite kolegice i kolege, jer i vas treba ovdje podsjećati na ono što smo iz ovih klupa pred otprilike godinu dana započeli propitivati i pitati vas, vezano oko stanja u državi, vezano oko općenito stanja kada je kriza u pitanju, ne samo u državi nego i izvan države i onog što će se sigurno odraziti na Hrvatsku. Prije samo godinu dana svi redom ste govorili nema šanse, sve je divno i krasno. Hrvatska je stabilna, to što se dešava neće Hrvatsku pogoditi. Sada odjednom danas svi drugi su krivi, samo vi koji ovdje sjedite niste krivi. Kada smo proračun donosili, pa jeli potrebno ponavljati rasprave koje smo tada imali i kada smo govorili koja su predviđanja, dajmo, napravimo nešto, idimo sa mjerama, zakonima, potpora gospodarstvu itd. Ne. Vi ste ismijavali sve naše prijedloge koji su dolazili. Vi ste se još uvijek smijali i na prošlom rebalansu proračuna. I kada smo na prošlom rebalansu proračuna govorili da će vrlo brzo doći do novog proračuna, smijali ste se. Svi skupa ste se smijali. Danas mandatorica izlazi i čeka nas prvo jedan rebalans proračuna, a na jesen ide još jedan rebalans proračuna. Pa jeli potrebno da iznosimo van fonograme sa sjednica? Ali lako je danas opet vama smijati se, omalovažavati sve ono što dolazi sa ove strane. Kolegice i kolege, Sanader je od građana tražio da se uozbilje, mislim da je prvo trebao tražiti od vas, iz vladajuće koalicije da se uozbiljite i da shvatite u kakvoj je situaciji danas država. Gospođo mandatorice, gospođo Kosor niste bili ovdje kada sam govorila. Ne mogu dati potporu vama kao premijerki, želim vam uspjeh u radu, jer svi mi živimo u istoj državi. Međutim ne mogu dati potporu vama i vašim predloženim suradnicima, jer ponovit ću, to su oni, ali s vama u biti na čelu koje u zadnjih godina, samo na to ću se ograničiti, u zadnjih godinu dana niste željeli slušati nikoga. Ne da niste željeli slušati iz opozicije, niste željeli slušati niti stručnjake kada su govorili što se Hrvatskoj sprema. I ja jednostavno ne mogu prihvatiti to da ste se preko noći svi zajedno osvijestili i da ćete sada u narednom periodu biti sposobni da pomognete, da ova zemlja izađe iz krize.
Zahvaljujem. I sada imamo nekoliko ispravaka netočnih navoda i tri replike. Prvo je ispravak netočnog navoda uvažena zastupnica Ivanka Roksandić. Izvolite.
Hvala, gospodine potpredsjedniče. Pa evo, kolegica Sobol vjerojatno u želji da dokaže da se povećava broj i potpredsjednika Vlade i ministarstava iskazala je jednu netočnost. Mi nemamo u prijedlogu ove nove Vlade jedno potpredsjedničko mjesto. Ja nisam neki matematičar ali znam da gospođa Kosor u onom trenutku kada je dobila mandat za sastavljanje Vlade ide na mjesto predsjednice, da na to mjesto dolazi gospodin Božidar Pankretić. Ona je do sada bila potpredsjednica Vlade ako smo zaboravili. I drugo, svi smo se ovdje kod izvješća svake godine pučkog pravobranitelja upravo podsjećali na to da najviše problema ima u upravi. I sada osnivamo novo ministarstvo Ministarstvo uprave ali do sad smo imali Središnji državni ured. Dakle, ni to nije nikakva novina.
Zahvaljujem. Ispravak netočnog navoda uvaženi zastupnik Jerko Rošin. Izvolite.
Htio sam samo ispraviti navod, ima i promjena u ministarstvu. Gospodin Dragan Primorac više nije ministar, imamo novo ime tako da nije Vlada baš ono potpuno ista kao što je bila, jedno je novo ime gospodin Fuchs umjesto gospodina Primorca. Jedna korekcija. Hvala.
Zahvaljujem. Ispravak netočnog navoda uvaženi zastupnik Davor Huška. Izvolite.
Hvala, gospodine potpredsjedniče. Ispravljam dva netočna navoda kolegice. Prvi je da HDZ i buduća premijerka govore građanima da je sve lijepo i krasno. Netočno. Hrvatska demokratska zajednica i buduća premijerka prepoznali su cijeli niz poteškoća u kojima se zbog globalne krize nalaze naši građani, nalaze naši gospodarstvenici i buduća premijerka zajedno sa članovima Vlade uz podršku Sabora zasigurno da će pronaći i rješenje za rješenje tih problema. Drugi netočan navod da je premijer Sanader otišao bez riječi. To je netočno. On je u nekoliko navrata ponovio razloge zbog kojih odlazi sa mjesta predsjednika Vlade ali da je znao da će SDP toliko žaliti za njegovim odlaskom možda bi još jednom razmislio o svojoj odluci. Hvala.
Zahvaljujem. I ispravak netočnog navoda uvažena zastupnica Željana Kalaš. Izvolite.
Hvala lijepa. Ja bih ispravila jedan netočan navod odnosno tvrdnju koju je izrekla gospođa Sobol a to je da današnja mandatarka gospođa Kosor dosadašnja potpredsjednica Vlade je jedna od najviše pozicioniranih žena u hrvatskoj politici danas. A gospođa Sobol je podsjetit ću predsjednika Odbora za ravnopravnost spolova koja se do sada dosta često puta borila čak i organizirala tematske rasprave na temu zastupljenosti žena na mjestima, na pozicijama odlučivanja, na pozicijama i u gospodarstvu odlučivanja. Danas imamo priliku birati ženu mandatoricu Vlade. Rekli ste da je gospođa Kosor danas ponudila program Vlade koji nosi samo kozmetičke izmjene. Činjenica jest da ova današnja Vlada je zapravo poruka kontinuiteta. Podsjetit ću vas od 2003. godine današnji koalicijski odnosi, da gospođo zastupnice, današnji koalicijski partneri koji danas sjede daju potporu i gospođi Kosor a vi kao osoba koja se bavi ravnopravnošću spolova i zastupljenosti žena u politici nećete dati podršku ženi za predsjednicu Vlade.
Zahvaljujem. I sada imao tri replike. Prvo je uvaženi zastupnik Marin Jurjević. Izvolite.
Hvala. Kolegica Sobol rekla je da se stekao dojam kako Sanader rješava sve probleme, a ovdje bih podsjetio kako je bivši premijer ili još uvijek aktualni premijer dok se ne izabere novi, ne znam ni ja u kojem je sada limbu nečemu između, dakle da je vrlo neskromno rekao da odlazi kao Dioklecijan. Vidite, Dioklecijan se još za života proglasio gospodarom i "bogom", imperatorom a nakon što je otišao nije dobio titulu počasnog predsjednika Rima nego titulu Augusta. Doduše, i kad je postao dakle "bog" i kad je postao gospodar imperator, promijenio ime pa više nije bio Diokles nego Gaius, Aurelius, Valerius, Dioklecianus. Sva razlika među njima je što Sanader nije promijenio ime i što je Dioklecijan kad je odlazio ostavio duboke i velike reforme i bio je jedan od najvećih rimskih careva, izvršio je reformu vojske, administrativne uprave i financija. A nama je ostalo ovo što je ostalo.
Zahvaljujem. Odgovor na repliku uvažena zastupnica Gordana Sobol. Izvolite.
Da, ponovit ću da je u javnosti Sanader bivši premijer ostavio stvarno dojam da je on ajde da tako kažem bog i batina u ovoj državi koji rješava sve probleme, koji lupa šakom o stol, koji onako malo udari pojedine ministre kad shvati da javnost misli drugačije nego što misle ministri. Međutim, nije baš sve znao. Podsjećam vas na zadnji aktualac, aktualno prijepodne kada mu smo mu upravo mi sa ove strane svojim pitanjima pokazali da ne zna ustvari što se dešava u državi, da je izgubio da tako kažemo stvarno dodir sa realnošću a sjećam se tada kada je rekao da i šta je on taj dan izložen nekakvom kvizu i kviz pitanjima ja sam mu tada rekla gospodine Sanaderu u kvizu ili znaš ili ne znaš, ako ne znaš ispadaš. On je odlučio očito da ispadne.
Zahvaljujem. Ja bih vas molio rasprava je o Vladi, rasprava je o mandataru, rasprava je o programu Vlade. Nemojmo se vraćati na tko je kome rekao pogotovo ne ako osobe nema tu o kojoj govorite. Molim vas, nemojte dobacivati iz klupe. Imamo slijedeću repliku uvaženi zastupnik Gordan Maras. Izvolite.
Hvala lijepa. Gospođo Sobol vi ste u svojoj raspravi spomenuli krizu kao univerzalnu ispriku HDZ-ove Vlade za sve što se dešava u Hrvatskoj i treba radi točnosti, radi hrvatskih građani reći. Da, činjenica je, i ostale europske zemlje imaju negativan BDP ali Hrvatska ima najlošiji rezultat u prvom kvartalu osim tri baltičke zemlje. Kada bi se komparirali sa zemljama koje su ušle u Europsku uniju Bugarska koja ima minus 3,5% Hrvatska ima minus 6,7%, Češka Republika 3,4% mi 3% više. Sve te zemlje s kojima se mi možemo uspoređivati imaju puno bolji rezultat nego Hrvatska a najžalosnije od svega je što je Hrvatska kada se komparira sa Europskom unijom samo na 63% GDP-a po glavi stanovnika. Znači, nismo niti blizu Europske unije i onda je besmisleno da se u predstavljanju Vlade govori i komparira nas sa Njemačkom koja ima dvostruko veći GDP po glavi stanovnika nego Hrvatska. Hvala lijepo.
Zahvaljujem. Odgovor ne repliku, uvažena zastupnica Gordana Sobol. Izvolite.
Kolega Maras, nije problem Hrvatske, ja uopće nisam niti u svom dijelu izlaganja ulazila u to kakva je situacija u susjednim zemljama, u Njemačkoj, Engleskoj, Americi ili ne znam negdje, ona je osnovni problem koji je, a to smo u više navrata ovdje rekli. Vlade tih država su nešto činile jer su procijenile na vrijeme da se kriza valja, da tako kažem. A problem u Hrvatskoj, ovih upravo ljudi koji ovdje sjede, meni je žao što moram reći, ali velika većina vas je iz stare Vlade i svi ste redom odbijali uopće pomisao da je u pitanju kriza i da se neke stvari moraju promijeniti u državi. Antirecesijske mjere, ma dajte molim vas. Nova mandatorica govori o novim nekakvim antirecesijskim mjerama, a ja mislim da nitko ne zna niti nabrojati kojih onih deset antirecesijskih mjera koje ste rekli da ćete napraviti. Od svega toga napravili ste samo jedan rebalans proračuna. … [[Upadica se ne čuje.]] Ma je.
Zahvaljujem. Gledajte, ja bih vas molio. Molim vas, kad govorite o replici prvo replika zna se sama po sebi što znači pa kad već idete na to da mi govorite da budem precizan, dajte onda vi budite u tome precizni, to je jedna stvar. A druga stvar, replika ne znači da se smije baš sve reći kroz tu repliku. Mora se držati teme o kojoj govorimo. Dakle, sljedeća replika je uvažena zastupnica Vesna Škulić. Izvolite.
Hvala, gospodine potpredsjedniče. Evo obećajem, držat ću se teme. Kolegice Sobol, ja ću govoriti ono što ste se vi osvrnuli na inventuru, kako bi bilo dobro da je došla naša nova mandatorica dakle sa inventurom što je sve napravljeno, odnosno što nije napravljeno. Pa ću neke mjere navesti iz Nacionalne strategije o izjednačavanju mogućnosti za osobe s invaliditetom od 2007. do 2015. Međutim, još bih nešto rekla iako moje područje nije vanjska politika, da mi još nemamo veleposlanika u Ujedinjenim narodima, a u Vijeću sigurnosti smo. Inače u području djelovanja obitelji u mjeri 5. koja osigurava različite oblike kvalitetne izvan institucijske podrške osoba s invaliditetom i članovima njihovih obitelji radi omogućavanja slobode izbora, a što ujedno znači donošenje Zakona o osobnom asistentu za osobe s najtežom vrstom i stupnjem invaliditeta. Taj zakon po važećoj, obvezujućoj strategiji trebao je biti gotov do 2008. godine, a gdje smo mi dakle u drugoj polovini 20009. godine. Dakle, nema još niti tragova, niti nacrta toga zakona i naravno da nitko neće odgovarati zbog toga što nema tog zakona. U poglavlju "Život u zajednici", mjera 1 koja definira osiguranje usklađenog pristupa u pružanju kvalitetnih usluga podrške u zajednici, odnosno osnaživanje udruga osoba s invaliditetom na lokalnoj razini, rok za provođenje ove mjere bio je 2007. odnosno 2008. godine. U poglavlju "Socijalna skrb i mirovinsko osiguranje" točka 3. koja predviđa podizanje stručnog rada u ustanovama socijalne skrbi, rok je bio 2007. godine. Između ostalog, trebalo je provoditi i vrednovati problem psihosocijalne rehabilitacije. Ni ovdje nije poštovan rok provođenja, nisu ni osigurana sredstva za kontinuirani rad. Pod točkom 1, izraditi stručnu i analitičku podlogu…
Zahvaljujem. Vrijeme!
Evo to bi bilo to kad bi se radila inventura …
Ja vas molim sad. Vi ste govorili o temi koja je na dnevnom redu, ali to gospođa Sobol nije govorila i niste njoj replicirali.
… [[Govornica se ne razumije.]]
Ajde, ja sam vas pustio da govorite. Izvolite, gospođo Sobol, odgovor na repliku. Molim vas držite se Poslovnika.
Gospodine potpredsjedniče. Ja sam govorila o tome da smatram da je mandatorica Vlade trebala danas ovdje umjesto ovog programa ovakvog kozmetičkog, u odnosu na onaj prijašnji koji je bio, trebala sa doći sa inventurom stanja u kojem se nalazi država. Ja to još uvijek, i ovo je dio toga pojedinog resora, ja govorim dakle…
Uvažene zastupnice, vi o tome niste govorili i ne može vam se dati replika na nešto što niste govorili. Ali sada odgovorite na repliku. Izvolite.
Ja smatram da je gospođa Škulić dala pravu repliku i ona se samo u toj svojoj replici, inventuri, govorila o potrebi inventure u jednom području. A da je takva inventura napravljena, da li šira ili uža, mene u ovom času ne zanima. Ta inventura bi već danas mogla proizvesti konkretne mjere s kojima nova Vlada misli izvući Hrvatsku iz krize. O tome se radi.
Zahvaljujem. Da još jedanput konstatiram, molim vas. Replika se daje na temeljno izlaganje onoga kome se daje replika. Dakle, ono što je rekla gospođa Sobol na to ste trebali replicirati, ako nešto smatrate da treba. Vi ste se pozvali na program i nemojmo tu sad izigravat da nije tako. Idemo dalje sa raspravom. Uvažena zastupnica Željka Antunović. Izvolite.
Hvala lijepo, gospodine potpredsjedniče. Gospođo Kosor, kolegice i kolege budući ministri, kolegice i kolege zastupnici. U ovo naredno razdoblje koje je pred nama, a koje će najvjerojatnije nakon današnjeg glasanja u Hrvatsku uvesti novu Vladu i koje će biti obilježeno karakteristikama te nove Vlade i nove premijerke, ulazim sa pomalo podijeljenim emocijama. S jedne strane doista intenzivno želim, iskreno želim da uspijete. Želim da uspijete u razrješenju krize, želim da uspijete u onome što ste danas po prvi put čini mi se u ovom Saboru nazvali pravim imenom, do nedavno se to negiralo, pa ako je to neki mali iskorak neka i to bude pohvaljeno, nazvali recesijom. Doista, recesija drma Hrvatskom, a recesija ima puno šire i teže implikacije nego što ima kriza i zbog toga valja biti ozbiljan, valja biti konkretan, valja biti racionalan. S druge strane, emocije mi nažalost ne dozvoljavaju da budem optimista. Željela bih biti optimista, ali sudeći po vlastitim iskustvima, sudeći po svemu onome što smo zajedno prošli, vi sa strane pozicije, mi sa strane opozicije, čini mi se da nema baš previše prostora za optimizam ili možda nisam u pravu. Možda se varam. Možda će to što ste vi gospođo Kosor žena biti ključan element koji će unijeti promjenu u hrvatsku Vladu. Ali isto tako neću propustiti ovom prilikom reći da je potpuno nepotrebno da vaši kolege danas pomalo plačljivo pokušavaju apelirati prvo na nas, a onda i na široku javnost da budu eto milostivi prema novoj premijerki koja tu milost uopće nije tražila. Naprotiv, nastupila je, rekla je ja sam žena, ja sam odlučna žena, ja ću osigurati promjene. I to je jako lijepo od vas. Međutim, nije dovoljno što se mene tiče daleko je od dovoljnog to što ste nastupili kao čvrsta žena. Vi morate pokazati da ste kao predsjednica Vlade ili da ćete kao predsjednica Vlade biti u stanju i ostvariti tu svoju čvrstoću, a ona ne može ostati na riječima. Ona mora doživjeti jednu svakodnevnicu. Ona mora biti konkretizirana kroz izrazito teške i nepopularne reforme. Sve ono što je dosadašnja Vlada mahom izbjegavala ili tek površno pokušavala napraviti. Neki vas pokušavaju diskvalificirati i na tome što ste bili odana i lojalna svome šefu. Ja mislim da je to isto jedna tipična ženska osobina, što se mene tiče pozitivna. Ali biti odana i lojalna nije dovoljno da bi se ostvarili rezultati koje od vas očekuje čitava Hrvatska, pa i mi s ove oporbene strane. Jer možda i niste bili baš tako odana i lojalna jer ste prečesto sudjelovali ne samo šutili i podržavali kao odana suradnica, nego sudjelovali u kreiranju eksplozije javne potrošnje koja je u stvari najveći grijeh ove Vlade i one Vlade kontinuiteta iz vašeg prvog mandata. Imali smo rast bruto društvenog proizvoda. Počelo se skupljati novaca u državnom proračunu. I umjesto da ga se racionalno usmjeravalo u razvoj, razbacivalo ga se na sve strane, podilazilo se biračima. Kako piše danas jedna ekonomska stručnjakinja i analitičarka kaže da ste izgradili iracionalne glasače. I u tome se ja sa njom slažem. Trošilo se i davalo i tamo gdje je trebalo i tamo gdje nije trebalo često puta zbog političkih, a ne razvojnih ekonomskih ili društvenih razloga. Međutim, ovo o čemu sam do sada govorila ima pomalo veze sa emocijama. Ali krenimo analizirati ono što ste nam dali kao dokument, ono što bi trebalo potvrditi kvalitetu vas kao buduće predsjednice, ali i čitave Vlade. Redoslijed kojim ste poredali temeljne ciljeve na žalost ne govori u prilog vaših uvodnih riječi. Čini mi se da su u tim temeljnim ciljevima prioritet dobile neke puno manje važnije stvari, neke stvari koje nas navode na zaključak da se radi opet o jednoj političkoj trgovini, a da su neke ključne stari ponovo dobile svoje mjesto i svoj prostor pod tepihom. Prva mjera, prvi temeljni cilj koji govori o očuvanju makroekonomske stabilnosti i stvaranje uvjeta za oporavak i stabilan gospodarski rast u neskladu je sa krajnje neprihvatljivim prioritetima, odnosno onom što se našlo na kraju, a to su neke ključne reforme kao što je reforma pravosuđa i javne uprave, privatizacijski procesi i jačanje borbe protiv korupcije. Isto tako, na samom začelju nalazi se stvaranje pretpostavki za ravnomjeran i uravnoteženi razvoj. Naime, ove dvije nimalo prioritetne, ova dva ni malo prioritetna cilja istovremeno ako ih se ne stavi u veći prioritet generirat će novu, javnu potrošnju. One su naime i generirale javnu potrošnju i njihovo mjesto s obzirom gdje su se našle na kraju priče u suprotnosti su sa realizacijom prvog cilja. Neki ekonomski stručnjaci vrlo jednostavno i jasno sugeriraju režite javnu potrošnju, režite plaće, režite mirovine, režite socijalne naknade, režite prava u zdravstvu, režite sve jer je to jedini izlaz iz krize. Vidite, ja se ni s njima ne slažem. Ja mislim da je njima lako sa te pozicije govoriti i reći režite to sve, jer priznaju samo svoju stručnost i samo svoju specijalnost, a zanemaruju da je i politika umijeće, da je i politika neka vrsta znanosti i da se na vašem mjestu sigurno ne bi ponašala. Ali istovremeno, gospođe i gospodo ministri, vama nema druge nego rezati. I ako želite da Hrvatska ne ode u bankrot, ako želite da Hrvatska polako ali sigurno krene razvojnim putem vi ćete morati žrtvovati svoju popularnost. Vi ćete na žalost zbog propuštenih prilika u prošlosti morati ići na rezanja i to se mnogima neće svidjeti. I tu onda dolazim do nečega čega se također bojim, a to je nova politička kriza. Ja se ne bojim nejedinstva u HDZ-u, ali bojim se da nećete podržati one ministre ili one ministrice koji će htjeti provesti reforme. To se događalo i do sad. I do sad je bilo onih koji su bar u kuloarima i tiho, ako ne javno htjeli da se reforme provedu, ali nisu za to imali podršku. Nisu imali podršku jer se ipak prioritetno odlučilo i to je ono što karakterizira HDZ-ovu Vladu, Vladu koju na žalost podržavaju i neki drugi zbog čega nije bilo pravog napretka. I konačno još nešto važno. Buduća premijerka ako želi uspjeti morat će u ovu zemlju uvesti reda. Morat će se obračunati sa zloupotrebama i zato jedan mali savjet, nemojte se ljutiti. Jedan od prvih razgovora koje bi trebalo obaviti, trebalo bi obaviti sa državnim odvjetnikom i trebalo bi obaviti sa državnom revizoricom. Ali zatražiti od njih da vrlo iskreno i otvoreno iznesu sve ono što znaju i što su našli, pa čak i onda kad se to tiče nekih HDZ-ovih dužnosnika. Trebate im jasno i glasno poručiti da su dužni odraditi svoj posao do kraja, da su dužni istjerati sve nezakonitosti i sve zloupotrebe do kraja i da za to neće biti sankcionirani i smijenjeni. Ako to ne napravite, ako ne pokažete da ste spremni uvesti red, da se ne bojite oštrih rezova da bi proveli reformu, tada ćete možda kako vam mnogi proriču trajati kao tetrapak, kao jednokratna upotreba. I nećete na žalost svih žena u ovoj zemlji ostati zabilježeni kao prva premijerka koja je uspjela, nego kao premijerka koju je eto netko stavio da odradi najteže i … [[Govornica se ne razumije.]] [[Upadica Jarnjak: Zahvaljujem. Vrijeme.]] A ja vam doista želim sreću, ali isto tako upozoravam da vam neće biti lako.
Zahvaljujem. Samo jednu intervenciju da velim da smo usvajali i izvješća Državne revizije i izvješća državnog odvjetnika, da je i vaš klub prihvatio ta izvješća. Trebali ste tada to reći. Zahvaljujem. Prelazimo sada na ispravke netočnih navoda. Prvo je uvažena zastupnica Ljubica Lukačić. Izvolite.
Zahvaljujem gospodine potpredsjedniče. Pa kolegica Antunović je rekla da mi cijeli dan pokušavamo uvjeriti njih u nešto, a kako bismo ishodili nekakvu milost, kako biste eventualno dali podršku novoj Vladi. Pa kolegice, mi cijeli dan pokušavamo vas uvjeriti u to da ova Vlada ima legitimitet, dakle nije točno ono što vi govorite, a moramo reagirati na ovaj način jer iznosite previše netočnih navoda i netočnih podataka. Hvala.
Zahvaljujem. Ispravak netočnog navoda, uvaženi zastupnik Ivan Bagarić. Izvolite.
Zahvaljujem gospodine potpredsjedniče. Pa ja sam razumio ovaj vaš nastup stvarno potporom gospođi Kosor i na tome vam hvala. Međutim, ima jedna važna konstatacija koju ste kazali i koju treba ispraviti. Kazali ste da smo podilazili, da se podilazilo, dakle ova Vlada, a i ovdje nazočna gospođa Kosor, podilazila biračima, trošilo se gdje je trebalo i gdje nije i stvarali smo iracionalne birače. Gdje smo trošili? Za umirovljenike? Pa to je bio naš dug. Za branitelje? Također naš dug. Za zdravstvo? Pa što možemo činiti, gdje možemo trošiti, ako nećemo za zdravstvo. Za obrazovanje? Za povratak izbjeglica? Za poticanje zapošljavanja? Za reforme? Prema tome, dakle nije se trošilo tamo gdje se nije moralo i nije trebalo i to je sve u skladu sa racionalnim potrebama i postojećim racionalnim biračima koji su zapravo i davali glasove kao takve. Hvala lijepo.
Zahvaljujem. Uvažena zastupnica Karmela Caparin. Izvolite.
Netočno je navod kolegice koja je rekla da mi tražimo nekakvu milost prema premijerki. Ja mislim u HDZ-u tko traži milost, onda jedino traži milost od dragoga Boga, a ne s vaše strane jer gospođa je pokazala da svojim radom, sposobnošću i znanjem zaista može obavljati ovu funkciju koja joj je namijenjena. Netočno je isto tako da nije dovoljno biti odan i lojalan svom šefu. Pa ja mislim ako ste imalo radili, a da vam je netko bio šef, onda je jako važno da budete lojalni i da budete dobar suradnik kao što je bila gospođa Kosor. Isto tako netočno je da podilazimo biračima i da stvaramo tzv. iracionalne birače. Pa zamislite da su iracionalni birači glasovali za HDZ.
Zahvaljujem. I uvažena zastupnica Dubravka Šuica. Izvolite.
Također sam se htjela referirati na izjavu da je tražena milost ovdje. Istina je da je u jednom trenutku gospođa Kosor se obratila ženama, a zašto bismo mi žene bile licemjerne i zalagale se za ravnopravnost spolova i za potrebu postavljanja žena na veće funkcije, a onda istovremeno, ja nisam doživjela vaše obraćanje gospođo Antunović kao potporu, nego sasvim drugačije kao niz izraženih sumnji i vrlo čudnovatih preporuka. I drugi ispravak, da mjere nisu posložene po prioritetima. Naprotiv, baš su posložene po prioritetima, ali to nije ni bio cilj niti je naznačeno tako u obraćanju gospođe Kosor, posebice u ovom drugom obraćanju kad je kazala izrijekom da će se posebno boriti za reformu pravosuđa i protiv korupcije. Znači niste u pravu kad govorite o prioritetima o kojima je govorila gospođa Kosor.
Zahvaljujem. Imamo jednu repliku, uvaženi zastupnik Marin Jurjević. Izvolite
Hvala. Kolegica je Antunović rekla, citiram: "Recesija drma Hrvatskom." I zaista, gospodarski pad u prvom kvartalu je 6,7%, što je u dugom periodu najveći pad. Ako je zato bivši premijer, ako ga već možemo proglasiti bivšim, otišao, svaka mu čast, shvatio je da je vodio krivu politiku zbog koje je zemlja upala u recesiju. Jutros je kolega Bagarić vrlo dobronamjerno rekao citirajući Sanadera kako je on otišao zbog jačanja demokracije. Ako je i zato otišao, svaka mu čast, shvatio je da je bio prepreka jačanju demokracije u ovoj državi i to je bilo jako pohvalno. Kolegici Kosor ja želim svaki uspjeh. Vjerujem da će dati sve od sebe. Puno će napraviti ako u ovom trenutku shvati da nije nikakav ženski Dioklecijan, ni gospodar, ni Bog, nego jedna ili jedan od nas koja je dobila veoma težak zadatak. A ovoj zemlji je pun kufer gospodara, bogova, imperatora i sličnih likova.
Zahvaljujem. Odgovor na repliku, uvažena zastupnica Željka Antunović.
Kaže kolega Jurjević citirajući me, recesija drma Hrvatskom. Da. Točno je, recesija drma Hrvatskom, dugo već o tome govorimo i ovo možda i nije pravi trenutak da se o tome na široko govori. Ali suočavanje sa tom činjenicom može pomoći da Vlada uspije i pomogne građanima Hrvatske ili ne uspije. Osobno ja sam ipak opozicija i nisam baš nešto previše zainteresirana za uspjeh HDZ-ove Vlade, ali jesam zainteresirana za rezultate koje će osjetiti građani ove zemlje. A građani zasad osjećaju samo probleme. Građani osjećaju da im pada prihod od turizma, građani osjećaju da ih ima sve više nezaposlenih, građani osjećaju da im životni standard je ozbiljno ugrožen, građani osjećaju da nisu u stanju dobro i dovoljno kvalitetno školovati djecu jer ne zarađuju dovoljno za njihovo preživljavanje. I zato je dobro shvatio moje izlaganje onaj koji je prepoznao da u mome govoru ima puno više sumnje, emocija koje nazivamo skepsa ili sumnja, nego što ima optimizma. A željela bih, doista bih željela da pobijedimo recesiju, da krene gospodarski razvoj i da moja sumnja, moje zadrške, moja skepsa preraste u optimizam. A političku borbu nastaviti ćemo, imamo je na čemu voditi. Samo neka nama građani žive i rade, a sve ostalo bit će već nekako.
Zahvaljujem. Idemo dalje sa pojedinačnom raspravom. Sada je na redu uvaženi zastupnik Davorko Vidović. Izvolite.
Gospodine potpredsjedniče, gospođo mandatorice, kolegice i kolege. Dozvolite da kažem nekoliko riječi, ne bez izvjesne nelagode zbog tona koji smo nametnuli ovoj jednoj za svaku državu važnoj temi, da ju ovako lapidarno uz viceve, prepucavanja i pošalice pokušavamo odraditi, stvarajući, ja vjerujem, još veću nelagodu kod građana u Hrvatskoj koji teško mogu razumjeti da je nama ovdje valjda važnije to što ćemo mi jedni drugima reći i kakav ćemo dojam ostaviti, nego što su nam važni građani ove zemlje. Ali da ne dociram. Dozvolite nešto što mi se čini razložnim i što mi se čini važnim za ozbiljno razgovaranje. Prvo, slušajući izlaganje mandatorice i slušajući i čitajući ovaj program, a još više slušajući raspravu danas u Saboru jasno je da se oko jednog od ključnih pojmova koji sasvim sigurno najbolje oslikavaju stanje u Hrvatskoj, oko pojma krize mi teško možemo usuglasiti i složiti. Dokle god je to tako, ono što mi danas u Hrvatskoj imamo kao ozbiljan problem se ne može riješiti. Nikakvog smisla nema da jedni govore da kriza jest, a drugi i to dokazuju, a drugi govore da kriza nije. Ja se dakako bez ikakve zluradosti, a još manje zbog nekakvih uskih političkih razloga na žalost priklanjam većini građana u ovoj zemlji kojima ne trebaju statistike i to izvlačenje brojaka kako kome paše da bismo shvatili da se doista kao država i kao društvo nalazimo u ozbiljnoj krizi. I ta se kriza ogleda kao ekonomska kriza. Mi možemo nabrajati ovdje podatke o tome kako smo i kada i u kojem razdoblju imali recimo koliki broj nezaposlenih. '99. godine je u Hrvatskoj bilo pola milijuna nezaposlenih ljudi, 357 tisuća je bilo priznato, a još je 180 tisuća radilo nije primalo plaću. 5 stotina tisuća ljudi je bilo bez posla u Hrvatskoj. Svake godine se u mirovinu slalo između 70 i 80 tisuća ljudi. Teških situacija i teških stanja smo imali. '99. godine smo imali zemlju koja je imala negativnu stopu rasta, zemlja koja je bila politički izolirana, pa smo ipak uspjeli napraviti ozbiljne političke i reformske rezove i osigurati 7 debelih godina na kojima se nakon tih reformi živjelo. Hoću reći, nije problem imati problem, problem je ne priznati problem i ne tražiti rješenje za taj problem. I ne pada mi na pamet bilo koga od ljudi koje se ovdje predlaže za ministre a priori ili unaprijed proglasiti niti nesposobnim, niti neprijateljski raspoloženi, niti nekompetentnim, niti nemoralnim, niti na bilo koji način nepodobnim za obnašanje ove dužnosti. Isto se to dakako odnosi i na kandidatkinju za premijera, odnosno premijericu. Još mi je odioznije spominjanje spola ili navođenje spola kandidatkinje, jer mislim da to nemam nikakve veze sa njenom podobnošću da bude dobar ili manje dobar ili loš premijer, odnosno premijerka. Ali što je važno. Važno je da se shvati da je osim ekonomske krize u kojoj se Hrvatska nalazi, mi bilježimo ozbiljne poremećaje u svim mogućim sektorima. Mi imamo tešku i duboku socijalnu krizu. Pri tome ne mislim samo na institucije, na kapacitete države. Mislim na čitav niz drugih važnih elemenata koji čine ozračje jedne zemlje kao socijalno, primjereno ustrojene organizirane i kapacitirane, da osiguraju svojim građanima kvalitetan život. Ja misli pri tome na demografsku krizu koja je strašan problem za Hrvatsku i ako ijedna zemlja ima kao problem onda je demografski problem u Hrvatskoj najizraženiji od svih europskih zemalja. Da se Hrvatska po stopi nataliteta uz sve migracije koje je imala razvijala kao u 19. stoljeću mi bismo sada imali 12 milijuna stanovnika. Taj drastičan pad radno aktivnog stanovništva, starenje hrvatskog stanovništva su problemi koji će dočekati ne ovu Vladu o kojoj sad govorimo, ali ova ili bilo koja druga vlada ne može ne imati na umu probleme o kojima se, koji se naziru, koji su dugoročno ozbiljni za Hrvatsku kao zemlju. Mi imamo ozbiljne moralne probleme. Mi nismo jedina zemlja koja se susreće sa tom vrstom problema, ali naši su problemi problemi koji se moraju i mogu rješavati kada je riječ o Vladi kao vrhu vlasti i vrhu piramide od kojih se počinje stvarati socijalno povjerenje i kapital u jednoj zemlji, uvjerenje u institucije, u državu kao instituciju uopće, ali i povjerenje građana jednih prema drugima. Opća lopovština, uvjerenje koje polazi od one legendarne i zastrašujuće tko je jamio jamio, neprocesuiranje kriminala, neprocesuiranje očiglednih primjera korupcije, naprotiv poticanje korupcije su zbiljski problemi koji govore o dubokoj krizi u kojoj se Hrvatska nalazi. Jedan od najvećih problema ja mislim da je problem ili najozbiljnijih elemenata te krize je politička kriza u ovoj zemlji. Negirati postojanje takve krize stvaranjem lažnoga jedinstva, sjevernokorejskih manifestiranja jedinstva kak bi rekel ovaj naš gospodin Jarnjak na bljesku demokracije kada se kaže tko je za, tko je protiv, je li ima tko suzdržan, i to je tak je bi bila stvar koja je zanimljiva za jednu stranku, ali ona demonstrira zapravo i neshvaćanje ključnoga elementa za rješavanje, a to je jačanja svih mogućih demokratskih institucija itd. Ja ne spadam u sanaderonostalgičare, i mislim dapače da je divna i dobra prigoda u kojoj smo se našli da se ozbiljno i to je i … [[Govornik se ne razumije.]] za i prijedlog gospođi Kosor da podvuče crtu. Sad kad se nađe sama, a sama će biti više nego što misli. Kada se nađe neka pokuša nitko joj to neće amnestirati, niti će joj to biti bilo kakva isprika za budućnost ozbiljno ovom narodu i ovim građanima zemlje reći, gdje se mi sada nalazimo? Neće vam nitko glavu zbog toga otkinuti. Prva stvar koji bismo trebali napraviti da ne ostanem samo na ocjeni stanja je svakako objektivno ako se mi ne možemo složiti o tome, objektivno sagledavanje stanja u kakvom se Hrvatska danas nalazi, objektivno objektivizirano. Ne da smo katastrofični, a niti da zabijamo glavu nojevski u pijesak. To je prvi korak koji moramo napraviti. Drugi korak je stvaranje dobrog političkog ozračja. Ako krizu prepoznajemo u nekom od elemenata, da ju i rješavamo. To političko ozračje pretpostavlja onda partnerstvo, ali ne takvo svatko mi od vas može doći, to pretpostavlja stvaranje konsenzusa a ne samo ciljeva iako o tome nema u hrvatskom društvu istinskog konsenzusa. Trebat će napraviti ozbiljne krupne reforme. Gopđo Kosor evo jedan primjer samo, da li ćete imati hrabrosti potegnuti jedno takvo pitanje, kao što je ukidanje 583 općine i grada i županije u ovoj zemlji koje neracionalno i strahovito skupo koštaju građane ove zemlje. Vidim vrijeme isteklo.
Hvala. Imamo jedan ispravak, gospodin zastupnik Željko Turk.
Hvala gospodine predsjedavajući. Uz obilje dobrih želja koje je gospodin Vidović ovdje iznio ja moram konstatirati ja sa time se najmanje slaže debela većina od prisutnih zastupnika da u Hrvatskoj nema političke krize, nema je od formiranja vlasti, a nema je ni danas kada vjerujemo da ćemo prihvatiti novu vladu. Razlog je to tome, što je u okviru i osnovnih policijskih dogovora, ne danas i sada, nego i prije nepune dvije godine postignut konsenzus kroz programe koji to omogućuje, a ne sumnjamo da će to biti tako i dalje. Uz to još ovi ljudi koji danas sjede u Vladi, nisu ljudi koji su produkt političke trgovine, nego odgovorni ljudi sa znanjima i iskustvima i obrazovanjem. Hrvatska nije otok i 6,9% rebalansa bruto društvenog proizvoda Njemačke ili skoro 9 Slovenije i naše šest i sedam nije ništa više, nego je manje, ali je to realnost privređivanja kako u ovom dijelu Europe tako i svijeta.
Gospođa zastupnica Romana Jerković. Izvolite.
Hvala lijepo. Gospodine potpredsjedniče, gospođo mandatorice sa suradnicima, kolegice i kolege. Za mene je ključno pitanje u ovoj raspravi da li se ovoj novoj Vladi, koja je sve samo nije nova, može vjerovati? Da li je ova Vlada garancija da će hrvatskom narodu biti bolje? Da li ova Vlada zna i može išta učiniti da pokrene toliko potreban razvoj u ovoj zemlji? Moje je mišljenje da je odgovor na sva tri pitanja negativan. Ova Vlada nije Vlada kojoj se može vjerovati, ova Vlada nije garancija za prosperitet društva i za bolji život. Zašto? Jer jednostavno predstavlja kontinuitet dosadašnje Vlade koja nas je u ovu situaciju u kojoj se zemlja i njezini građani nalaze i dovela. Dakle ista ta Vlada nas je, odnosno predstavlja kontinutit Vlade koja nas je u ovu situaciju dovela. Bolna je istina dame i gospodo da je gospodarska i politička situacija u kojoj se nalazimo zapravo rezultat šestogodišnje vladavine HDZ-a. Ova zemlja je prezadužena, ova zemlja je rasprodana, gospodarstvo je na koljenima, imamo studenske bojkote, imamo štrajkove, standard je pao, narod je u kreditima, imamo blokadu pregovora sa Europskom unijom. A eto prije nekoliko dana imamo jednu ekskluzivnu. Imamo ekskluzivu da nam se cijeli svijet smije. Moram vam reći da sam se upravo vratila sa godišnje skupštine OSS-a i da smo kolega i ja bili pozvani od predsjednika ... [[Govorni se ne razumije.]] Soarea koji nas je pitao, zamolio da objasnimo, što se događa u Hrvatskoj? Što se to događa? Zamolio nas je da se obratimo auditoriju od 700 ljudi iz cijeloga svijeta i kažemo što se u Hrvatskoj dogodilo i zašto je aktualni premijer dao ostavku bez ikakvog objašnjenja. Možete zamisliti kako nam je bilo. Da. Odabrali smo onu staru, da je šutnja zlato. A inače ne znam što bi bilo tko od vas u našoj situaciji učinio. Bolna je istina još nešto, a to je da nemate vizije niti znanja kako rješavati probleme u ovoj zemlji, kako osigurati razvoj i potrebne reforme, kako osigurati viši standard građena, veće plaće, veće mirovine. To je bolna istina. To niste znali do sada. Da ste znali, već biste to bili učinili i nema nikakvog razloga vjerovati da će se nešto u budućnosti promijeniti. Proteklih 6 godina obilježile su afere, obilježila je dezorijentiranost, zabijanje glave u pijesak, enormne banaka i privatnog kapitala, korupcija, a vi ste se pokazali kao ekspertni tim za unaprijeđenja i repozicioniranje nakon afera. 6 godina nemate zapravo strateške ciljeve niti prioritete. 6 godina nemate rješenja na najvažnija pitanja u zemlji. Ja vjerujem da ih nećete imati niti sada nakon ovog repozicioniranja. 6 godina pokazujete nezainteresiranost za to kako hrvatski narod živi. Gospođa Kosor kaže, svijet je zahvatila kriza. Pa hvala vam lijepa na informaciji. Mi to u klubu SDP-a znamo već 18 mjeseci i uporno na to upozoravamo. Pokušali ste također objasniti kako to narod u Hrvatskoj živi. Vi se gospodo ponašate kao da jedini ne znate u ovoj zemlji kako zapravo hrvatski narod živi jer hrvatski narod za vas živi doista daleko. Šest godina ste imali i niste učinili ništa ali jeste za sebe, za sebe jeste. Kaže "Washington Post" da za sebe jeste učinili i to poprilično, puno tajnih računa sa preko 500 milijuna dolara. Hrvatski narod će vas možda jednom nešto i pitati o tome, tko zna. Ja mislim da bi strateški cilj trebao biti da hrvatski narod bolje živi. Netko kaže to je NATO. Dobro, neka smo ušli u NATO, to je u redu. Ali mojim roditeljima mirovina od ulaska u NATO se nije povećala, s njom mogu sve manje kupiti i sve lošije žive. Kaže netko u Hrvatskoj narod ima para, kaže štednja u bankama porasla je 9 milijardi kuna u godini dana. Pa da, narod je nerijetko pametniji od onih koji ju vode. Zna narod da stvari ne stoje dobro i sigurno da ih je egzistencijalni star praćen općim padom standarda natjerao da smanje građansku potrošnju a čuli smo da je ona pala za 14%. Ja mislim da je 6 godina ponašanja po principu pijanog milijunaša došlo konačno na naplatu i da je to gola istina. Opet se vraćam na ono pitanje da li se ovoj novoj staroj Vladi može vjerovati. Ja mislim da vama zapravo više nitko ne vjeruje, da vama ni Europska unija više ne vjeruje samo vi nemate hrabrosti reći narodu kako stvari doista stoje. Danas čujemo da smo na pragu Europske unije, do jučer smo bili na vratima. Istina je vjerojatno da do daljnjega se možemo pozdraviti sa Europskom unijom. Ali vi nemate hrabrosti reći narodu istinu da su nastupile okolnosti vrlo ozbiljne institucionalne krize sustava i kako Hrvatska se najvjerojatnije nalazi pred financijskim slomom državnog proračuna i da smo se najvjerojatnije našli u jednoj od najtežih kriza od osamostaljenja ove države. Ima puno razloga zašto vam se ne može vjerovati, treba se samo tih razloga podsjetiti od toga kako ste postavljali prioritete topnički dnevnika, državnih matura, rebalansa proračuna, plaća koje ćete dirati pa nećete. ... [[Upadica se ne čuje.]] Da, nije vam to lako čuti. ... [[Govornica je isključena, ne čuje se.]] Par riječi bih rezimirala i rekla, nova Vlada ustvari ništa nova drugo vrijeme isti ljudi. I na kraju, završit ću sa slijedećim. Gospođo Kosor pozvali ste nas žene saborske zastupnice da damo vam podršku stoga što ste žena. Ja vam moram reći da nećete dobiti moj glas samo zato što ste žena i to nema veze sa ženskom solidarnošću. Mi u klubu SDP-a držimo da žena treba biti na poziciji moći zato što je sposobna, zato što želi mijenjati stanje u društvu, zato što je hrabra, zato što ima energiju mijenjati stvari. I još samo nešto. Podržali ste Zakon o medicinski potpomognutoj oplodnji koja diskriminira žene. Gdje vam je bila onda ženska solidarnost? Hvala.
Hvala. Sedam ispravaka, jedna replika. Gospodin zastupnik Krešimir Gulić prva.
Ja mislim da našoj kolegici nije lako, stvarno joj je teško. Ovoliko sarkazma, ovoliko jada, stvarno se treba s tim nositi. Kolegice, ispravit ću evo jedan vaš netočan navod da ovoj Vladi se ne može vjerovati. Ovoj Vladi su birači izrazili svoju volju na izborima. ... [[Upadica se ne čuje.]] Jesu ovoj Vladi isto jer u ovoj Vladi predsjednica Vlade će biti gospođa Kosor koja je bila nositeljica liste 1. izborne jedinice gdje je HDZ dobio 5 mandata pa znači i gospođi Kosor su dali povjerenje svi birači. A kad govorimo da vi uporno upozoravate na krizu. Pa vi ste upozoravali na krizu gospodo sa svojim antirecesijskim mjerama koje ste ponudili koje bi ovu državu uvele u kolaps sa 15 milijardi koje ste nudili i silno prizivate izbore. Pa meni je čudno da netko silno hoće izbore a veli da je država u kolapsu. S tim upravo dokazujete da država nije u kolapsu, da država i dalje se dobro vodi jer zato bi htjeli doći na vlast jer znate da nije tako kako hoćete silom obmaniti ovu našu hrvatsku javnost. Hvala.
Drugi ispravak gospodin zastupnik Mario Zubović.
Hvala lijepo. Pa evo, ja sam uistinu začuđen izlaganjem moje prijateljice ja mogu reći iz SDP-a gospođe Jerković jer ovako katastrofično prikazati situaciju u Hrvatskoj. Ja znam da ona tako ne misli zato sam naglasio. Romana Jerković tako ne misli, ali kad već kaže da ne može vjerovati ovoj Vladi ja mogu reći draga Romana isto tako uoči izbora 2003. godine i nakon izbora 2003. SDP je govorio kako će Hrvatska biti u izolaciji, kako je Europa neće prihvatiti, bit će katastrofa. Što se dogodilo? Hrvatska je u Europi prihvaćena, u svijetu prihvaćena, primljeni smo u NATO, imamo problema sa Slovenijom radi Europske unije upravo sa Slovenijom s kojom je SDP imao najbolje odnose. Igrali su tenis čelnici SDP-a sa čelnicima slovenskima, dali su im 166 kvadratnih kilometara teritorija sve da bi imali dobre odnose sa Europom. Mi sa Europom imamo dobre odnose a imat ćemo i sa Slovenijom ali nećemo dati 166 kvadratnih kilometara hrvatskog teritorija.
Da, oni su igrali tenis a mi smo pogriješili u Saboru jer smo im sprašili pet komada u utakmici između Hrvatskog sabora i Slovenskog Zbora, tako da smo trebali ipak izgubiti. ... [[Upadica se ne čuje.]] Iz penala gol 92. Gospodin zastupnik Boris Kunst.
Zastupnica Jerković nije izrekla niti jedan suvisli podatak u ovom svom govoru osim u svojoj ovoj papagajskoj retorici kojom je ponavljala samo jedno te isti a to je ova Vlada nije ništa učinila. Ja ću još jednom ponoviti pa dajte probajte zapamtiti ili pitajte nekog od svojih, koja je to razlika ove Vlade u odnosu na vašu. Pazite, na naplatu stiglo je 2 milijarde dugova vaše Vlade jer niste poštivali kolektivne ugovore, materijalna prava socijalnih partnera. Zaposleno je više 120 tisuća 423 osobe u odnosu na onu, govorim o vašoj Vladi. Nezaposlenost je smanjena za 104 tisuće, prosječna neto plaća porasla je za 30%, minimalna plaća za 55%. Novčana naknada za nezaposlene porasla je, valjda znate, drastično u odnosu na onu vašu od 1000 kuna, da je to 70% za prva tri mjeseca, pa 50% za razliku. Pa dajte probajte si zbrojiti i vidite da li je to ništa ova Vlada učinila u odnosu na onu vašu 400 tisuća nezaposlenih, pa nemojte da vam počnem spektar vaših socijalnih problema pobrajat jer 2002. godine imali ste najveću krizu. Hvala.
I sljedeći ispravak, gospodin zastupnik Krunoslav Markovinović.
Pa evo, kolegica neopravdano tvrdi da ne brinemo o narodu što sigurno nije točno. Naime, vrlo često smo, na desecima skupština smo bili s narodom, slušali narod, prema tome to definitivno nije točno. Ali evo, kolegica tvrdi narod je često pametniji od onih koji ih vode, a to je narod shvatio 2000. godine i 2003. kaznio ih upravo na način da ih smijeni. Jasno, kaznio ih zbog silnih afera, "Viktor Lenac", "Riječka banka", pljačke u INA-i, prodaja hotela stranačkim prijateljima, odnosno uzimavši siromašnima i davavši bogatima.
I gospođa zastupnica Marija Burić Pejčinović.
Hvala lijepa. Pa evo i ja ću sa žaljenjem ustvrditi da zapravo ne znam jel bi ispravila početak, sredinu ili kraj jer sve je vrvilo netočnim navodima. Ja ću navest samo nekoliko, nemate strateških odrednica, šest godina niste ništa učinili, nema ulaska u Europsku uniju. Ovako se govori samo kad se nema argumenata. Mi nismo nikad bili bliže članstvu u Europskoj uniji. Vaši roditelji, spominjali ste mirovine, sigurno imaju bolju mirovinu danas nego su ju imali 2003. godine, a o strateškim dokumentima temeljem kojih radi Vlada mislim da ih možete konzultirati i onda možda ponešto ispraviti sljedeći govor. Hvala.
Gospodin zastupnik Franjo Lucić, sljedeći ispravak.
Ispravljam netočan navod kolegice Romane koja je rekla da je Hrvatska pred financijskim slomom. Kolegice Romana, ne znam šta imate uopće zajedničko sa gospodarstvom, ali kroz vašu retoriku i vaše izlaganje vidim doista da nemate puno toga zajedničkog, ali da ste pratili malo i tisak onda bi poslušali i našeg guvernera koji je proglašen za najboljeg guvernera na svijetu i njegove riječi koje je rekao da se ne prikazuje da se ne prikazuje takvo stanje u državi jer doista gospodarstvo nije takvo kako pojedini političari žele prikazati. Stoga, mi nismo pred financijskim slomom, mi smo u ekonomskoj krizi kao i cijeli svijet. Ali mi nije jasno da vi kao tako jedna mlada žena možete ovako izgovarati svaku riječ koja je uperena protiv ove Vlade i da sa takvom netrpeljivošću govorite. To je za vas doista sramotno i nekolicina zastupnika želite prikazat stanje koje apsolutno nije točno. I suzdržite se od toga jer cijeli svijet je u recesiji. A mi znamo kako ćemo izaći iz ove krize i kako ćemo pokrenut gospodarstvo. Otvorite si firme ako znate kako treba gospodarit i kako treba zapošljavat ljude. … [[Govornici govore u glas, ne razumije se.]]
Gospođa zastupnica Dubravka Šuica.
Pa imate sigurno. Ja dajem 200 osobnih dohodaka svaki mjesec, za razliku od vas koji samo uzimate.
Kolega Lucić.
Ja dajem, a vi otvorite tvrtku sebi.
Gospođa zastupnica Dubravka Šuica. Franjo!
Pa evo nakon niza katastrofičarskih navoda koje je navela gospođa Romana, ja se osvrćem samo na ovaj zadnji koji je zaista bio ispod pojasa, a radi se o tome da je gospođa Kosor kazala da glasujete za nju zato što je žena. Između ostaloga i zato što je žena željela je senzibilizirati vas na ono o čemu stalno govorimo, stalno spominjemo ravnopravnost spolova, izgleda da to ne treba uopće spominjati i da bi puno bolje bilo da uopće nije spomenula da je žena. A htjela je na neki način senzibilizirati i vas i sasvim je ispod pojasa bio način na koji ste vašu zadnju opasku dali.
Gospodin zastupnik Ivan Bagarić.
[[Govornik naknadno uključen.]] vi ste znanstvenik i neshvatljivo je da kao znanstvenik tvrdite nešto što nema veze sa činjenicom. Vi znate što je usporedba, vi znate što je analitika itd. Zakon o medicinski potpomognutoj oplodnji, kad usporedite sa drugim državama u Europi i kad pogledate što oni imaju, što mi imamo itd., ni u kojem slučaju ne diskriminira žene. Također ovdje nazočna potpredsjednica je iskazala također svoj stav i svojim stavom doprinijela poboljšanju tog zakona, a liberalniji u nikom slučaju ne znači i u svakom slučaju da je to uvijek i afirmativnije za žene. Prema tome dakle tu budimo vrlo oprezni u iznošenju tih stavova, osobito ako nismo doista proučili materiju i ušli u nju do kraja.
I replika, gospođa zastupnica Dragica Zgrebec.
Hvala, gospodine potpredsjedniče. Kolegice Jerković, ja razumijem vašu zabrinutost da predložene članice i članovi Vlade o kojoj danas raspravljamo i program koji smo dobili na uvod zapravo ne donosi ništa novo, da je to kontinuitet. A to je najmanje što Hrvatskoj treba danas, kontinuitet koji smo imali ovih godinu i pol dana i negiranje negativnih tendencija u društvu. Između ostalog, vi ste rekla štednja raste i da je to jedan od glavnih nekakvih argumenata i naše prošle i sadašnje Vlade. Raste štednja građana. Međutim, postavlja se pitanje tko to štedi u Hrvatskoj. Jel to štedi onih 60% zaposlenih koji primaju plaću ispod prosječne plaće, a prosječna plaća ne može zadovoljiti njihove minimalne potrebe. Jel to štede oni koji imaju ogromna prekoračenja po tekućim računima, koji su zaduženi na više od polovice svojih primanja? Tko štedi? Štede oni koji su se povukli sa burze, koji više ne špekuliraju i u kratkom roku zarađuju značajne sume novca bez rada, na koji ne plaćaju poreze i sada su novac sa burze prebacili u banke koje im daje visoke kamate na depozite, a istovremeno dižu kamate za gospodarstvo i za građane. To je istina o štednji u Hrvatskoj.
Gospodin zastupnik Ivica Pančić. Izvolite. Ah da, odgovor na repliku. Ispričavam se.
Hvala. Imate pravo kolegice Zgrebec. Kontinuitet Vlade znači samo jednu jedinu stvar, a to je da će nam biti još gore. I ponovit ću papagajski još jedanput. Studentski bojkoti, loš standard, blokada zemlje u odnosu na Europsku uniju. 50000 nezaposlenih u ovoj godini. Kaže kolega, ja sam znanstvenica, trebala bih govoriti o nekakvim egzaktnim brojkama. Pa kud ćete egzaktnije. Evo vam, 50000 nezaposlenih, a sve upućuje na to da će biti još gore. Pitate se tko štedi. Jedno je sigurno. U jedno možemo biti sigurni. Ova odnosno prijašnja Vlada, a za pretpostaviti je da će tako nastaviti i ova, nije i neće štedjeti. Blindirani BMW-i, fasade na ministarstvima. Sveukupno preko 13 milijardi kuna. Ali kada smo molili ispred kluba zastupnika da se prihvati zakon koji bi osigurao svima onima koji su ostali bez posla, da im se osigura prolongiranje tada niste prihvatili naš prijedlog. Rekli ste, mi možemo samo apelirati na banke. Pa što ste učinili? Jeste li apelirali na banke? Da, krasno ste apelirali. Sve su banke digle kamate na kredite. Pazite, čak jedna Srbija je uspjela učiniti to da zaustavi rast kamata, a mi to nismo uspjeli napraviti. Toliko o mojoj katastrofičnosti. Hvala.
Gospodin zastupnik Ivica Pančić. Izvolite.
Gospodine predsjedniče Hrvatskoga sabora, gospođo mandatarko, članovi buduće Vlade. Da ne bude zabune u ovoj raspravi, možda su se neke stvari izgubile pa da ponovim. Kada smo skeptični prema novoj mandatarki ne znači da se žali za starim premijerom. Dobro je što je otišao, jer je to bila najblaže rečeno jedna neuspješna Vlada koju je vodio jedan neuspješni premijer. I nema katastrofe složio bih se sa kolegama iz HDZ-a jer Hrvatskoj je konačno zasjalo sunce, istina zubato. Nije vam lako to znam, jer sve što ste do sada radili pozivali ste se na Ivu Sanadera, doktora Ivu Sanadera. On je bio vođa, on je bio učitelj, on je bio veliki neimar. Sjećam se tih riječi prije ne više od mjesec dana od kolega sa druge strane. I toga vođe, učitelja i neimara više nema. Najbolju ocjenu od zadnjih desetak godina hrvatske povijesti dao je jedan novinar koji je napisao. “Tuđman je umro za svoju Hrvatsku, Račan je umro za svoju Hrvatsku, a doktor Ivo Sanader je od svoje Hrvatske digao ruke.“ Da li je digao ruke, da li je pobjegao, da li je napustio brod koji tone, da li je strateški se udaljio na neko povoljnije mjesto, neki povoljniji položaj ne znamo. Vjerojatno ćemo saznati u narednom razdoblju, ali to više nije ni važno. To je prošlost. A kakvo je stanje, to je ono što nas interesira te Sanaderove države koju je on ovih šest godina zajedno sa svima vama koji sjedite ovdje ispred nas i vas na lijevo i mojoj strani stvarali. Ovdje neću citirati klasike političke misli, neću citirati nobelovce iz ekonomije već ću citirati vaše ljude, gospodarstvenike koji su vezani uz vladajuće strukture. Kažem, možda nisu nobelovci, možda nisu politički mislioci, ali vrlo dobro su upoznati sa stanjem koje se danas događa u Hrvatskoj. I kada me ispravljate onda ćete ispravljati i njih. Pa tako, Nadan Vidošević, predsjednik Hrvatske gospodarske komore prije nekoliko mjeseci kaže što se tiče stanja u državi. “Popili smo i pojeli naše djece i naših unuka.“ Zadužili smo znači i buduće generacije. Nije mislio o prijašnjim vladama, već je govorio prvenstveno u ovih šest godina aktualne Vlade. Isti dan kad je premijer Sanader podnosio ostavku 2 sata prije došla je vijest sa izjavom predsjednika Uprave HT-a gospodina Mudrinića koji je rekao još nešto strašnije, a rekao je: “Naši najuspješniji ljudi svoju budućnost će tražiti“ a pazite sada “u Slovačkoj, Srbiji i Crnoj Gori“ dodajući “ukoliko se ne poduzmu neke radikalne mjere.“ Pa zar ste stvarali i vodili Hrvatsku državu 14 godina da hrvatskom čovjeku budućnost bude Srbija i Crna Gora. Ako je to bio vaš naum e onda vam svaka čast. Ili ste u toj politici negdje zglajzali. Sve naše dobronamjerne savjete niste prihvaćali, ismijavali ste se. Za sve vam je četiri godine slušamo kriva Račanova vlada, krivi su Račanovi ministri. Evo ja sam kriv. Neka bude kriv i Linić. Neka bude kriv i Mato Crkvenac, bivši ministar financija. Ali nikada, baš nikada u svojim raspravama niste se sjetili svoje Vlade, svoga premijera, svojih ministara, pa da ste možda rekli da li smo mi negdje, mi, aktualna vlast negdje pogriješili. Ne, već kad je brod počeo tonuti miševi su počeli napuštati vodu. Prvi su vas napustili gospodarstvenici, a potom i sam premijer. Osnovni problem ove Hrvatske države je ima ljevicu takvu kakvu ima. O socijal-demokraciji možemo raspravljati, ali temeljni problem Hrvatske je što nema jednu normalnu europsku desničarsku konzervativnu Vladu, jer ovo što vi vodite to je čista socijalistička politika sa dozom neodgovornosti. Neodgovorna politika socijalnih davanja koja će nam se obiti u glavu. To je zapisano u svim HDZ-ovim vladama, pa i u samim ishodištima pozivate se i na komunizam. Ali niste morali uzeti ono što je bilo najlošije u tome komunizmu. Prvi puta smo danas od mandatarke gospođe Kosor, kojoj ja želim sve najbolje u budućem radu, čuli da smo u krizi citiram: "Duboko smo svjesni da je situacija krajnje ozbiljna." Kako to danas prvi puta da se na marginama govora kaže da, u krizi smo i potrebne su radikalne mjere kojih istina u ovome programu Vlade Republike Hrvatske nema. Ovo je jedan lijep popis želja, prepisano iz bivšega programa, pa tako imamo i Pelješki most, imamo i sve moguće autoceste, uključujući i ovu Mršićevu podravsku koja je otvorena izgleda isključivo radi predizborne kampanje. Imamo kanal Dunav-Sava koji nikada neće biti iskopan, ali kolega je prije par mjeseci rekao da će i kanal biti prokopan zahvaljujući neimaru Ivi Sanaderu. Pa hajde kolega, sada recite hoće li Ivo Sanader prokopati kanal Dunav-Sava? Gospođa Kosor nalazi se u krajnje nepovoljnoj poziciji. S jedne strane, veliku energiju će morati trošiti da obuzda svoje patrijarhe kako im je sam Sanader tepao u skladu sa Marquezovim Jesen patrijarha, sami patrijarsi vide da im se jesen približava i postat će u svojim zahtjevima još nezajažljivi. Još treba, prenamjena je građevinskih zemljišta, još treba naštimati i ono što je ostalo od javnih nabava, sva sreća pa je novca manje pa će onda i manje provizije otići u privatne džepove. A s druge strane, gospođa Kosor morat će se odlučiti da li nastaviti politiku koju je vodila kao potpredsjednica Vlade i ministrica obitelji, branitelja i međugeneracijske solidarnosti, što znači da mora biti svjesna odgovornosti da se rupa stvara još veća ili će promijeniti politiku i istovremeno dovesti u pitanje svoju političku vjerodostojnost, s tim da je Ivo Sanader preživio svoj salto mortalesa sa Haagom i izručenjem hrvatskih generala Haagu i ostalo, s tim da će gospođa Kosor morati obazrivo procijeniti između ova 2 poteza. 9 godina tvrdim i imali smo oštre polemike, s moje strane nikad to nije bilo osobno, vjerujem niti sa strane gospođe Kosor da je sustav skrbi za hrvatske branitelje, da nije bio održiv, ne zato što ja tako želim, već zato što se ne može trošiti više nego što se zaradi. To je jednostavna politika i jednostavna misao. Ali sa svojim stajalištima koje ponavljam uporno 9 godina, a vrijeme mi je pokazalo za pravo, ne očekujem potvrdu i od druge strane. Ja sam čisto provodio ono što bi u Americi bila jedna republikanska konzervativna politika. Ako sam ja bio konzervativac, a što ste onda vi u ovome segmentu bili, a ne samo u tom segmentu, već i u čitavom nizu drugih? Što se tiče uspješnosti ove Vlade, vjerujem da neće biti puno neuspješnija od prethodnih jer će to uistinu biti teško, ali nisam optimista jer gospodarstvo ne mogu izvući oni koji su potonuću toga gospodarstva sami doprinijeli, a sjetimo se prije par mjeseci i neozbiljnog licitiranja izjavama da li će gospodarstvo, BDP rasti 4 ili 2% dok se stručna javnost smijala takvim izjavama ministara, niti se sa korupcijom mogu obračunati oni koji su stvorili dobro ugojenu korupcionašku hobotnicu u Hrvatskoj. Nisam optimista, ali uzdam se u izdržljivost hrvatskog naroda, vjerujem da će preživjeti i ovaj HDZ-ov eksperiment. Hvala.
Hvala. Ispravci, gospođa zastupnica Ivanka Roksandić.
Hvala gospodine potpredsjedniče. Pa evo, gotovo bih mogla ispraviti cjelokupnu raspravu gospodina Pančića jer nije ni raspravljao o novoj Vladi, o prijedlogu, nego je raspravljao o Vladi doktora Ive Sanadera i rekao jedna neuspješna Vlada koju je vodio neuspješni premijer. Zaista ne znam odakle toliko mržnje prema ovoj Vladi i budućoj Vladi. A ja ću vas samo podsjetiti i da se prisjeti što su to uspjesi ove Vlade doktora Ive Sanadera? Ulazak u NATO, u Vijeće sigurnosti, pred ulaskom smo u Europsku uniju, provodimo reforme pravosuđa, započeli smo veliku borbu protiv korupcije, najveći porast bruto društvenog proizvoda u regiji imamo u ovom trenutku, najveće plaće i mirovine u regiji u ovom trenutku. Vratili smo dug umirovljenicima. Ako se prisjetite, vratili smo dug i profesorima i to dug, onaj dug koji ste potpisali i ostavili 2003. Dakle, ne možemo govoriti o jednoj neuspješnoj Vladi. Sigurno da je situacija ozbiljna, ali s toliko ironije i cinizma nemojmo govoriti u ovom trenutku kad dajemo mandat novoj Vladi.
Sljedeći ispravak, gospođa zastupnica Neda Klarić.
Hvala lijepa gospodine potpredsjedniče. Evo, ispravljam nekoliko, zapravo samo jedan od nekoliko netočnih navoda gospodina zastupnika Pančića u kojem kaže krajnje za našu mandatarku, da će biti u krajnje nepovoljnoj poziciji. Upravo suprotno, gospodine Pančić. Naša mandatarka nikada nije bila u takvoj nezgodnoj poziciji, upravo evo, svjedočeći i svojih 6 godina na mjestu i potpredsjednice Vlade i ministrice, uživajući danas najveću potporu parlamentarne većine i nadalje ćete gospođo premijerko osjećati zapravo tu potporu svih nas jer ste svojim radom pokazali odlučnost, sposobnost, karizmatičnost, jednako kao što je i bivša premijerka Ferrua Beatrice Merino kazala da bi svaka vlada trebala na čelu svoje vlade imati ženu jer ima iznimnu količinu strpljivosti. Hvala lijepa.
Gospodin zastupnik Berislav Rončević, ispravak netočnog navoda.
Gospodin Pančić je u svom izlaganju rekao u jednom trenutku, povezao nažalost danas preminule i pokojnog prvog hrvatskog predsjednika, doktora Franju Tuđmana i gospodina Račana i rekao umrli su za Hrvatsku. Jedina činjenica koja povezuje te dvije nažalost preminule osobe je činjenica da su umrli i da su u svojoj bolesti teško patili, što naravno moramo se sjetiti sa žaljenjem. Međutim, politički ih nemojte povezivati. Doktor Tuđman je želio Hrvatsku, nažalost pod predsjedanje vaše stranke postavila su se pitanja i izlazilo se iz dvorane kod glasovanja o odluci o političkoj samostalnosti Hrvatske i Deklaraciji o suverenosti. Te dvije stvari su nepovezive, moram vas na to podsjetiti.
Slijedeći ispravak, gospodin zastupnik Stjepan Milinković.
Kolega Pančić izrekli ste nekoliko netočnih navoda, ali meni je svakako zapeo za uho da imate netočan navod, da imate neodgovorne i neostvarive investicije, a među ostalim i autoceste pa ste spomenuli tzv. Mršićevu autocestu. Mršićeva se ona gdje je on onu ciglicu postavljao ta se neće raditi, ali izražavam zadovoljstvo što u programu Vlade 2009. do 2011. stoji podravsko-bilogorski ipsilon. Znači i autocesta do Koprivnice i autocesta do Bjelovara. Hvala lijepa.
Replike. Gospodin zastupnik Marin Jurjević.
Kolega Pančić je rekao da mi ne žalimo za premijerom Sanaderom. Evo možda sam ja jedan od onih koji ipak negdje u dnu duše žali i tiho pati šta je otišao jer ga ne mogu više pitati šta je sa, di su šoldi iz splitskog škvera, a mislio sam da ću imati priliku, ali on je skupio tunju i otiša šta bi mi rekli u Splitu, i šta ću sad. Nemam koga pitati nego ovako retorički samog sebe i svih vas. Ovdje se licitira, najgore šta se radi je, šta se pokušava podijeliti, šta se pokušavaju podijeliti građani Hrvatske preko političkih stranaka i postaviti pitanje čija je ovo Hrvatska. Pa evo i preko dva pokojna predsjednika HDZ-a i SDP-a šta je tragedija da se radi, mislim da to nikome nije u interesu, pa se licitira sa teritorijem. Ja bih mogao govoriti o ZERP-u, a zašto se nije primijenio ZERP. Jel je i to odricanje u nekom smislu od našeg teritorija i šta više slušam ovakav tip tobožnjih ispravaka navoda od strane HDZ-a čini mi se. Znao sam, još ono razmišljam zbog čega je pobiga Sanader, a sve sam bliži ideji da je možda pobigao i od svojih zastupnika koji su ga vjerojatno više gnjavili nego šta nas gnjave sa ovakvim diskusijama.
Odgovor na repliku, gospodin zastupnik Josip Pančić.
Kolegica Jurjeviću, da ste me pitali koji su sve uspjesi premijera Sanadera ja bih se možda sjetio NATO saveza jer uistinu za njegovog mandata ušli smo u NATO iako je proces ranije započeo, ali nema veze. Ali ovih 30 sekundi nakon spominjanja afere Brodosplita ja sam skoro 10 u trenu još napisao. I meni će isto premijer Sanader nedostajati, možda više nego kolegama iz HDZ-a, jer tko će nam odgovoriti na pitanja pored što je sa Brodosplitom, što je sa hotelom Liburnija, što je sa "sunčanim Hvarom", što je sa kamionima, što je sa operom u Veroni, i sa Plivinom prodajom, što je sa … [[Govornik udaljen od mikrofona, ne razumije se.]] Znači stali smo kod Imostroja, pa znači otok znanja, pa što je sa javnim nabavama počev od autocesta pa možemo u bilo kojem drugom infrastrukturnome projektu gdje su cijene odjednom skočile po 30 do 50, a negdje i 100%. Pa što je onda o odustajanja od ZERP-a kao jedan državotvorac od formata. Prekrižio je ZERP zajedno sa koalicionim partnerima preko noći. Pa šta je onda sa Zakonom o golfu. Moram reći da bi jedno od pitanja koje bih mu postavio bio taj planira li zaustaviti tu jednu neprincipijelnu politiku SDP-a i HNS-a u gradu Dubrovniku gdje će jedan od velikih projekata golf turizma ta nenarodna vlast staviti po strani.
Kolege zastupnici, dajte molim vas tema je predstavljanje Vlade Republike Hrvatske i glasovanje o povjerenju Vladi. Mi smo imali raspravu o ostavci predsjednika Vlade i onda je u sklopu te rasprave trebalo navoditi, a ne vraćati se ono što nije sada tematski. Molim vas držite se teme. Držimo se teme. Gospođa zastupnica Dragica Zgrebec, replika.
Kolega Pančiću, meni predsjednik Sanader neće nedostajati, ali istovremeno mislim da gospođa Kosor ima prednost u odnosu na njega, jer nikad nije obećavala ono što je on obećavao kao čelnica stranke, i mislim da je dobro što je danas prvi puta rekla da je Hrvatska u krizi i da će politika njezine Vlade se usmjeriti upravo na rješavanje krize. Do sada se to negiralo, odnosno tek u zadnje vrijeme se reklo jesmo u krizi, ali već izlazimo iz nje. Još nismo pravo u nju ušli, već izlazimo iz krize. Negiralo se da će proračun koji smo donijeli tek u prosincu zapravo biti proračun od nekoliko dana ili nekoliko mjeseci, negirao se rebalans proračuna, sada čujemo da ćemo ići sa još dva rebalansa proračuna. Ja mislim da je to dobro. Ja mislim da je dobro da idemo sada sa rebalansom onoliko koliko možemo u ovom kratkom vremenu napraviti i da trebamo napraviti pravi rebalans proračuna odmah na početku jeseni koji bi bio zapravo podloga za proračun za 2010. godinu. Ono što vidim kao problem i o čemu gospođa Kosor ovdje nije rekla, nije rekla koji su to instrumenti s kojima ćemo se oduprijeti krizi.
Odgovor na repliku, zastupnik Ivica Pančić.
Uistinu kolegice Zgrebec, gospođa Kosor ima prednost. Vidjet ćemo hoće li je iskoristi, hoće li napraviti odmak od ponašanja, dosadašnjeg ponašanja premijera Sanadera, hoće li nametnuti svoj stil rada, hoće li tim patrijarsima u Vladi reći da se više ne mogu ponašati onako kako se ponašaju, hoće li reći da će sada javne nabave ići isključivo prema zakonu, prema najpovoljnijem ponuditelju i najpovoljnijoj cijeni. Na taj način će pokazati i da li je njezina izjava o oštrom obraćanju sa i oštrijoj borbi protiv korupcije i organiziranog kriminala iskreno rečena ili je rečena tako reda radi. Hvala.
Patrijarsi kolega Pančić. Sjećanja na jesen patrijarha. Ovdje se radi o proljeću patrijarha. Gospodin zastupnik Damir Kajin, replika.
Gospodine Pančiću, gotovo se u cijelosti slažem sa vama. Međutim, jadna Hrvatska ako su neki od onih koji spominješ naši autoriteti i moralni uzori. Bilo da je riječ o onima koji su svojedobno sudjelovali u pretvorbi koji će se sada kandidirati u predsjedničkim izborima, bilo da je riječ o onima koji su provodili privatizaciju recimo Hrvatskog telekoma. To je problem o kojem mi ne govorimo. Mi prozivamo vlast. Možda sam ja najžešće prozivao vlast, ali s druge strane imam dojam da kao preko noći iz ovakvih istupa amnestiramo tajkune. A tajkuni uz vlast orobili su ovaj narod. Ako želimo ovu državu izvesti iz krize, nije dovoljno kao što kaže gospođa Kosor štedjeti na karticama ili tvoje kolege na fasadama. Nego mi moramo iz Austrije, Švicarske, Lihtenštajna vratiti onih 500 milijuna dolara koje spominje "Washington Post" ako to učini ova vlast, onda je ova vlast uspjela, ako to ne učini završit će kao i bivše vlasti. Jednako tako potrebno je izvršiti i reviziju pretvorbe, pa tek onda moći ćemo naprijed. Jednom riječju kao što ćemo mi morati podijeliti teret sa svojim narodom, tako i oni koji su bili spremni opljačkati ovaj narod, isto tako moraju nam reći što su imali '90.-te godine i kako su došli do prvog milijuna dolara. Do tada, ta gospoda će ju brinuti o sebi, brinut će o imovini stranih vlasnika, neće brinuti o narodu, pa ih utoliko ne treba ni amnestirati, a bogami ni amnestirati.
Odgovor na repliku, gospodin zastupnik Ivica Pančić.
Ne znam kolega Kajin kako ste u mojim riječima pronašli amnestiranje tih ljudi, čisto citirao sam ih zato što su iznikli iz istoga gnijezda, zato što se radi o ljudima koji su vezani uz HDZ-ove strukture, strukture moći. I kada to jedni HDZ-ovci kažu da smo popili i pojeli sve što posjedujemo i sve što će posjedovati buduće generacije, to najbolje govori o njima samima, jer su sami u tome sudjelovali i to najbolje govori o stanju u kojem je država i što je HDZ sve ove godine činio.
Gospođa zastupnica Biljana Borzan.
Gospodine Pančiću vrlo lijepo ste pobrojali projekte koje je HDZ obećavao koji nemaju veze sa realnošću, koji nemaju veze uopće sa mogućnostima našim proračunskim. No očito taj nedostatak realnosti se vidi iz svih istupa danas, iz ispravaka netočnog navoda. Ovdje zastupnici vide krivce za sve ono što se događa loše u svima, osim u sebi samima i svojoj Vladi. To je dakle jedan elementarni nedostatak dodira sa stvarnošću. No znate kako se kaže, ljude možete varati ponekad, a ne možete sve ljude varati uvijek. Dakle, do sada se HDZ-u pokazala kao uspješna formula govoriti narodu ono što narod voli čuti, no to definitivno ne traje dovijeka.
Odgovor na repliku gospodin zastupnik Ivica Pančić.
Točno kolegice. HDZ nakon ovoga trebat će pomesti ispred vlastitog praga. Dovoljno je meo u drugim strankama, pa je tako 6 godina je za sve u hrvatskoj povijesti bila kriva Račanova vlada. Zbog čega ja nekoliko puta sam već spomenuo Sanadera i već mi se to od jednoga patrijarha spočitava kao zlo. A ja 6 godina ovdje uporno slušam da za sve naše nesreće je kriv Račan i njegova vlada. Da smo se bunili, ne borili smo se, nastojali smo replikama, a ne ovako kukavički kao što je premijer otišao, ispravcima krivih navoda ispravljati tuđa mišljenja. Da gospodo, mi smo uvjereni da Hrvatskom ne upravljate dobro i to sadašnje stanje pokazuje. Naravno izbori će reći što građani misle. A to ne znači da se oporba mora sa vama slagati. I da kada vas kritizira i u nečemu što je čist kriminal, to samo kazuje da smo odgovorni prema hrvatskim građanima i da volimo ovu Hrvatsku državu. Hvala.
Gospodin zastupnik Zvonimir Mršić. Izvolite. Ne pitao sam da ste digli pločicu nakon što je završeno osnovno izlaganje, stoga vam ne mogu nažalost udovoljiti. A isto kao gospodinu sa druge strane. Gospodine Mršić, izvolite.
Ide vrijeme od početka. Dobro. Poštovani potpredsjedniče, poštovana mandatarice, poštovani kandidati i kandidatkinje za ministre u hrvatskoj Vladi. Kada smo raspravljali o posljednjem proračunu ja sam tada diskutirao i rekao sam sljedeću rečenicu. Gurnuli ste glavu u pijesak, a kada ju budete izvadili iz pijeska neće vam se svidjeti ono što ćete vidjeti. Samo jednom od vas se to nije svidjelo, to je doktor Ivo. I on je rekel, neću se više s vama igrati. Ostavio je vas u pijesku, a one je otišel. Di je doktor Ivo? Ne znamo. Zakaj je otišel? Ne znamo. Kam je otišel? Ne znamo. Jedino znamo da je otišao. Nije imao toliko hrabrosti čak niti da se dođe ovdje sa nama saborskim zastupnicima oprostiti, koji smo 6 godina s njim razgovarali, raspravljali i koji smo ili s pozicije vlasti ili s pozicije oporbe željeli dobro ovoj Hrvatskoj. I danas je pred nas izašla mandatarka gospođa Kosor i rekla je, evo ja pozivam prije svega kolegice da me podrže, zato jer je to po prvi puta što će Hrvatska imati premijerku. To jest činjenica. Ja sam čuo i gospođu Kosor koja je rekla da će upravljati i strankom i državom čvrstom ženskom rukom. I upravo iz tih riječi ja sam pokrenuo čitati program. Ja sam doista mislio u programu koji je danas predstavljen vidjeti taj ženski rukopis. Međutim, ja sam ostao razočaran. Nema ženskog rukopisa. Izgleda gospođo Kosor da su ove muškarčine oko vas, vas sputali u tome da doista napravite jedan program kao što zaslužuje Vlada Republike Hrvatske, odnosno Hrvatska. Ovo što ste nam ponudili moglo se napraviti s jednim malim manikircem. Zato jer kada se usporedi ono što je doktor Ivo koji se nije niti oprostio s nama, predložio prije godinu i pol dana, gotovo ni o čemu se ne razlikuje od ovoga što danas predlažete vi. Razlikuje se jedino u tome što su maknuti rokovi, razlikuje se u tome što su maknute neke bitne stvari i razlikuje se u tome što piše da neće biti to od 2008. do 2011. nego će biti od 2009. do 2011. godine. Bilo bi dobro za vas da obavite doista primopredaju vlasti kao što to Zakon o primopredaji vlasti kaže i da svaki ministar sebi osobno i vama preda izvještaj o onome što je u proteklih godinu i pol dana napravljeno da se doista saldira i da se usporedi s onim što je Vlada Ive Sanadera ovdje nudila kao program i da se vidi do kuda se došlo. A primjerice od čega se odustaje? Odustaje se od jednog cilja koji je rekao da treba omogućiti svrstavanje Hrvatske u klub 40 najkonkurentnijih zemalja. To je cilj koji više u vašoj Vladi nije kao cilj u programu koji ste nam dali. Drugo, cijeli niz rokova koji je bio kod lokalne samouprave i decentralizacije a što je bio jedan od temeljnih dijelova programa Vlade Ive Sanadera ispalo je u svojim rokovima. I koliko je paušalno to rađeno, kako manikirac je bio grub izgledao u tim škarama. Čak su i ostale neke stvari koje smo napravili. Mene čudi da ustrojavamo novo Ministarstvo uprave a da to Ministarstvo uprave primjerice ne zna da je Hrvatski sabor usvojio Europsku povelju o lokalnoj samoupravi nego vi u svojoj Vladi, u svojem programu ponovno pišete da će se usvojiti u cijelosti i Povelja o lokalnoj samoupravi. Nadalje, mičete sve ono što je bio već odavno rok da se donese. Primjerice, usvajanje Strategije regionalnog razvoja bio je rok 1. svibnja 2008. godine. Vi to sad stavljate da će biti do kraja 2011. Zakon o regionalnom razvoju trebalo je već donijeti do 31. prosinca 2008. Dobili smo u programu danas ujutro da će se izraditi Zakon o financiranju jedinica lokalne samouprave do 1.1.2009. godine a onda smo dobili dopunu tog programa u kojem je to brisano što znači da nova Vlada više niti ne planira donijeti novi Zakon o financiranju jedinica lokalne samouprave nego se kaže ovdje da će Vlada donijeti uredbu kojom se utvrđuje visina sredstava za jedinicu lokalne samouprave. Oprostite, ali to je nešto u suprotnosti sa poveljom koju smo donijeli a koju vi ovdje sad predlažete da ju ponovno donesemo. Jednako tako je trebalo donijeti i Zakon o komunalnom gospodarstvu i brojne druge zakone koji se odnose na lokalnu samoupravu kao što je trebalo već odavno napraviti upravnu decentralizaciju. Ono što jednako tako jest problem da se prepisuju stvari koje su trebale biti donijete i napravljene kao što je primjerice raspodjela sredstava u korist županijskih uprava za ceste i proračuna jedinice lokalne samouprave za 70%. Ja sam gospodo iz vladajuće većine i Vlade na svaki proračun i rebalans proračuna davao amandman u skladu sa programom Vlade. Vi ste uporno to odbijali. Sada istu tu stvar stavljate ponovno u ovaj program. E baš me zanima da li će to biti u rebalansu proračuna koji će biti podastrt u narednih par dana ovdje u Hrvatskom saboru ili ponovno to upisujemo samo reda radi. Govorila je gospođa Kosor ne samo da će vladati odlučnom ženskom rukom nego da nam slijede bolni rezovi. Ja ne vidim u ovom programu niti rezove a posebice ne vidim bolne rezove. Ovo je doista još samo jedan deklaratorni iskaz nečega što bi htjeli možda činiti kada bismo za to imali dovoljno novaca. I doista se postavlja pitanje gdje je u ovom programu mali obični čovjek. Ja mislim da se i građani danas pitaju koliko će nova Vlada sačuvati radnih mjesta do kraja ove godine, koliko će biti sačuvanih radnih mjesta do kraja mandata, koliko će biti otvorenih novih radnih mjesta do kraja ove godine, koliko će biti otvorenih do kraja mandata, kako će rasti ili padati penzije, hoće li se moći isplaćivati redovito penzije kao što se to najavljuje itd. Ali da se ova situacija koristi da bi se obavili neki na oko prljavi poslovi ja ću vam reći sada na jednom primjeru. Dakle, čekalo se da premijer Sanader podnese ostavku da se razriješi sudbina jednog poduzeća koje posluje u Koprivnici, to je "Sloga d.d.". "Sloga d.d." 31.12.2007. godine postala je poduzeće u većinskom vlasništvu države sa ciljem da se spasi i da se tamo je stavljena uprava koja je trebala napraviti dakle program restrukturiranja da sačuvaju radna mjesta. 600 radnih mjesta je bilo u toj "Slogi" kada je država preuzela. U godinu i pol dana država kao vlasnik i menađment koji je upravljao tim poduzeće nije isplaćivala doprinose i na zdravstveno i mirovinsko osiguranje. I danas dakle se proglašava stečaj umjesto da se vidi zašto država se ponašala neodgovorno kao vlasnik i umjesto da sačuvamo tih 600 radnih mjesta danas ćemo imati svega 350 radnih mjesta možda očuvanih nakon proglašenja stečaja. Nažalost, ruka koja je pružena bila da se zajedno sa lokalnom samoupravom napravi program je odbijena i čekalo se da prođu izbori i čekalo se da se dogodi nešto u Hrvatskoj da bi se pod velom toga javne i pažnje na nečem sasvim drugim napravi ovako radikalni zahvat u tom poduzeću. To je rezultat upravljanja državnom imovinom u Koprivnici. Imamo još drugih primjera gdje se primjerice ne želi vojarna uopće prepustiti gradu a nema se vlastite ideje što sa velikim prostorom od 60 hektara itd. To su neka pitanja na koja bih ja želio čuti odgovor danas od kandidatkinje za premijera jer želimo dakle ne samo ja osobno nego i građani koji su i na parlamentarnim izborima a posebice na lokalnim izborima dali glas ili SDP-u ili HDZ-u jer HDZ i HSS u koaliciji su izašli sa vrlo ambicioznim programom na lokalne izbore da znaju na čemu su. Puno se obećavalo u ovim lokalnim izborima, posipali su se kameni temeljci svagdje gdje je prolazio premijer ili netko od njegovih suradnika a danas smo došli do toga da ne znamo da li će ti kameni temeljci ikada biti više pronađeni a to je jednako tako i sa auto-cestom A12, A13 gdje se napravio veliki igrokaz na posuđenoj livadi sa otvaranjem auto-ceste. Od otvaranja auto-ceste do dana današnjega tamo nisu započeli radovi, strojevi koji su bili dopeljani na prikazivanje otvaranja stoje do ovog trenutka. Hvala lijepa.
Hvala. Nekoliko ispravaka i replika. Prvi je gospodin zastupnik potpredsjednik doma Josip Friščić. Izvolite.
Pa s obzirom na ovo što je ovdje izrečeno od strane kolege Mršića zapravo bi puno toga trebalo ispravljati, ja ću samo nekoliko stvari. To da država ništa nije napravila kada je riječ o spasu Sloge naprosto nije istina. Ona se uključila onog trenutka kada u tom gradu nitko i ništa nije poduzimao i ako država spasi 350 radnih mjesta onda moraju znati da je to spas zahvaljujući državi, jer Grad Koprivnica na čelu sa gradonačelnikom Mršićem nije se htio odreći čak ni komunalne naknade kada je to tražio stečajni upravitelj. A spašavanje radnih mjesta nije isto što i natezanje jegera po trgu, a što se tiče autoceste A12 ona se gradi i ona će se napraviti i to je jedini kamen temeljac koji vjerujem da se nikad neće pronaći, jer onaj kojega on položio sa svojim prijateljima uvjeravajući ljude da to država neće napraviti.
Drugi ispravak. Gospodin zastupnik Dragan Kovačević.
Ispravit ću također netočan navod gospodina Mršića koji je konstatirao da program ove Vlade i mandatara, da su to zapravo prepisane stvari iz programa Ive Sanadera, dakle kopija, ništa originalno itd. i da su već trebale biti riješeno. Naime, to nije točno. U ovom programu ono što ostaje kao konstanta i ono što se ponavlja to su strateški nacionalni ciljevi oko kojih je HDZ dobio izbore i oko kojih je okupio svoje koalicijske partnere. Što se tiče samih rokova, pa mi se ne možemo praviti ludi da se ništa nije dogodilo. Mi smo suočeni sa najvećom krizom od tamo prošlog stoljeća '20.-tih godina i jasno je da je država morala se sučeliti sa tom krizom, da se mora proispitati državni proračun, da se mora proispitati državna potrošnja pa će u tom smislu i neke stvari biti odgođene, pomaknute, ali oko strateških ciljeva nije došlo do nikakvih promjena.
Replike. Gospodin zastupnik Josip Leko.
Hvala lijepa, gospodine potpredsjedniče. Vi ste poznati borac za principijelnost u Poslovniku. A za sadašnju repliku htio bih reći, kolega Mršiću vi se čudite i suprotnostima u politici HDZ-a. Suprotnosti u politici HDZ-a iz prošle Vlade ja se uopće ne čudim, ali čudim se današnjim suprotnostima u nastupu HDZ-a. Gledajte ovo. Kandidat odnosno mandatar za novu Vladu priznaje krizu i recesiju. Traži štednju čak na kavi i vodi. Istodobno klub HDZ-a tvrdi da je prošla Vlada bila izuzetno uspješna. Pa iz koje je Vlade došla ta kriza? Recite to da narod zna. … [[Govornici govore u glas, ne razumije se.]] I još nešto, diskrepancija je i u tome što HDZ tvrdi da su uspjesi ulazak u NATO što je točno, da je uspjeh doći na prag Europske unije. Ja mislim da je uspjeh ulazak u NATO, a uspjeh doći na prag Europske unije nije, jer to nisu ni oni zadovoljni ni građani Republike Hrvatske tim više što se jako puno platilo za dolazak na prag. I treće što mislim, nemaju drugih argumenata, nijednu makroekonomsku veličinu nisu spomenuli kao uspjeh Vlade, kako će građani živjeti, kakav će biti standard, koliko će rasti ili koliko će padati. U tom smislu zaista bi morali ponoviti svoju raspravu.
Odgovor na repliku. Gospodin zastupnik Zvonimir Mršić.
Pa dakle doista ono što ste kolega Leko rekli, mene začuđuje da mi nemamo ponovno odgovor na ono što se upozoravamo ovdje kao problem ili kao opasnost. Mi smo napravili copy paste programa i to se čak i vidi na nekim stranicama gdje su ostali stari rokovnik i stari datumi pa se moralo ispravljati ili neka poglavlja imate u potpunosti točno copy paste gotovo i u fontu i u svemu napravljeno od prije, a ponavljam, najavili su se bolni rezovi. Dakle, bilo je ako ništa drugo makar korektno reći onda ti bolni rezovi koji će biti, jer ti bolni rezovi moraju biti učinjeni u mandatu ove Vlade kako god on kratak bio. A ako jesu bolni i ako su rezovi onda je trebalo i upisati u program Vlade, a ne ići ovako sa nečim što je doista na nivou jednog uredskog poslovanja gdje se prekopira ono što smo imali prije dvije tri godine.
Sljedeća replika. Gospodin zastupnik Gordan Maras. Izvolite.
Hvala lijepo. Gospodine Mršić, vi ste u vašoj raspravi dobro primjetili da po ovom programu nema nikakvih egzaktnih podataka. To je jednostavno skup namjera, želja, ali bez toga da osigura hrvatskim građanima informaciju koliko će npr. radnih mjesta osigurati ovaj program ili koliko će zaštiti ljudi da ne ostanu bez posla. Ali nije sve copy paste, nešto je i nestalo iz programa. Recimo nestala je iz programa cifra oko koje su se naši kolege iz HSS-a jako borili na početku sastavljanja koalicijske Vlade, a to je 6 milijardi kuna za poljoprivredu. Toga više nema. Nestala je iz programa recimo u turizmu, investicija u turizmu odnosno 50 tisuća novih kreveta u visokoj klasi. Puno toga što je trebalo osigurati razvoj, što je trebalo osigurati dodatna sredstva kako bi naše gospodarstvo bilo konkurentnije je nestalo iz tog programa. Nažalost, sada ni traga ni glasa niti koalicijskim partnerima niti onima koji su se tada kleli da treba više investirati u poljoprivredu. Sada su se vjerojatno pomirili i zadovoljili sa jednim hrvatskim napredovanjem sa mjesta ministra na mjesto potpredsjednika Vlade. To je taj način na koji ova koalicija funkcionira.
Odgovor na repliku. Gospodin zastupnik Zvonimir Mršić.
Meni vrijeme nije dopustilo da kažem što je sve doista brisano iz ovog programa, ali kad ste već počeli sa infrastrukturom onda bi trebao reći da je primjerice nestao veliki hrvatski new deal izgradnje željezničke infrastrukture. Mi smo čak i donijeli ovo Saboru, Strategijski plan razvoja željezničke infrastrukture. Nažalost, on nije akceptiran u ovom programu i očito je da do kraja mandata ove Vlade neće biti ništa od drugog kolosijeka na dionici Rijeka-Zagreb, Vrbovec-Dugo selo, Vrbovec-Koprivnica, gotovo. Nestao je iz programa Vlade i tunel kroz Učku koji je trebao spojiti Istru sa Hrvatskom, dakle nestale su doista neke stvari za koje nema. Pelješki most je ostao još u ovom trenutku u programu, ali mislim da će prvim rebalansom i on doći pod veliki znak pitanja. Ali ono što sam ja očekivao dakle da doista ćemo danas imati jedan iskreni razgovor, jedan iskreni dijalog, da ćemo se suočiti sa trenutnom financijskom situacijom, sa financijskim mogućnostima do kraja ove godine i naslućivanjem onoga što će biti do kraja mandata ove Vlade i da ćemo iskreno razgovarati dakle o tome što doista realno je, a što nije, jer ovo što ovdje piše dakle prvo je nešto izbrisano, ne znamo zbog čega, a drugo velik dio toga još će biti pod velikim znakom pitanja.
Gospodin zastupnik Nenad Stazić.
Kažete kolega Mršiću govoreći o Ivi Sanaderu otišel je. E pa nije tako kolega Mršiću, nije tako. Nije Sanader samo otišel, on je bezglavo pobjegao, on je kukavički utekao. On je bjegunac od odgovornosti. On nije imao petlje doći pred ovaj Sabor objasniti zastupnicima koji su ga postavili za premijera zašto prestaje biti premijer. On je u Sabor došao kroz podrum. On je iz Sabora, na sjednicu svoga kluba. On je iz Sabora izašao kroz podrum i izlazeći kroz ta podrumska vrata otišao u zaborava. Ostavio je ovdje klub da ga brani i njega i njegovu politiku i njegove Vlade. Pa slušate li vi kolega Mršiću kako vi njega branite. Kažu da je u Hrvatskoj fenomenalno, da se ovdje puno bolje živi od kad je Sanader bio premijer. Da je ovdje ko u raju. Pa tko lud bježi iz raja kao što je Sanader utekao. Pa iz raja bježi samo vrag ili netko kom treba uzeti poslovnu sposobnost zato što pobjegne iz raja. Prema tome, nemojte kad govorite o Ivi Sanaderu više nikada reći otišel je.
Gospodin zastupnik Mario Habek. Izvolite.
Kolega Mršić, govorili ste o programu ove Vlade i razlici u programu od onoga od prije godinu i pol dana i ovome koji je danas stigao na naše klupe. Ovaj program koji je danas stigao na naše klupe evo je živi primjer kako ova Vlada vlada i nastavit će vladati nakon današnjeg dana. U koalicijskom programu Vlade 2008. do 2011. godine bila je najavljena izgradnja četvero tračne brze ceste Varaždin – Krapina. U ovom novom prijedlogu koji smo dobili danas sve je ostalo nepromijenjeno osim te četveročlane brze ceste. Izbrisali su dva traka i ostala je samo brza cesta. To sve govori, a govori o tome da je HDZ izgubio vlast u trećoj izbornoj jedinici i sada kažnjava građane Varaždinske, Krapinsko-zagorske i Međimurske županije ukidanjem dva traka ceste, odnosno pretvaranje četvero tračne ceste u brzu cestu. Ali i dalje je ostao u ovom programu Pelješki most kojemu je cijena izgradnje deset puta veća nego bi bila izgradnja ove brze ceste, a gravitira mu deset puta manje ljudi nego onima koji gravitiraju ovoj brzoj cesti u Varaždinskoj županiji. Žao mi je što nema gospodina Čehoka opet ovdje u Saboru da mu se zahvalim da je kao koalicijski partner HDZ-a dobro pregovarao i dao doprinos da se ukine četvero tračna cesta i pretvori u brzu cestu. A po iskustvu njegovog lobiranja očito je da u ovom mandatu neće biti ni započeta izgradnja ove brze ceste.
Odgovor na repliku, gospodin zastupnik Mršić.
Pa gledajte kolega Habek, vi se ne bi trebali previše oko toga žalostiti jer je prema vama Vlada iskrena. Prema brojnim drugima kojima su ostali upisani projekti ovdje u ovim papirima je ponovno neiskrena zato jer velik dio toga neće biti isto tako napravljen. Trebao je napraviti već program gradnje i održavanja Hrvatskih cesta 2008., 2011. godina. Na žalost to nije napravljeno. Kada bude napravljeno onda će se vidjeti koliko će toga još poispadati. Ali tamo gdje su dobili nešto glasova ipak ostavljaju nekakvu nadu. Na žalost, ova situacija se događa poslije lokalnih izbora i tu je, ponovno se HDZ pokazao kao krajnje neiskreni zato jer znali su da će takva situacija biti i prije izbora i trebali su da su bili pošteni prije lokalnih izbora reći, gledajte poslije izbora. Jer u konačnici dr. Ivo je rekao da već o tome razmišlja tri mjeseca. Gledajte, poslije izbora ja ću dati ostavku, ići će se s novom Vladom, situacija je takva kakva je, neće biti novaca za te projekte iako mi te projekte zdušno obećavamo sada u ovoj kampanji, pa su posebno i rekli ako glasate za nas onda bumo to delali. Sad se bude videlo da peneza za to ne bu bilo.
Gospodin zastupnik Dragutin Lesar. Izvolite.
Kolega Mršić, dobro ste uočili da je za Zakon o regionalnom razvoju trebao biti usvojen do 31.12. prošle godine. I u ovom programu se govori o njemu, ali je nešto malo rok produžen. Ali ono što je bitno, gospođa Kosorica je došla, danas u ovom dodatku programa koji nam je naknadno … [[Govornik isključen, ne čuje se.]] ispuštena je jedna odredba koja je u tom kontekstu govorila o financiranju lokalne samouprave i pravo na potporu iz državnog proračuna po kriteriju one jedinice lokalne samouprave čiji prihodi su po glavi stanovnika niži od prosjeka države. Kao jedan od kriterija služio bi i taj za državnu potporu. Tog dijela u tom separatu programa koji je naknadno tokom dana došao nema. E sad, da li se desila greška u prijepisu ili se doista taj kriterij povlači iz kriterija prava potpore i lokalne samouprave u kontekstu regionalnog razvoja doista bi bilo vidjet potrebno i važno, jer o tome ovisi kako će se i zakon iz tog područja onda pripremati. Dakle, ako se radi o pogrešci u ispuštanju tog pasosa bilo bi dobro da se vrati nazad u program.
Odgovor na repliku, gospodin zastupnik Zvonimir Mršić.
Dakle, samo da još pojasnimo. Radi se o tome da je bilo u programu Vlade, stare, bivše, tehničke sada napisano da će se donijeti Zakon o financiranju jedinica lokalne samouprave s primjenom od 1.1.2009. godine što znači taj zakon je trebao biti na snazi. U tehnici copy paste to je ostalo i u izvornom tekstu programa ove Vlade, pa je onda valjda netko to pročitao pa je to onda uzeo škare i izrezao cijeli taj pasos, tako da ostaje potpuno nejasno da li će se uopće donijeti novi Zakon o financiranju jedinica lokalne samouprave i kada. I drugo, da li će umjesto toga biti doneseno ovo što piše na stranici 26. a to je da će biti definirana uredba po kojoj Vlada utvrđuje visinu sredstava za jedinicu lokalne samouprave svake godine do kraja rujna za sljedeću godinu što apsolutno ne odgovara smislu lokalne samouprave. I ja se nadam da će novi ministar se ozbiljno pobuniti i na taj tekst i na ono što je smisao lokalne samouprave. A bilo bi puno bolje da je i ministarstvo nazvano Ministarstvo uprave i lokalne samouprave. Jer ponovno smo mi jedina zemlja koja nema, dakle upravno tijelo koje je resorno nadležno u nazivu za lokalnu samoupravu.
I gospodin zastupnik Stjepan Milinković.
Pa evo, kolega Mršić, naravno sam uzeo mogućnost replike da vam odgovorim i da kažem neke stvari, jer uistinu ne mogu vjerovati da sa tolikom lakoćom iznosite toliko negativnih i netočnih navoda. Toliko negativizma, prvo glede pozitivnih nastojanja, glede spašavanja naše tvrtke Sloge. Naš potpredsjednik Vlade je uložio toliko truda i napora glede spašavanja tvrtke Sloge, a spasiti bilo koje jedno radno mjesto u današnje vrijeme je izuzetan podvig, a vi niste u isto vrijeme željeli osloboditi komunalne naknade. Pa toliko o tome. Spominjete još i druge neke nekretnine gdje se neće vama dati nekretnine. Hoće se dati, ali treba imati programe, treba imati kadrove, treba kupiti srećku, kao što vam je to više puta rečeno. A najviše me boli što kažete o autocesti. Pa mi svi moramo se radovati toj našoj autocesti, a ne sa podsmjehom se prema njoj odnositi, stavljati ciglice itd. Meni to sliči na ono neka susjedu crkne krava dragi moj kolega iz naše županije. Mene to uistinu neizmjerno žalosti. Ugodno je slušati ovako da vi brinete nad sudbinom naših sumještana i uistinu to je lijepo, ali isto tako trošiti na vatromete pola sata u našem gradu u ovo krizno vrijeme, pa recite vi svi ostali koliko to vrijedi. Hvala lijepa.
Odgovor na repliku, gospodin zastupnik Zvonimir Mršić.
Da, gledajte kolega Milinković, ja vas kao zastupnika pozivam u svoj ured gradonačelnika da vam kažem koji su interesi građana Koprivnice. Ne morate vi tumačiti meni to. Ja sam bio na izborima, 75% građana Koprivnice je povjerilo glas meni. Pretpostavljam da su za to imali nekakav razlog. Vi i vaši koalicijski partneri ste dobili manje od 23%. To je odnos snaga. Što se tiče sloge, dakle kolega Polančec i ja smo bili kod stečajnog upravitelja prije jedno 3,5 mjeseca, dali smo vrlo jasne zadatke stečajnom upravitelju, nažalost ništa se od toga nije dogodilo. Ja sam u nekoliko navrata razgovarao sa stečajnim upraviteljem, tražio da vidimo što je s tim. Rečeno je poslije izbora će biti i poslije izbora se dogodio stečaj. A što se tiče komunalne naknade, za razliku od svih drugih poreznih davanja, tvrtka Sloga od 2001. godine do danas nije platila niti jednu kunu komunalne naknade. To je istina kada već o tome govorite. Ali zato se postavlja pitanje kako je moguće da od 31.12.2007. do dana današnjega nisu plaćeni porezi i doprinosi, a nitko nije oslobodio … /Govornik je isključen pa ponovno uključen./ … Dakle, a nitko za to nije dao nikakvo odobrenje. O tome se radi. Prema tome, nemojte tu izlaziti sa floskulama isto kao i potpredsjednik Sabora o nekim tezama. Dođite, upoznajte se, ja vas pozivam u svoj ured … /Govornik je isključen pa ponovo uključen./ … svi koji želite dođite, upoznat ćemo vas sa relevantnim informacijama, nemojte iću sa floskulama. Što se tiče autoceste, nema nikoga tko bi želio da se više i prije počne graditi. Ona se danas nažalost još nije počela graditi.
Gospođa zastupnica Biljana Borzan. Izvolite.
Zahvaljujem gospodine potpredsjedniče, kolegice i kolege, poštovani članovi Vlade. Evo, ja mogu reći da kao preduvjet našoj današnjoj raspravi je dakle ostavka gospodina Ive Sanadera. Ona ubiti smatram da nije trebala začuditi nikoga tko pozna političke odnose u Hrvatskoj. Ona je naprosto logičan slijed kako Sanaderovog, tako i HDZ-ovog ponašanja, odnosno spremnosti za suočavanje s problemima, odnosno logičan slijed u bježanju od problema. Vlada se do sad, a to je najjače došlo do izražaja naravno kad je počela kriza, ponašala poput orkestra koji svira na Titaniku. Umilni zvuci idu od strane Vlade, odašilju ih prema narodu, no činjenica je da brod neumitno tone, bez obzira na te lijepe zvukove. Mene osobno ne brine ostavka gospodina Sanadera, evo kolega Mršić je spomenuo, mi ne znamo zašto je otišao, kuda je otišao. Pa moram priznati da me ni to baš puno ne brine kud je otišao. Mene jedino što brine to je da li premijer dosadašnji zna nešto što mi ne znamo, odnosno nešto zbog čega je pobjegao glavom bez obzira i nešto što ćemo mi saznati u bližoj ili daljoj budućnosti. No, nešto što je Sanader rekao osobito mi se svidjelo, moram priznati, što je rijetkost. A to je da je vrijeme za novi početak. Apsolutno se s tim slažem, no kakav će taj novi početak biti imaju pravo reći jedino birači u Republici Hrvatskoj. Oni moraju reći tko u ovim izmijenjenim okolnostima treba dalje voditi zemlju i zato su prijevremeni izbori jedino pošteno, pravedno i rješenje koje je dobro za budućnost Hrvatske. No shvaćam ovu reakciju od strane HDZ-a i paničan strah od prijevremenih izbora. Zašto? Prvo, zato što birači Republike Hrvatske nisu izaslanici na saboru HDZ-a pa se unaprijed zna da su svi glasali jednoglasno i tako izabrali predsjednicu stranke. Kao drugo, politika HDZ-a kao što je bilo i '90.-ih godina bazira se isključivo na jednom čovjeku. Onda je to bio Tuđman, kasnije Sanader. Dakle, kada taj čovjek iz nekog razloga ga više nema, sve odlazi k vragu. Kao treće, sigurna sam da unatoč onoj deklarativnoj odlučnosti koju HDZ šalje u svojim izjavama su ipak, barem bi trebali biti svjesni da zemlju ne vode u dobrom smjeru i boje se kazne birača. Osobno smatram da je HDZ apsolutno najodgovorniji za stanje u državi kakvu imamo danas i smatram da im je dužnost da upravo oni vade kestenje iz vatre. No, do sad se pokazalo da ona krilatica "HDZ zna" je apsolutno netočna jer HDZ ne zna. Nisam za zazivanje prijevremenih izbora. Ja sam ih se osobno i zasitila u Osijeku, hvala Bogu, no kada stvari postanu ovako ozbiljne kao što su danas, očito da je to jedino rješenje. To vam je kao da imate truli zub. Možete odgađati vađenje tog zuba, trpjeti bolove, no na kraju će vas dočekati da ćete opet završiti kod zubara i obaviti ono što se mora, odgađanjem se dakle može postići samo još gore. Ne želim biti zloguki prorok, ali ne bih bila rado na mjestu buduće predsjednice Vlade budući da ovaj sastav Vlade opako miriši na sukobe. U sukobima se definitivno ne može voditi Vlada tako da ide na boljitak građana, već se isključivo članovi Vlade bave sami sobom i ja sam gotovo sigurna da će to tako izgledati. Prilikom rasprave o proračunu 2009., tvrdilo se da je proračun razvojan, da uvažava gospodarsku situaciju, da uvažava postojanje krize. Mi smo tvrdili suprotno, predlagali smo neke stvari koje bi nam pomogle da se izvučemo iz krize, no to definitivno nije naišlo na odobravanje od strane vladajućih. Što se u međuvremenu dogodilo? Svi gospodarski pokazatelji su u padu osim onog jednog koji je u porastu, a to je na žalost nezaposlenost. Pad BDP-a za 6,7%, pad uvoza 20%, pad industrije 10%, manjak od 15 milijardi kuna u proračunu, bruto dobit manja za čak 52% u odnosu, u prvom kvartalu u odnosu na prošlu godinu. Treba li dalje nabrajati. Danas smo čuli. Da treba, ima još štošta, ali neću. Mogli bi do kasno u noć. Danas smo čuli da smo na samom pragu u Europsku uniju. Možda, ali mi smo toliko dugo već na tom pragu da možemo tamo kampirati, jer ta vrata stoje čvrsto za nas zatvorena, a situacija sa Slovenijom je samo pomogla vladajućima da se izvlače na to, a mi jako dobro znamo da ulazak u Europsku uniju je bio i prije itekako upitan zbog mnogih neriješenih stvari u Hrvatskoj. Tu prvenstveno mislim na korupciju. Kada govorimo o prijevremenim izborima, tu prvenstveno apeliram na partnere HDZ-a jer bez njih rekonstrukcija Vlade ne bi bilo. Apeliram na njihovu odgovornost i osjećaj za boljitak Republike Hrvatske. Bojim se da će ova Vlada biti samo produženje agonije u kojoj će se pojedini članovi nadmetati i pokušati nametnuti kao lideri, a premijerka će silnu energiju i vrijeme trošiti na dokaze da je odlučna, da je samostalna, da nema veze to što je žena i da je spremna vući i bolne poteze ako su oni pozitivni za budućnost. Gospođa Kosor se i do sad prihvaćala poslova i dužnosti koje su unaprijed osuđene na propast. Sjetimo se predsjedničkih izbora. Ona će to vjerojatno tumačiti kao osobnu hrabrost, no po mom mišljenju to su kamikaza potezi u kojima se ona do sada uspijevala sačuvati uz pomoć svojih kolega, no bojim se da dalje tako više neće ići. Moju zabrinutost za budućnost nije uspio smiriti niti njezin govor, niti ovaj program koji smo dobili na klupe, niti govor gospodina Hebranga u ime kluba koji je po svom žaru i tonu više zvučao kao posmrtni govor, a ne nekakav optimističan govor. Ono što također zabrinjava što je gospodin Hebrang izjavio da će Vlada imati isti kurs kao i prethodna. Pa ja ne zna šta to znači. Zbog čega onda gospodin Sanader uopće davao ostavku. Iz svega što sam navela i bez obzira što sam se i osobno našla pozvanom od strane gospođe Kosor da ju kao žena podržim, neću to učiniti. Iako iznimno cijenim trud i rad žena u politici, znam koliko problema, koliko je to teško, no mi ovdje ne biramo ženu, nego osobu koja će se znati suočiti s problemima, rješavati ih i voditi Hrvatsku u dobrom smjeru, smjeru koji jamči boljitak za građanke i građane ove zemlje, a ovaj sastav Vlade na čelu s premijerkom Jadrankom Kosor to definitivno ne jamči.
Hvala. Nekoliko ispravaka i jedna replika. Prvi ispravak, gospodin zastupnik Frano Matušić.
Zahvaljujem gospodine potpredsjedniče. Pa netočno je da postoji u HDZ-u pojačan strah od izbora, od bilo kojih izbora prijevremenih i redovnih, zato što ćemo vas pobijediti kao što smo pobjeđivali i do sada. Na nedavno održanim prije mjesec i po dana smo vas uvjerljivo pobijedili i da smo ih preslikali na ove na parlaments, sasvim sigurno da bi i dalje ostali na vlasti. Što se tiče legitimiteta dakle nije upitno. Dalje, ako već postavljate pitanje legitimiteta, onda mi se moglo postaviti recimo pitanje u vašem SDP-u, recimo zašto ne razgovarate o legitimitetu vašeg predsjednika Milanovića koji je dobio 15 ili 16% glasova manje od vašeg kandidata Milana Bandića. A što se tiče vaše izjave da ne biste rado bili na mjestu gospođe Kosor, budite uvjereni da vam se takva prilika nikad u životu neće pružiti.
Gospođa zastupnica Ivanka Roksandić.
Hvala gospodine potpredsjedniče. Pa kolegica Borzan je rekla pretpostavka za današnju raspravu ostavka je Ive Sanadera. Ja kolegice ne znam jeste li vi bili u petak ovdje, ali mi smo u petak raspravljali o toj ostavci. Danas raspravljamo o sastavu nove Vlade i o programu koji nam je Vlada ponudila. Isto tako ste rekli, netočno je i zaista je netočno da su prijevremeni izbori jedino rješenje. Zazivanje prijevremenih izbora negiranje je onoga što je odlučio predsjednik Republike Hrvatske, a on je na temelju raspodjele zastupničkih mjesta u Hrvatskom saboru i obavljenih konzultacija povjerio gospođi Jadranki Kosor mandat za sastavljanje nove Vlade. Ma koliko to zvučalo vama čuti teško, ali to je istina.
Slijedeći ispravak, gospodin zastupnik Dragan Kovačević.
Ispravio bih također netočan navod kolegice Borzan koja je kazala da politika Hrvatske demokratske zajednice počiva na jednom čovjeku, pa kad njega nema onda sve nestane. Naime, ja bih samo htio podsjetiti da u prvih 10 godina HDZ je predvodio dr. Franjo Tuđman koji je na dva ključna postulata, dakle pomirenjem iseljene i domovinske Hrvatske, mobilizaciji toj i pomirenjem Hrvata predvodio i HDZ i hrvatski narod u stvaranju i obrani hrvatske države. Na žalost dr. Franjo je umro, međutim što se onda događa? Vi opet dva puta gubite izbore. Dobijete šansu 2000. ne napravite ništa, birači vas kazne, izgubite izbore. Onda dođe opet 2007. godina nakon našeg mandata, ljudi nam opet daju povjerenje, opet dobije HDZ. Prema tome, HDZ nikad nije počivao na jednom čovjeku, nego je počivao na svome programu, za koji vas redovito dobivamo na izborima i opet ćemo pobijediti.
Potpredsjednik Doma, poštovani gospodin zastupnik Ivan Jarnjak.
Uvažena zastupnica je rekla da HDZ bježi od problema. E vidite to nije točno. Da je HDZ bežal od problema mi danas ne bi sjedili tu jer ne bi imali svoju državu, ali je činjenica da je SDP zastupnici '91. godine kad je trebalo glasati za rezoluciju o razdruživanju pobegel iz ove dvorane van. To je činjenica.
Gospođa zastupnica Suzana Bilić Vardić.
Hvala lijepa. Kolegica Borzan je rekla, citiram: "Ostavka premijera logičan je slijed bježanja od problema." Kolegice, to nije točno, jer da je točno pitam vas je li se premijer Sanader bojao stati na čelo Vlade iza, koja je došla iza vaše Vlade kad je trebalo vratiti dug umirovljenicima, vratiti dug policajcima, rodiljne naknade, smanjiti deficit državnog proračuna, uvesti Hrvatsku u Vijeće sigurnosti, uvesti Hrvatsku u NATO itd., i tako redom. I nije važno to što se vi kolegice bojite, važno je da se mandatarka buduće Vlade gospođa Kosor sa svojim timom ministara i ministrica ne boji i zato što ima većinu u ovome Saboru jer je mi ovdje podržavamo kao i oni koji su nas izabrali na parlamentarnim izborima 2007. godine.
I replika gospodin zastupnik Luka Denona.
Poštovani gospodine potpredsjedniče. Kolegice Borzan unatoč silnim ispravcima krivih navoda, da se pokuša kazati da je ovdje rasprava o mandatorici, a da nije rasprava o bivšem predsjedniku Vlade Republike Hrvatske za kojega ste dobro utvrdili da je uz ostavku koju je dao, nažalost ne možete to promijeniti, koliko god se trudili da je to dobro, jer da se radilo dobro on je pobjegao. To može značiti da se suočio sa nekim problemima koje nije mogao riješiti unutar vlastite stranke, moraju biti debeli razlozi, to ćemo jednog dana saznati zašto je pobjegao bezglavo. Može značiti što ja ne vjerujem, nedostatak hrabrosti da se suoči sa ovim problemima o kojima danas razgovaramo. I nažalost nedostatak odgovornosti. U ime kluba HDZ-a danas smo čuli da novinari da natpisi nekih novina je destabilizacija u najosjetljivijem trenutku. A što je onda ostavka ili bijeg predsjednika stranke, predsjednika hrvatske Vlade u najosjetljivijem trenutku? Kako bi se to moglo kvalificirati? Ako jest najosjetljiviji trenutak onda taj bijeg jest najosjetljiviji trenutak. Jer ne možete ne reći da se tim činom destabiliziralo nešto u Hrvatskoj, od burze pa da ne nabrajam dalje, da se nešto destabiliziralo u Europi, da više nismo onaj predvodnik i lav u ovom našem predvorju balkanskom, nego da nas je to ipak vratilo na nekakva balkanska vrata, a udaljilo od praga Europe. A to na žalost očito je to prijelazno i prijemčljivo. Jer evo i koalicioni partneri, kolega Pankretić, od jednog ministarstva jer nije znao riješiti probleme seljaka, a to ostavlja nekom drugom. Ta bježanija je očito gripa ili što. Možda taj virus neće dalje ići pa će eto na neki način biti zaustavljeno samo kod gospodina Pankretića.
Gospođa zastupnica Biljana Borzan, odgovor na repliku.
Pa evo vidite gospodine Denona da u HDZ-u se definitivno ne žele suočiti s problemima. I sada ja govorim da ako premijer nije teško bolestan, a rekao je da nije, dakle jedini suvisli razlog je da je kukavički zbrisao. Nema drugog razloga, ja ne znam što bi tu bilo. Međutim, HDZ se vraća na '90.-te godine nekakva izglasavanja u Saboru kojih se smo još oni sjećaju i očito se ne želi suočiti sa problemima s kojima se Hrvatska susreće trenutno i zbog kojih je vrlo vjerojatno gospodin Sanader otišao.
Kolegice i kolege jučer smo raspravljali, nedavno smo raspravljali ostavku predsjednika Vlade. Sada je druga tema. Život ide dalje. Predstavljanje Vlade i glasovanje o povjerenju Vlade. Nemojmo se vraćati na ono o čemu ste imali svi priliku raspravljati. Gospođa zastupnica Brankica Crljenko. Izvolite.
Zahvaljujem gospodine potpredsjedniče. Gospođo mandatarko, ministrice i ministre u budućoj Vladi, kolegice i kolege. Do sada smo živjeli u virtualnoj stvarnosti koju je stvorio bivši premijer, međutim činjenice govore o sasvim drugačijoj stvarnosti koja nije ni malo ružičasta. Državni zavod za statistiku objavio je da je BDP u prvom tromjesečju 2009. pao za 6,7%. Što je najveći realni pad u posljednjih desetak godina. Državni zavod za statistiku navodi da su sve kategorije BDP-a značajno pale, izuzev državne potrošnje koja je i dalje rasta. Izdaci za potrošnju kućanstava najveća kategorija u BDP-u realno su pali 9,9%. Što je najveći realni pad u posljednjih 10 godina. Dok je realni pad bruto investicija u fiksni kapital iznosio 12,4%. Pad izvoza roba i usluga iznosi 14,2%, a pad uvoza roba i usluga 20,9%. Jedino što je poraslo su izdaci za potrošnju države i to za 3,9%. Na pada BDP-a utjecao je znatan pad realne dodane vrijednosti, industrijske proizvodnje i trgovine. Pad bruto dodane vrijednosti zabilježen je u sljedećim djelatnostima rudarstvu, prerađivačka industrija, opskrba električnom energijom i plinom, vodom 10,3%, trgovini 15%, hoteli i restorani 4,4%, te usluge prijevoza 5,2% u odnosu na isto tromjesečje prošle godine. Hrvatsko gospodarstvo po pitanju rasta BDP-a ima najgore rezultate u regiji zapadnog Balkana, druge najgore rezultate u tranzicijskoj Europi i druge najgore rezultate među svim tranzicijskim zemljama u svijetu. U vlastitoj regiji zapadnog Balkana Hrvatska je u 2008. ostvarila dvostruko lo,šiji rezultat nego sve ostale zemlje. Usporedbe radi, Albanija je u 2008. godini ostvarila gospodarski rast od 6,3%, a Crna Gora od 7,5%. Međutim, problem ove države i društva nisu postoci i kamate i BDP i nezaposlenost itd. Glavni i temeljni problem je vrlo jednostavan. To je korupcija, korupcija, nepotizam i sveopća neodgovornost političara, poslodavaca, institucija. U zemlji u kojoj se u politiku ide iz potpuno krivih motiva, upravo se ti motivi moraju promijeniti. A oni su utkani u samu srž ovog društva. Kod nas su korupcija i nepotizam opće prihvaćeni modusi ponašanja. Iskrivljene su temeljne moralne vrijednosti. A mijenjati vrednote i moral u društvu nije stvar akcijskog plana ili provedbene strategije. Moramo promijeniti sami sebe. Zašto se čudimo da nema novca, kada stotine milijuna eura nestaju iz proračuna. Kako državnog tako i lokalnih, a nitko ništa ne pita. Pola branitelja lažnih i opet nikom ništa. Obećanje jedno, obećanje drugo. Laž do laži i opet ništa. Suci se biraju zbog zasluga njihovih djedova i baka, dvorane koštaju trostruko više od realnih cijena, ceste dvostruko itd. prijetnje i prebijanja na sve strane i opet nikom ništa. Ako se te stvari iz temelja ne promjene, nikakvi krediti nam neće pomoći. Nitko neće biti bolji ili lošiji dok se ne počne pozivati na odgovornost. Svatko može biti bolji ako ga se pozove na odgovornost. Svaki slijedeći bit će bolji ako se prethodnog pozvalo na odgovornost. Bez ozbiljnog kaznenog procesuiranja odgovornih za stanje u zemlji temeljnih promjena neće i ne može biti nikada, ni s MMF-om ni bez njega. Kao što kaže "Washington Post" korupcija je hrvatske građane koštala najmanje 1 milijardu dolara. Milijardu dolara nije malo u zemlji čiji BDP iznosi tek 23 milijarde. U bankama u Austriji ima više od 80 tajnih računa na kojima se krije 500 milijuna dolara. Da se razumijemo, korupcije ima i u zemljama koje Hrvatskoj dijele lekcije o tome ali u tim zemljama barem se pokušavaju boriti protiv toga a ovdje kod nas ne samo da se ne pokušava nego smo još uvijek u fazi analiziranja što je korupcija i kako s njom izaći na kraj. Žao mi je što gospođa premijerka sada nije ovdje. Svjesna sam toga da ju čeka zaista težak i odgovoran posao i zaista iskreno želim joj puno odlučnosti, puno hrabrosti i puno uspjeha u rješavanju problema koji su pred njom mada strahujem da je to nemoguća misija. Hvala.
Hvala. Nekoliko ispravaka. Prvi je gospodin zastupnik Krunoslav Markovinović.
Pa evo morao sam reagirati jer mislim da kolegica Brankica opet šalje krivu poruku ljudima. Naime, kaže u politiku se ide iz krivih motiva. Pa mislim da ogromna većina političara ipak nije išla uključujući vas nije išla iz tih motiva, pa onda radi nekolicine oni koji su ušli a promijeniti se neće vjerojatno nemojmo ipak govoriti protiv svih. Hvala.
Gospodin zastupnik Vukić. Izvolite.
Uvažena zastupnica je rekla, citiram, da je pola branitelja lažnih. Gospođo zastupnice, pričali ste u svom govoru o odgovornosti. Ja vas pozivam prijavite te lažne branitelje.
Gospodin zastupnik Josip Đakić. Izvolite.
Gospodine potpredsjedniče. Ispravit ću jedan netočan navod u nizu koji su bili a to je da je pola branitelja lažno. Naime, to je apsurdna, netočna i grozna tvrdnja koja ničim nije potkrijepljena i vraća se na riječi koje su bile u vašem mandatu, u vašoj Vladi na ponašanje vašega ministra Pančića, vaših dužnosnika. I tada se obmanuli i predsjednika države i cijelu hrvatsku javnost sramotnim prozivanjima, sramotnim blaćenjima, ukidanjima prava roditeljima poginulih, stradalnicima Domovinskog rata. To su vaša retorika koja iz vas nikada ne može izaći ničim potkrijepljena. Milijuni kuna su isplaćeni sudskih troškova nakon presuda zbog onoga što ste učinili bespravno a ukinuli ste prava gdje je Upravni sud presudio, milijunske vrijednosti ste oteli Republici Hrvatskoj u kamatama i u onim zaostacima koji su morali biti isplaćeni, i danas se još plaćaju.
Gospodin zastupnik Ante Kulušić ispravak.
Opet ću ispraviti ispravak netočnog navoda. To je smijurija što je moja kolegica kazala pola branitelja lažnih. To je katastrofa. Međutim, kolegica je govorila i o nepotizmu. Međutim, moja kolegica iz Šibenika je u ovome nepotizmu prije dvije godine postala ravnateljica Centra za socijalnu skrb u Šibeniku. Zamislite nepotizma u HDZ-u. Hvala.
Gospođa zastupnica Neda Klarić. Izvolite.
Hvala lijepa. Gospodine potpredsjedniče Hrvatskoga sabora. Ja bih ispravila netočan navod gospođe zastupnice koja kaže da na stotine milijuna eura nestaje iz državnoga proračuna a isto tako i iz lokalnih. Kolegice, moram zaista reći da ozbiljan političar bi bar minimumu naveo poziciju i razdjel tog nestanka tako velike količine novca. Ako to niste u stanju napraviti onda ne znam zašto ste zapravo ovdje u Hrvatskom saboru. Hvala lijepa.
Gospodin zastupnik Željko Jovanović. Izvolite.
Hvala, gospodine potpredsjedniče. Danas u svijetu kad se zapošljavate na neko novo mjesto onda je jako dobro da imate preporuku od nekoga tko je radio s vama. Gospođa Kosor dobila je preporuku doktora Ive Sanadera što je zapravo glavni argument da se ne uvaži ta preporuka i da se njoj neda suglasnost za radno mjesto premijerke na koje se ona upravo kandidirala. Sve što se događalo proteklih dana potvrđuje da smo zbog neodgovornosti HDZ-ovog intendanta koji je uporno ponavljao idemo dalje stigli do ruba ponora. Hrvatska je danas ne samo u gospodarskoj krizi nego u još težoj društvenoj krizi ali nažalost i onoj najopasnijoj krizi krizi upravljanja državom. Pokušao sam stoga naći bar jedan razlog zbog kojeg bi trebao dati podršku novoj Vladi koju predlaže gospođa Kosor ali nažalost nakon što sam satima poput profesora Baltazara hodao po svojoj sobi nisam u tome uspio. Zašto? Zato što je gospođa Kosor ali i svi ostali ministri i ministrice koji su danas predloženi za novu Vladu šampioni u neodgovornosti. Onako neodgovorno kako je Sanader skupa gospodine Kalmeta sa svima koji ste do sada bili u ovoj Vladi neodgovorno vodio ovu Hrvatsku i ovu Vladu tako je neodgovorno poput zadnjeg izdajice, kukavice, dezertera, poput malog razmaženog djeteta kojem je dosadila igra.
Kolega Jovanović, birajte riječi malo. Ne možete nazivati izdajicom nikoga u ovom Saboru. Vi znate šta je izdajica.
Znam.
Ne možete to govoriti.
Ja nisam rekao da je izdajica nego poput izdajice.
Ne, jasno ste vi rekli šta je poput izdajice. Nemojte to raditi.
Čestitam premijeru bivšem Sanaderu, vama gospodine Šeks i cijelom HDZ-u na dosljednosti u neodgovornosti.
Kolega Jovanović, molim vas birajte riječi i nemojte na uvredljiv način se obraćati ni meni koji predsjedam Saborom ni zastupnicima HDZ-a.
Gdje je tu bila uvreda?
To je uvredljiv jedan govor, uvredljiv, omalovažavajući, podcjenjivački, izazivački, raspaljujući i nemojte na taj način. Stvara se zla krv. Nemojte na taj način govoriti molim vas.
Uzeli ste mi 2 minute moje rasprave. ... [[Upadica se ne čuje.]] Pa neka bude sram vas gospodine ministre. Kako možete dobacivati iz klupe. ... [[Upadica se ne čuje.]] Ne možete.
Mir molim vas.
To je dokaz vaše kulture. ... [[Govornici govore u glas, ne razumije se.]] Da li mogu nastaviti?
Da ali na budite ljubazni pa se držite moga upozorenja.
HDZ u politički cirkus vratio je Hrvatsku 2009. u 1999. a groteskna predstava u Areni još jednom je pokazala da je uloga intendanta, glavnog glumca i režisera ono što je bivši premijer najbolje znao, a svi ostali su samo mali statisti, uključujući i koalicijske partnere koji su sudionici tragikomične predstave čiju cijenu najskuplje plaćaju građani Hrvatske. Brojni su primjeri, pokušat ću nabrojit samo neke, koliko mi vrijeme dozvoli. Ja tvrdim već mjesecima da je za Hrvatsku jedino rješenje bilo ostavka gospodina Sanadera, ali ne samo njega, nego cijele Vlade. Stoga je Sanaderova ostavka prvi čin, ali drugi čin ne može biti povratak velikog vođe, nego prijevremeni izbori na kojima Hrvatskoj treba novo vodstvo i novi smjer. Hrvatska je vođena iz problema u problem, Sanader je postao njen najveći problem jer je donoseći loše odluke, a uključivao je i ministre i koalicijske partnere koji su bili jedan običan dekor nesposobnosti, neodgovornosti, korumpiranosti i sebičnosti. Upravo zbog toga Vlada koju treba voditi kandidatkinja Kosor u kojoj se nalaze svi ti isti ljudi nema nikakve moralne osnove kao ni stručne, kadrovske i operativne sposobnosti da ponudi rješenje za gospodarske probleme, društvenu krizu i korupciju, organizirani kriminal koji su u Hrvatskoj posljedica upravo takve vladavine. Takva Vlada nema ni povjerenje biračkog tijela i zato je potrebno imati prijevremene izbore pa na tim prijevremenim izborima ako dobiju povjerenje hrvatskog biračkog tijela onda se može govoriti o legitimitetu takve Vlade. Sve ostalo predstavlja prevaru građana i nastavak agonije hrvatske Vlade, Vlade u kojoj hrvatski građani nisu u šest godina dobili ništa. Brojni dokazi su za to, krenut ću redom pa koliko uspijem u tome. Gospodarski rast, puno kolega je govorilo o tome. možemo samo reći da smo se vratili u 1999. godinu, godinu kada je Hrvatska gotovo krahirala i krahirala bi da nije bilo koalicijske Vlade Ivice Račana. Mirovine u Hrvatskoj najniže su od nastanka države. 80% umirovljenika prosječno prima manje od 1600 kuna. Riječ je o iznosu koji bi se, da smo u Europskoj uniji, smatrao granicom siromaštva. Ne samo to, standard umirovljenika toliko je pao da čak 548 tisuća umirovljenika prima prosječnu mirovinu od samo 1278 kuna. U Hrvatskoj 170 tisuća umirovljenika prima mirovinu od 543 kune, čak 300 tisuća umirovljenika prima mirovinu od 854 kune. Ako je to doprinos HDZ-a kvaliteti života u Hrvatskoj, hvala vam u ime svih umirovljenika i zaista ne razumijem zašto HSU, a i ostali koalicijski partneri, podržavaju ovakvu Vladu koja ih je varala od prvog dana kad je potpisan prvi koalicijski sporazum. Laž o maloj Vladi koja je od 15 ministara narasla na 19 ministara i to usred najlošijeg gospodarskog stanja od 1999. godine. Pa dragi moji ako ste već morali uhljebiti nove ministre, pa mogli ste to napraviti tako da bude korisnije. Uzmite npr. posebnu priču o Ministarstvu zdravstva i socijalne skrbi koje vodi ministar kojem čak ne znate ni titulu napisat. Ako je magistar znanosti, onda se piše mr.sc. ispred imena, ako je magistar specijalnosti onda se mr. piše iza imena pa vas molim da to ispravite u papirima koje ste nam dali. U proteklom periodu vidjeli smo da je u Ministarstvu zdravstva i socijalne skrbi potpuni kaos, od toga da se priča da se svinjska gripa liječi čajem, medom i kupanjem pa do kulminacije novog zakona koji je predložen o medicinskoj oplodnji koji je nedorečen, licemjeran, zastario, krši Ustav, ugrožava ljudska prava i zdravlje žena. Gospodine ministre, umirite se malo, imam pismo iz vaše Like, iz Gračaca gdje dva liječnika kažu da već godinu dana se ne rješava njihov zahtjev za trećim liječnikom i da do 15.7. ako se to ne riješi oni odlaze na bolovanje i zbog toga će 5 tisuća stanovnika ostati bez zdravstvene skrbi. To je vaša zdravstvena reforma. Potpuno ste zaboravili da ste ministar socijalne skrbi što je posebno tragično danas kada sve veći broj građana upravo zbog nesposobnosti bivše i buduće Vlade HDZ-a koja ne može riješiti gospodarske probleme, rezultira i pojačanim pritiskom na sustav socijalne skrbi. Pa smijte se vi. 94 tisuće očajnih građana je ispod ruba gladi, a među njima 27 tisuća djece. A vi se smijte koliko hoćete. Potvrđuje ovo našu primjedbu od početka ove Vlade da Ministarstvo zdravstva, pogotovo kad je ovakav ministar, mora biti razdvojeno ministarstvo socijalne skrbi pa kad ste već povećavali ministarstva, mogli ste razdvojiti Ministarstvo zdravstva i socijalne skrbi na dva ministarstva i na taj način pomoći da se sustav socijalne skrbi rješava na puno kvalitetniji način. Govorite o decentralizaciji koja je mrtvo slovo na papiru, ne samo u sustavu socijalne skrbi nego u sustavu ukupnog života Hrvatske. Nedavno je pokazano da je stupanj decentralizacije što je veći to je i veći bruto domaći proizvod, kvaliteta života. Gospođo Kosor, da ste zaista htjeli reći da je antifašizam tekovina koja se poštuje u Hrvatskoj, onda bi u svom govoru danas rekli da gospodo, počet ćemo primjenjivati Deklaraciju o antifašizmu koja je usvojena 2005. u ovom Saboru, a koja je od tada mrtvo slovo na papiru. Korupcija. Da ste zaista htjeli boriti se protiv korupcije, rekli bi poništavam unapređenje gospodina Fabera i vraćam ga na njegovo mjesto jer je on bio garant borbe s korupcijom u Hrvatskoj. 71% građana Hrvatske, dragi kolege, kaže da državna tijela nisu učinkovita u borbi s korupcijom. 75% građana Hrvatske nikad ne bi prijavilo korupciju jer se boji da će dobiti po glavi, da će ostati bez posla. Novinari koji pišu o korupciji završavaju na cesti, prijeti im se ubojstvom i ništa se ne čini u cilju njihove zaštite. Što je sa Zakonom o medijima, što je sa Zakonom o pravu na pristup informacijama? To ste trebali gospođo Kosor spomenuti u svom uvodnom govoru i na taj način pokazati da se zaista mislite boriti s korupcijom, a ne ponavljati ono što se ponavlja već godinu dana. Provodi se navodno strategija i akcijski plan, a istovremeno niti jedna korupcijska afera u koju su umiješani članovi HDZ-a nije riješena i neće ni biti. I zato ova Vlada nema pravo da i dalje vodi Hrvatsku u ponor u koji ju je doveo njen bivši premijer.
Hvala. Nekoliko ispravaka i jedna replika. Poštovani zastupnik Krunoslav Markovinović, prvi ispravak.
Pa evo, kolega Jovanović po svom običaju priča priču, a među ostalim da je Vlada, postojeća Vlada ili bivša Vlada kako god hoćemo, šampion neodgovornosti. Pa mislim nemojte se kolega bojati, uplašenim glasom pričate. U Guinnesovoj knjizi rekorda vaša Vlada će ostati još dugo dugo, to je jedno. Drugo, vidim tipična zloupotreba položaja predsjednika nacionalnog tijela, saborskog tijela za borbu protiv korupcije koji koristi jeftine poene za svoju stranku. Treće, nema dragi kolega, zbog HDZ-a nitko od novinara nije izgubio posao. Izgubio je posao onda kad su dirnuli u carstvo svojih gazda.
Gospođa zastupnica Božica Šolić.
Hvala lijepa, gospodine potpredsjedniče. … [[Govornici govore u glas, ne razumije se.]] Ja bih vas molila. Zastupnik Jovanović, sve što je izrekao u svojoj raspravi ja ne bih citirala jer Hrvatski sabor poštujem kao najveću hrvatsku instituciju za razliku od vas. Ali činjenica je ta zastupniče Jovanoviću, da nikada nećete postići što je postigao doktor Ivo Sanader. I vi njega danas i sutra i prije toga možete samo ovako ispod klupe gore gledati. To je vama muka. Nikad nećete to doživjeti. Doktor Sanader u drugoj dionici Hrvatske države sigurno ima ogromne zasluge. Njega priznaje i kao političara cijeli svijet. Ali vi, vi SDP-ovci nikada nećete priznati Hrvatsku državu i nikad nećete priznati ljude koji vode hrvatski narod i zato ćete ostati još dugo godina u oporbi i možete vikati koliko hoćete.
Gospodin zastupnik Ivan Bagarić. Mir!
Pa ja se pridružujem mojim kolegicama i kolegama koji su ispravljali ovdje mnogo pogrešnih navoda i ne bih se osvrtao na ove, kolega Jovanoviću, kad ste izgovorili u svezi s moralnim ne znam ni ja, stručnim, obrazovnim, ovim onim. Ja mislim da su one doista neprimjene, ne bih rekao da su netočne, nego bih rekao da su doista neprimjerene i da nemaju mjesta. Ali bih više skrenuo pozornosti na ovaj element kad ste govorili o zdravstvenom sustavu, o zdravstvu, o reformi itd. E vidite, apsolutno netočno ste izgovorili to što ste izgovorili. Ja tvrdim da u svijetu nema čovječnijeg sustava za razliku od hrvatskog. Nema. Niti ima učinkovitijega sustava. To i vi znadete. Od hrvatskoga s obzirom na to koliko se izdvaja sredstava, a koje učinke daje i koliko je učinkovit. S druge strane, da bi se takav sustav održao, da bi se unaprijedio i da bi na koncu uveli i metode praćenja sustava i unapređenja bilo je nužno provesti reforme koje je ovdje Milinović, nazočni ministar provodi i proveo i provest će i taj sustav će biti još učinkovitiji. Prema tome, dakle ako želite doista voditi jedno povjerenstvo koje nosi tako jedan gordi naslov za borbu protiv korupcije, onda doista morate poštivati ljude, morate poštivati činjenice, a ne doista paušalno iznositi nekakva svoja ne znam improvizirana stajališta. Jer je doista vaša borba u tom slučaju i kad je u pitanju korupcija neuvjerljiva.
I gospodin zastupnik Frano Matušić, ispravak netočnog navoda.
Pa kolega je netočno rekao da ova vlast nema povjerenje birača. Naime, mi smo legalno izabrano tijelo, hrvatski Parlament, Hrvatski sabor koji ima, koji je dobio povjerenje birača na prošlim izborima 2007. godine i imamo legitimno pravo naše povjerenje dati novoj Vladi. Ne želite valjda reći da je i Predsjednik Mesić bio u krivu kad nam je to pravo prenio, odnosno kad je dao pravo gospođi Kosor da formira novu Vladu. I drugo, kolega osobno mi je žao što zbog mržnje koju gajite prema Hrvatskoj demokratskoj zajednici ne možete objektivno rasuđivati o svijetu oko sebe. I na početku u uvodnom dijelu ste rekli da ste puno razmišljali. Nama ostaje enigma s čime ste razmišljali?
Gospodin zastupnik Nedjeljko Strikić.
Hvala lijepa gospodine potpredsjedniče. Evo, uvaženi gospodin zastupnik Baltazar ja mislim da se tako nazvao, jel' … [[Govornik se ne razumije.]] rekao da je u Ministarstvu zdravstva sada konačno nastupio kaos. Dragi kolega zaista niste u pravu. Reforma zdravstva je dala svoje rezultate, a mislim da je nastupio kaos na temelju međunarodnog natječaja kada je naš gospodin ministar Milinović proveo za posebno skupe lijekove, onda je nastupio kaos u mnogim firmama koje su financirale i SDP proteklih godina i to je vama razloga da napadate i uspješnu reformu zdravstva. To je osnovni razlog jer se radi o 450 milijuna kuna za posebno skupe lijekove gdje se godinama bogatili na sirotinji, na bolesnim ljudima. Tu je kaos nastao.
Replika, gospođa zastupnica Brankica Crljenko. Izvolite.
Kolega Jovanoviću, u potpunosti se slažem s onim dijelom vaše rasprave u kojima ste se osvrnuli na sustav socijalne skrbi. Da je taj sustav potpuno zanemaren sustav govori činjenica da već više od godinu i pol dana nije imenovan ravnatelj Direkcije za socijalnu skrb. Dakle, prošloj Vladi je to potpuno nebitan resor da bi se odredila osoba koja će ga voditi. Ili u Hrvatskoj ne postoji adekvatna osoba koja bi se mogla suočiti sa svim izazovima i problemima sustava socijalne skrbi, pa je ministar zaključio da je bolje da sustav funkcionira kao i do sad, odnosno obezglavljen. A što se tiče nepotizma u Šibeniku, uvaženi kolega Kulušić zloupotrijebio je ispravak netočnog navoda i nije rekao potpunu istinu koju ja moram sada izreći. Na ponovljenom natječaju za ravnatelja Centra za socijalnu skrb izabrana sam jer sam jedina ispunjavala uvjete iz natječaja, pa upravno vijeće nije imalo drugog izbora. Zahvaljujem.
Odgovor na repliku, gospodin zastupnik Željko Jovanović.
Kolegice Crljenko, pa ne postoji dio sustava socijalne skrbi koji bi mogli dotaknuti, a da ne pokažemo koliko je promašeno ponašanje aktualnog ministarstva vezano za osobe koje imaju probleme. Uzmite samo osobe sa autizmom. Već godinama traje prebacivanje odgovornosti između Ministarstva školstva i Ministarstva zdravstva i socijalne skrbi, a osobe s autizmom su apsolutno lišene svih onih prava koje imaju u Europskoj uniji.
Gospodin zastupnik Arsen Bauk. Izvolite.
Zahvaljujem gospodine predsjedniče. Ja se nadam da u svojoj raspravi neću preći tu suptilnu granicu, ali vidim da više niste na mjestu predsjedavajućeg. Dakle, prošli tjedan u Hrvatskoj se dogodila jedna revolucionarna promjena, mada ja to što se dogodilo ne bih nazvao ni revolucijom. No međutim, nakon onoga što se dogodilo nakon toga sasvim je izvjesno da se u Hrvatskoj do kraja godine i tijekom cijele sljedeće godine neće dogoditi niti evolucija, odnosno da se neće promijeniti smjer u kojem Hrvatska ide, a to je da tone u sve dublju i dublju krizu. Do prije nekoliko mjeseci nije se ni priznavala činjenica da imamo krizu, a sada je kriza bila ona globalna, svjetska, bila ona potpomognuta mjerama hrvatske Vlade ili nečinjenjem hrvatske Vlade ostaje uz Slovence najbolji izgovor za sve što se u Hrvatskoj neće dogoditi, a moglo se dogoditi u prošloj, ovoj i sljedećoj godini. Niti mi iz opozicije, pa niti članovi HDZ-a sudeći po njihovim, obični članovi HDZ-a sudeći po njihovim reakcijama nakon vašeg 13. kongresa, a niti hrvatska javnost nije dobila razlog i odgovor zbog čega je otišao doktor Ivo Sanader. Nije dobila odgovor koji bi bio jednoznačan i iza kojega ne bi ostale špekulacije itd. To što vi govorite da smo dobili odgovor, dobili smo odgovor koji ne odgovara ništa. Hrvatska će sasvim sigurno preživjeti i bez doktora Ive Sanadera. HDZ će vjerojatno preživjeti bez doktora Ive Sanadera. Jedino će vas biti nešto manje sljedeći put, ali ova koalicija zasigurno neće preživjeti bez doktora Ive Sanadera. Ova Vlada je na jedan trijumfalan način, a kad kažem ova Vlada, ja ne vidim tu neke velike promjene, sastav je apsolutno ili skoro isti nego što je bio i na početku mandata uz one izmjene u 10. mjesecu prošle godine. Dakle, na jedan trijumfalan ili trijumfalistički način nastupila u siječnju prošle godine kad još nije bilo naznaka krize. Nažalost, na jednako tako veliki, ali ne trijumfalistički način bez obraćanja Hrvatskom saboru otišao je još uvijek aktualni tehnički premijer doktor Ivo Sanader. Sve ono što je bilo tada napisano u programu Hrvatske Vlade za razdoblje od 2007. do 2011. godine napisano je i sada. Prekopirano je poznatom copy-paste metodom, jedino se godina 2007. zamijenila sa godinom 2009. Jako je malo izmjena od tada, ali što se promijenilo? Prvo, oni koji su imali priliku provoditi taj program sada imaju dvostruko manje vremena za provođenje programa, nego što su imali prije 2 godine. Drugo, ne samo da imaju manje vremena, nego imaju i manje novaca u proračunu da bi proveli taj program. Pa koja je onda garancija hrvatskim građanima i saborskim zastupnicima koji bi trebali glasati za Vladu i za taj program, da će se taj program provesti kad se on nije proveo kad je bilo duplo više vremena i nešto više novaca? U kritikama prijedloga zakona koji su dolazili od strane SDP-a o antirecesijskim mjerama, rekli ste da bi to koštalo proračun između 10 i 15 milijardi kuna. Vjerovati ću vašem izračunu, možda je to nešto manje, možda čak i nešto više, ali što sada čujemo? Sada čujemo činjenicu da će rezanje proračuna, ako sam dobro pročitao u medijima biti od 10-ak milijardi kuna zbog toga što nema prihoda. Sada, meni se čini da smo sad u malo drugačijoj situaciji. Da se reagiralo kad je trebalo i dalje bi bilo 10 do 15 milijardi kuna manje, ali bi oni otišli u gospodarstvo. A sada će biti 10 do 15 milijardi kuna manje, ali neće imati gdje otići. Mnogi kažu da bi nam prijevremeni izbori koji bi bili jedno od legitimnih i vjerojatno najbolje rješenje uzeli 5 mjeseci i da se ne bi ništa radilo. Ovako ćemo izgubiti nešto više, izgubit ćemo rok trajanja ove zamjenske Vlade plus još 5 mjeseci za raspisivanje izbora, zbog čega naravno mislim da se ništa bitno neće promijeniti. Zbog toga što je sastav Vlade isti, što je koalicija ista i što je ovo na neki način ipak Vlada kontinuiteta, samo sa drugim dirigentom. Ali nije to samo što je jednako. Meni se čini da što se tiče nelikvidnosti, sve je isto kao i 1999. godine, jedino se Dinamo zove Dinamo, a ne Croatia kako se tada zvao. Ostali su isti koalicijski partneri. HDZ-u treba još 11 glasova da bi imao apsolutnu većinu. 1 koalicijski partner je već ispunio sav svoj program s kojim je išao u izbore. Izgubili su ZERP, nije raspisan referendum za NATO i sad su ostali bez 6 milijardi kuna za poljoprivredu. Drugi koalicijski partner, SDSS, oni stalno odlaze, ali nikako da odu i dvostruko pravo glasa su izborili samo tako da će morati dva puta potvrditi Vladu u ovome sazivu. Zbog toga, podsjetiti ću se jednog dijela svoje rasprave na početku mandata kada sam tadašnju, a i vrlo sličnu Hrvatsku Vladu nazvao "ruzinavim brodom". Da, bio sam inspiriran Marijanom Banom, čini mi se da se taj brod nasukao, a da ga je kapetan napustio i ono što ostaje od istog autora je samo ono što čeka Hrvatsku državu i hrvatske građane u sljedećih godinu dana, a moglo bi se svesti, neću recitirati, reći ću samo naslov pjesme od Marijana Bana, glasi "žao mi je nas" i nažalost tako će i biti. Zahvaljujem.
Hvala lijepo. Imamo dvije prijave ispravka navoda. Najprije uvaženi kolega Markovinović. Izvolite.
Pa hvala, evo poštovani kolega veli izgubit ćemo vrijeme trajanja ove Vlade plus 5 mjeseci. Pa nije točno. Uz pomoć svih nas, mislim da ćemo to vrijeme dobro iskoristiti, da ćemo dobiti. Ali ono što je interesantno, također spominje revoluciju, u prvoj rečenici revoluciju. Revolucija neće biti itd. Kolega, revolucija, priželjkivana revolucija događa se u južnoameričkim državama, a ne ovdje. Prema tome, revolucije još dugo neće biti, pa ni preko Facebook-a gdje imate 100 tisuća revolucionara, od kojih 99 tisuća je prijavljeno na adresi Iblerov trg, sjedište SDP-a.
Iduća prijava ispravka navoda, Davor Huška, uvaženi kolega. Izvolite.
Hvala gospodine potpredsjedniče. Ispravljam netočan navod kolege Bauka koji je rekao da će HDZ vjerojatno preživjeti nakon odlaska predsjednika stranke, doktora Sanadera. Dragi kolega, HDZ živi 20 godina. HDZ broji preko 220 tisuća članova. HDZ je živio za vrijeme doktora Tuđmana, HDZ je živio i jačao za vrijeme doktora Sanadera, HDZ živi i danas i jačati će dalje za vrijeme predsjednice gospođe Kosor i nažalost ispraviti ću vaš, na vašu žalost vaš netočan navod, SDP nije ni do koljena HDZ-u ni po broju članova, a pitanje je opstanka i ostanka vaše stranke uvijek visi, da li ćete vi preživjeti, bolje se upitajte za svoju sudbinu, nemojte se brinuti za sudbinu HDZ-a. Hvala.
Hvala lijepo. Imamo jednu prijavu replike, uvaženi kolega Davor Bernardić.
Hvala vam poštovani potpredsjedniče Sabora. Pa evo, morat ću se složiti s kolegom Baukom kada je konstatirao da je iz svih najava i iz svega što je rečeno u proteklih par dana dalo do znanja da se neće promijeniti smjer, a to se evidentira iz dokumenta koji nam je stigao ovdje kao prijedlog, to je program Vlade 2009./2010., znači za mandatno razdoblje 2 godine. I točno ste primijetili da je izmijenjen tu i tamo neki redak. No međutim, ja sam se nadao da će ova rasprava i sa vaše strane, gospodo iz HDZ-a, danas biti usmjerena u tome kako Hrvatskoj pomoći u ovom teškom trenutku, da će to biti priča o budućnosti, o onom što se mora napraviti, a ne priča o prošlosti, o '90.-im godinama jer samo je o prošlosti ovdje bilo riječi, a ne o budućnosti i to me razočaralo, ali dobivši ovaj dokument na neki način i iščitava se sve ono što smo znali, odnosno na koji način se to i prezentira. Ja moram samo pročitati neke stavke u ovom dokumentu za sljedeće 2 godine. Cestogradnja svih nezavršenih projekata, osim ovo iz Osijeka, to ću izdvojiti. Teška je 50 milijardi. Razvoj željezničke infrastrukture 20 milijardi. Ukoliko dodamo nelikvidnost, ukoliko dodamo nepodmirene obaveze države, to se penje još za nekakvih 10-ak milijardi. Samo energetska strategija koju imamo ovaj tjedan u sljedeće 3 godine za nju bi trebalo osigurati 25 milijardi. A ako želimo održati isti nivo subvencija i poticaja, to je još 8 milijardi. I dolazimo do cifre od preko 120 milijardi. Preko 120 milijardi u situaciji kad će proračun biti na razini 100 milijardi. Kad nam fali 15 milijardi za servisiranje tekućih obaveza i hladnog pogona. To je ono na što želim upozoriti. Otkud ćete u trenutku kad za hladni pogon fale novci još 120 milijardi kuna izmisliti samo za ove projekte. Znači riječ je jednostavno o farsi, o papiru koji je tu došao pred nas ne znamo zašto i ja bih preporučio … [[Govornik udaljen od mikrofona, ne razumije se.]]
Hvala lijepo. Isteklo je vrijeme za repliku, a replicirali ste kolegi Bauku. On se je javio na odgovor za repliku, ali ne znam da je govorio da treba 150 milijardi, ali vjerujem da će on to odgovoriti.
Ja sam, gospodine potpredsjedniče zahvaljujem. Rekao sam da je program Vlade Republike Hrvatske kojega smo dobili isto ono što smo dobili prije dvije godine, samo umjesto 2007. sad piše 2009. i sve stavke su napisane umjesto od 2007. do 2011. napisano je od 2009. do 2011. I u tom smislu je gospodin Bernardić dobro primijetio da će se u duplo manje vremena i sa dosta manje novaca skoro isti ljudi sa drugim vođom pokušati napraviti ono šta nisu uspjeli napraviti u prvih godinu i pol mandata i dopustite mi da tu budem skeptičan kao i on. Dakle, u tom smislu se može reći da se nadovezao na moju raspravu. Kako sam ja izrazio naravno uvjerenje da će HDZ vjerojatno preživjeti to što je otišao dr. Sanader, i gospodin Huška je to ustvari dobro primijetio. Jedino me strah da bi njima 14. kongres mogao biti izvanredan sudeći po onome što u medijima piše. Zahvaljujem.
Hvala. Uvažena kolegica Dragica Zgrebec na redu je za raspravu. Izvolite.
Hvala gospodine potpredsjedniče, članice i članovi, kandidatkinje za novu hrvatsku Vladu. Nije po prvi puta da se u ovoj sabornici zapravo vodi prepirka o tome jesmo li u krizi ili nismo, kolika je dubina ove krize, je li stanje dobro ili loše, tko je kriv, a tko je zaslužan. I kad bi stanje u Hrvatskoj bilo dobro ne bi došlo do ostavke predsjednika Vlade i Vlade u cjelini i ne bismo danas raspravljali o novoj Vladi i novom programu Vlade. Kolega Jarnjak bi u ovoj situaciji da je s druge strane neka druga politička opcija rekao nekaj tu ne štima. O tom potom, mi smo sada u situaciji u kojoj jesmo. Naša kandidatkinja za predsjednicu Vlade bila je u dosadašnjoj Vladi često amortizer loših vijesti. Sada je u situaciji da rješava probleme i ja joj želim uspjeh u tome, jer to će biti uspjeh ne samo nje osobno, ne samo hrvatske Vlade, nego uspjeh hrvatske države. Vući nepopularne poteze nije lako, a mi smo danas u situaciji kada se ne može puno obećati, kada se ne može više podleći pritiscima ulice, onim a koji štrajkaju, oni koji traže više novaca, nego zapravo treba reći kakvo je stvarno stanje. I zato je dobro što smo danas prvi puta u ovom uvodnom izlaganju predstavljanju Vlade i Vladinog programa čuli da je Hrvatska u krizi, da se kriza neće riješiti preko noći i da treba vući nepopularne poteze, da trebamo ići u štednju. Mi često kažemo naši građani štede. Naši građani više nemaju što štediti. Oni su sveli svoje potrebe i svoje troškove na minimum i zaista treba utvrđivati prioritete gdje se to može štediti, gdje se to ne može štediti. Zato mislim da stanje ne treba dramatizirati, ono je sada već dovoljno ozbiljno, ali treba vući ozbiljne poteze. Program koji smo dobili zapravo je program s kojim je ova koalicija išla u izbore, i na temelju kojeg je formirana prva Vlada, odnosno sadašnja Vlada u ostavci. Vjerojatno se do drugog programa, drukčijeg programa nije moglo ni doći. Međutim u ovoj ozbiljnoj situaciji u kojoj je Hrvatska danas meni nedostaju dvije stvari u ovom programu, pa i gospođo Kosor u vašem uvodnom izlaganju. Ako ste rekli da je Hrvatska u krizi, onda je trebalo reći i kakvo je to stanje danas u Hrvatskoj. Trebalo je na temelju takvog općeg, ocjene općeg stanja u Hrvatskoj reći i što su to mjere, koje su to mjere koje treba povući u prvih mjesec dana, u prvih 3 mjeseca, do kraja godine i s kakvom to proračunskom politikom moramo ići. Proračunska politika uvijek je izraz politike Vlade i njezinog vođenja makroekonomske politike. Vrlo malo je rečeno, vrlo šturo i vrlo općenito je to rečeno u samom programu pa i u vašem uvodnom izlaganju. Zapravo nema novine u proračunskoj politici i makroekonomskoj politici. Sve se svodi na već poznato i viđeno. Ići u jedan, dva ili tri rebalansa u toku jedne godine, a ne mijenjati proračunsku politiku zapravo nismo riješili problem. Nismo riješili suštinu problema. Pad prihoda proračunskih zapravo je samo posljedica stanja u gospodarstvu, a ako nemate gospodarski rast, ako nemate industrijsku proizvodnju, ako se gospodarski rast temelji samo na potrošnji, onda kad dođete u situaciji realnog pada plaća, realnog pada mirovina, onda imate i pad uvoza. Mi znamo da smo mi bili vrlo ovisni u proračunskom smislu i u potrošnji uvozom koji je rastao dvocifreno. Kad nemamo konkurentnost u gospodarstvu onda prije ili kasnije sve se slomi na proračunu. A što mi danas imamo? Imamo visoki pad društvenog bruto proizvoda i to zato što se godinama vrlo malo činilo u gospodarskoj politici, u industrijskoj politici, mislili smo da možemo živjeti na kredit i da možemo živjeti od usluga. Prvenstveno trgovine i turizma. Sad se to pokazalo kao promašena politika. Zašto je takav veliki pad društvenog bruto proizvoda? Zato što je pad potrošnje, pad osobne potrošnje, pad investicija i jednostavno u takvoj situaciji država svojim investicijskim nekim potezima zapravo nije to mogla nadoknaditi. I da državna potrošnja nije rasla gotovo 4% u ova tri mjeseca, mi bismo zabilježili dvocifreni pad društvenog bruto proizvoda. Ono što je najteže zapravo u gospodarstvu to je kronična nelikvidnost koja je ovih dana po nekim podacima dosegla cifru od 20 milijardi kuna. A to je samo ona vidljiva nelikvidnost. Koliko je neplaćenih računa u ladicama obrtnika, trgovačkih društava, ministarstava, o tome teško da može netko dati procjenu. Preko 60 tisuća ljudi radi u poduzećima koja su nelikvidna. To znači da neuredno primaju plaće. To znači da ne mogu podmirivati osnovne životne potrebe. To znači da će sutra imati problema sa plaćanjem kredita, da će im rasti kamatne stope, da će im ići u pljenidbu, da će ostajati bez kuća i stanova jer imaju hipotekarne kredite. Koji su prioriteti Vlade? To iz ovog programa ne vidimo. Koji će biti potezi u socijalnom smislu, koji će biti u gospodarskom smislu? To iz ovog programa nismo vidjeli. Zato mislim da taj kontinuitet koji proizlazi iz ovog programa nije dobar. Mi smo u ozbiljnoj situaciji i moramo vući ozbiljne poteze. I eto da samo na kraju kažem nekoliko rečenica o jednoj ovih dana zapravo temi koja je bila u špici i medijskog izvještavanja, a koja bi značajno mogla popraviti i društveni bruto proizvod i gospodarsku sliku, a odnosi se na poljoprivredu. Gdje je nestalo 6 milijardi kuna iz programa, zajedničkog programa ove Vlade? Ovdje se uopće ne spominje. Jesmo li se mi opredijelili da je poljoprivreda gospodarska grana? Mi smo predali pregovaračka stajališta za poljoprivredu i ruralni razvitak, a ovdje o tome zapravo nema ni riječi. Mi smo se ovdje u programu sveli na to što mi moramo prioritetno učiniti u zakonodavnom smislu. Dolazi i do promjene čelnog čovjeka u ovom ministarstvu i očito je to se iz toga može zaključiti, zapravo da u tom resoru nismo postigli gotovo ništa, da ovdje nismo učinili potrebne rezove, pa da ovdje nismo čak učinili ni ono što je potrebno bilo u zakonodavnom smislu učiniti da bismo mogli otvoriti pregovore u ovom poglavlju. To proizlazi upravo iz ovog segmenta, gdje se zapravo čitav program poljoprivrede, sigurnosti hrane, ribarstva, ruralnog razvitka zapravo svelo ne na to kako ćemo mi to unaprjeđivati, nego kako ćemo zakonodavno to urediti i kako ćemo osnovne nekakve tržišne mehanizme graditi što je već davno trebalo biti učinjeno ako smo mi spremni za pregovore sa Europskom unijom. Očito je da će Vlada u ovom sastavu koji se nije bito promijenio u odnosu na postojeću Vladu biti prihvaćena da će ona dobiti povjerenje dosadašnje koalicije. Ja joj također želim uspjeha, ali se bojim da na ovim postavkama kako je to danas bilo izneseno, mi ćemo zapravo ići jednim kontinuitetom, na način samo da ćemo kroz proračun gasiti ono što se mora gasiti, a to je čim manji deficit kojem se mi već klanjamo eto petu ili šestu godinu. Hvala lijepo.
Hvala lijepo. Dalje slijedi rasprava po prijavi uvaženog kolege Daniela Srb. Izvolite kolega.
Hvala lijepo. Poštovani gospodine potpredsjedniče, gospođe i gospodo. Nakon ovog jednog cijelog niza iznošenja rekao bih uvreda s jedne i druge strane, gotovo da ne postoji ozračje za ozbiljnu raspravu. No međutim, ipak ću pokušati osvrnuti se na neke stvari koje smatram izuzetno bitne za naglasiti u ovom trenutku. A to je prije svega ono što se i spominje kao uzrok i razlog odlaska premijera Sanadera Europska unija. Zasigurno sve političke snage u Hrvatskoj žele da Hrvatska u Europsku uniju uđe. No međutim, svrha i razlog ulaska Hrvatske u Europsku uniju različit je od političke opcije do političke opcije. Mi u Hrvatskoj stranci prava želimo da Hrvatska što prije ode s Balkana, da se zapravo jednom definitivno i trajno napusti taj prostor kako nas ne bi stalno vezao uz nešto u biti za ostalo i lože, kako bi nam se otvorile i nove gospodarske perspektive i kako bi došli do određenih standarda koji vrijede u Europskoj uniji i koji bi nam pomogli da izgradimo državu i u gospodarskom smislu, ali i u svakom drugom onako kako mi to želimo. No međutim, postavlja se pitanje jesu li naša očekivanja ovih posljednjih godina bila realna? I da li u Europskoj uniji postoje barijere koje nije na koje Hrvatska ne može utjecati, koje su posljedica različitih drugih spleta okolnosti u samoj Europskoj uniji i interesa nekih članica Europske unije. Ako je to tako, onda se to treba znati i treba tome prilagoditi i proces prilaska Hrvatske Europskoj uniji. Jer nemojmo zaboraviti na činjenicu da samim pregovorima pristupnim, njihovim zaključivanjem Hrvatska postaje od jednih do drugih pregovora sve manje interesantna potencijalnim ulagačima moguće s Dalekog Istoka kako bi ovdje i svojih gospodarskih interesa otvarali pogone, razvija kroz to Hrvatsku, jer im je interesantna kao buduća članica Europske unije. Mi žurbom pregovorima praktično ograničavamo svoje perspektive. Mi smo sada došli u situaciju da primjerice objavljujemo natječaj za prodaju brodogradilišta i to u uvjetima kada je praktično naš ulazak u Europsku uniju i nastavak pregovora krajnje neizvjestan. Mi ne znamo kako će to završiti. Ali istovremeno uništavamo našu brodogradnju. Temeljem zahtjeva i pregovora sa Europskom unijom, pitanje je kako će završiti brodogradilišta koja idu u prodaju. Ja ne vjerujem da u ovom trenutku posebice svjetske gospodarske krize, postoji zainteresirani kupci za naše brodogradilište. A od njih žive deseci tisuća ljudi. I pitanje je da li Hrvatska u ovom trenutku treba možda uzeti predah i onda napraviti restrukturiranje brodogradnje što nije učinila godinama, a trebala je. I na taj način omogućiti preživljavanje jedne industrije koja je u Hrvatskoj iznimno značajna. Pa idemo mi zbog toga napraviti jednu inventuru tih odnosa sa Europskom unijom i napraviti jednu dinamiku koja odgovara sveukupnosti hrvatskih interesa. To je ono što mi tražimo. Vidimo da toga na određeni način nema u ovom programu nego je ponovno interes što prije u Europsku uniju. Mi tražimo u Hrvatskoj stranci prava da vanjska politika ispunjava interese hrvatskih nacionalnih interesa a ne da vanjska politika određuje unutarnju hrvatsku politiku i tu je jedna razlika između nas rekao bih i svih ostalih političkih opcija i mi na tome inzistiramo. Mi smo podržali i prijedlog za dobivanje mandata jer smatramo da ona stranka koja ima najveći osvojeni broj mandata u Saboru ima pravo prva pokušati sastaviti Vladu. No međutim, iz ovih razloga koji su u ovom odnosu prema Europskoj uniji gdje mi imamo jedan bitno drugačiji i kritičniji prijedlog mi nećemo ovu Vladu podržati iako joj želimo mnogo uspjeha u radu, želimo joj da uspije i želimo joj da Hrvatsku vodi iz krize. Hvala lijepa na pozornosti.
Hvala lijepo. Na redu je rasprava uvažene kolegice Nadice Jelaš. Izvolite kolegice.
Poštovani potpredsjedniče, kolegice i kolege. Dan poslije, dakle dan nakon ostavke premijera jedan naš domaći dnevni list obraćajući se naravno svojim čitateljima napisao je na svojoj naslovnici slijedeće: "Vladi je smiješno. A vama?". Dakle, Vladi jest smiješno ali ne zasigurno hrvatskim građanima nakon što je ova Vlada od Hrvatske napravila zapravo zemlju rekorda. O kakvim je to rekordima riječ? Ponajprije imamo najviši pad bruto domaćeg proizvoda u povijesti samostalne Hrvatske 6,7%. Hrvatska ekonomija doslovno je svedena na ekonomiju koja ne proizvodi već samo uvozi, u kojoj se svi zadužuju, troše i kupuju i PDV-om zapravo pune državnu kasu. Zato i imamo situaciju da jedino državna potrošnja raste. Dakle, od građana se traži da štede iako nam nije jasno gdje bi više građani mogli štedjeti a država troši sve više. Dakle, zadovoljna država troši, gradi mostove, zadužuje se da bi vratila stare dugove, krpa rupe u proračunu i stvara nove deficite. Jednom riječju, funkcionira kao jedan nakaradni "perpetuum mobile" ili još bolje kao Kutlin bicikl. Ne smije stati jer ako stane past će. Hrvatska Vlada nažalost doslovno je potrošila proteklo desetljeće, potrošila je godine dostupnijeg i jeftinijeg kapitala a da nije učinila ništa u pogledu restrukturiranja gospodarstva. I vidite, zato je ova kriza puno manje uvozna kao što se želi prikazati a puno više domaća "Made in Croatia". Kriza je zapravo u najvećoj mjeri posljedica nečinjenja Vlade. Da nabrojimo još poneki rekord Vlade. Imamo najviši do sada inozemni dug 40 milijardi eura, unutarnji dug iznosi 17 milijardi kuna, nelikvidnost svakodnevno eskalira, nitko nikome ne plaća a ministar financija sliježe ramenima uz komentar da neki imaju novaca ali ne žele plaćati. Dakle, kao Vlada tu ništa ne može. Čovjek se pita tko onda može, tko u ovoj državi može išta u tom pogledu učiniti ako ne Vlada kao najviša izvršna vlast. Dalje, izvoz pokriva tek polovinu uvoza, zaduženost građana je 127 milijardi kuna, prosječna mirovina iznosi tek negdje oko 40% prosječne hrvatske plaće, nezaposlenost raste. Sve ovo je ostvarila Vlada. Dakle, to su neka ostvarenja od kojih se hrvatski građani trebaju bojati budućnosti. Ono što hrvatska Vlada nije ostvarila a bio je i njoj i dakako hrvatskim građanima strateški nacionalni cilj to je ulazak u Europsku uniju. Nikada zapravo Hrvatska nije bila dalje od vratiju Europske unije nego što je to danas i zapravo je svojom ostavkom premijer priznao svoj najveći politički poraz. No, pitamo se tko će hrvatskim građanima nadoknaditi vrijeme, izgubljeno vrijeme, puno izgubljenog vremena. Eto, to je ono što je nama Vlada dala a ova rekonstruirana Vlada nastavlja istom politikom, istim programom. Ovaj program koji smo danas dobili ne sadržava ništa novo, i geslo je isto "Idemo dalje" nitko nam zapravo ništa ne može. A upravo je ta neviđena bahatost kao sinonim za potpuni moralni krah hrvatskog društva, za potpuno izokrenute vrijednosne sudove, za korupciju kao način vladanja, za potpuno neučinkovito mogli bismo doslovno paralizirano pravosuđe, to je zapravo najveći krimen ove vlasti i to s dugoročnim posljedicama. A kao što sam rekla nova Vlada kreće odnosno nastavlja istim putem. I sve to Europa vidi i sve to Europa zna. Europu je nemoguće obmanjivati šupljim obećanjima i zato zapravo nismo u njezinom društvu nego smo eto još uvijek pred njezinim vratima.
Jedan ispravak navoda uvaženi kolega Ivan Bagarić.
Ispravio bih netočan navod kolegice kad je kazala da nikad nismo dalje od Europske unije, kad je kazala da smo bijegom na određeni način priznali politički poraz. To ste vjerojatno adresirali na premijera. Ja mislim da u ovoj vašoj, dakle to je netočan navod ali u vašoj tvrdnji kad kažete da sve to Europa zna, vidi i da je ju je nemoguće obmanuti pa ja mislim i ja se nadam da će Europa vidjeti, da će vidjeti svi ljudi koji imaju vidjeti koji su razlozi zbog kojih Hrvatska ovog časa stoji pred vratima Europe iako nikada nije bila bliže ulasku u Europu. Prema tome, reakcija odnosno odluka premijera Sanadera ma kako je vi tumačili, ma kako je bilo tko tumačio ona je izravan doprinos tome da ta ista Europa između ostaloga i progleda, prema tome i da taj mali još raskorak koji je ostao do ulaska u Europu se dogodi što prije i da više ne stojimo pred vratima Europske unije jer ovaj narod i ova država već odavno je dio civilizirane Europe, Europe kojoj pripadamo. Konačno, dobro bi bilo da to vidi i oporba i opozicija kojoj vi kolegice pripadate jer Europa vidi i kako se opozicija ponaša u Hrvatskom saboru. I to je također stvar odgovornosti i sami preuzimate odgovornost za takvo ponašanje.
Hvala lijepo. Na redu je uvažena kolegica Mirjana Ferić-Vac. Izvolite.
Gospodine potpredsjedniče, hvala lijepo. Gospođo Kosor, dame i gospodo, kolegice i kolege. Nakon jedno desetak sati izgleda rasprave po izboru Vlade Republike Hrvatske očito dotaknuta već jesu sva područja rada neke Vlade, bilo koje i sva područja života u kojima građanke i građani jedne zemlje osjećaju kako ta Vlada radi. Kao prvo, smatram da bi bilo ako ništa drugo, a ono barem ljudski korektno ne govoriti više o tome kako je odlazak predsjednika na ovaj način na koji je to učinjeno, jedna velika stvar, da to ne pokazuje krizu. Pa nije netko drugi već upravo taj predsjednik rekao da smo u banani i sl., neprimjereno. Isti predsjednik ostavkom pokazuje nešto Hrvatskoj i Europi, pa Hrvatskoj odnosno građankama i građanima Republike Hrvatske pokazuje se nešto uspjehom, pomacima. A Europi, dozvolite, u toj Europi ima i onih koji su itekako razumjeli naše probleme u kojima smo se našli slovenskom blokadom i u neriješenoj situaciji itekako htjeli pomoći pa onda se pitam što poručujemo toj Europi istovremeno, što njoj poručujemo. Svi mi koji smo naklonjeni i koji zaista želimo ulazak u Europsku uniju znamo da je ulazak u Europsku uniju istovremeno mogućnost, kapacitet Europske unije za proširenje, ali i kapacitet naš vlastiti, u našoj zemlji. Dakle, ja osobno mislim da bi se gospođa Kosor sa suradnicama i suradnicima itekako trebala pobrinuti o poglavlju 23. koje usklađujemo, o pravosuđu, ljudskim pravima, neovisno o slovenskoj blokadi koja je nekog prolaznog karaktera. Također bih voljela ukazati gospođi Kosor i na stranicu 104. programa vaše nove Vlade dakle, gdje u poglavlju 28.1 o vanjskoj politici kažete sljedeće. Najprije kažete završit ćemo proces ulaska Republike Hrvatske u punopravno članstvo Europske unije, naravno. Drugo kažete, nastavit ćemo punim intenzitetom ispunjavanje uvjeta za punopravno članstvo Hrvatske u Europskoj uniji. Nešto tu ne štima ili u rečenicama ili u mislima, a obično kad nešto ne štima u rečenicama to je odraz i misli. Sa pozicije kluba SDP-a sigurno smo možda čak i prečesto govorili da nas od datuma ulaska u Europsku uniju daleko više zanima kvaliteta i na tome i ustrajemo. A vrlo smo svjesni koliko je to težak proces. Da postoje razlozi zašto sa skepsom dočekujem ovu kompoziciju Vlade zato što ne vjerujem, ne zato što ne vjerujem u sposobnost pojedinih kandidatkinja i kandidata za ministre, žena i muškaraca u ovom prijedlogu, ali očito je da se i do sada ukazivalo na propuste istim tim nekim ministricama i ministrima, istina sa drugim premijerom. Bilo je u ovom Domu riječi o interpelacijama na temu Hrvatskih željeznicama, energetike, pa radi uloge Vlade Republike Hrvatske u provođenju zakona i ostvarivanju vladavine prava na zaštiti ljudskih prava i dostojanstva čovjeka, ako se dobro sjećate slučaja o kojem se ovdje satima raspravljalo. Povjerenstva su raspravljala o kamionima, o azbestu itd. Naravno da ste sve to odbili većinom, ali niste ipak mogli izbrisati podatke i činjenice, tragove, da Vlada ipak nije dobro radila u tim segmentima pa čak nismo iskoristili ni fondove Europske unije, a opet su u provedbenim mjerama vanjske politike, a tih izbora sredstava je bilo mnogo i još uvijek ih ima. Gospođa Kosor, kojoj je vjerojatno važan dnevnik što je isto razumljivo, tražila je podršku zastupnica, kao prvo žena na čelu Vlade. Apelirati time na solidarnost žena u politici legitimno je njeno pravo. No ono prvo što žene na polju ravnopravnosti traže jest ekonomska ravnopravnost. Gospođa Kosor je bila potpredsjednica Vlade kada se u ovom Domu raspravljalo npr. o tekstilnoj industriji u kojoj su pretežno zaposlene žene. Pritom nije baš pokazala nimalo solidarnosti s tim ženama. Gdje je ta solidarnost kada se radilo o proračunu i sredstvima na različite načine poticajnim za žene i programe poduzetništva, zapošljavanja itd.? Ono što očekujemo u vladavini prava u bilo kojoj zemlji jesu slobodni i fer izbori, a to isto očekujemo kao stečevinu svake demokratske stranke da se u njoj ostvaruje. Stoga se ženama u socijaldemokraciji npr. ne daju i ne prenose funkcije ni na jednoj razini. Svaka pozicija osigurava se izborom i nema automatizma tj. mukotrpniji je to, duži put, ali je demokratskiji i sigurno je dugoročniji, dugotrajniji. Gospođa Kosor je govorila o nasilju nad ženama. Sigurno jedna velika tema, jedan veliki problem. Ali kad gospođa Kosor traži solidarnost žena, ja bih se ipak malo podsjetila na tu solidarnost npr. sa štićenicama Centra za odgoj djece i mladeži u Osijeku kada su se u javnosti pojavile sumnje da su u seksualno iskorištavanje možda bili uključeni i članovi HDZ-a. Gospođo Kosor, to su, gospođi Kosor želim poručiti da su to područja solidarnosti, one žive pa i sutrašnji, prekosutrašnji rebalans proračuna pokazat će zaista pravi odnos prema solidarnosti i ravnopravnosti, a da ne zaboravim još i Zakon o radu koji nas očekuje. Govorila je gospođa Kosor o krizi i recesiji u ovom Domu. Dame i gospodo, na aktualnom satu je o tome bilo puno prije puno više riječi, a kad ste donijeli antirecesijske mjere, one su došle relativno prekasno. Upozorili smo u ovom Domu također da je Europska komisija već 26.11.2008. donijela mjere tj. Plan europskog ekonomskog oporavka. I tako kad već se kompariraju zemlje i svjetovi valjalo bi paziti da se ne pomiješaju jedno i drugo, jer kad se spominje npr. Njemačka, radi se o zemlji eurozone i neke druge zemlje spadaju u to području. Dakle, u ovom Saboru se danas čulo dosta riječi i ja bih silno voljela kad bi gospođa Kosor djelovala u svojoj stranci tako da se čuju što manje odjeci teorije krvi i tla. Tog smo danas dosta čuli u ovom Domu. Iz ove zemlje se puno toga iznosilo, pa i dragulji, na kraju otišao je i predsjednik. Ja ne znam jesu ga strukture oko njega obmanjivale, jel u pravi tren pogledao na sat, ali je otišao. Vlada koju nam predlaže gospođa Kosor sa sobom na čelu ima isti program, malo popravaka, malo makulature itd. ne bi bilo dobro da se za godinu i pol dana nađemo pred sličnim problemom. Gospođi Kosor bi rado poručila sljedeće. Jedan veliki europski pisac, a veliki je zato, ne po jeziku na kojem je pisao, nego po onom što je napisao. Rekao je ne čitaj ode moj sine, čitaj redove vožnje. Oni su puno točniji. Volila bih kad bi gospođa Kosor bazirala svoju politiku na činjenicama, brojkama i kad bi na tome ustrajala. Hvala lijepa.
Hvala lijepo kolegice. Na redu je kolega Nenad Stazić. Izvolite kolega Stazić.
Hvala lijepa. Došli ste danas u Sabor tražiti ponovno povjerenje za Vladu unutar jednog izbornog mandata. Bit će to ponovno Vlada pod vodstvom HDZ-a doduše s drugom osobom na čelu, ali će HDZ opet u njoj imati dominantnu ulogu, a i koalicijski partneri ostaju isti. Dolazite tražiti povjerenje. Govorit ću ovdje o povjerenju ne u onom ustavnom značenju te riječi, o povjerenju koji se dobija kad većina zastupnika 77 izglasa neku Vladu. Govorit ću o povjerenju u kolokvijalnom ili ako baš hoćete literarnom značenju riječi povjerenje. Dakle, o povjerenju koje znači da jedan čovjek vjeruje drugom čovjeku da je iskren i pošten. Dolazite dakle po povjerenje, a gotovo da nema osobe koju niste iznevjerili i gotovo da nema toga što niste pronevjerili. Iznevjerili ste najprije birače, građane ove zemlje. Obećali ste im viši standard, bolji život, veće plaće, više stope rasta, zapošljavanje, manju Vladu. Ništa od toga niste ispunili. Obećali ste im poštenu vlast. To kršenje tog obećanja građane možda smeta više od bilo čega ovog drugog što sam nabrojio. Čini se da u ovih 6 godina koliko ste do sad na vlasti niste vodili dovoljno brige o tim malim, običnim ljudima, ljudima koji su vam vjerovali, ljudima koji su glasali za vas. Nisu vas se ticali. Sjećam se zadnjeg aktualnog prijepodneva kad sada već bivši premijer nije znao odgovoriti ni na jedno pitanje. Nije čovjek znao ni pošto košta kila kruha, ni litra mlijeka, ni kilovat sat struje, pošto je plin u Hrvatskoj. Nije znao jer se to njega ne tiče. To nije bio njegov program u ovih šest godina. To je problem tih ljudi koji su vama poklonili povjerenje. Oni o tome moraju misliti svaki dan. Kažete vozili ste u petoj brzini. Da, možda ste vozili u petoj brzini, ali u kontra smjeru. Brod se razbio, pušta vodu, tone. A što radi kapetan? Kapetan je prvi koji napušta brod, odlazi, nikome ne objašnjava zašto odlazi. Bježi s broda i još se čudi kad ga nazivaju kukavicom, bjegunac od odgovornosti. Čudno je ponašanje HDZ-a danas u Saboru. Puni ste optimizma za novu Vladu bez Sanadera. To znači da vam je smetao u Vladi, da mislite da će Vlada bez njega biti bolja kad ste tako optimistični. Rekao sam da ću ovdje govoriti o povjerenju običnom, ljudskom povjerenju građana, u političare koji upravljaju njihovim životima, njihovom sudbinom. Draga moja gospodo, zadah korupcije širi se zemljom, a ta gnjila riba smrdi od glave. Nekoliko puta je tu danas ponovljen popis afera u koji ste upali. Vrijede milijarde kuna, te iste milijarde koje vam fale u proračunu. Nisu to drugi novci. To su novci nestali u korupcijskim aferama, “Sunčani Hvar“, “Behtel“ 300 milijuna dolara, “Imostroj“ 6 milijuna kuna, “Liburnija“ 520 milijuna kuna, “Kamen-ingrad“ 60 milijuna kuna, kamioni 14 milijuna kuna. Vi ste u stanju i smijeniti i unaprijediti svakoga samo da vas se ne ulovi u lopovluku, a dolazite tražiti povjerenje. Nudite razvoj demokracije u programu Vlade. Pa pogledajte kako ste izabrali vodstvo stranke u subotu na svojoj konvenciji. Vikom, galamom, bez ijedne glasačke kutije, bez ijednog glasačkog listića. Recite mi jednu jedinu stranku u demokratskome svijetu u kojoj se na takav način bira vodstvo stranke. Stranka koja nema potrebu razvijati unutarnju demokraciju unutar sebe, pa ne može jamčiti demokraciju u društvu. Možda može to napisati u svom programu, ali ključna riječ o kojoj ovdje govorim je povjerenje. Danas ćemo izglasati ili ne izglasati povjerenje. Kako da vam vjeruju ljudi? Kako da vam vjeruju kad ne možete ni sami svoje vodstvo izabrati na demokratski način nego galamom, ko' u ranom srednjem vijeku. Kako? Nudite u programu antifašizam. Ali opet vam kažem ključna riječ je povjerenje. Rekla je mandatarica danas da su za vlade Ive Sanadera srušeni spomenici Juri Francetiću i Bobanu. Jesu, srušeni su. Ali su za vladavine HDZ-a srušene na stotine partizanskih spomenika antifašizmu. Ni jedan nije obnovljen. Ni jedan. Govorite o antifašizmu kao programu Vlade i tražite povjerenje, a vaš istaknuti član, ne običan član, istaknuti, potpredsjednik, predsjednik vašeg kluba slavi Maxa Luburića. Tražite povjerenje, tražite da vam se vjeruje da ste antifašisti. Smanjili ste prava boraca NOB-a, nikad ih niste vratili na onu razinu koju imaju borci Domovinskog rata. A ključna riječ po koju ste došli u ovaj Sabor je povjerenje. Znate, ne može onaj tko je stvorio problem biti rješenje tog problema. Probleme kroz koje Hrvatska danas prolazi stvorila je ova Vlada. Stvara ih 6 godina. E pa onaj tko je problem, ne može istovremeno biti i rješenje problema. Da li vi imate legitimitet? Ma imate, imat ćete parlamentarnu većinu, biti će to legitimna Vlada. Nažalost, biti će Vlada koja nema moralno pravo zatražiti povjerenje zbog toga što je zemlju vodila loše, zbog toga što je dopustila korupciju, zbog toga što tu korupciju ne kažnjava. Evo, mandatarka kaže borit ću se protiv korupcije i spominje OIB. Ma pustite OIB. Recite poreznoj upravi da ispita koliko je premijer Sanader, sad je običan građanin, zaradio, koliko je platio poreza i da li je mogao kupiti vilusinu u kojoj stanuje. To napravite pa ćete imati povjerenje da ste borac protiv korupcije. Ali ako to ne napravite, nemojte tražiti povjerenje. Gospođo Kosor, ovo je trebao biti vaš veliki dan. Pokvarili su vam ga vaši HDZ-ovci. Od 41 prijavljenog zastupnika za 10-minutnu raspravu, javilo se samo 7 iz kluba HDZ-a. Očito da u 10-minutnim raspravama ne mogu iznijeti argumentiranu raspravu, argumentirane razloge zašto vi trebate biti premijerka. Očito da njihovo povjerenje nije iskreno. Cijeli dan maltretiraju javnost sa svojim ispravcima netočnih navoda u stilu, nije točno da je ova Vlada loša, a dokaz je taj što je dobra. To su uglavnom ispravci. Ali argumente za vas nisu iznijeli. Neće vam biti lako s njima raditi. Hvala vam lijepa.
Hvala vam lijepo kolega Stazić. Ne kao ispravak navoda jer bi trebalo dati konkretno onda podatke, ali ja vam mogu reći da sigurno znam za spomenik koji je obnovljen u Đelekovcu jer sam osobno i dogovorio obnovu i nazočio, tako da ne stoji da ni jedan nije obnovljen, a vjerujem da je to i u mnogim drugim sredinama, ali za ispravak navoda se javio i kolega Rončević.
Netočan je navod kolege Stazića da mi svojim ispravcima maltretiramo javnost. Točno je da vi svojim raspravama maltretirate javnost. I drugi netočni navod, sabor HDZ-a održan je sukladno statutu i odluci 10 tisuća članova. Odlučili smo kako ćemo ga provesti, to je naše legitimno pravo, a nama ne pada ni na kraj pameti način kako vi u svojoj stranci donosite odluke. To je vaše pravo, to je vaš izbor i u njemu uživajte. Prema tome, niz netočnih navoda, ali ne ulazite u način rada našeg stranačkog sabora i ne ulazite u ispravnost naših odluka. Fokusirajte se na svoju stranku.
Hvala lijepo. Na redu je rasprava profesora Flege. Izvolite.
Hvala lijepo. Mi smo naime uvjerenja da ovaj narod ne treba Vladu kontinuiteta, nego Vladu diskontinuiteta, Vladu drugačijeg programa i svojevrsnih političkih i ekonomskih obrata u odnosu na ono što se ovdje radilo godinama. Mi naime vjerujemo da je to posebno potrebno u području obrazovanja jer mislimo da je uistinu kao što je potpredsjednica Adlešič bila kazala, ministar Primorac napravio mnogo toga, mi dodajemo tehnikalija, ali jednako tako mislimo da je mnogo toga što je napravljeno napravljeno potpuno pogrešno i mislimo da je mnogo toga trebalo biti napravljeno, što nije bilo napravljeno. Žao mi je što ovdje nema mandatarke, stoga ću se obratiti gospodi potpredsjednicima, a pogotovo potpredsjedniku koji će biti zadužen za društvene djelatnosti i u nekoliko riječi iskazati ono što smatramo potrebitim diskontinuitetom u dosadašnjem radu. Smatramo potrebitim da se ubuduće puno više radi nego što se samo hvalisavo priča o onome što je tobože napravljeno i da se puno više govori o činjenicama, a ne zapravo o onome što se htjelo činiti i onome što se tobože učinilo. Smatramo potrebnim da ukoliko se smatra da su obrazovanje i znanost temeljni za razvoj zemlje i pogotovo za novi razvojni ciklus, da se o znanosti i obrazovanju ne govori u jednoj polurečenici. I smatramo gospođo mandatarice da vam je kao i u cijelom nizu dosadašnjih slučajeva netko podmetnuo cijeli niz podataka, pa ću vas tako podsjetiti što piše recimo na stranici 66. programa Vlade. Donijet će se Zakon o odgoju i obrazovanju i osnovnoj i srednjoj školi. Gospođo mandatarice, taj zakon je donesen prije godinu dana. Piše donijet će se Zakon o strukovnom obrazovanju. Gospođo mandatarice, taj zakon je donesen. Piše do godine 2010. stvoriti najuspješniji obrazovni sustav u regiji. Gospođo mandatarice, u polovici smo 2009. godine, a zaostajemo jako za cijelim nizom zemalja koje nas okružuju u koje su koračali koracima od 7 milja, mi smo u cijelom nizu područja nazadovali. Smatramo potrebnim diskontinuitet i u tome da obrazovanje postaje nacionalnim prioritetom, a proračun za obrazovanje raste sporije od nacionalnog proračuna. Jednako tako smatramo potrebnim da zapravo formulacija na 67. stranici o tome da se radi srednja škola za sve, a kada vam mi predlažemo da zakonski proglasite obaveznu srednju školu, onda se pravdate tobožnjim ustavnopravnim razlozima zbog kojih je to nemoguće, premda mi izričemo cijeli niz razloga zbog kojih je to ne samo moguće, nego i potrebito. Smatramo potrebnim diskontinuitet i o tome kada govorite da treba osigurati jednakost pristupa visokom obrazovanju, a u vašem je mandatu u toku 6 proteklih godina visoko obrazovanje vrlo visoko komercijalizirano i na neki način profitizirano od nepunih 25% koji je 2003. godine kada ste preuzeli mandat u visokom obrazovanju plaćalo školarinu danas ih ima preko 67%, a zna se da obrazovanje košta i da je to gotovo nemoguće. Smatramo potrebnim gospođo mandatarice i gospodine potpredsjedniče Vlade koji ćete se brinuti za društvene djelatnosti diskontinuitet i u tome da Ministarstvo znanosti, obrazovanja i športa prestane biti negativni rekorder. Tokom šestogodišnjeg mandata nastavnici su u dva navrata vrlo ozbiljno prekidali rad, odnosno štrajkali. Prošle godine su srednjoškolci zato što ministarstvo nije obavilo samo zadane zadaće, tri puta izlazili na ulice. Studenti su u dosta velikim blokadama i prijete se da će obnoviti blokade u jesen ukoliko se s njihovim zahtjevima ne udovolji, a nitko se nije udostojao iz ministarstva doći s njima razgovarati. I tu smatramo potreban diskontinuitet. To tim više što se u sustavu visokog obrazovanja ustanovljuje gotovo potpuna arbitrarnost. U proteklih 6 godina nije bitno promijenjen odnos između studenata i nastavnika među sveučilištima, ali je proračun sveučilišta u nekih slučajeva rastao 110 i više posto, a u nekim slučajevima rastao 57%. I tu smatramo također potrebitim diskontinuitet. Integrativni procesi sveučilišta jedva da su otpočeli, dapače smatramo da su u tom području napravljeni neki koraci unazad. Tako da i dalje imamo na najvećem sveučilištu 17 katedri za matematiku, imamo preko 10 katedri za fiziku i za strane jezike, itd., itd., itd. Dakle, tu je potrebno cijeli niz promjena. To tim više što, evo sada mi pada na pamet još jedan zapravo neobjašnjiv podatak. Na istom sveučilištu imamo 5 režima studiranja. Različiti fakulteti su različita vremena otpočeli semestar, završavali semestar, zadali ispitne rokove, otpočeli drugi semestar, završavali drugi semestar, itd., što niti jednom rektoru ili prorektoru iz bilo koje sređene zemlje ne možete objasniti. I konačno, smatramo potrebnim uvesti ozbiljan diskontinuitet o onome o čemu rječito govori izvještaj OECD-a o hrvatskom stanju u visokom obrazovanju, a na nekoliko mjesta izvještaj OECD-a ponavlja strahoviti je raskorak između onoga što ste napisali da je stanje stvari i onoga što smo mi zatekli. Između riječi i djela, između da tako velim istine i obmane. Jednako tako smatramo da Hrvatska ne može izdržati teret od 27 ili 28 javnih instituta i da ih treba integrirati ili reintegrirati u sveučilišta s obzirom da su iz njih bili iščupani '93. godine. Da je potrebno konačno sveučilišta financirati cjelovitim proračunom ili tzv. … [[Govornik se ne razumije.]] Da treba ispitati učinkovitost bolonjskog procesa jer je prošle akademske godine završio prvi ciklus i otpočeo drugi ciklus. Da nikada sa poslodavcima nije dogovoren na nacionalnoj razini onaj dio programa koji se zove ishodi učenja. Da je potpuno neriješeno pitanje znanstvenih novaka i da se radi znak jednakosti, a time i ogromna zbrka između znanstvenih novaka i asistenata. Između znanstvenih novaka i stipendista. Dakle, to su dvije potpuno različite kategorije i tu treba uvesti. Gospodo potpredsjednici, mi smo sebi dopustili luksuz da u proteklih nekoliko godina padnemo na jednu desetinu postiplomskih studenata u odnosu na ono što imaju zemlje u okruženju. Dakle dok one imaju 3% poslijediplomskih studenata, mi imamo 0,3% u cjelokupnoj studenskoj populaciji, a doktori znanosti su oni koji su najopremljeniji da nas uvode i uvedu u nešto o čemu postoji politički konsenzus. To je društvo znanja ili društvo temeljeno na znanosti. Stoga bih volio jednako tako da se raspuste, ajde da tako kažem nježno, da se raspuste neki konglomerati korupcije i klijentelizma, da prestane dominacija jednog znanstvenog područja od 8 koliko ih imamo u Hrvatskoj, dakle imamo 6 znanstvenih i 2 umjetnička, da prestane dominacija jednog jedinog visokog učilišta na kojoj su koncentrirane tri četvrtine ljudi koji trenutačno upravljaju znanstvenim sustavom i konačno da se taj sustav normalizira, ne samo zbog sustava, ne zbog dobrobiti svega onoga što taj sustav može donijeti cjelokupnoj zemlji i svima nama. U tome vam gospođo mandatarice želim puno uspjeha jer će to biti uspjeh i naš i cijele zemlje. Ali upozorio sam na ovo i na neki način iznio katalog onih deziberativa koji mi se čini primarnim u visokom obrazovanju i nadam se da ćete to poslušati. Hvala vam lijepo.
Hvala lijepo. Kolegica Marija Lugarić. Izvolite.
Poštovani gospodine potpredsjedniče, poštovani budući članovi i članice Vlade. Evo malo i nastavno na ovu diskusiju, jer mi se čini da je u sjedni bijega dr. Ive Sanadera i imenovanja nove premijerke, odnosno nove Vlade ostala jedna i gotovo jedina promjena u odnosu na posljednju Sanaderovu Vladu, a to je ostavka ministra Primorca i imenovanje novog ministra znanosti, obrazovanja i sporta. Poštovane kolegice i kolege, sve su vlade do sada, a i prijedlog programa ove novostare Vlade u tome nije izuzetak. Deklarirala je stratešku i presudnu važnost obrazovanja i znanosti. To je opredjeljenje, sada na žalost samo deklarativno, u situaciji krize, u situaciji pada gospodarstva koji je naša očitost i jedino razumno opredjeljenje. No naša je nasuprot tome tužna svakodnevica da se ni u jednom području kao u obrazovanju, nije toliko malo napravilo, a toliko puno i vremena i novca uložilo na stvaranje opsjena. Očekivanja su bila jedno, stvarnost je nešto posve druga. Sada već bivši ministar Primorac je kao strateški cilj u obrazovanju definirao da do 2010. godine Republika Hrvatska ima najuspješniji obrazovni sustav u široj regiji. Taj se cilj pripisuje i ovom novom programu Vlade iako smo već dobrano zagrizli u drugu polovicu 2009. godinu i ova 2010. će nam doći očito prije nego što se nadaju pisci novog programa. Dozvolite mi da navedem nekoliko ključnih tema razvoja sustava obrazovanja i stvari koje se do sada nisu, a trebale su se napraviti. Neke od stvari za koje se nadam da će u budućem razdoblju se konačno dogoditi, iako unatoč novom ministru nekako ne vjerujem da će se dogoditi zbog gotovo iste Vlade koja će u budućnosti imati istu politiku, a što se praktično opredmetilo i u programu Vlade. Dakle, što je ono što treba u području osnovnog i srednjeg obrazovanja učiniti? Prvo, hitno donošenje nacionalnog kurikuluma. Iako su postupci za donošenje kurikuluma pokrenuti, imenovano je vijeće prije gotovo tri godine, još se zapravo ništa konkretno nije dogodilo. Kurikulum je važan, jer sva šminkanja u obrazovanju nemaju tolikog značaja dok se ne reformira supstanca. A to je ono što se u školi uči. Sadržaj treba rasteretiti nepotrebnih i zastarjelih sadržaja, metode inovirati, a cijeli sustav okrenuti prema ishodima. U tom smislu ja umoljavam novog ministra da ubuduće ne eksperimentira sa skupim projektima a la HNOS koji nisu puno donijeli, ali su zato jako puno koštali, koji nisu imali ni znanstvenu utemeljenost, ni stručne ekspertize, a onda ni praktične primjene. Drugo, usavršavanje nastavnika i učitelja. Poštovani kolegice i kolege, ja obično znam reći da Vlada može donijeti savršene strategije, mi u Saboru možemo donijeti savršene zakona, no međutim da su u obrazovanju, odnosno školstvu stvari jako jednostavne što ih paradoksalno čini beskrajno kompliciranima. Kada zazvoni školsko zvono, sve ostaje na onom učitelju ili nastavniku koji je sam u razredu s djecom. Stoga je ključno ulaganje u ljude u te profesore i nastavnike. Ja razumijem da je financijska situacija teška, ali plaće nastavnika i učitelja su ispod razine prosječnih plaća, iako se radi isključivo o visoko obrazovanim ljudima. Visina, odnosno bolje rečeno nizina plaća prosvjetara je javna sramota za državu koja sebi voli tepati da je država znanja. Sredstva za stručno usavršavanje u proračunu se gotovo redovito i kao po nekakvom zlokobnom planu iz godine u godinu reduciraju, a u rebalansima proračuna i onim famoznim preraspodjelama koje se rade mimo Sabora gotovo ukidaju što je bio slučaj i lani. Aristotel je još davno zaključio ako u Ateni neće biti postolara, da će ljudi hodati bosi, ali ako neće biti učitelja da neće biti Atenjana. Stoga ponavljam ulaganje u učitelje i nastavnike nije samo sektorsko i sindikalno pitanje. Mislim da treba postati prvorazredno nacionalno pitanje. Treće, Hrvatski je sabor lani donio pedagoške standarde čijem se primjenom trebaju ujednačiti uvjeti u kojima se odvija školovanje. Sada gotovo godinu i pol dana nakon njihova donošenja unatoč obvezi Vlade da redovito jednom godišnje, Hrvatski sabor izvješćuje o tome što se učinilo u prethodnoj godini, a što će se učiniti u dakle kao nešto akcijski plan za aktualnu godinu. Mi te izvještaje nismo dobili i zapravo ne znamo je li se i što se zapravo učinilo. Standarde treba pažljivo proučiti i učiniti ih primjenjivima. Ovi Primorčevi su nerealni s rokom primjene do 2022. godine. Ujedno pozdakonske akte treba uskladiti sa standardima kako se ne bi primjerice da standardi propisuju jednosmjenske škole, a kada neki gradonačelnik hoće graditi jednosmjensku školu ne može od Ministarstva znanosti dobiti prethodnu suglasnost za arhitektonski projekt, jer gospoda u ministarstvu koja na to treba dati odobrenje rade po starim pravilnicima koja usput budi rečeno još uvijek nisu promjenjeni i nekim tablicama koje naprosto ne dozvoljavaju izgradnju jednosmjenskih škola. Ukratko, standarde treba preurediti i dosljedno ih i brzo primijeniti u praksi. S tim u vezi opremanje škola Odlično je da postoje pametne ploče, odlično je da u škole trpamo računala i ostalu opremu, no bez obrazovnih softvera te su skupe kante neupotrebljive, naprosto neupotrebljive. Jer informatizacija u obrazovanju ne znači da natrpamo škole IT opremom. Informatizacija znači korištenje blagodati novih tehnologija koje na taj način trebamo razviti novu metodu i učenje ali i poučavanja. Četvrto, Zakon o odgoju i obrazovanju u osnovnoj i srednjoj školi onaj već spomenuti za kojega se piše da će ga se donijeti i donijeli smo ga 15. 7. prošle godine, jer mislim da si Vlada jedna ozbiljna ne može dozvoliti situaciju dok traži povjerenje od Parlamenta da u programu piše da će napraviti nešto što je zapravo već napravila. To naprosto Vlada nema pravo ili naprosto Vlada se ruga svima nama u Saboru. No unatoč svemu tome, zakon treba temeljito preurediti odnosno izmijeniti i pri tom mislim na odrednice koje se odnose na upravljanje o školama i sve veću autokraciju ravnatelja, odnosno lokalne politike, lokalnih moćnika prvenstveno u školskim odborima. U ovom materijalu koje smo dobili također piše da se planira uvođenje nacionalnih ispita u osnovne škole s ciljem vertikalne prohodnosti učenika iz osnovne u srednju školu Nama je drop aut iz osnovne škole zapravo vrlo nizak. I upitno je koliko se uvođenjem još jedne prepreke može povećati vertikalna porohodnost, tim više što postoji i politička ali čini mi se sada i stručni konsenzus oko produženja trajanja obaveznog obrazovanja odnosno na neki način obrazovne srednje škole, odnosno stjecanja prve kvalifikacije. Peto, posebno uz srednje obrazovanje. Iduće godine srednjoškolci koji će tada završavati srednje škole, imat će obavezu polaganja državne mature. Iako se s toga puta ne možemo više vratiti rezultate pokusne državne mature i nacionalnih ispita, treba znalački proučiti i sukladno njima kreirati kurikulum za srednjoškolsko obrazovanje, jer to i jest jedan od ključnih ciljeva vanjskog vrednovanja. Uvođenje inovacije i poboljšanje kvalitete. Do sada se činilo jer je tako javno bilo interpretirano da je vrijednost državne mature što ona zamjenjuju prijemne ispite za upis na fakultet. To nije i ne može biti smisao državne mature, a pitanje je koliko je pametno i na koncu formalno i dogovoreno sa sveučilištima da se dogodine rezultati državne mature prihvate kao ključna sastavnica klasifikacijskih ispita kod upisa. Šesto, daljnja decentralizacija u obrazovanje. Dakle ne smije se prebacivati obveze a ne sredstva i treba razmišljati možda o novim koracima u smislu programske decentralizacije. Sedmo, udžbenici. Mnogo je bilo polemika o udžbenicima buduća premijerka najavljuje da će vjerojatno projekt besplatnih udžbenika doživjeti svoju smrt što je u ovom trenutku ne samo racionalno nego i zakonska obveza temeljem zakona kojeg je donio ovaj Sabor prošlog prosinca. I u tom smislu lupetanja bivšeg ministra tjedan dana pred lokalne izbore o besplatnim udžbenicima za sve ne samo da su bili suprotni sa zakonom, koji je on sam usput budi rečeno predložio, nego su i predstavljala paradigmu upravljanja u sustav obrazovanja koje nadam se više nikada nećemo svjedočiti. Najave bez pokrića, projekti bez zakonske i stručne utemeljenosti, građenje ... [[Govornica se ne razumije.]] koji nisu pratila konkretno opredmećenja. Poštovane kolegice i kolege, sustav odgoja i obrazovanja je ključan za dugoročan razvoj države. Ulaganje u obrazovanje nisu potrošnja nego investicija i nikada kao do sada nije bila jasnija potreba odlučnih i osmišljenih reformskih koraka koje mora pratiti paralelno pratiti i niz manjih akcija koje imaju za cilj pogasiti požare i sanirati postojeće stanje. U tom smislu program Vlade o kojem ovdje danas raspravljamo nije položio ispit. Program u ovom sektorskom dijelu obiluje frazama i općenitostima. Od Vlade svjesna činjenice stanja u državi i sukladno vlastitoj deklaraciji važnosti obrazovanja osobno sam očekivala više i konkretnije. Dio očekivanih promjena se ne planira, dio planiranih promjena je nedorečen i nepotpun a do sada se u praksi pokazivao i vrlo često kao zbrkan. Dio planiranih reformi nije ni otpočeo a mnoge su otpočete bile znatno drugačije naravi nego što su bile predstavljene. Zbog svega navedenog, zbog očite politike kontinuiteta u obrazovanju koja se do sada pokazala lošom i kaotičnom što je u konačnici dovelo na ulicu i učenike i studente i nastavnike unatoč novom ministru koji je ipak dio stare ekipe ja ne mogu podržati niti ovaj program a onda niti Vladu. Zahvaljujem.
Hvala lijepo. Imamo dvije prijave ispravaka. Najprije uvažena kolegica Roksandić. Izvolite.
Hvala gospodine potpredsjedniče. Moram ispraviti ove netočne navode. Jednostavno nije točno kolegice Lugarić. Zajedno sjedimo već u dva mandata u Odboru za obrazovanje. Nije se toliko malo napravilo u ovom području. Baš suprotno, uveo se Hrvatski nacionalni obrazovni standard, proračun je povećan od 2003. za 68% za obrazovanje, samo u odnosu na 2008. plaće su povećane u obrazovanju za 10%. Isto tako, prvi puta smo učinili reformu strukovnog obrazovanja, uveo se pedagoški standard za koji znadete da ga nikada nismo imali, uveli smo državnu maturu, zaposlili najveći broj stručnih suradnika, povećali standard našim učenicima, uveli besplatni prijevoz i besplatni smještaj u učeničkim domovima. Isto tako, vi znadete da je u izradi nacionalni kurikulum, da to nije lak ni jednostavan posao, da to nije posao koji se može prepustiti slučaju, vi to tako dobro znadete. I zato mislim da sve ovo što smo učinili u obrazovanju u ovih šest godina ne možete izreći onom rečenicom "Nije se nigdje toliko malo napravilo koliko u obrazovanju", baš suprotno.
Hvala lijepo. Druga prijava ispravka je uvažena kolegica Suzana Bilić-Vardić. Izvolite.
Hvala lijepa. Kolegica Lugarić je rekla da pitanje plaće treba postati prvorazredno pitanje. To je netočno zbog toga što je pitanje plaće u prosvjeti već rješavano odnosno riješeno. Kolegice Lugarić, meni je žao što vas ja moram podsjetiti što je učinila vaša Vlada 20011. godine po pitanju plaća a nemojte da sad podsjećam sve nas ovdje što je učinila prethodna Vlada i što je nastavila činiti Vlada do 2008. godine upravo u području prosvjete. I još nešto. Loše i kaotično stanje u školama našim također trebam li vas podsjetiti da je decentralizacija osnovnoga i srednjega školstva krenula 2001. godine kada smo odnosno kada je vaša Vlada osnovala i fond poravnanja bez prave slike stanja na terenu tako da ni danas županije i gradovi ne mogu biti zadovoljni raspodjelom sredstava koje nisu uvažila, prvotna raspodjela nije uvažila postojeće stanje na terenima u područjima zahvaćenim ratom i slično.
Hvala lijepo. Slijedi dalje rasprava uvaženog kolege Daniela Mondekara. Izvolite kolega. ... [[Upadica se ne čuje.]] Kolega Šetić vi ste odustali.
Jesam.
Kolega Mondekar, izvolite.
Hvala puno potpredsjedniče. Kolegice i kolege, ja ću započeti raspravu tako da ću vas samo podsjetiti da je jutros i mandatarka Vlade i predsjednik Kluba zastupnika HDZ-a su sa ove govornice rekli da je društvo znanja i obrazovanje i tehnologija na visokom mjestu prioriteta ove stare nove Vlade, pa ću ja u svojoj raspravi samo analizirati dosadašnju politiku kroz jasne primjere i brojke, znači dosadašnju politiku Vlade HDZ-a usporediti malo sa primjerima iz Europske unije pogotovo ako uzmemo u obzir da je ministar Primorac uskoro bivši često nam govorio da mi se već možemo itekako mjeriti s Europom i da smo već maltene u Europi a premijer je ovdje zadnji put na aktualnom satu ponovo nam rekao svima da mi već jesmo društvo znanja tako da treba malo i o tome pričati. U programu ove Vlade kažu u samom početku onog dijela o obrazovanju što je kolega Flego već spomenuo da je cilj do 2010. godine stvoriti najuspješniji sustav obrazovanja u regiji. Ja ne znam tko je to pisao, šta mu je bilo na pameti ili pod kakvim je utjecajem ta osoba bila ali naš obrazovni sustav u ovom trenutku još uvijek je zastario, nefleksibilan je a gledajući i različite europske norme kvalitete obrazovanja, pogotovo europske mreže za kvalitetu u obrazovanju naš studij je još uvijek i nekvalitetan. Ja sam u više navrata u Saboru ovdje rekao da Hrvatska nema niti jedno sveučilište u prvih 2 tisuće najboljih Europe, ne 500, tisuću, 2 tisuće. Nalazimo se u broju od 5 tisuća ukupno u donjoj polovici i to vam je jedno krasno mjerilo kvalitete i društva znanja u Republici Hrvatskoj. E sada, umjesto rasta visoko obrazovanih mi imamo stagnaciju, umjesto poticanja mladih ljudi da se školuju širokim spektrom poticanja uključujući besplatno obrazovanje nama danas a čitali ste vjerojatno vijesti 65% studenata plaća studij. Brojka je narasla, utrostručila se gotovo u zadnjih šest godina koji plaćaju studij a plaćaju jednu od srednjih, prosječnih, najskupljih školarina u Europi za jedan od nekvalitetnih studija Europe. Dakle, to vam je isto mjerilo društva znanja koje mi sada imamo. Dakle, ako smo imali namjeru stvoriti društvo neznanja onda do sada je Vlada u tome i uspjela. Što se tiče znanosti je, istina je, povećan je broj znanstvenih projekata ali je umanjen njihov iznos. Prosječni iznos znanstvenog projekta u Hrvatskoj, ja sam već to više puta rekao, je oko 35 tisuća kuna godišnje. Pa dijelite to sa 12, pa podijelite to sa par znanstvenika koji rade na tom projektu recimo pa ćete dobiti par stotina kuna mjesečno. To je naša u ovom trenutku znanost. Temelj za znanstvena istraživanja znanstvena oprema nam fali jer vi znate da u ovoj godini je tri puta manje sredstava išlo za znanstvenu opremu nego prije nekoliko godina, tri puta manje. I sad neka mi netko kaže kakva su to velika znanstvena istraživanja koja se mogu primijeniti odmah u ekonomiji moguća ako recimo nam je prosjek oko 2000 kuna mjesečno za projekt. U programu Vlade sramežljivo se spominje 7. okvirni istraživački program, fond za 55 milijardi eura za projekte društva znanja i ekonomije znanja. A mi u Republici Hrvatskoj imamo projekte vrijedne 16 milijuna eura, 100 milijuna kuna, ali ne godišnje. To su projekti od 3 do 7 godina trajanja i dijele se opet na međunarodne konzorcije. Dakle, to su mizerni iznosi, a upravo je taj fond, taj 7. okvirni istraživački program glavno mjerilo da vidimo, da se usporedimo sa Europom i kažemo gdje smo mi na određenoj ljestvici po pitanju društva znanja i ekonomije znanja. Slično je i sa integriranim akcijskim planom za cjeloživotno učenje. Mi ga još ne koristimo, a Dragan Primorac ga je obećavao koliko već, tri godine ga obećava. Sad više ni ne može po tom pitanju ništa, znači obećao ga je, ne sudjelujemo, a i da sutra krenemo nemamo kapacitete i toga smo svi svjesni. Nema kapaciteta, uzalud bi bacali novce. O transferu znanje, tehnologija i znanosti i privredu možemo čitati u svim relevantnim dokumentima Vlade koji su vezani za ovaj sektor. Evo tu je jedan dokument koji govori o znanstveno-tehnologijskoj politici Republike Hrvatske 2006.-2010., ali to je sve što mi konkretno imamo. Hrpu papira. To je to. Po pitanju društva znanja, treba samo pokazat sada, uprijet prstom prema Europskoj uniji, dakle Europa je shvatila da jedan od izlaza, ne izlaz nego jedan od izlaza iz krize je i povećanje ulaganja u osnovne inovacije. Konkretno, znači privatni sektor vezan sa znanstvenim. Nad time bdije država. I čak jedan dio ovog mikrofinanciranja koje ako čitate koje sada Europa pokreće kao program u kojem će između 100 i 500 milijuna eura ići u poduzeća će ići također dakle u transfer tehnologije. To je samo primjer koji mi trebamo pratiti. Dok to nećemo konkretno razviti, dok god neće ova Vlada u svoje programe konkretno stavit projekte društva znanja, mi to nećemo postići. Neka istraživanja o kojima smo ovdje u Saboru pričali su rekli da Hrvatska ulaže manje od 3% ukupnih sredstava koji se ulažu u projekte znanstvenih inovacija. 97% ide iz privatnog sektora. I dobili smo preporuku iz Bruxellesa da pogotovo zbog krize dignemo to na 30% i vidjet će se konkretna razlika i u našoj privredi. Mi naravno taj dio posla ne radimo. U ovom trenutku manje od 0,9% BDP-a ide u znanost, a nedavno smo imali 1,2 dakle pad. A Dragan Primorac je u istoj ovoj knjižici kao i Vlado obećao 3% do 2010., za 6 mjeseci 3%. Dakle, sasvim je jasno da je to nemoguće, sasvim je jasno da sve manje investicija u znanost se pokrivaju sve većim floskulama i riječima. Naš obrazovni sektor, naš znanstveni sektor, naše inovacije su potplaćene, nefleksibilne, značajnim dijelom i nekvalitetne. A dvojica kreatora takve politike više nisu ovdje. Jedan koji je ministar dakle bivši, Primorac, uskoro. On je kumovao ovom gotovo krahu jednog dijela naše znanosti i obrazovanja, stalno nam je godinama govorio i davao različita obećanja. Studentima je 2004. obećao međunarodnu mobilnost preko europskih programa, dan danas toga nema, znači pet godina kasnije. Drugi je naravno Ivo Sanader koji je toliko puta rekao da je Hrvatska društvo znanja i ekonomija znanja i da je taj plemeniti cilj zapravo postao najobičnija floskula. I da ne kažem, tu smo spomenuli plaće, znate što stoji u pregovoru sa sindikatima. BDP je u minusu dakle mislim da je i nastavnicima postalo jasno da dugo vremena neće ništa biti od povećanja plaća. A o tome koliko će Vlada ozbiljno raditi na društvu znanja, ovisi po meni osobno o nekoliko stvari, ja ću spomenut dvije. Prvo se tiče mandatarke Vlade. Ja se nadam da ćete vi preuzeti Strategijsko vijeće za znanost i tehnologiju koju je do sada vodio doktor Ivo Sanader, znači SVEZNATE se zove i da ćete taj posao ozbiljno raditi, a ne samo radi marketinškog PR-a. I druga stvar je rebalans proračuna. Ako ćemo po rebalansu i prvom i drugom imat veća sredstva za znanost, znanstvenu infrastrukturu, ako će država osigurat sredstva za sufinanciranje velikih znanstvenih međunarodnih projekata iz društva znanja i ekonomije znanja, svega toga zadnjim rebalansom nije bilo. Znači, zadnjim rebalansom prije par mjeseci kad smo opet vikali društvo znanja, toga u rebalansu nije bilo. Znači, ako se to promijeni onda možemo možda reći da se na tom pitanju nešto i radi. Nažalost, grandiozni ciljevi da ćemo 2010. postat najkonkurentnija država regije i društvo znanja se neće postići. Na vašu žalost je to, na moju žalost, na žalost građana koji se žele školovati ili istraživati, dakle brojke i statistike govore suprotno od onog što HDZ-a gotovo papagajski ponavlja već godinama. Naše obrazovanje neće postat najbolje do 2010., ono će još nažalost padat neko vrijeme. Hvala puno.
Hvala lijepo. Imamo dva, četiri prijave replika. Najprije kolega Jurjević. Izvolite.
Kolega Mondekar, vi ste rekli da se broj studenata koji plaćaju studij utrostručio u vremenu vladanja HDZ-a. Dakle, ne radi se samo o destimuliranju društva znanja nego to ima još jednu pogubnu posljedicu, a to je stimuliranje društva nejednakosti. Ovo ništa drugo ne znači nego da se znanje rezervira za imućne, za one koji mogu platiti, da radimo selekciju među mladim ljudima, da stvaramo društvo u kojem je u lošem smislu i znanje roba, bogami i zdravlje pa mic po mic tko plati taj će moći sve, a tko nema taj neće moći ništa. A s obzirom na sve ono što slušamo cijeli dan o tragičnom stanju dijela naših sugrađana u Hrvatskoj koji su na rubu siromaštva, mi krupnim koracima idemo ka društvu u kojem ćemo sve manje imati jednako šansi, sve manje će znanje biti dostupno svima i sve manje ćemo bit jednaki. A to ne preporučam ni jednom društvu, a ponajmanje našem jer to je jedna podmetnuta bomba pod to društvo koja može eksplodirati u svakom trenutku.
Hvala lijepo. Odgovor na repliku, kolega Mondekar. Izvolite.
Kolega Jurjević, osim što je 65% svih hrvatskih studenata prisiljeno plaćati skupo, neefikasno obrazovanje u Republici Hrvatskoj, važno je napomenuti da iznos te školarine je u zadnjih šest godina vladavine vlade koja viče o društvu znanja rastao za 10% godišnje. I kakav je trend sada, tako će se još vjerojatno i nastaviti. Dakle, ponovit ću. U doba najveće financijske krize u Republici Hrvatskoj imamo jednu od najskupljih i najnefleksibilnijih, najnekvalitetnijih obrazovanja, a odgovorni za to nije ovdje. Hvala.
Hvala. Dalje prijavio se za repliku kolega Stazić.
Kolega Mondekar, ja vas Boga mi ne razumijem. Vi se tu čudom čudite da HDZ-ovske Vlade godinama malo izdvajaju za znanstvene projekte i uopće za znanost. A što se vi tome čudite? Oko milijardu kuna. Što se vi molim vas tome čudite. Nemaju novaca ljudi. Nema novaca jer je 520 milijuna kuna nestalo samo u jednoj aferi, u aferi “Liburnija“. Kad su … [[Govornik se ne razumije.]] predane dionice “Liburnije“ u vrijednosti 520 milijuna kuna. Ali jedan od vlasnika jednoga od fondova je financirao HDZ-ovu kampanju. Prema tome, HDZ ne gradi društvo znanja, nego društvo korupcije. I dok god gradi takvo društvo nemojte se kolega Mondekar nadati novcu za znanost. Pa to bi bilo stvarno iluzorno.
Hvala lijepo. Dalje se za repliku javila kolegica Romana Jerković. Izvolite.
Kolega Mondekar, mogu vam kao znanstvenica reći još jedan podatak koji vam možda nije poznat, a to je da osim onog što ste rekli, a to je da znanstveni projekti u ukupnom iznosu imaju manje sredstava nego prijašnjih godina Ministarstvo znanosti je ostalo dužno brojnim projektima u Hrvatskoj za proteklu godinu 2008. godinu nekoliko mjesečnih rata. Također u 2009. godini znanstveni projekti su do prije otprilike mjesec dana dobili samo jednu jedinu mjesečnu ratu. Toliko o priči, državi zemlji znanja. Osim toga, još jedan podatak. Visoko obrazovanih u Hrvatskoj ima 18%, a prosjek europski je 30%. Dakle, mi smo na začelju Europe i pored toga ako uzmemo u obzir koliko Hrvatska izdvaja BDP-a za znanost možemo reći da su samo 4 zemlje ispod Hrvatske, da su to Latvija, Italija, Malta i Bugarska. Hvala.
Hvala lijepo. Odgovor na repliku kolega Mondekar. Izvolite.
Kolegice, dao Bog da Hrvatska ima 18% i više posto visoko obrazovanih. Do te brojke još uvijek nismo došli, ali ovo me podsjetilo na nešto što sam u raspravi zaboravio reći, ali jako dobro da se vidi ukupna slika. Sva sredstva za sve nove znanstvene projekte koji će se u ovoj godini odobriti, sva sredstva su u rangu jednog ili dva veća EU projekta međunarodna velika znanstvena projekta. Možda malo više od dva, ali tu negdje. Eto za usporedbu.
Hvala. I posljednja prijava za repliku kolega Zdenko Franić. Izvolite.
Štovani kolega Mondekar, na žalost moram se s vama složiti da je došlo do znatnog zastoja u prijenosu znanja iz znanstveno-akademske zajednice prema gospodarstvu. I vrlo dobri projekti HITRO-a, zatim uspostava instituta za tehnologijsku politiku i razvoj koji je bio baš namijenjen tim procesima su na žalost došli u zastoj. Ja se duboko nadam gospodine kandidatu za ministra znanosti i obrazovanja da ćete pronaći snage i sredstava obnoviti tu zaista važan segment rada znanstvenika, da ideje ne budu zarobljene u nekim znanstvenim radovima, jer znanost bez primjene i bez povećanja opće dobrobiti je zaista jalovan.
Hvala lijepo. Odgovor na repliku. Izvolite.
Kolega Franić, vi ste zaista optimist. Za vas su ti projekti stali, a mene podsjećaju na onaj standardni projekt bacimo kamen temeljac, a nakon toga zaboravimo na njega do sljedeće predizborne kampanje. To izgleda sa … [[Govornik se ne razumije.]] i još nekima. Hvala puno.
Hvala. Iduća prijava za raspravu je uvaženi kolega Luka Denona. Izvolite.
Poštovani gospodine potpredsjedniče, danas smo u ovim raspravama ali i u silnim ispravcima netočnih navoda puno vremena izgubili oko toga da pokažemo i dokažemo legitimitet i legalitet. Ja se neću osvrtati na to da ne bi bilo puno ispravaka krivih navoda, je li sad sve ovo skupa legitimno ili legalno. Ali moram reći da je ono prije zaista bilo legitimno i legalno. Stara Vlada koja će večeras prerasti i izrasti u novu Vladu gdje se ništa puno neće promijeniti, stara Vlada je naravno radila ovih godina na programu koji su koalicijski partneri podržali. Impresivno zvuči kroz ispravke krivog navoda da je sve što je radila je dobro. Statistički jednostavno ne može biti da je sve što je Vlada radila moralo biti dobro. Ja neću puno nabrajati što je to lošega bilo pa da od onih brojaka od pada društvenog proizvod, od pada investicija, pada izvoza, pada uvoza, mislim da smo to apsolvirali, da smo te brojke rekli, a i naše građane ako nas itko gleda u ovo kasno vrijeme zaista ne zanimaju brojke. Bitno je da oni znaju da im nije bolje. Taj subjektivni ili objektivni osjećaj da im nije bolje u ovakovoj Hrvatskoj za vrijeme one bivše vlasti pokazuju i statistike. Bilo je lijepo gospođo kandidatkinjo za časnu dužnost predsjednicu Vlade Republike Hrvatske čuti vas u uvodnom izlaganju kada ste rekli da ste voljni slušati ljude. Ja se slažem da je dobro da i poslušate ljude, ali očito je da nemojte se uvrijediti, jer nije mi zaista nikakva zla namjera ali to je jedan sindrom. Meni nije jasno kako je to kod vas se događa, ne samo vas osobno bez daljnjega nije osobno, nego kod vas u HDZ-u. Vi slušate bez daljnjega, ali nešto je naopako. Ali očito je da ne čujete. Jer da čujete kako je to našem narodu, odnosno kako je to našim biračima, onda se ovi loši potezi i ovo uporno zabijanje glave u pijesak da kriza nije tu, onda bi se, ako ništa drugo nešto poduzelo. Također ste spomenuli u svom izlaganju da i u našim susjednim zemljama, pa ste apostrofirali Mađarsku i ostale zemlje, također su nekakvi bruto društveni proizvodi pali, više nego što su to pali kod nas. Ali ima jedna velika razlika. Ima razlika u tim zemljama što su te zemlje nešto poduzele. Nešto su poduzele. Pa npr. ako u Italiji ljudi izlaze van i protestiraju i demonstriraju protiv antirecesijskih mjera, zašto se to nije dogodilo kod nas? Zato što tih mjera nema i nemaju se ljudi na što buniti. Mislim da je to razlika između zemalja s kojima se uspoređujemo i Hrvatske u kojoj, iako se znalo da je kriza tu, činilo se sve da se ona ne prizna i činilo se sve da se ne poduzmu nikakvi potezi koji bi je makar ublažili da bi nam u nekom trenutku bilo lakše. Isto tako, rekli ste u ovom programu, neću ga sada analizirati do kraja, ali on je kao što su kolege rekli, možda takav mora biti jer niste stigli, ali on je prilično općenit pa kažete zalagat ćemo se, mi ćemo to i tako ćemo to. Više bih volio da sam čuo da li ćemo u skoroj budućnosti zbog toga što ne možemo drukčije pozvati MMF upomoć. Da li ćemo sami to rješavati što se nagomilalo, bio bih zadovoljniji ne samo ja, nego i naši građani da su to čuli večeras od vas. Sad ću reći nešto što mi se čini da vam nije dobar početni nastup. Rekli ste jutros kad sam se ja vozio rano u autu prema Zagrebu, da li je sad to točno ili nije, ali vijesti su tako prenijele, da nećete, jer je netko napisao da će se sniziti plaće i mirovine, da nećete sniziti plaće i mirovine do 10. mjeseca, a onda ćemo vidjeti, tako piše nešto i u novinama, a onda ćemo vidjeti što ćemo dalje. Mogu nešto reći? Vi niste neiskusni. Vi ste do jučer bili potpredsjednik Vlade Republike Hrvatske. Vi vrlo dobro znate što se događalo u Hrvatskoj. Možemo to govoriti s vaše strane da je dobro, s moje strane ili sa strane građana da nije dobro, ali vi znate što se događa u Republici Hrvatskoj. Jedan ozbiljan kandidat za premijera danas u 6. mjesecu, u 6. mjesecu mora znati što će se događati u 10. mjesecu. Vi danas imate, pročitavši samo novine, ne konzultirati Šukera, ne konzultirati druge vaše kolege, vi danas znate da bruto društveni proizvod pada, da turistička sezona neće biti dobra, neće biti dobra, da neki drugi pokazatelji neće biti dobri, danas se to zna. Temeljem takvog znanja ozbiljan kandidat bi trebao znati što će se učiniti u 10., 11., 12., da ne kažem u 1. ili u 2. mjesecu iduće godine. Evo, to je majka ovog vašeg današnjeg nastupa jer nam niste rekli da imate volju i želju, volju i želju da unatoč tim podacima koji su svima znani, podaci koji vam govore gospodarstvenici, podaci koje govore zavodi za zapošljavanje, podaci koji govore o punoj ili praznoj državnoj kasi, to su sve podaci na kojima se može utemeljiti i pretpostaviti što bi se to trebalo događati u 10., 11. ili 12. mjesecu. Evo, čini mi se da od toga u ovom trenutku u vašem nastupnom govoru nema niti jedne jedine riječi. A to što se događa u Mađarskoj ili okolo, znate naše građane ama baš jako ne zanima. Kako je to kod njih, njih je briga i velika briga kako je to kod nas. I žele znati da li imate snage i sposobnosti, možda čak i to da, ali volje, da li imate volje to i takove nagomilane probleme početi rješavati. Jer i do sad su ti problemi bili. Do sad su ti problemi bili. Da kažem koliko smo s ove strane upozoravali da je kriza tu, da treba nešto poduzeti, da treba nekakvu antirecesijsku mjeru napraviti pa će se, nema mi kolegice da se ne naljuti, neke da, ali su one napisane, a nisu provedene. Kada budete izlazili sa tim konkretnim stvarima, ako budete izlazili, hoće li i one doživjeti sudbinu tih antirecesijskih mjera koje su ugledale svjetlo dana, ali nisu provedene. To je pitanje koje zanima naše građane i zato bih vas ja zamolio da imate simpatije, naravno, ali kako je to stara Vlada, samo pod krinkom nove Vlade, mislim da ste u trenutku kada ste rekli danas, duboko smo svjesni trenutka u kojem se nalazimo da je situacija krajnje ozbiljna, ja sam samo zapisao ovdje, konačno, konačno nakon godinu dana upozoravanja s ove strane da se nešto treba napraviti, da situacija jeste ozbiljna, vi ste danas to prvi puta progovorili. Osobno pitanje na koje ne trebate odgovoriti. Što se to jučer dogodilo da ste to danas rekli? Što je jučer bilo različito? Jučer je bilo jednako ozbiljno, ali jučer o tome niste govorili kao potpredsjednica Vlade, a imali ste priliku da i tada probate utjecati na politiku da se nešto napravi i da se nešto pokrene. I zbog tog razloga što sumnjam da ćete imati hrabrosti i snage da to što ste danas rekli da je krajnje ozbiljno i da smo duboko svjesni trenutka u kojem se nalazimo, imati snage napraviti to o čemu ste danas ovdje rekli. Živi bili pa vidjeli.
Hvala lijepo. Imamo 2 prijavljene replike. Najprije kolega Bernardić. Izvolite.
Poštovani potpredsjedniče. Kolega Denona, mislim da ste dotakli ključnu stvar. Slušati, a ne čuti i to je ono na što upozoravamo godinu dana. Upozoravali smo da će se Hrvatska susresti sa problemima, htjeli smo pomoći ovoj zemlji kroz prijedloge. No međutim, bolje je poslati izmjene i dopune zakona, nego prihvatiti prijedloge od SDP-a. Bolje je ne donijeti niti jednu antirecesijsku mjeru, nego prihvatiti 26 SDP-ovih antirecesijskih mjera koje smo poslali u proceduru. Svih 26 antirecesijskih mjera ste odbili i to je ono što je ključno. Predlažemo, ne slušate nas i događa se to što se događa, a predlažemo u dobroj namjeri, predlažemo jer želimo svi zajedno dobro ovoj zemlji i to je jedan od ključnih razloga. Da slušate, onda ni ovaj program koji stoji tu pred nama isto tako ne bi bio takav. U trenutku kada imamo 20% sredstava manje, vi ste dali program za koji nam treba 50% sredstava više. To je jednostavno nerealno. To je nemoguće izvršiti. O tome ovdje govorimo. Hvala lijepo.
Hvala lijepo. Druga replika je uvaženog kolege Stazića. Sad ste tek izvukli … [[Govornik se ne razumije.]]
Kolega Denona.
Morate svoju pronaći, ovu ste posudili. Kolega Stazić, izvolite.
Kolega Denona, vi teško griješite. Vi kažete da HDZ-ova Vlada ne priznaje postojanje krize. Kriza za te ljude ne postoji. Onu tu krizu ne osjećaju uopće. Krizu osjećaju oni, njih valjda 5 tisuća koji su u zadnje vrijeme izgubili posao zbog dva preglupa zakona, o pušenju i o radu trgovina nedjeljom. Krizu osjećaju oni na kojima su banke sad podigle kamatne stope, a ne znaju kako će platiti kredite. Ali kriza za onoga koji je zamračio 14 milijuna kuna samo u jednoj nabavi kamiona ne postoji, ne ove godine, ne iduće godine, ma ne postoji za cijeli život. Kako će kriza postojati za nekoga tko ovdje u Saboru donese odluku da se Branimir Glavaš može braniti sa slobode da bi mogao uteći, a onda predloži Zakon o golfu kojeg mogu izglasati samo uz Branimira Glavaša i izglasaju ga. A po tom zakonu će se sponzori HDZ-a "Skiper" d.o.o. za kojeg znamo pouzdano da je najmanje 3 milijuna kuna donirao HDZ-u uknjižiti na državno zemljište. I sad vi kažete da oni guraju glavu u pijesak i ne priznaju krizu. Ma nemaju oni što priznati jer ti ljudi krizu ni ne osjećaju.
Hvala lijepo. Kolega vi po Poslovniku znate da na repliku nema replike, ali zato ima odgovora na repliku i kolega Denona izvolite.
Pa kolega Staziću, i vama kolega Mondekar je, evo nisam stigao dignuti ruku. Moja je teza da i ova Vlada mora imati stara ili nova, sasvim svejedno jer je ona ista, mora imati nekakvu šansu. Meni je danas samo drago da smo čuli da duboko svjesni trenutka da je situacija krajnje ozbiljna i da treba nešto poduzeti. Ja sam samo sugerirao da je gospodin Šuker je preblizu vama gospođo buduća predsjednice Vlade Republike Hrvatske i da je trebalo pitati njega, ne čitati novine, njega je trebalo pitati gdje je najveći trošak našega proračuna, u što ide. On je vrlo jasno rekao ide u plaće, penzije i ostala davanja. Koliko gospodine Šuker, skoro 90%. Pa sam danas očekivao da će tu, tu su novci. Drugih novaca nemamo. Očekivao sam da ćete onda danas reći da od toga možemo uštedjeti gdje. Trebamo rezati. Morali ste reći gdje. Ali vi ste danas rekli da će te plaće ili eventualno penzije biti negdje u, predmet razgovora u 10. mjesecu. Ja ponovno ponavljam, ozbiljna kandidatkinja za premijera danas mora znati i predvidjeti po ovim raspoloživim podacima, zajedno sa timom koji ima što će se to događati u 10. mjesecu. Što će se događati u 1. mjesecu. Nemojte me pogrešno shvatiti. Još sam nešto zapamtio iz ovog vašeg govora, ali to može biti simpatično, ali ja kako jesam izuzetno ozbiljan, sviđa mi se da ćete od te sitne ribe skuhati brudet i da ćete od vrućeg krumpira učiniti rekli ste dobru salatu. Da, ali znate nemojte nam samo zapapriti nekakvu vruću čorbu koju ćemo onda u 12. mjesecu kusati, koja neće biti baš jako ukusna.
Hvala lijepo. Iduća prijava za raspravu je uvaženi kolega Bruno Kurelić. Izvolite.
Zahvaljujem poštovani potpredsjedniče, poštovana mandatorice, poštovane ministrice i ministri buduće Vlade, poštovane kolegice i kolege. Evo uskoro će otkucati 11. sat ove rasprave i vjerujem da postoji zamor materijala pa ću ja skratiti optimalno svoju diskusiju. Tijekom dana proveo sam veći dio ove rasprave u dvorani, da već moram priznati da ovo mjesto gore pruža dobar slušni efekt, ali još bolji vizuelni efekt, i na licima onih koji će podržati ovu Vladu i ovu mandatoricu Vlade vidio sam danas, kažem to je moje subjektivno opažanje dvije stvari. Prvo, samo vi govorite mi imamo dovoljni broj ruku i Vlada će biti izglasana. Ali ono što sam vidio drugo, a radi se o slijedećem, moj subjektivni dojam je da nema onolike samouvjerenosti kao što je bilo 12. siječnja kada smo se o istom ovom zadatku našli ovdje i izglasavali povjerenje tadašnjoj Vladi, odnosno ovoj staroj, a danas vjerojatno novoj Vladi. Naravno tada je ovdje s vama bio i kormilar kojeg danas nema i koji je nestao vjerojatno u bespućima svakodnevne zbiljnosti. Osobno kao čovjek koji je došao u ove saborske klupe iz konkretne struke, kojemu kriteriji za uspješnost ili neuspješnost je logično slaganje, kažem logično učinjenog, moram sada reći da ne mogu dati povjerenje staroj novoj Vladi. Naime, ova stara nova Vlada je Vlada koja je proživjela tek određene strukturalne promjene, vrlo male, nešto više u dizajnerskom obliku, a i program koji nam je danas ovdje predočen je također program stare Vlade. Temeljem izrečenog, a kao čovjek … [[Govornik udaljen od mikrofona, ne razumije se.]] ovdje čuo u ovim raspravama da se neki ni sa svojim mišljenjem ne slažu, izdvojit ću nekoliko elemenata kojima ću nastojati argumentirati ovaj svoj izričaj. Prvo. Recept … [[Govornik je udaljen od mikrofona, ne razumije se.]] pa i na našu državu.
Nemojmo se isključivati.
... [[Govornik nije uključen.]] koji traži hitan i jasan i odgovor. No vi ste gospodo iz stare Vlade trošili vrijeme nadmudrujući se s nama i oporbom ali i javnošću da li je ona uopće stvarno stigla kod nas? U to vrijeme oporba je nudila neka određena rješenja koja su bila odbijena lakoćom neuvjerljivosti. I dok su negativni trendovi u gospodarstvu rasli sa njima i nezaposlenost, problemi sa likvidnošću stezali uz probleme sa zaduživanjem vi ste nas znali tješiti pa sve se to danas događa i ovdje da to nije ništa, jer se to dešava i svugdje u našem okruženju. A onda kada više nije bilo uzmaka, počeli ste fazu liječenja svojim antirecesijskim mjerama. No bolest se već poprilično razmahala, a u fazi liječenja niste primijenili udarnu dozu lijeka, zapravo prije bih rekao da je to bila placebo terapija, davali ste vitamine valjda radi lokalnih izbora. U vrijeme kada je odmah započinjati sa citostaticima jer tumor to zlo recesije se već ovdje razbuktao. Naravno slijedom toga pojavio se po vama i cijeli niz sukreatora ovakvog lošeg stanja, a to su bila potraživanja državnih i javnih službenika, sindikata, poljoprivrednika, ovdje tu, a vani nerazumijevanje da se i formalno približimo krugu europskih vrijednosti. Treće, zaduživanje se promovira kao uspjeh. 750 milijuna eura priznajem bilo bi to uredu kada bi taj novac išao u prilog stvaranja nove vrijednosti, koja će onda donijeti dodatnu zaradu. Novo zaduženje koliko se dalo iščitati iz sredstava javnog informiranja i na način kako ste vi o njemu govorili je bio to da će ta sredstva biti za otplatu dugova i zadržavanje koliko toliko likvidnosti proračuna. A što je tome razlog? Valjda trenutno stanje. Gospođo buduća premijerko vi kažete, ovo nije vrijeme za paniku, ovo je vrijeme za rad. Osnovno je pitanje sadržaj toga rada i njegove učinkovitosti. Četvrto, ovih sam dana čuo vrlo zanimljivu tezu, mislim da ste vi, drago mi je što ste ovdje u dvorani gospodine doktoru Mariću rekli kada je bila rasprava o godišnjem izvješću u HBOR. Za likvidnost u našoj državi velikim dijelom kriv je niski poslovni moral. Ja se apsolutno slažem sa vama. Zapravo radi se o odličnoj konstataciji, samo je pitanje koji su to uzroci njegovi i njegovog bujanja? Koga regenerira? Kada to razjasnimo, a trebali bi to učiniti čim prije, zapravo odmah, jer brzinu i efikasnost funkcioniranja pravne države po tom pitanju riješit ćemo se onda velikog zla. Peto, vi gospođo buduća premijerko i danas ste u svom nastupnom govoru pred nama rekli, moramo nastaviti odlučno posao koja je započela bivša Vlada. Žestoka borba protiv korupcije i organiziranog kriminala. Osobno kao i veliki dio javnosti ne vidim bitne pomake na području političke korupcije, govorim političke korupcije. A upravo to područje stvara percepciju javnosti da je politička korupcija dostigla razinu koja korumpira politiku. Žao mi je što ovdje nema gospodina ministra Šimonovića, iako je cijeli dan gotovo bio tu, ali da se podsjetimo. Negdje u svom nastupnom govoru kada je postao ministar rekao je o kirurškom skalpelu, o alatu kojim će se rješavati ovaj segment. Vidimo da to ipak nije tako. Možda se djelujući na području organiziranog kriminala i ostalih područja korupcije, evo ga sada, taj kirurški skalpel zatupio.
Vrijeme isteklo.
I to se dešava. Gospodo vidim da je crveno svjetlo ja ... [[Govornik se ne razumije.]]
Treći puta kolega, prosim završite raspravu.
... [[Govornik se ne razumije.]] podršku ne mogu dati zato što bi cijelo ovo djelovanje stare nove Vlade mogao ... /Govornik isključen./ ...
Hvala lijepo. Idući se za raspravu javio uvaženi kolega Emil Tomljanović. Izvolite kolega.
Hvala lijepo gospodine potpredsjedniče. Pa evo ja ću svoju raspravu početi analizom i mislim da je to uistinu potrebno u ovom momentu ovlasti predsjednika Republike u ovakvim situacijama. A sve u smislu odredbe članka 97. Ustava Republike Hrvatske koji određuje da predsjednik Republike Hrvatske povjerava mandat za sastavljanje Vlade osobi koja u prvom redu na temelju raspodjele zastupničkih mjesta u Hrvatskom saboru i obavljenih konzultacija i drugo uživa povjerenje većine svih zastupnika u hrvatskom Parlamentu. Ponavljam svih zastupnika u hrvatskom Parlamentu. Nadalje, članovi Vlade odnosno članove Vlade shodno ustavnim odredbama predlaže osoba mandatar kojoj je predsjednik Republike povjerio mandat za sastav Vlade i to osnovicom predočenih dokaza o neupitnoj potpori a odmah o sastavljanju Vlade do najkasnije u roku od 30 dana od prihvaćanja mandata. Spomenut ću i to da je mandatar dužan program Vlade i Vladu predstaviti Hrvatskom saboru i zatražiti glasovanje o povjerenju uz odredbu da Vlada stupa na dužnost kada joj povjerenje iskaže većina svih zastupnika u Hrvatskom saboru. Kolegice i kolege, ovaj pregled ustavno-pravnih odredbi bilo je potrebno napraviti i ponovno napraviti jer upravo iz tih odredbi proizlazi slijedeće. Prvo, raspodjela zastupničkih mjesta i povjerenje većine svih zastupnika su jedino, ponavljam jedino ustavno-pravno zakonsko mjerilo i kriterij legitimiteta i to shvaćenog u formalnom i materijalnom smislu i bez obzira promatrali ga sa ustavno-pravnog ili političkog stanovišta. Drugo, formalno dakle proceduralno shvaćeno takav zaključak proizlazi iz citiranih ustavnih odredbi a u materijalno-pravnom smislu shvaćen kao legitimitet za realizaciju zacrtanog programa ali i određivanje osoba dakle ljudi odgovornih za realizaciju istog. I treće, dakle sve prigovore nepostojanja legitimiteta i to u bilo kojem smislu u ovoj situaciji treba odbaciti, oni uistinu nisu utemeljeni a primjena svakog drugog kriterija i upućivanja na prijevremene izbore u svakom slučaju nisu prihvatljivi. Odgovor na pitanje zašto ti prijedlozi nisu prihvatljivi uz naglašavanje činjenica da predložena Vlada na čelu s predsjednicom Vlade ima potporu većine svih zastupnika pronalazi u slijedećem. Upravo ovako predloženo rješenje i samo ono i samo ovakvo rješenje u ovom trenutku i to u najkraćem vremenskom periodu garantira dakle stabilnost funkcioniranja institucija koju ne bi mogla garantirati Vlada prijelaznog perioda ili kako je nazivamo tehnička Vlada, drugo nastavljanje reformskih procesa pogotovo nastavak djelovanja protiv korupcije i organiziranog kriminala na svim razinama, dakle što podrazumijeva daljnju reformu pravosuđa i javne uprave sve ovo odmah i sada. Donošenje i isto tako vrlo je bitno naglasiti, to je taj treći element, dakle donošenje i to u najkraćem mogućem roku rebalansa državnog proračuna koji će s pozicije javnih financija morati odgovoriti na evidentne probleme pogotovo gospodarske i socijalne naravi u uvjetima globalne gospodarske krize i recesije shvaćaju naravno kao odgovor na novonastale okolnosti. Svako drugo rješenje je neprihvatljivo jer bi ono doprinijelo u bitnome produbljivanju krize i ne bi predstavljalo iskorak ka rješavanju problema. Hvala.
Hvala lijepo gospodine zastupniče. Sada je na redu rasprava uvaženog kolege Krunoslava Markovinovića. Izvolite kolega Markovinović.
Pa evo, danas smo puno toga čuli, puno je evo otrova, žući proliveno od kolegica i kolega iz SDP-a kao dobrodošlicu novoj Vladi. A biti 6 godina u neinventivnoj, nevjerodostojnoj, neuvjerljivoj oporbi stvarno nije bezbolno i ja to mogu shvatiti. Ali mislim da vrijeđanjem, ponižavanjem budućih članova Vlade niste postigli neki efekat kao ni izmišljenim aferama kojima uredno snabdijevate sve a pogotovo članove Europske komisije koji su to rekli pa ih oni uvrštavaju u svoje bitne argumente. Svaka čast. Ali to je u SDP-u tradicija. Sjećam se rastanka sa MMF-om gdje smo vaš predsjednički kandidat i ja ih otpratili zadnji valjda iz Hrvatske, gdje je vaš predsjednički kandidat popljuvao vlastitu zemlju kao nitko do sad i na pitanje zbog čega to radi, pa veli pa oni tako i tako to znadu. Primili smo bezbroj delegacija u Hrvatskom saboru bez obzira na stranke, nikad nitko nije popljuvao vlastitu zemlju osim vašeg predsjedničkog kandidata. Ali evo, kad postane predsjednik onda će to moći hodati po cijelom svijetu pa to raditi dalje. Spominjalo se čak ovdje Gazimestan i slične stvari. Ali mogu vam reći na Gazimestanu se pozivalo na osvajanje tuđih teritorija, kod nas na Saboru HDZ-a na obranu vlastitih teritorija. Samo je problem kako Slovencima izbrisati memoriju da zaborave ono što im je obećano. E, to ide malo teže jer kod nas, sve vaše priče bile su o korupciji a kod znamo da priče o korupciji idu preko tri čovjeka. Jedan je tu predsjednik jedne saborske institucije koji po hodnicima svaki dan poveća korupciju za 5%. Ok i uredno slika. Drugi piše knjige o korupciji, treći s fakultetske katedre priča o korupciji zaboravljajući korupciju sa recimo posmrtnom pripomoći i slično. Dakle, koji je efekat? Niti jedan od njih nije napravio ništa osim što je povećao percepciju o korupciji. Evo, kolega Jovanović je najžešći ... [[Govornik se ne razumije.]] ali vidim paniku jer očito da farmaceutska industrija sve slabije snabdijeva novcima pa eto a bit će i gore kad ljudi recimo pročitaju knjigu o lijekovima tamo u zadnje vrijeme ili o obmani gospođe Lidije Gajski, bojim se da će biti manje love od farmaceutske industrije ali SDP se uvijek snašao pa će valjda i dalje. Ne treba čitati samo žutu štampu, zgodno je ponekad pročitati i koju knjigu. Evo, danas me iznenadilo evo da osim silnih napada kolega Stazić mijenja igračku. Dakle, više nisu kamioni sad je nešto drugo. Očito s kamionima smo došli do zida, svi argumenti su takovi da više nema dokaza o korupciji ali bilo je interesantno. Prva izjava je bila e netko je ukrao 15 milijuna, druga oprostite nije 15 nego 10, treća mi smo šalili 5 milijuna. Četvrta izjava je bila pa nije nitko ništa ukrao ali su mogli biti kupljeni jeftiniji kamioni, je'l za vojsku što jeftinije a ako stožer traži skuplje kupimo skuplje i onda si kriv. A istovremeno godinu dana prije toga kad su nabavljene vatrogasne cisterne tamo 200 i ne znam 10, 30 komada tipa Mercedes po istom obrascu kao i ovih 39 kamiona e onda je bilo sve u redu. Gospodo, ako je provizija za 39 bila kolika je bila za 210 a sumnjam da je i u jednom i u drugom slučaju bilo provizije. Ali ako su kupljeni Mercedes, ako su kupljene kvalitetne Mercedesove cisterne što nitko nije protiv toga a zašto za vojsku treba biti najjeftinije pogotovo ako stožer traži nešto drugo. Ali eto, šta je tu je, uredno se možemo. Bitno je da su svi krivi. A što je bitnije od svega očito, gospodo iz SDP-a, najbitnije vam je slikanje. Napadate televiziju ako prenese nečiji govor, a da prenese još 150 govora ne bi stiglo toliko koliko ste se vas nekolicina slikali zadnje vrijeme. Uredno su vas slikali svaki dan, kad god ste pljuvali po HDZ-u i po Vladi. Toliko o pristranosti medija. Govorimo nema socijale, nitko ne brine o socijali, ma nemojte. Evo maloprije razgovaramo i ovdje, evo na Jadranu uvozimo kuhare, sobarice, konobare, uvozimo građevinske radnike, sve živo uvozimo. Šta je sa nezaposlenima? Očito da su dobro zaštićeni unatoč svemu jer taj silni uvoz ne bi bio. Pogledajte malo druge zemlje, Španjolsku, Tursku. Svi se za vrijeme sezone uključe, svi. Kod nas uredno čekaju novac nekakav koji će dobit na birou za zapošljavanje i nije bitno. Hvalite se antirecesijskim mjerama. Da li su to mjere ili samo namjere da ipak pokažete da kao oporba nešto radite, jer percepcija javnosti je upravo ta da kao oporba i ne postojite. Hvala.
Imamo prijave dva ispravka navoda. Najprije uvaženi kolega Jurjević.
Izmišljena je konstatacija kolege da se radi o izmišljenoj korupciji … /Govornik isključen./… Dajte genijalci, stanite ovo pritiskat. Kako je tek s kompjuterom gdje ima 50 botuna. Dakle izmišljate kolega ili ne govorite istinu, jer nisu izmišljeni novci koji su nestali u tim aferama, u tim tobože izmišljenim aferama. Po vama je luda i Europska komisija, po vama su ludi i mediji američki, recimo "Washington Times", po vama su svi ludi, po vama svi lažu, a usput vrijeđate nezaposlene pa kažete da im je jako dobro pa zato neće da rade pa mi doli uz more uvodimo radnu snagu, oni bi rekli sram vas bilo, budite vi malo nezaposleni pa se onda…
Hvala, kolega Jurjeviću, prošlo je vrijeme. Ispravak navoda, kolega Stazić.
Nije točno da mi napadamo HRT zato što prenese nečiji govor, nego upozoravamo da Hrvatska radiotelevizija kao javni servis ne poštuje Zakon o elektroničkim medijima, a to je intolerantno. Hrvatska radiotelevizija po Zakonu o elektroničkim medijima ne smije, osim u vrijeme kampanje, emitirati posebne specijalne emisije sa stranačkih skupovima, a upravo to je napravila. I to je napravila prvi puta otkada postoji kao javna televizija. I to je napravila urednica informativnog programa koja je nekada bila članica središnjeg odbora HDZ-a, vaše stranke. I nije točno da je to bio oproštajni govor premijera, kao što je rekla, jer premijer svoj oproštajni govor imao u Banskim dvorima, a trebao ga je imati ovdje u Saboru da se uopće usudio ovdje doći nego se očito usudi govoriti samo pred svojim stranačkim istomišljenicima, ali javna televizija …/Govornik isključen./… Ja znam da vama zakon ne znači ništa, ali nama znači.
Hvala. Nisam čuo da smo nešto ispravili. Ali za repliku se prijavio uvaženi kolega Boris Kunst.
Zahvaljujem, gospodine potpredsjedniče. Evo u pravu ste sve što ste rekli, jer eto nakon cjelodnevnog davljenja naših kolega iz SDP-a na čemu bi im sigurno zavidio i bostonski davitelj koliko su oni danas nas udavili ponavljajući jedno te isto kao da su progutali gramofonsku ploču jer u principu oni nisu ništa nova rekli, osim šta su se samo nadopunjavali u svojim pričama, a uz to očito imaju jedan kompleks bivšeg premijera, premijera Sanadera jer su ga često spominjali. Treba radi javnosti reći istinu. Ova Vlada provodila je selektivnu štednju uz punu socijalnu osjetljivost. Mirovine u ovo vrijeme ove Vlade nisu ni za lipu smanjene. Treba reći da naknada za nezaposlene povećane je za 13,6%, a novim Zakonom o zapošljavanju povećane su naknade i za nezaposlene. Socijalnim kategorijama koje su najugroženije u Hrvatskoj nije uzete ni lipa. Vjerujem da to razumijete, gospodine Jovanoviću, da su to umirovljenici i nezaposleni. Isto tako da nisu izdaci za rodiljne i roditeljske potpore dirani. Dječji doplatak nije smanjen. Podsjećam, nije se interveniralo niti u jedan zakon kojim su uređena socijalna prava u ovoj državi. Povećana su sredstva za poticaj malog poduzetništva, povećan je iznos za subvencioniranje kredita za 10,5 milijuna kuna za poduzetnike, planirana sredstva za poticaj izvoza 44 milijuna kuna. Zakon o minimalnoj plaći, o čemu sam vam već govorio, je povećan. Sva materijalna prava koja su uređena kolektivnim ugovorom nisu dirana socijalnim partnerima, za razliku od vas koji ste to učinili ako se sjećate i zbog toga je ova Vlada platila preko 2 milijarde kuna. I sad bi vam ja mogao ponavljati one podatke koje sam vam i prije rekao što se tiče…
Hvala lijepo.
No, vrijeme je isteklo. Pa samo eto toliko da shvatite koliko je ova Vlada ustvari bila socijalno osjetljiva u odnosu na onu vašu nekadašnju.
Hvala lijepo. Replika je bila gospodinu Markovinoviću. A za repliku se dalje javio gospodin Jovanović.
Hvala, gospodine potpredsjedniče. Pa kolega Markovinoviću, ja sam danas u svojoj kritici kada sam imao raspravu za ovom govornicom, nijednom rječju nisam spomenuo Nacionalno vijeće na kojem predsjedavam, nego sam govorio kao zastupnik ovog Sabora, Željko Jovanović. A vas pozivam da pročitate Izvješće Europske komisije o radu Nacionalnog vijeća u kojem ćete vidjeti kakvo priznanje Nacionalnom vijeću daje Europska komisija za unapređenje borbe s korupcijom u Hrvatskoj i unapređenje svjesnosti građana o potrebi uključivanja u borbu s korupcijom. A da je korupcija u Hrvatskoj veliki problem kaže civilno društvo, kažu novinari, kaže ministar pravosuđa Šimonović, kaže cijelo hrvatsko društvo. Prema tome, Željko Jovanović kao predsjednik Nacionalnog vijeća i dalje će raditi ono što je njegov posao, provoditi nadzor Strategije borbe s korupcijom i upozoravati na probleme, mane i poticati uvođenje novih mjera koje imaju jedan cilj: spriječiti korupciju, bez obzira iz koje stranke dolazila, a znamo koja je stranka na vlasti već šest godina i koja je stranka najodgovornija za stanje borbe s korupcijom u Hrvatskoj - HDZ.
Odgovor ne repliku, kolega Markovinović.
Pa zapravo ne znam komu da odgovorim, jer gospodin Jovanović govori u trećem licu, ja ne znam ovom Jovanoviću ili onom o kom on govori, ali dobro nema veze. Ja ću jednom i drugom. Dakle, nevjerojatna zloupotreba mjesta koje gospodin Jovanović obnaša. Zašto? Zato jer skuplja jeftine poene za vlastitu stranku, to je jedno. Drugo, očito sloganstvo prema svima pa i prema Europskoj komisiji gdje lijepo pljuje po vlastitoj zemlji, priča protiv, bez argumenata, bez ičeg. I jasno, pritom mi kaže da se ništa ne radi. Evo ja mislim da naši ministri tamo s početka reda će vam nabrojiti sve akcije koje rade, kako rade i koliko rade. Ali gospodo draga, vi niste zadovoljni ako netko nije optužen iz HDZ-a. Bilo je optužbi itekakovih i trebalo ih je provesti do kraja s ministrima iz vaše bivše Vlade. Ali možda isto jedan od tih kandidata postane, čini mi se da je to jako zgodno što je čovjek više protiv zemlje i što više drmne da veću šansu ima za vrh, za predsjednika recimo države. Pa i jedan od takovih kandidata koji je trebao biti u zatvoru jednostavno danas priča o poštenju, redovito priča o poštenju zaboravljajući pritom da je pošteno namjestio stotine i stotine poslova vlastitim firmama, a vi ste mu se divili. Bilo bi dobro da ga podržite. Nije Čačić, a možda i je, pardon.
Hvala lijepa. I treća replika, uvaženi kolega Boris Matković. Izvolite kolega Matković.
Zahvaljujem gospodine potpredsjedniče. Evo, ja se apsolutno slažem s vama kolega Markovinoviću. Zaista se lijepo iznijeli dakle sve ono što je trebalo kazati u odgovoru kolegama s lijeve strane, ali bih vas podsjetio možda da ste zaboravili nešto pa ću ja nadopuniti. Možda ste trebali spomenuti kolegama da i oni imaju svog velikog meštra i Riječku banku, pa imaju Viktora Lenca, pa imaju jahtice koje su plovile od Kvarnera do Dubrovnika, a i u Dubrovniku neke hotelčiće, pa ne bi bilo loše znate da se malo podsjetimo na te stvari.
Hvala. Odgovor na repliku Krunoslav Markovinović.
Pa nisam zaboravio. Danas su me kolegice i kolege iz SDP-a podsjetili kad su rekli svi smo na istom brodu. I sad zamislite koja je to degradacija za njih, jer su odluke donosili na jahti, a sad su na istom brodu samo, jasno gospodina vrhovnika. Jel?
Hvala lijepo. Slijedi dalje rasprava kolege Jurjevića. Izvolite.
Hvala. Pa na kraju dana mislim da nema još puno diskutanata… [[Govornik isključen, ne čuje se.]] Mislim. Ja sam davno rekao neću ružne riječi upotrebljavati, ali jadni su roditelji čijemu … [[Govornik isključen, ne čuje se.]] pa on svugdje stiska. Meni je žao roditelja, jer svak je nečije dite, pa ma koliko godina ima. E vidite, mi smo političari … [[Govornik isključen, ne čuje se.]]
Pa ja mislim da budimo ozbiljni. Imamo još nekoliko rasprava i …
Možda je on ozbiljan, ali ne zna. Igra se. Kad je bija mali nisu mu kupili igračke. Dakle, poštovane kolege i kolegice, poštovani predstavnici buduće Vlade. Dakle mi smo svi ovdje političari u ovoj dvorani, a samo po sebi se podrazumijeva da je politika takva ljudska aktivnost koju prije svega karakterizira jedan pojam koji se zove javnost. To znači da naš rad ne samo da treba biti javan, nego mora u svakom trenutku biti podložan sudu te javnosti. U svakom trenutku ta javnost ne samo da ima pravo, nego može i zahtijevati od političara da zna zbog čega radi ovako ili onako. Vidite, u ovom trenutku gospođa Jadranka Kosor preuzima kormilo buduće Vlade. Ja joj na tome niti malo ne zavidim. Ja sam zaželio i u svom jednom jutrošnjem obraćanju sve najbolje i volio bih da taj posao što bolje obavlja, a neće joj biti lako i mislim da će ga teško moći obaviti s obzirom na sve ono, na zadovoljavajući način što je rečeno. Ali jednu stvar ne treba zaboraviti. Ova Vlada starta pod velom jedne velike misterije koju ne bi razriješili ni Agata Kristi, ni Poaro, ni SOA, ni POA itd. A ta misterija glasi zašto je ovu istu Vladu u jednom malom dekorativnom sada promijenjenom sastavu napustio njen vođa i premijer? Spominjali su brod, kapetan broda, vozače autobusa koji iskače, putnici u autobusu, nizbrdica, ne rade kočnice. Nije to samo stilska figura. Ja vas uvjeravam da se to u politici zove još jednim imenom neodgovornost. I ne samo neodgovornost. To se zove još nekako bahatost. On je dužan bio i zato ga danas s pravom spominjemo, on je dužan bio da objasni javnosti je li je obavljao javnu dužnost, jednu od najviše rangiranih u ovoj državi. Zašto odlazi? Ovako na cijeni postaju u Hrvatskoj babe gatare, razni vidovnjaci, razni čudaci, pa neki valjaju gluposti, a Boga mi ne fali toga ni u ovoj sabornici. Pa ja čak dijelom i opraštam razne ne znam kako bih to nazvao čudnovate izjave koje smo danas slušali od strane vladajućih zbog toga jer su oni u većoj zbunjozi ili su više zbunjeni nego mi u oporbi. Pa mi smo od početka bili kontra te Vlade. Mi smo kao pozicija tako nastupali, a zaista vama nije lako iz kože onih koji su na vlasti objasniti što se to desilo. Prvo, kako ćete objasniti meni ili javnosti ili bilo kome kad ne možete sebi objasniti. Dakle, čini mi se da ova Vlada kojoj zaista želim sve najbolje kreće u jednoj čudnoj atmosferi i to nije dobro i moje je predviđanje da ovo pitanje neće prestati biti postavljano nakon što završi današnji dan. I nemojte se čuditi što ljudi to pitaju. Za puno manje stvari koje nose puno manje odgovornosti, ljudi su dužni objasniti kad napuštaju neko mjesto, a kamo li mjesto premijera ili predsjednika Vlade. I po tome smo postali specifični u svijetu i nema potrebe da ja vama objašnjavam ono što svi znate, da se danas, ako se ičemu čude, ne samo više Hrvatska je lijepa za ljetovanje, mala, lijepa, vratimo se prirodi, nego se čude kako toj maloj, lijepoj, čudnovatoj zemlji se i političari ponašaju čudnovato. Ne u skladu sa običajima koji vladaju početkom 21. stoljeća u svijetu politike u civiliziranim, uređenim i politički sređenim društvima. I zato je to pitanje legitimno. I tu čak ja mislim da nikakvi ideologijski predznaci ne igraju nikakvu ulogu. Ja na kraju ovog dana samo to želim konstatirati, pokušavajući vam kazati da se ne čudite toliko što inzistiramo na ovom pitanju, kao što se ja ne čudim vama što ne znate na njega odgovoriti. A vama, gospođo Kosor, ponavljam, neće biti lako i bojim se da ćete morati spremiti na tone, pripremiti na tone one krumpir salate koju ste jutros spremali, ili će vam otpast ruke ili ćete izdržati, ali govoreći figurativno i vi ulazite u maglu, svi smo ušli u maglu. Čudno je vrijeme ovih dana u Hrvatskoj, znate, pari neka tropska klima, monsunske kiše, sinoć je između Splita i Zagreba bila teška magla, magla svugdje oko nas, rekla bi Josipa Lisac, a Boga mi najviše u vrhovima politike. I zato i ova, neću parafrazirati neke slavne izjave o Hrvatima, o magli, a spominju se neke životinje tamo domaće, nego ću kazati, nije lako ni kada se Vlada nađe u magli, a još je teže onima koji bi je trebali slijediti.
Ima i utjecaj juga. Replika, gospodin zastupnik Zdenko Franić. Izvolite.
Poštovani kolega Jurjević, evo postavili ste pitanje i čudili se koji razlozi stoje u odlasku doktora Sanadera sa mjesta premjera. Pa eto, ja bih iznio jednu teoriju koja kaže da u poplavi reality show-ova u Hrvatskoj kao što su Big Brother, Farma, Mijenjam ženu i slično, je doktor Sanader, budući da je bio ljubomoran na popularnost izvjesne Simone u maniri vrhunskog konceptualnog umjetnika može … [[Govornici govore u isti glas, ne razumije se.]]
Kolega, ne mogu se praviti karikaturu. Dajmo malo digniteta. Zašto izvoditi ovakve … Odgovor na repliku, gospodin zastupnik Marin Jurjević.
Gospodine predsjedavajući, nemojte se čuditi ničemu. Nemojte se čuditi ničemu. Ovo jest jedan politički konceptualni čin, možda još javnost nije shvatila, pa ni vi uz svu vašu pamet i poštovanje koju ja osjećam prema vama i vašoj moći rasuđivanja, ali teško je … /Govornik je isključen./ …
To je replika bila? Odgovor na repliku? Jeste vi to pitanje uputili samom sebi ili kome? Predsjednik Hrvatskog sabora, gospodin Luka Bebić. Izvolite.
Gospodine potpredsjedniče, dame i gospodo zastupnici i zastupnice. Vlada koja se ovdje predlaže je Vlada koja je legitimna i biti će utemeljena na temelju Ustava i zakona i o tome ne treba dalje govoriti, ali tko osporava legitimitet? Tko osporava legitimitet ove Vlade? Izaziva izbore, a Boga moli da se ne raspišu jer će proći mnogo lošije nego što sad stoje. Ovoga puta neću govoriti o SDP-u, odgovaram samo, želim komentirati klubove, predstavnik SDP-a mi nije dao materijal da puno o tome govorim, premda su neke rasprave bile takve da je bilo potrebno na njih odgovoriti. Odgovoriti ću dakle što manja stranka u oporbi, to veća galama, to veća galama. Slušali smo jutros tu galamu i nažalost ti su se povukli iz sabornice nakon što su to sve izgovorili. Ne znam zašto, ali moram reći obilježava ih arogancija, bahatost, prepotencija, diskvalifikacije i uvrede. To je karakterizacija te rasprave u ime kluba. I to je stil tog dvojca. Oni drugačije ne znaju. Koji sami sebe vide kao samozvane spasitelje bez političke i moralne kvalifikacije da to budu. To nemaju ništa od toga, ali se uporno nameću hrvatskoj javnosti. Tolike diskvalifikacije i uvrede prema HDZ-u, a posebno prema doktoru Sanaderu oslobađa nas prevelikih obzira kod odgovora na njihove uvrede, na njihovu aroganciju i bahatost. Tko nam se to nudi? Tko toliko hlepti za vlašću? Čelnik stranke, čovjek koji se proslavio na mnogim područjima. Nije zadržao mjesto župana, a htio je. 2 godine pred izbore gnjavio hrvatsku javnost kandidaturom za premijera kao da se na izborima bira premijer, a ne zastupnici. Dakle, dosadio hrvatskoj javnosti bez rezultata na izborima. Zatim, najavio kandidaturu za gradonačelnika Zagreba, zaboravio ući u Sabor. Čovjek zaboravan. Zaboravio bi i Hrvatsku jer je sam sebi jedino važan, a izgled da će se kandidirati za predsjednika Republike, jer je tako najavio. Jedino ako je zaboravio. A "Coning" i 37 firmi bježeći od hrvatskih zakona. Starački dom u Dubrovniku, srednjoškolski centar u Zadru, prevara 76 firmi u Izraelu za preko 7 milijuna dolara, za što postoje dvije pravomoćne presude izraelskih sudova od nazad 12, 13 godina. Tu je i sukob interesa, mislim u Hrvatskom saboru itd.., a osobno mi je jako simpatičan. Tako sam se ja zalagao da on uđe u Sabor. Da on uđe u Sabor lakše bi nam bilo polemizirati i ne bi se ovako poručivali preko drugih jer ne vidim ni jednoga iz te stranke kojemu bi to mogao prenijeti. Ali arogancija, uvrede, bahatost prelaze svaku mjeru. Ovdje nije, malo mi je neugodno, ali ovdje nije ni Sanader pa je čitav dan na tapetu, pa može i on. 2000. godine taj gospodin je javno nazvao HDZ ta mala strančica HDZ, koja je tada bila za jedan mandat najveća od slijedeće parlamentarne stranke u Saboru. Ta mala strančica nazvao je tako, danas je ta njegova velika stranka 11 puta slabija od male strančice HDZ jer je to 66 naprama 6. I pretvara se sve više u malu regionalnu strančicu. A oni bi da nam vladaju i mole Boga da se Sanader ne vrati, jer će čitavo vrijeme do toga … [[Govornik se ne razumije.]] spavati očekujući mogućnost da se on ipak vrati. Tko vrijedi kad-tad će se vratiti, ovako ili onako. I nemojte se puno sekirati zbog toga. Ja vidim velika sekiranciju što je otišao, ali čini mi se da je veća ako se vrati. Zbog toga svega ja zahvaljujem na svim konstruktivnim raspravama kolega zastupnika i zastupnica jer sam uvjeren da je najveći dio bio dobronamjeran. Jer bi današnja rasprava prvenstveno trebala biti o programu Vlade i o tome što je mandatarka ovdje predložila nama i u pogledu kadrovskog sastava i u pogledu programa Vlade, i to je bio razlog da se mi danas nađemo jer smo apsolvirali ovu stvar u petak što se tiče Vlade koja je dala, predsjednika Vlade koji je dao ostavku. Ali izgleda da je noćna mora Sanader bit će još dugo. Mi mislimo da možemo ići dalje odgovorno, energično, uvažavajući sve okolnosti, ne zatvarajući oči pred problemima i da će Jadranka Kosor, kao što je i najavila, uspjeti u tome da se prevlada ova kratka situacija i da nastavimo tamo gdje je ovaj saziv Sabora i Vlade započeo. Iskažimo povjerenje mandatarki. Nemojmo biti zluradi ako ikako možemo. Evo ja sam shvatio kolegu Jurjevića zaista da on iskreno želi da Vlada uspije. Čuo sam takvih izjava i od drugih. Ja tim izjavama vjerujem, i nadam se da će ova Vlada i ovi saziv Sabora izvršiti svoj mandat do kraja. Dobio je mandat na izborima, on je legitiman, on je utemeljen na Ustavu i zakonu, imamo zakonitu mandatarku i zakoniti prijedlog koji je pred ovim Saborom utemeljen na Ustavu i idemo dalje sa neizvjesnim očekivanjima tko će se vratiti u politički život, a tko neće. Ja se nadam da ćemo se svi jednoga dana ugodno iznenaditi i u tom smislu želim svima koji dobro promišljaju, iskreno promišljaju o budućnosti Hrvatske da će te napore ove Vlade na čelu sa Jadrankom Kosor pratiti, podupirati i tako prevladati ovi kratki, mali cajtnot koji smo imali oko formiranja Vlade. Hvala lijepa.
Hvala. Povreda Poslovnika, gospodin zastupnik Nenad Stazić.
Ja se sada gospodine potpredsjedniče pozivam na članak 214., ne zbog govora Luke Bebića, nego zbog vas. Kolega Bebić je govorio o svemu, o jednoj stranci ovdje, o svemu samo ne o temi dnevnog reda. Ja osobno nemam nikakvih problema s tim. Ja mislim da zastupnike treba pustiti da govore o onome o čemu misle govoriti, jer je svaka točka dnevnog reda dovoljno široka da zastupnici iznesu ono što smatraju da je problem. I nemam ništa protiv govora Luke Bebića, ali imam protiv vas. Imam protiv vas i pozivam se na … [[Govornik udaljen od mikrofona, ne razumije se.]] Jer vi kolega Šeks ste danas upozoravali sve zastupnike iz ovih klupa kada bi sa dvije rečenice odstupii od ove točke, ali kolegu Bebića niste upozorili. Kad je sjedio na vašem mjestu, često puta to radi i kolega Bebić. A evo sad na svom primjeru može osjetiti koliko ovako kruta primjena Poslovnika može štetiti jednoj dobroj raspravi, zanimljivoj raspravi kao što je bila vaša.
Ovaj istup gospodina zastupnika Stazića je jedan školski primjer povrede Poslovnika i to školski primjer koji je u toj mjeri očit da bi ga trebalo u udžbenicima poslovničke procedure prikazati kao jedan potez kojim se bez primjerno, bez imalo stida i srama, kolega Stazić bez imalo stida i srama, kao poluga zdravom razumu ide javljati za povredu Poslovnika i s time se i tvrdeći da predsjednik Hrvatskog sabora nije govorio o temi. Govorio je itekako o temi. A ja vam sada.
Mi danas ne biramo Čačića za predsjednika.
Izvolite kada ja govorim šutjeti. To biste trebali naučiti jedanput. Kada se zastupnik takvoga kalibra poput vas na takav bezočan način drzne vama izreći opomenu je najblaže što se može. Vama je nemoguće izreći zapravo opomenu, jer vi niste subjekt na koju bi opomena imalo djelovala, nego bilo kakva sankcija samo na vas poticajno djelovala. Drugim riječima vi ste nepopravljiv. ... [[Pljesak.]] Gospodin zastupnik Slavko Linić. Izvolite.
Gospodine potpredsjedniče.
Oprostite kolega Linić. Ja sam pogriješio. Ima nekoliko replika. Prva gospodin Frano Matušić. Ja sam se malo zanio kada sam slušao gospodina Stazića.
Zahvaljujem gospodine potpredsjedniče. Pa nije samo iz redova Hrvatske narodne stranke stizalo na račun HDZ-a puno uvreda, neistina i svega onoga što smo mogli slušati satima, već iz redova SDP-a. iz pojedinačnih rasprava iz redova SDP-a mogli smo čuti također puno uvreda, neistina. A ja ću se osvrnuti na neke koje su se ticale korupcije. Kolege su cijelo vrijeme govorile o tome kako se ništa nije radilo na borbi protiv korupcije, što nije istina. Brojne akcije koje su u tijeku, koje su već pred sudskim procesom ili su u sudskom procesu su iza nas i može se slobodno reći da se puno napravilo po tom primjeru, ali je zanimljivo recimo da se nitko iz SDP-a nije osvrnuo na jednu činjenicu koja je izuzetno bitna a tiče se hotela u Dubrovniku koji su prodani grupaciji koja se zove "Wrens grupa" i jadranski luksuzni hoteli na čijem je čelu Goran Štrok. Vlada Ivice Račana je prodala upravo tom navodno uglednom hotelijerskom, navodno uglednom hotelijerskom poduzetniku, dobar dio najboljih hotela u Dubrovniku, da bismo mi danas svjedočili da njegov glavni savjetnik i počasni predsjednik te grupacija je suspendiran iz britanskog Parlamenta zbog korupcije. Nisam čuo nikoga iz SDP-a da je rekao, pa kome je prodano to u Dubrovniku ti hoteli kome su prodani? Nisam čuo da ste se o tom slučaju očitovali niti jednom. Pročitajte na Internetu o lordu Tayloru, o Blacburnu. Počasni predsjednik "Wrens" grupacije, počasni predsjednik i savjetnik Goranu Štroku. Kome ste to prodali hotele u Dubrovniku? Kakvom ste hotelskom poduzetniku prodali? Jeli tu možda riječ o koruptivnim radnjama? Ja sam uvjeren da da. Ja sam i danas uvjeren da da. I dalje također iz redova SDP-a su napadali Hrvatsku televiziju zbog emitiranja govora još uvijek predsjednika Vlade bez obzira što je u ostavci gospodina Sanadera. Gospodine Stazić, niste se čuli kada su vaši kandidati unutar stranački govorili, unutar stranački kandidati kada su se natjecali za mjesto predsjednika. Svaki dan su bili na svim televizijama i na Hrvatskoj televiziji. Mi nismo radili prigovor, a onog dana kada se jedan govor predsjednika Sanadera objavio onda radite prigovor. A dok su vaši kandidati Jurčić i Milanović itd. svaki dan bili u medijima niste ništa govorili o tome.
Hvala. Povreda Poslovnika gospodin zastupnik Gordan Maras.
Gospodine potpredsjedniče. Povrijeđen je članak 209. i 210. Gospodin Matušić je u svom vehementnom repliciranju predsjedniku Sabora gospodinu Bebiću, dotaknuo se svega osim onoga što je gospodin Bebić imao u svojoj raspravi. Ne može se replicirati, a to vi jako dobro znate onome o čemu nije bilo govora u raspravi temeljnog govornika. I trebali ste ga opomenuti, jer to ne smije raditi.
Kada bi ovako striktno se interpretirao Poslovnik na ovaj način, onda bi svim zastupnicima, a osobito onima koji su danas bezbroj puta replicirali, a nije bilo u vezi sa uvodnim izlaganjem i govorom onoga na koga se repliciralo, onda bi se radilo o povredi Poslovnika. A malo prije ste imali živi primjer niza replika koji su bili unutar vašega kluba, kada se nije repliciralo uopće na onome koji je govorio, nego se govorilo o nečem desetom i nečem lijevome. Dakle, ne radi se o povredi Poslovnika i zbog toga ne mogu uvažiti vaš prigovor da se radi o povredi Poslovnika, uz sve dužno poštovanje i iskreno žaljenje. Odgovor na repliku gospodin predsjednik Hrvatskog sabora Luka Bebić.
Gospodine Matušiću da sam ja rekao u uvodnoj mojoj raspravi da neću komentirati pojedinačne rasprave kluba SDP-a. premda sam itekako imao dovoljno razloga i materijala da ih komentiram i da im se suprotstavim. Zašto? Zato što sam odgovorio na rasprave po klubovima. Gospodin Milanović koji je govorio u ime kluba SDP-a nije meni dao poseban materijal da ja tu sada nešto govorim, jel više manje ta je rasprava bila korektna za mene, a pojedinačne rasprave nisam komentirao. To je jedno. Drugo, zaboravio sam malo prije reći, da je onaj gospodin o kome sam cijelo vrijeme govorio, pa da i ja malo, da je javo na Hrvatskoj televiziji, Hrvatsku demokratsku zajednicu nazvao profašističkom strankom. Granična fašistička stanka. A te kvalifikacije i takve stvari, pa ljudi moji imamo li mi političke kulture da barem obuzdamo te ekstremne kvalifikacije koje su netočne i nerealne, osim što su uvredljive. Zato sam uvijek pledirao u ovom Saboru. A to što se spominjao Sanader ovi, oni pa normalno da se spominjao bio je predsjednik Vlade. A ja ću opet reći jednu moju staru kvalifikaciju puno je političara a malo državnika. Političar će dnevnu politiku komentirati i odlučivati shodno situaciji u kojoj se nalazi a državnici često puta donose odluke koje anticipiraju budućnost i nisu popularni tada kad ih donose. Njihovi potezi se naknadno potvrđuju. Ja sam ustvrdio da smo mi imali dva predsjednika HDZ-a Tuđmana i Sanadera koji su bili i političari i državnici.
Slijedeća replika gospodin zastupnik Gordan Maras.
Hvala lijepo. Samo da se nadovežem kratko na raspravu predsjednika Sabora ali još jednu rečenicu. Svaki puta kada gospodin Matušić ovako replicira ja se neću više protiviti jer SDP-u skače popularnost. Ljudi prepoznaju kada netko lamentira bez ikakvog uporišta i u prazno, tako da naprijed samo gospodine Matušiću. A gospodinu Bebiću bih rekao, u svojoj uvodnoj raspravi ste rekli tko zaziva prijevremene izbore. Ne zaziva nitko prijevremene izbore. Jednostavno smatramo da je u ovakvoj situaciji nemoguće provesti reforme koje se nalaze pred hrvatskom Vladom a da nemate legitimitet izbora to vi kao iskusan političar sigurno. ... [[Govornici govore u glas, ne razumije se.]] Tako je, nemate legitimitet izbora u ovako sklepanoj Vladi nakon dvije godine. I imali bi. ... [[Govornici govore u glas, ne razumije se.]]
Molim vas, mir.
Ukoliko ste sigurni u vašu pobjedu u interesu HDZ-a bi bili isto prijevremeni izbori. Hvala lijepo.
Odgovor na repliku predsjednik Hrvatskoga sabora gospodin Luka Bebić.
... [[Govornik je naknadno uključen, ne čuje se.]] prijevremene izbore. Da li je taj prijedlog ozbiljan? Je li ozbiljan taj prijedlog, šta mislite? Je li realan, je li utemeljen ili je to samo ovako lijepo čuti. Molite Boga da slučajno ne bi prihvatili te prijevremene izbore. To je prava istina u pogledu toga tko zaziva. Drugo, sklepana Vlada. Prisjećam se 2000. kako je bila sklepana od šest dijelova koji su se kao rogovi u vreći svaki dan sukobljavali, ispadali, upadali, dijelili se na stranke i nemojte govoriti o sklepanju. Ona Vlada nije bila kadra u godinu i po dana imenovati šefove službi protuobavještajne i obavještajne jer se nisu mogli složiti tko će biti prvi. I nemojte govoriti, ovo je daleko veliki napredak u odnosu na tu sklepanu šesterokraku Vladu.
Gospodin zastupnik Luka Denona replika.
U ovo doba nešto prije deset sati gospodine predsjedniče Hrvatskoga sabora, gospodine Luka Bebiću ja sam zaista iznenađen kako ste, ja sam reagirao na vaše izlaganje iz jednostavnog razloga što ste prozvali nešto što je sasvim legitimno, ispravno da oporba u Hrvatskome saboru može kritizirati, prokazivati nerad, korupciju i sve ono loše što se u Hrvatskoj događa. Da li su to kolege i kolegice iz oporbene stranke kojih nema, ponavljam nema po vašem sudu koji može biti sud iznijeli bahato, drsko sasvim svejedno, to je sud. To nije meritum stvari. U Hrvatskom saboru se legitimno ako smo se danas te riječi puno puta hvatali mora govoriti a oporba je za to da govori i upozorava. Žao mi je što se to vama nije svidjelo. Ja cijenim vaše godine i sijedu kosu, ali kada ste nam sada ponovno počeli ponavljali, dobro da sam se javio za repliku jer onda je vaš kolega zastupnik opalio po ovoj oporbi koja ovdje stoji, koje ima sa jednakim rječnikom kao što je to ova oporba koje nema danas dogovorila, pa je to isto tako legitimno. I vidite, mi se niti vrijeđamo, niti ljutimo. I slažem se s vama da ima razlike između političara i državnika. Gospodin Sanader je možda bio dobar političar ali je loš državnik koji je napustio brod koji tone i utekao. To je loš državnik jer je doveo Hrvatsku u nestabilnu poziciju unutar sebe, Hrvatsku je doveo u nestabilnu poziciju prema Europi. To je loš državnik, to se slažem s vama.
Odgovor na repliku predsjednik Hrvatskoga sabora Luka Bebić. Izvolite.
Nisam ja osporavao pravo da se traži ovo ili ono na temelju političkih stajališta. Ja sam samo problematizirao tko nas i kako vrijeđa pa pobjegne sa sjednice. Izvrijeđani do kraja bahatošću, arogancijom i svime onime što sam još ispričao malo prije da ne ponavljam. O tome je riječ. I ja sam zastupnik koji može ovdje doći i raspravljati kao i vi. Nitko mi to ne može. Kvalifikacije koje vi dajete s kojima se ja ne slažem legitimne su. I moje su kvalifikacije legitimne makar se vi s njima neslagali. Drugo, u pogledu tko je državnik a tko nije državnik rano je. Ja mislim ono što sam malo prije rekao a budućnost i odgovori na ta pitanja će biti pred nama, pogotovo pred vama mlađima pa ćemo na koncu konca vidjeti i sabrati sve ono što je bilo i ono što će još biti pa ćemo vidjeti poziciju svakog našeg čovjeka onoga pogotovo koji se povodi za dnevnom politikom a ne promišlja budućnost ozbiljno i odgovorno a ona se često puta promišlja tako da ne izgleda da će tako biti kad se donose odluke nego kasnije su opravdane. Zato ja uzdam se u tu budućnost. Hvala.
Gospođa zastupnica Dubravka Šuica.
Ja sam se javila na originalno izlaganje gospodina Bebića a zapravo je nevjerojatna lakoća kojom je klub HNS-a jutros se izražavao o ovom prijedlogu nove Vlade i zapravo je interesantno da je cijelo vrijeme se osporavao legitimitet što se i večeras o tome govori. 83 zastupnika, 83 potpisa su nadam se dovoljan legitimitet a priča o mišljenju javnosti koju smo jutros čuli je apsolutno neutemeljena i ne znamo na osnovu kojeg mišljenja javnosti, na osnovu kojih anketa. Interesantno je da cijelog dana nismo čuli ni jednu riječ o kadrovskoj ekipiranosti Vlade, niti je uopće se spominjala niti nova rješenja, niti aktualna rješenja. A evo večeras smo imali čast čuti da je Vlada sklepana što smatram da je ispod razine ovog Sabora, govoreći o ovako etabliranim ljudima koji su do sada se dokazali u Vladi i ovima novima koji su predloženi zaista je ispod nivoa. Isto tako želim komentirati da je danas puno ljudi reklo želimo dobro ovoj Vladi. Gotovo svako izlaganje je završilo želimo dobro ovoj Vladi, ali neću glasovati. Posebno želimo dobro gospođi Kosor, ali neću glasovati. Čini mi se da je to sasvim konfliktan stav, a kad je dolazio od žena članica, bez obzira što ne želite da se dijelimo po spolovima, bio je sasvim licemjeran. Međutim, ova rasprava je skrenula s osnovne teme. Ja bih se željela vratiti na našu novu mandataricu, na našu nadam se kroz nekoliko minuta novu premijerku. Želim vam svako dobro i vjerujem da ćete nastaviti isti ovaj smjer, a naravno uvažavajući okolnosti u kojima se nalazi Hrvatska država, okolnosti u kojem smo okruženju uvažavajući stanje krize koje smo danas spominjali i sigurno da ćete sukladno tome morati u nekim dijelovima se korigirati. U tom smislu sam željela iskoristiti ovu repliku kako bih zapravo rekla da smo danas svi željeli dobro, a zapravo ne želimo dati glas.
Odgovor na repliku. Predsjednik Hrvatskoga sabora, gospodin Luka Bebić.
O legitimitetu smo govorili, ja mislim da tu ne treba ništa dodavat. Ali gospođa je spomenula ankete itd. Ne sjećam se neke ankete kad je ikada HDZ pobijedio u tim anketama. HDZ pobjeđuje na izborima, a ovi drugi u anketama. Mi nismo pobjednici ovih izbora bili. U Sloveniji je dosta jedan glas za Pahora, odnosno na Janšu, u … [[Govornik se ne razumije.]] četiri godine jedan glas, onda nas je malo bilo deset. Još se nije priznalo da smo niti pobijedili na izborima, a kamoli nešto drugo. Dakle, navikli smo na to. Znamo, zbrajamo, odbijamo i idemo dalje.
Hvala. Gospodin zastupnik Slavko Linić. Izvolite.
Gospodine potpredsjedniče Hrvatskoga sabora. Kolegice i kolege. Gospođa Kosor je danas došla s prijedlogom ljudi i prijedlogom programa kako bi u Hrvatskom saboru dobila povjerenje saborskih zastupnika za preostali dio mandata za nešto više od dvije godine, dvije i pol godine. Potrebno je reći mišljenje o tim ljudima, potrebno je reći dvije tri riječi mišljenja o programu da bi mogli ocijeniti da li će doista gospođa Kosor, kao buduća predsjednica Vlade, uspjeti dvije i pol godine voditi Republiku Hrvatsku u izvršnoj vlasti. S obzirom na veliki broj članova Vlade, ja ću se zadržat samo na dvojici. Dvojici koju smatram vrlo važnim segmentom hrvatske Vlade, potpredsjednikom za gospodarstvo i ministrom gospodarstva i ministrom financija. Njih ću pokušati ocijeniti da bih rekao svoje mišljenje o kvaliteti prijedloga gospođe Jadranke Kosor. Godina dana je kako svi u Hrvatskoj ozbiljno pokušavaju govoriti o krizi. Ne o svjetskoj krizi, nego o krizi u Hrvatskoj. Godinu dana. Govore to poslodavci, udruge poslodavaca, govori to članstvo Hrvatske komore, govore to političari, saborski zastupnici. Ali u tih godinu dana mi uporno nemamo ozbiljnog slušanja, ozbiljnih odgovora od ovako važnog dvojca iz dosadašnje Vlade i novih kandidata. Nemamo. Ne prihvaćaju da su problemi u industriji, ne prihvaćaju da su problemi u likvidnosti, ne prihvaćaju da gubimo radna mjesta, ne prihvaćaju da pada izvoz, da smo loši u izvozu i da je uvoz bio taj koji je bio problematičan. Ne možemo naći zajednički jezik. U Hrvatskoj relevantni faktori za gospodarstvo i za financije. Dapače, imamo neprekidno uvjeravanja, imamo novaca, neće bit problema, puni se proračun, bez problema ćemo plaćat obaveze. Imamo prijedloge proračuna koji nisu realni. Svi upozoravaju, neću govorit o nama saborskim zastupnicima, govorimo o gospodarstvenicima. Pretjerali ste sa prvim prijedlogom proračuna. Ali ne, ljudi koji su odgovorni za to ne žele čuti. Ne žele čuti. I gdje smo danas? A čujte, o raspravama evo maloprije moga kolege, predsjednika Sabora, situacija je teška. Evo čak nitko ne bi od opozicije ni vlast, toliko je teška. Znači svjesni smo trenutka u kojem se nalazimo, svjesna je i vladajuća garnitura. Ali da li se pitamo zašto odgovorni ljudi nisu pripremili zemlju za takvu situaciju? Ali ti isti ljudi koji nisu do danas pripremili predlažu nam se ponovo da budu okosnice financijsko-gospodarskog dijela Vlade. Okosnice. Neću ući u to da godinu dana govorimo ne plaćate građevinare, ne plaća HEP, ne plaća INA, neću govoriti da ti isti ljudi zabranjuju građevinarima da fakturiraju svoje usluge cestarskim tvrdnjama. … [[Upadica se ne čuje.]] Gospodine ministre, ne lažite! … [[Upadica se ne čuje.]] Što lažete? Ja govorim i istinu govorim i imena ću vam govorit ako treba. … [[Upadica se ne čuje.]] /Govornik isključen./…
Smirite se! … [[Upadica se ne čuje.]] Smirite se!
… [[Govornik naknadno uključen.]] zbog vašeg ministra kojeg predlažete kao ministra financija. Da, to su problemi u Hrvatskoj.
Smirite se! Polako…
Kakve ljude nam predlažete? To je ono što mora biti zabrinjavajuće za sve nas. Vi ćete pred nas morati doći sa novim proračunom, sa novim prijedlogom proračuna. Da li ćemo mi dobiti … [[Govornik isključen, ne čuje se.]] Ti isti ljudi vodili su hrvatske firme gdje je većinsko vlasništvo Republike Hrvatske. Pogledajte dugove koje su stvorili. Nema razvoja, nema ulaganja, zapustili smo energetski sektor. … [[Govornik isključen, ne čuje se.]] Mogu prestati i govoriti. Očito ne želimo slušati u Hrvatskom saboru. Vi ne prihvaćate da opozicija ima svoj stav, ne prihvaćate. Ali neovisno o tome ne moramo mi ovdje dobiti prostora za golf. Imamo prostora u cijeloj Hrvatskoj, a vi morate shvatiti da se ne možete tako ponašati. To je problem vašeg prijedloga gospođo Kosor, ovakvi ljudi, koji jednostavno neodgovorno upravljaju sa ogromnim bogatstvima Republike Hrvatske. Stvore dubioze bez ulaganja. Da, to je problem vaš i zbog toga građani Hrvatske, ja osobno, sumnjaju u kvalitetu vašeg referenduma, sumnjaju da mogu naredne dvije i pol godine ti isti ljudi koji ne žele slušati stvoriti uvjete da možemo normalno poslovati, da gospodarstvenik dobije svoja primanja, da može isplaćivati svoje radnike, da može plaćati poreze. Da, to je problem sa ova dva prijedloga. Danas ste o svemu tome čuli i od vaših koalicijskih partnera. Da, dobro sam pratio kako su komentirali vaši koalicijski partneri u ime klubova sa nepovjerenjem. Jednostavno osjećaju da niste dovoljno kvalitetno radili, da niste poduzeli sve mjere, da se niste pripremili za ovu situaciju. I zato ne vjerujem da će biti nekih kvalitetnih rješenja. Moja je ocjena, ako je suditi po ovoj dvojici onda zaista imate loših prijedloga za Vladu Republike Hrvatske. Vratimo se i programima. Već kod predstavljanja Vlade 2008. jasno smo naznačili da ne valja program koji se odnosi na energetiku. Tim programom Hrvatsku činite ovisnikom. Vi ne koristite bogatstva Hrvatske u energetici, i vodu, i sunce, i vjetar. Vi jednostavno Hrvatsku gurate u energetsku ovisnost. Vaš prethodnik je prihvatio da će to promijeniti. Danas gurate taj isti prijedlog. Opet odgovorni ljudi koji bi trebali znati što učiniti morali su vam drukčije sugerirati rješenje. I naravno, ocjenjujući ovako nedostatne prijedloge u programu, nekvalitetne ljude koje nudite ne može vam se dati povjerenje, barem ne s moje strane. Ali neovisno o tome što neću dati povjerenje i nadalje ću pored oštrih kritika pokušati učiniti sve da kvalitetnim prijedlozima pomognem vama i vašoj Vladi ako dobijete povjerenje da nađete pravi izlaz iz krize neovisno o tome da li će me ministar Šuker ismijavati, držat budalom, neodgovornim čovjekom kao što to i pojedine moje kolege. Nećete me obeshrabriti. Moj posao je da osim kritičkih tonova vrlo jasno dajem i kvalitetne prijedloge. Ne morate ih prihvatiti. To je vaš izbor. Ali dobit ćete ih. Zahvaljujem.
Hvala. Prije nego dam povredu Poslovnika, gospodine Liniću previše galamite, a to je obično vika i galama obično je znak tankih argumenata, znate. Gospodin Milorad Pupovac je tražio povredu Poslovnika. Izvolite.
Gospodine predsjedniče, smatram da je posve neuobičajeno da kandidat za ministra Vlade za koju ćemo nadam se za kratko vrijeme dignuti ruku iz klupe ometa raspravu saborskih zastupnika o onome što je meritum stvari. I to kojom vrstom rječnika? Vi ste gospodine predsjedniče bili dužni da ga upozorite na to i da nama stvorite pretpostavke da na miru završimo ovaj posao koji danas cijeli dan radimo i da se pripremimo za posao koji nas čeka već sutra.
Gospodine Pupovac, vi često puta ste skloni opominjati i govoriti što tko treba raditi. Ja sam postupio onako kako sam postupio. Niste ni jednu riječ rekli i galamu koja je bila i do deset puta jača na ono dobačeno iz klupe. Ni jednu jedinu riječ o tomu niste rekli. Molim vas ne prihvaćam to i nemojte me opominjati što su moje obavezne i što nisu. … [[Upadica Linić, ne razumije se.]] Niste dobili riječ i galamite stalno u ovom Saboru. Vi galamite u Saboru. Vi ste mene prije nekoliko mjeseci teško izvrijeđali i nikad niste se ispričali, nikad se niste ispričali iako sam od kluba tražio da se ispričate. … [[Upadica Linić, ne razumije se.]] Što je vama gospodine Liniću? Što je vama? … [[Upadica Linić, ne razumije se.]] Zato što galamite. Zato što ste jedan veliki galamdžija u Hrvatskom saboru. E tako, ništa drugo niste i vi… … [[Upadica Linić, ne razumije se.]] To što ste me vrijeđali javno bez ikakvog razloga, a niste se ispričali, jer vi se nikad za ništa niste ispričali. … [[Upadica Linić, ne razumije se.]] Tražio sam od vašeg kluba, nisam dobio ni odgovor. Znate? Ja dugo pamtim. Gospodine Liniću mirite se. Vi imate vrlo tanke živce. Ja mislim da ćete se vi pobiti jednoga dana ovdje. … [[Upadica Linić, ne razumije se.]] Smirite se. Smirite se. Nenad Stazić ima repliku.
Gospodine Liniću, gospođa Jadranka Kosor danas nam predstavlja i predlaže svoje ministre. To bi trebao biti svečan trenutak. Jedan od njih je i gospodin Šuker. Predlaže mandatarica čovjeka koji sebi dopušta da iz klupe dobacuje i vrijeđa zastupnike. On je danas ovdje samo kandidat za ministra. Dobacio vam je da lažete. Kandidat za ministra koji je došao pred ovaj Visoki dom da dobije od njega povjerenje. Nije time uvrijedio samo vas, kolega Liniću, on je uvrijedio cijeli ovaj Dom. On je sebi dopustio da vrijeđa ovdje Sabor, on je time uvrijedio i mandataricu jer ako ona ovakve prostake predlaže za ministre … /Govornik je isključen pa ponovo uključen. / … uvrijedio je i vas gospodine predsjedniče Sabora jer ste dopustili da se ovaj nečuveni vandalizam, da kandidat za ministra dobacuje lažeš jednom zastupniku ovdje u Saboru dogodi bez vaše opomene i bez vaše kazne. Time ste unizili ovaj Sabor, ali time će i ova Vlada koja će danas biti izglasana biti poznata po tome kakve nekulturne ljude ima u svom sastavu.
Istina je, ima ih puno koji vrijeđaju i nekulturni su, ali nije samo jedan, znate. Ako se možete prisjetiti. Odgovor na repliku, gospodin Slavko Linić.
Gospodine Staziću, nebitno je da li ministar vrijeđa bilo kojeg člana ovog Sabora. Problem je kad ministar na isti način se odnosi prema privrednicima koji traže svoje zarađeno, koji traže da ih se poštuje, koji traže isplatu da bi mogao platiti ranike. E tada je ministar još gori. To je problem i to je problem buduće predsjednice Vlade. Takav ministar je problem za Republiku Hrvatsku, ministar koji ne zna komunicirati sa gospodarstvenicima, ministar koji jednostavno nema sluha za probleme njihovih čelnih ljudi i u tom trenutku zato toliki vapaj, zato toliki, ja bih rekao pokušaj da se nađe razumijevanje. Ali još je nešto problem, problem je što jednostavno ti privrednici u posljednje vrijeme pokazuju i veliki strah. Veliki strah. Ne radi sebe osobno, ne radi svojeg profita, nego radi radnika o kojima odgovaraju. Ne mogu komunicirati sa ovakvim ljudima u Vladi. I to je nešto što gospođa Kosor mora jako dobro znati.
Replika, gospodin Gordan Maras.
Hvala lijepo gospodine Liniću. U vašoj raspravi ste dotakli srž problema gospodarstva danas u Hrvatskoj, a to je nelikvidnost koja je temeljni problem i koja generira i potiče upravo Hrvatska Vlada i Hrvatska država. Dok vam je gospodin Šuker dovikivao iz klupe da ne govorite istinu, da lažete, nije se sjetio reći da od 16 milijardi kuna unutarnjeg duga nelikvidnosti, 7-8 milijardi kuna duguje ili Vlada ili firme u vlasništvu države Hrvatske. Nije se sjetio to ni reći kada je rekao da INA nije više u državnom vlasništvu na isti dan dok je on još bio i član nadzornog odbora, da INA duguje 3,5 milijarde kuna, on je rekao ja nemam više veze sa INA-om, a bio je član nadzornog odbora i predsjednik nadzornog odbora i potpredsjednik Vlade. Ne, oni nemaju veze sa time, oni nisu ništa dužni. Država duguje po ministru Šukeru samo milijardu kuna. Istina je upravo suprotna, svi to u Hrvatskoj znaju i treba reći iskreno car je gol.
Hvala. Odgovor, gospodin Linić.
Da tako je, problem su hrvatske tvrtke sa većinskim vlasništvom Republike Hrvatske. Zaista su veliki problem. Veliki dužnici i potpuni zastoj investiranja. Potpuni zastoj investiranja. A zamislite čelne funkcije u nadzornim odborima ministri. Ministri. Zašto? Da bi bolje mogli kontrolirati rad uprava. Al nažalost, oni tu svoju funkciju nisu obavili. Nisu obavili. Nemamo kvalitetnih rezultata ni u HEP-u, nismo imali kvalitetnih rezultata ni u INA-i. Dapače, sada Mađarski većinski vlasnik, izvinjavam se, veći vlasnik, veći nego što je udio Hrvatske, vrlo jasno poručuje, u 6 mjeseci pokušati ćemo napokon stvoriti pravu kompaniju. A zamislite, tko je bio predsjednik? Koji su bili članovi nadzornog odbora INA-e. Da, to su naši problemi. Tu su naši izgubljeni novci. Tu je ubiti i izgubljeni dio radnih mjesta. Da. Ali ne govorimo samo mi to. Danas sam takve rasprave čuo i od koalicijskih partnera HDZ-a i ja bih rekao predloženih ministara. Da, nismo zadovoljni s njihovim radom. I to je nešto zbog čega ih gospođa Kosor nije trebala ni predložiti.
Hvala. Gospodin Luka Denona, također replika.
Gospodine Liniću, u svojem oporbenom nastupu, naravno da ste s pravom kritizirali i dva predložena ministra na svoj osebujan način, argumentirano ja se nadam. Ali smo onda dobili jednu ružnu reakciju jer se i takav oporbeni nastup ne može okvalificirati, nego bukom i galamom. No, siguran sam i u onom drugom dijelu svog istupa kada ste rekli, a ja sam to zapamtio, ja se nadam da je to i premijerka zapisala negdje da ćemo kao oporbeni ljudi i dalje nastojati pomagati svojim zakonskim prijedlozima, ne zbog vas, nego zbog građana Republike Hrvatske da pokažemo da može i drugačije. Jer kada budete morali preuzeti i koristiti dio naših antirecesijskih mjera, mi vam se nećemo niti smijati, mi nećemo niti biti ovakvi, niti ćemo vas podcjenjivati. I to je temeljna razlika između vas i nas.
Odgovor, gospodin Linić.
… [[Govornik je naknadno uključen.]] rekao da ću i u narednom periodu konstruktivno predlagati određene prijedloge i da me neće smetati ismijavanje pozicije. Ne. To je njihovo pravo. Ako nemaju, ja bih rekao argumenata, ako nemaju svojih prijedloga može i ismijavanje. Navikao sam na to pa ću i nadalje to nastaviti. Ali isto tako, vrlo jasno i glasno, u Republici Hrvatskoj je previše straha. Ja i do sada sam pokazivao da se ne bojim, a najmanje siledžije kao što je Šuker. Ne bojim se. I tvrdim da ću uvijek ovako reagirati kad netko ne radi svoj posao. Znat ću sebe zaštititi. I zna se moja uzreka u džungli bit ću zvijer i neće biti lako s menom, a u pristojnom društvu bit ću vrlo, vrlo uglađen i pristojan. Prema tome, drugi određuju kakav ću bit i kako ću se ponašati.
Gospodin Franjo Lucić, ispravak.
Evo žao mi je što se gospodin Linić ovako što kažu kod nas uzjapurio, a ne znam iz kojeg razloga jer je rekao kako ne govori ministar istinu. A ja ću vas gospodine Liniću samo podsjetiti, istina bilo je to davno kada ste vi bili na vlasti, a to je prelazak 2003. na 2004. Ostavili ste u Hrvatskim autocestama proračunski deficit 5 milijardi gospodine Liniću, a vi danas govorite kako su, kako ova Vlada ne plaća račune, kako ne dozvoli tvrtkama da ispostavljaju situacije. Proračunski 5 milijardi, vaš ministar financija i to smo sve otkrili u 2004. godini jer niste željeli prikazati deficit u 2003. Pa nemojte obmanjivati javnost, nemojte se toliko srditi kad vi prvi ne govorite istinu i želite okriviti samo ovu Vladu, a svoju Vladu gdje ste bili samo 4 godine, podsjećam vas u 19 godina 4 godine, onda je valjda jasno svima koliko ste dobro radili, šta ste radili, a mi smo toga najbolje svjesni. I zato ovaj narod daje povjerenje onoj Vladi koja zna, a i zato je ćemo svi skupa večeras dati potporu i ovoj Vladi i našoj budućoj predsjednici i mi smo sigurni da znamo kako i na koji način ćemo voditi ovu zemlju.
Hvala. Ispravak Krunoslav Markovinović.
Evo kolega Linić tvrdi da neodgovorno Vlada upravlja državnom imovinom jel, da ne štiti male poduzetnike i slično. Pa samo za usporedbu, da vidimo kako je to gospodin Linić izvodio. Pa evo dok je bio na čelu Nadzornog odbora INA-e, onda je utjecao na to da INA svim malim poduzetnicima koji, u čije ime se zaklinje, prodavala gorivo po maloprodajnim cijenama. Dakle, vlasnici pumpa su bankrotirali. Znate tko je pokupovao pumpe? Riječki Eeuropetrol, firma u kojoj gospodin Linić ima ovako značajnog utjecaja. I zašto? Zato jer je jedino Europetrol dobivao gorivo po povlaštenim cijenama. I sad gdje je tu korupcija, gdje je zaštita malih poduzetnika. I na kraju je spasio našu tadašnju državnu INA-u tako da je prodao do čak i upravljačko pravo MOL-u.
Hvala. Goran Marić, ispravak.
Hvala lijepa gospodine predsjedniče. Kolega Linić je točno kazao da je problem hrvatskog gospodarstva nelikvidnost, ali je netočno kazao da je država izvor nelikvidnosti i da ministarstvo zabranjuje fakturiranje poduzećima radi toga što znaju da neće naplatiti svoja potraživanja. Složenost je puno veća nelikvidnosti u Hrvatskoj, a ona usudio bih se kazati čak seže iz procesa pretvorbe i privatizacije i tko malo bolje razumije ekonomiju iz tzv. prisvojenih uvjeta gospodarenja, koji mnogi poduzetnici zlorabe svoj položaj i ne plaćaju namjerno koristeći ovakvu situaciju, čak temelje i svoj razvoj na neplaćanju. Najveći dužnik poznato je i najveći dužnici u Republici Hrvatskoj su poslodavci oni u kojima nema država uopće vlasništva, a kamoli većinskog vlasništva. Poslodavci između sebe duguju jedni drugima. Mnogo smo toga čuli u raspravi kolege Linića, ali više smo svjedočili snazi glasnica, nego snazi argumenata.
Hvala. Gospodin Davor Bernardić, rasprava. Izvolite.
Poštovani predsjedniče Sabora. Pa evo u ove kasne trenutke za rad Hrvatskog sabora, ja mogu samo reći da nova mandatarka Vlade i buduća predsjednica Vlade sigurno vam neće biti lako, jer u ovim okolnostima preuzimate odgovornost za funkcioniranje Vlade. Izuzev vaše najave u početku sa programom želja, ja ne bih rekao konkretnim mjerama, već više programom želja od vladajućih nismo čuli ni jedan konkretan, konkretno rješenje za novonastale probleme, ali zato smo čuli sve što se događalo u 40-tima, 90-tima, pričalo se dosta o prošlosti, pričalo se o tome tko je pobijedio na izborima, pričalo se o pokojnima, pričalo se o ljudima koji danas nisu s nama i za one rijetke i mlade ljude koji svoju budućnost vide ovdje u Hrvatskoj, a koji su večeras stjecajem pred svojim ekranima i gledaju ovu raspravu to definitivno nije dobra poruka. Da sad u situaciji kad se Vlada mijenja nemate konkretnih rješenja. Ja sam očekivao upravo suprotno da ćete pričati o rješenjima i da je prilika kad se formira Vlada pričati o tome što se treba napraviti u zemlji, a svi smo svjesni da je kriza, prvi put danas gospođa Kosor je priznala da je u Hrvatskoj kriza na djelu. Moram reći 26 prijedloga antirecesijskih smo poslali od vladajuće strane nije došao niti jedan, i to je ono što nas brine. U zadnjih godinu dana upozoravamo na to što će se dogoditi, u zadnjih godinu dana preko 100 zakonskih prijedloga, mjera, akata poslali smo u proceduru. Manje-više svi redom su odbijeni. Mi se nećemo ljutiti ako preko vikenda, a to sam već rekao, odete prepišete 100 naših prijedloga i dođete slijedeći tjedan sa tim našim prijedlozima kao sa svojima, nećemo se ljutiti jer to je u interesu ove zemlje. Napravite to, bolje prepišite naše, nego da ne dođe ništa. Kakvu situaciju gospođo Kosor nasljeđujete i u kojoj situaciji dovoljno govori par podataka, o tome je već bilo dosta riječi i od naših prethodnika, no uz pad GDP-a od 7% po nekim procjenama, uz pad industrijske proizvodnje od preko 20% sada u ovom trenutku, uz pad poreznih prihoda od 20%, znači u sve slabije punjenje državnog proračuna što predstavlja ozbiljan problem za servisiranje tekućih obveza države, susreće se i sa još par momenata. Jedan od tih momenata je i ova nelikvidnost. O tome su već neki govorili, no međutim bitno je podvući samo ovo. Prije dva dana ovdje smo imali izvješće Hrvatske banke za obnovu i razvoj, imali smo najavu onoga što će Habor načiniti u slijedećem razdoblju. Nikada Hrvatska banka za obnovu i razvoj, koja će po prvi puta ove godine otvoriti kratkoročnu kreditnu liniju za likvidnost to nije radila. Nikada nije radila da servisira tekuće obaveze poduzetnicima, tvrtkama koje nisu u stanju isplatiti plaće svojim radnicima. Kolega Marić je spomenuo da nijedna država glavni generator nelikvidnost, ali ja sam već jednom njemu odgovorio. Pa nisu Nijemci disciplinirani zato jer su najkulturniji narod na zemlji, Nijemci su disciplinirani zato jer imaju zakone, zato jer imaju državu, zato jer imaju Vladu koja provodi te zakone. Pa na kome je da uredi zakone? Na Vladi, na državi ili ćemo uređivati ja ili kolega Marić ili ne znam ja tko drugi. Pa to je onaj intristični bazični problem. Zašto su rokovi plaćanja u Europskoj uniji sa 60 smanjeni na 30 dana, a zašto kod nas ti rokovi iznose čak i preko godinu dana. To je ono što guši hrvatske poduzetnike, a vjerujte bez njih nema ni socijalnih davanja, nema ni plaće za zaposlene u administraciji, nema ni brojnih drugih povlastica bez punjenja povlastica, bez zdrave gospodarske klime, bez poduzetništva nema tih stvari. I to je ono tko toga nije svjestan ne mora se baviti politikom. Ja ću isto tako reći i što sam već rekao kada sam pričao o programu koji nam je došao na stol, a vezan je za mandat 2009.-2011. Znači manje više je isti u svim onim dijelovima sa onim koji nam je došao na stol 2007. Ja bih volio da je bitno revidiran u novonastalim okolnostima. No nažalost nije. I što se događa? Razvoj i obnova željezničke infrastrukture koja košta 18 milijardi, postavlja se pitanje od kuda će se to financirati? Zadnji je vlak prošao međunarodni kroz Zagorje prije 6 mjeseci, a akcijski plan koji nam je bio najavljen za željezničku infrastrukturu prije godinu dana, još nije tu. To je logično, zato jer novaca za provedbu toga plana vjerojatno nema. Tko će i na koji način sanirati dugove u Hrvatskim željeznicama? Tko će i na koji način sanirati gubitaše Hrvatske pošte? I brojna druga državna poduzeća koja dosta duguju, preuzela su obveze, a ne mogu iz servisirati. I istine radi ima ih, naravno da ih ima. I poduzetnici koji dobivaju na neki način injekcije to znaju. I zbog toga se događa da je u zadnjih 6 mjeseci 45 tisuća ljudi ostalo bez svoga posla. I to je ozbiljna stvar o kojoj treba ozbiljno govoriti i suočiti se sa konkretnim problemima i dati konkretna rješenja, jer bez rješenja ne možemo naprijed. Energetska strategija koja će sutra već možda biti na dnevnom redu je teška u 10 godina 100 milijardi kuna. Ako to podijelimo to godišnje ne moram vam pričati koliko iznosi. 10 milijardi. To znači da u sljedeće dvije godine Vlada, odnosno mora iz državnog proračuna potrošiti još 10 milijardi energetske za provedbu energetske strategije. Pa od kuda taj novac? Toga novca nema. Cestovni pravci. Ja se sjećam najave 2003. autoceste Zagreb-Sisak. "Vjesnik" bit će gotova 2007. pa se odgađa za 2008., pa se odgađa 2009., pa se odgađa 2010. Sada je rok 2011. Pet godina se taj cestovni pravac, pet godina se pomakao rok za izradu autoceste Zagreb-Sisak, jedino što se povisilo u međuvremenu su cijene. A sada nam se tu predlaže i navodi da će se, a to se nije napravilo što je trebalo biti gotovo već 2006. se sada odjednom proširiti puni profil Istarskog ipsilona. Napravit će se autocesta ne za samo za Koprivnicu, jer za Koprivnicu ta je već i najavljena, nego i za Viroviticu. Nego hrpa je tu nekakvih stvari koje jednostavno koštaju toliko puno, a da se ne zna gdje ćemo naći nove. To je ono što je ozbiljan problem. Gdje će se naći novce za te projekte? I u ovom programu koja je manje više sličan onom od 2007. do 2011. je nekakvih pa ja sam po slobodnoj procjeni izračunao između 700 i tisuću želja onoga što bi trebalo napraviti. Buduća predsjednice Vlade Kosor, ja vam ne želim da za dvije godine u ovom programu kojeg svi imamo, koji su zastupnici dobili i u 2007. i sada 2009. pored stavki koje je trebalo napraviti upisujete prazne kućice. Ja vam stvarno iskreno to ne želim. Želim ako možete napravite najbolje što možete. Mislim da bi u tom smjeru ćete biti manje opterećeni zato jer ste manje opterećeni po svemu onome što se moglo i vidjeti i svojom vlastitom popularnošću. Evo, to je nešto o čemu treba progovoriti i to ne nešto zbog čega ne možemo podržati ovako sastavljanje Vlade, jer upravo zato jer se konkretna rješenja ono što se konkretno treba napraviti, nije navelo, nego se navode želje za koje jednostavno nema novaca. Za taj program nema novaca. Hvala lijepo.
Ispravak, gospodin Davor Huška.
Hvala gospodine predsjedniče. Pa kolega se nije barem identificirao kao zvijer u džungli, pa će lakše biti ispraviti njegov netočan navod, koji kaže da je SDP dostavio Vladi 26 prijedloga za rješenje različitih problema, ali Vlada nije prihvatila niti jedan. Pa kako bi prihvatila te prijedloge, kada su ti prijedlozi teški 15 milijardi kuna na teret državnog proračuna. Govorite uvaženi kolega da nema novca, da nije moguće osigurati novac. A gdje bi za ovih 26 prijedloga SDP-a pronašli dodatnih 15 milijardi kuna u državnom proračunu. Hvala.
Ispravak gospodin Boris Kunst.
Pa zastupnik Bernardić je rekao kako su predlagali antirecesijske prijedloge, ali nije rekao da su ustvari htjeli ozakonit nejednakost građana pred Ustav, da su htjeli jednostavno podijeliti određene socijalne kategorije. Pa su predlagali da nezaposleni oni koji ostaju bez posla ove godine, dobiju veću naknadu na Zavodu za zapošljavanje. Pa su predlagali da se reprogramiraju kreditima onima koji ostaju bez posla, ali ove godine. Znači, to je opće upitno da li je ustavno što ste vi predlagali. A drugo, to bi proizvelo veliko nezadovoljstvo i sukobe tih socijalnih kategorija ako stvarate nejednakost ljudi. Logično bi bilo da i oni koji su ranije ostali bez posla pa njima treba sigurno više nego ovima koji su ostali ove godine. Iako treba jednima i drugima. Hvala.
Hvala. Replika gospodin Damir Kajin.
Vrlo kratko gospodine Bernardiću. Istarski ipsilon se gradi bez ijedne kune proračunskog novca. Znači za Istarski ipsilon država Hrvatska ne osigurava niti jednu kunu. Kako se ta cesta gradi? Ona se gradi bezobrazno skupim tunelarinama i mostarinama. Jedina cesta u Hrvatskoj koja se gradi putem koncesija, ostale se radi putem sredstava koja se osiguravaju u Hrvatskim autocestama ili Hrvatskim cestama. Ali ova prometnica državni proračun Republike Hrvatske u ovom trenutku ne stoji niti kune. Ta cesta isključivo je na teret građana, odnosno korisnika tih prometnih pravaca kroz tunel Učku, odnosno preko onog mosta preko Mirne.
Odgovor gospodin Davor Bernardić. Izvolite.
To je ono što stoji ovdje u programu Vlade. Vi onda vjerojatno najbolje znate u Istarskoj županiji kako uspješno financirati i dovesti projekt do realizacije i to je primjer isto tako u nekim razvijenijim dijelovima Hrvatske iz kojih se i puni više državnog proračuna s osnove raznih poreznih prihoda. I upravo to je ono što predlažemo. Kopirajte bolje, kopirajte Istru, kopirajte Rijeku, kopirajte Zagreb, kopirajte Međimurje, kopirajte Čakovec, kopirajte razvijene dijelove Hrvatske one koji znaju kako porezne prihode pretvoriti u konkretne projekte, otvoriti radna mjesta, osigurati bolju egzistenciju i bolju prometnu povezanost. To je vrlo jednostavno, samo treba slušati i može se realizirati.
Hvala. Gospodin zastupnik Zdenko Franić. Izvolite.
Štovani gospodine predsjedniče, štovana mandatorice hrvatske Vlade, članice i članovi buduće Vlade, štovane kolegice i kolege zastupnici. Pred nama je Program Vlade Republike Hrvatske za mandat od 2009. do 2011. godine, međutim gledajući taj program može se samo reći da je Vlada dosljedna u svojoj nedosljednosti i to ću potkrijepiti konkretnim primjerom na poglavlju energetike. Evo, danas je u Sabor došao odgovor Ministarstva gospodarstva, rada i poduzetništva Odboru za zaštitu okoliša vezano uz sjednicu odbora koju smo imali o energetskoj strategiji, pa kaže: "Poremećaj u opskrbi pojedinim energentom kao što je bio prekid opskrbe prirodnog plina u siječnju ove godine može dodatno narušiti sigurnost opskrbe električnom energijom.". Hrvatska godišnje uvozi 15 do 20% električne energije što ovisi o hidrološkim prilikama te je po tome jedna od najovisniji zemalja u Europi i to je potpisao gospodin državni tajnik. Usprkos tome u programu Vlade bazira se energetska strategija uglavnom na dobavi energije a o proizvodnji se vrlo malo govori. Elaboriraju se dobavni pravci prirodnog plina, magistralni plinovodi, međutim to će sve još više povećati energetsku ovisnost Republike Hrvatske o izvorima energije koji nisu na njenom tlu. Već izvjesni izlazak Sjedinjenih Američkih Država iz recesije i ove krize i posljedični rast cijena energenata kao i pojačana traženja za energijom od strane Kine i Indije traži mnogo konkretniju i učinkovitiju energetsku politiku i program no što je ponuđeno u ovom programu Vlade. U trenutku formiranja Vlade doktora Sanadera prije godinu i pol svi su međunarodni analitičari predviđali znatnije poremećaje u opskrbi energijom na globalnom planu a posebice plinom. I što se dogodilo. Europa je zaista cvokotala od zime, u Europi su mnogi energetski intenzivni pogoni stali, nisu radili pa tako ni Petrokemija u Kutini a gospodarske štete su bile enormne. Dobavljači energije su tako učinkovito pokazali kako uvozna energija može biti oružje ucjene i pogubna za gospodarstva zemalja koje energiju uvoze. Stoga je ovaj program trebao daleko više se usmjeriti na smanjenje uvozne ovisnosti Republike Hrvatske o energentima jer samo energetska samodostatnost i neovisnost su i garancija suvereniteta i samosvojnosti kao i brana suvremenom neokolonijalizmu. Kako bi energetska politika postala nešto stvarno i opipljivo, operabilno morala bi i ponuditi odgovor kako će Republika Hrvatska uzimajući u obzir i ja se nadam izlazak iz krize i recesije i posljedični kakav takav gospodarski rast u Republici Hrvatskoj nadomjestiti preko tisuću megavata nakon 2015. godine kada je kraj životnog vijeka nekoliko energetskih postrojenja u Republici Hrvatskoj posebice termoelektrana. Kako će posljedično Vlada kompenzirati inflatorni pritisak skupe energije? U programu piše da će se dovršiti izgradnja jedne hidrocentrale i dvije termoelektrane na plin i to one u Zagrebu i Sisku. Čak i da sa uvozom plina iz Rusije ili iz arapskih zemalja u ukapljenom stanju ne bude većih problema u što je zaista teško sumnjati pri pretvaranju plina u struju odmah se nepotrebno gubi najmanje polovica energije koju plin sadrži. Mnogo je dakle ekonomičnije plin izravno koristiti za grijanje i kuhanje a ne putem konverzije u električnu energiju. U programu nema nikakvog niti pozitivnog niti negativnog stava o nuklearnoj energetici osim možda posredno jer se govori o donošenju energetske strategije koja je štoviše i na dnevnom redu ove sjednice Sabora. Ne pledirajući niti za niti protiv naprosto me zanima kakav je stav Vlade o tom problemu budući da smanjivanjem dostupnosti fosilnih goriva Europa i sama se u svojoj energetskoj politici okreće gradnji novih nuklearnih elektrana. Kako Republika Hrvatska kani i misli zadovoljiti obveze iz Kyoto protokola struka se slaže da je od svih promatranih mjera u strategiji primjena nuklearne energije primjena sa najvećim potencijalom smanjenja emisije stakleničkih plinova i procjenjuje se da bi bez povećanja nuklearne energije, da se neće moći niti postaviti zacrtani ciljevi u Republici Hrvatskoj usprkos tome što je u energetskoj strategiji ponuđen takav mlaki stav prema nuklearnoj energiji u programu Vlade o tome nema ništa. Nadalje, stav o nuklearnoj energiji me i zanima, a mislim da zanima i građane Hrvatske zbog notorne činjenice da je Republika Hrvatska suvlasnica 50% nuklearne elektrane Krško koja se nalazi svega 30-tak km zračne linije od Zagreba. Koji je recimo stav o privatizaciji prodaje nuklearne elektrane Krško što se znalo provlačiti kroz medije? Naime, jedino ostanak hrvatskog dijela u vlasničkoj strukturi nuklearne elektrane Krško ujedno i garantira izravni utjecaj na sigurnosne aspekte i sigurnosnu politiku bez izloženosti vrlo kompliciranom mehanizmu međunarodnih konvencija, a to je ujedno i brana od eventualnog ulaska špekulativnog kapitala u nuklearnu elektranu. Postavlja se dakle pitanje kako će ovaj minimalistički, ne osobito ambiciozan, energetski program se provoditi jer studenata tehničkih i prirodnih znanosti je sve manje, a posebice onih koji se bave energetikom. I još bih samo se referirao na jedan antiekološki i anticivilizacijski izričaj u poglavlju o ekologiji gdje se kaže da će se donijeti novi plan prostornog uređenja u kojem će se isključiti mogućnost izgradnje odlagališta nuklearnog otpada. Postavljam retoričko pitanje. Kako Vlada kani rješavati pitanje radioaktivnog otpada koji nastaje redovnim radom bolnica, redovnim radom industrijskih postrojenja, znanstvenih institucija itd.? Da li će se taj otpad bacati u Savu ili će se i dalje odlagati u "Ruđer Bošković" jer znanstvenici su i tako čudaci pa onda nek se oni i dalje ozračuju, a ne treba dakle načiniti sanaciju u skladu sa pravilima struke kako to imaju riješene i sve razvijene demokratske zemlje koje radioaktivni materijal koriste u svom normalnom radu, bilo industrije, znanosti, tehnologije i sl. Smatram da bi Vlada trebala napraviti zaista jedan veliki iskorak i napraviti energetski program koji bi išao 4 do 8 godina unaprijed, dakle daleko izvan mandata ove, sljedeće pa i preksljedeće Vlade jer jedino na taj način će se osigurati energetska samodostatnost Republike Hrvatske. Hvala.
Hvala. S time smo završili pojedinačnu raspravu. U ime kluba HNS-a pet minuta gospođa zastupnica Vesna Pusić. Izvolite.
Gospodine predsjedniče, kolegice i kolege. Kad smo jutros počeli raspravu i kad sam govorila u ime kluba, očekivala sam odgovore na tri ključne točke i u ime kluba HNS-a rekla sam da ova Vlada u svom programu treba odgovoriti na tri ključne točke. To je kojim udarnim mjerama će se rješavati pitanje gospodarske krize, pitanje korupcije u porastu i pitanje europske blokade. Rekla sam također da ova Vlada ima okrnjeni legitimitet na što su nastali opći komentari oko toga i različita razmišljanja od ljudi koji očito ne znaju što je legitimitet. Za vašu informaciju postoje minimalno pet vrsta legitimiteta, od toga ova Vlada ima jedan, a to je tzv. formalni broj ruku u Parlamentu. Od pet vrsta legitimiteta ima jedan. Međutim, na te probleme koji su realni problemi vi ste na to odgovorili omalovažavajući HNS, stranku koja je ušla u Sabor sa trećom najvećom grupom zastupnika za koje je glasalo 170 tisuća ljudi, omalovažavajući te ljude. Ta bahatost i taj način vam neće pomoći. Vi možete misliti što god hoćete i o ljudima koji su glasali, od tih 170 tisuća ljudi i od sedam zastupnika koje je na listi HNS-a ušlo u Sabor. Možete mislit što god hoćete. Ali je činjenica da taj prezir i to me omalovažavanje nijedan od ovih problema o kojima sam ja govorila neće riješiti. Odgovorili ste vrijeđajući predsjednika HNS-a Čačića, optužujući ga za tobožnja nedjela koja u panici uvijek u zadnjih deset godina izvlačite pred svake izbore, ali uz sve vaše nadčovječanske napore nikada ga nijedan sud nizašto nije od toga osudio. Odgovorili ste omalovažavajući mene osobno, ali niti znanje, niti sposobnost da se razumno misli nije statistička činjenica. I čovjek može biti u pravu ako je sam i jedan, a zna mislit, a s druge strane može biti tisuća, može biti više tisuća, to neće promijeniti tu činjenicu. U ovakvim uvjetima, gospođo Kosor, ne vidim otkuda vam može doći za težak posao kojeg ste se prihvatili pomoć, pa neka vam Bog pomogne jer od drugih strana se zbilja nemate čemu dobrom nadati.
Hvala. U ime kluba HDZ-a, gospodin zastupnik Vladimir Šeks.
Gospodine predsjedniče, gospođe i gospodo zastupnici.
Oprostite, oprostite.
Molim?
Gospodin Čehok se javio za ispravak netočnog navoda, pa te ja molim da malo pričekaš dok on to.
Sa zadovoljstvom.
Kolegice zastupnici, kolegice profesorici. Ova Vlada nema krajnji legitimitet, gospođo Pusić. Krajnji legitimitet u ovim 18 godina je imala jedino Vlada koja je nastala kada je HSLS izašao iz koalicije sa SDP-om jer smo mi bili zajedno na izborima. Predizbornoj koaliciji liste su nosili gospodin pokojni Račan i gospodin Budiša, liste su nešto Račan pokojni, nešto Budiša. Nakon toga smo mi napustili tu koaliciju, klub se raslojio zahvaljujući naravno dobrim dijelom i vašoj pomoći. Upravo ste vi tada branili tu Vladu i legitimitet te Vlade najzdušnije protiv svake profesorske i stručne logike. Jedino je ta Vlada imala krajnji legitimitet. Ova Vlada ima … [[Govornik se ne razumije.]] legitimitet na izborima jer ista većina koja je podržavala Vladu Ive Sanadera podržava i ovu Vladu. [[Pljesak.]]
Gospodin zastupnik Vladimir Šeks u ime kluba HDZ-a. Ispričavam se, ali sam zaboravio.
Gospodine predsjedniče, gospođe i gospodo zastupnici, gospođo mandatarice, članovi Vlade. Na kraju smo maratonske rasprave o povjerenju Vladi. Klub Hrvatske demokratske zajednice će podržati i dati povjerenje mandatarici za sastav Vlade gospođi Jadranki Kosor i svim članovima Vlade. Podržat će to iz razloga što su to časni, odgovorni i kompetentni muškarci i žene, odgovorni ljudi, odgovorni ljudi koji su se dokazali svaki na svom području i svog djelovanja dokazali svoju kompetenciju i dokazali svoju sposobnost da ne upravljaju u smislu Vlade, da upravljaju Hrvatskom. Buduća premijerka gospođa Jadranka Kosor se doista u ovih skoro šest godina kako je potpredsjednica Vlade, ministrica obitelji, branitelja i međugeneracijske solidarnosti dokazala sjajno na svom području. Dokazali su se i oni ministri iz gospodarskog resora koji su u predvečerje velike gospodarske krize koja se valjala prema Hrvatskoj poduzeli odgovarajuće pravodobne korake i mjere da se ta kriza ublaži i da se dočeka na način koji će najmanje oštetiti hrvatske interese. Hrvatska je jedna od rijetkih zemalja koja je najbolje reagirala i odgovorila na tu krizu koja je došla preko Atlantika, koja se zavaljala Europom i ušla i na Hrvatsku. Oni ministri i članovi Vlade koji su vodili one druge resore od ministra pravosuđa, od ministra unutarnjih poslova do ministra vanjskih poslova su svaki na svom području vrlo kompetentno i odgovorno obavili one funkcije Vlade u području unutarnjih poslova, u području pravosuđa isto kao i ministri iz područja poljoprivrede, regionalnog razvoja, području zdravstva, socijalne skrbi, ministri u području kulture, ministri u području prostornog uređenja i graditeljstva, potpredsjednici Vlade. Daklem, sve je to jedna ekipa koja doista može kompetentno odgovoriti i prevladavanju svih ovih kriza. Ova Vlada kojoj će se danas pokloniti povjerenje značit će nastavak svih reformi potrebnih da Hrvatska doista prevlada krizu i svih onih reformi koje su nužne za deblokadu hrvatskih pregovora prema Europskoj uniji i to će biti Vlada koja će uspješno ostvariti i te ciljeve koji su zacrtani u njenom programu. Oporba je danas sa pravom i sa punim legitimitetom posebno SDP vrlo korektno, ali vrlo oštro zato napadala Vladu što je priroda i uloga oporbe i predsjednik SDP-a, gospodin Milanović je vrlo korektno se postupao prema svojoj kritičkoj funkciji, prema budućoj Vladi, tražio prijevremene izbore. Međutim, i pozicija je na to i oni koalicijski partneri su na to odgovarali sa argumentima i protuargumentima. Ovo je bila žustra, žestoka i živa rasprava. Bilo je tu i onih polemičkih tonova koji prolaze ponekad granice neke mjere koje su na granici uvreda, ali globalno to je bila rasprava kakva uvijek i treba biti u jednom nacionalnom Parlamentu na koji način se raspravlja o povjerenju Vladi, na koji način se raspravlja o povjerenju ministrima i članovima Vlade. I mislim da i Hrvatska javnost koja je pratila tijek ove rasprave može vidjeti da se je ovdje vodila uglavnom argumentirana rasprava i da su se na toj argumentiranoj raspravi ukrštala koplja i da će na temelju te rasprave i biti i donijeta odluka da se daje povjerenje Vladi i premijerki gospođi Kosor. Gospođo Kosor, ja vam u ime Hrvatske demokratske zajednice čestitam kao budućoj premijerki hrvatske Vlade i svim potpredsjednicima, ministricama i ministrima hrvatske Vlade koja će za nekoliko trenutaka biti izabrana. Čestitam u ime Hrvatske demokratske zajednice sa vjerom i nadom da ćete uspješno i kompetentno voditi hrvatsku Vladu i Hrvatsku. Hvala.
Hvala. Naknadno se javio i gospodin Zoran Milanović jel tako za pet minuta? Može, kako ne.
Dakle, stvarno je bilo inspirativno slušati kolegu Šeksa. Cijeli dan raspravljamo, ton je bio oštar. Ali naše početne pozicije nakon rasprave ne kao predrasuda ostaju iste. Vlada je ista ona koja je bila i do sada, manje-više ista u onim bitnim sastojcima ista. Mislimo da nije na visini zadatka, da nije udovoljila onome što kao što kolega Šeks reče dolazi preko Atlantika ali nije svinjska gripa. To je nešto puno kompleksnije i za to treba hrabrost. Ali da sad ne bih popovao jer to nitko ne voli, kasan je sat. Nema razloga za to. Gledajte, bit ćemo oporba kao do sada. Neki od nas će možda malo više povisiti glas, neki malo manje. Nastojat ćemo biti konstruktivni da. Davat ćemo prijedloge, bilo ih je puno u zadnjih godinu i pol dana. Bit će ih još. Ni jedan nije perfidan, ni jedan nije zlonamjeran, ni jedan nije neustavan s ciljem da razdvoji hrvatske građane i podijeli ih u razne kategorije kao što neki ovdje pokušaše reći ne. Inače kad donosite zakone onda nužno morate diskriminirati, katkad pozitivno, katkad negativno. To je priroda zakonodavca i priroda politike. Čeka nas težak posao s Europskom unijom. Ovo što smo zapali plod je i posljedica i višegodišnjeg neuspjeha diplomacije koji je uvijek dvostran i naše inertnosti i neprincipijelnosti i opstrukcije sa slovenske strane i tu ćemo pokušati učiniti ono što realno možemo u ovom trenutku da Hrvatsku podignemo barem na razinu članka u Economistu, a ne onih nekoliko riječi ili dvije rečenice koje je kolega Ćosić tako uporno nije htio prevesti na hrvatski koji je ipak službeni jezik u ovom Saboru, a mogli ste, baš ste mogli prevest da svi čuju kako zvuči, koja logička veza prve rečenice s drugom rečenicom. Vi to razumijete. Čekaju nas teški mjeseci, godina za koju ne znamo kako će završiti. Vjerujemo da država neće bankrotirati. Zadatak da zaštitimo one kojima je teško, koji ne mogu bez države zato jer su u takvu poziciju došli ili su lošom razvojnom politikom u nju dovedeni, štitimo njih, kopirajmo, kao što netko danas reče, odnosno potičimo one koji mogu više u Hrvatskoj. Ima ih, ima regija, ima gradova, ima županija koje rade bolje, koje pune taj proračun kako ga pune, malo više od ostalih, dajmo im daha, dajmo im snage da vuku Hrvatsku naprijed ili da guraju, ovisno o tome za koji pogon se odlučimo. Onaj stražnji, malo sportski ili onaj prednji, pouzdaniji. Sve u svemu, kolegice i kolege saborski zastupnici, budući članovi Vlade, buduća predsjednica Vlade. Ja ne mogu nego završiti da vam želim da uspijete u svom poslu naprosto zato što jedna zemlja može imati samo jednu Vladu, ne može imati dvije vlade, ne može imati sultana, onog u stambulu i … [[Govornik se ne razumije.]] kao u Prokletoj Avliji. Ovo je ipak moderna europska država, što god mi mislili o njoj. Hvala i čestitam.
Hvala predsjedniku SDP-a. I sada mandatarka gospođa Jadranka Kosor zaključno. Izvolite.
Hvala lijepa poštovani gospodine predsjedniče Hrvatskoga sabora, poštovane gospođe zastupnice i poštovana gospodo zastupnici. Dakle, s punim legitimitetom sam predložila ovom Saboru sastav Vlade za razdoblje od 2009. do 2011. godine. Ponavljam još jedanput s punim legitimitetom kojeg mi je među ostalom kao mandatarki dao i predsjednik Republike Hrvatske, gospodin Stjepan Mesić, naravno kad je konstatirao da mi, dakle mi članice i članovi Vlade koje sam predložila imamo potporu u Hrvatskome saboru, a taj legitimitet dakako crpimo i na temelju pobjede na zadnjim parlamentarnim izborima. Zahvaljujem svima vama koji ste sudjelovali u raspravi koja je bila uistinu u najvećem dijelu u demokratskim okvirima. Ja se potpuno slažem sa potpredsjednikom Sabora, gospodinom Šeksom koji je o tome vrlo slikovito maloprije govorio. Želim međutim izraziti uistinu žaljenje zbog činjenice da je u nekim trenucima ta rasprava izašla iz demokratskog okvira. Reći ću vam zašto žalim. Naime, vjerujem da razumijete da je nama članicama i članovima Vlade koji smo u Vladi sjedili i do sada bilo na trenutke uistinu teško. Prije svega, ljudski je teško slušati, ja ću sada samo, evo dvije, tri riječi citirati iz fonograma gdje se govorilo o izdajicama, kukavicama, dezerterima itd. Kvalifikacije koje smo čuli o premijeru Sanaderu su naprosto neprihvatljive, molim vas da to razumijete jer je to čovjek koji je bio na čelu Vlade od, kao što znate kraja 2003. godine, evo do danas, koji je učinio iznimno puno toga da na demokratizaciji hrvatskoga društva, koji se nikada ničega nije bojao, pod čijim smo vodstvom napokon i otvorili pregovore za ulazak u Europsku uniju. Dakako da su zaslužni mnogi, sve vlade, ali on je završio taj posao. Dakle, otvorio pregovore, ušli smo u Vijeće sigurnosti, postali članica NATO saveza, dakako i za to su zaslužni mnogi i mnogi, ali je premijer Sanader taj posao završio. Mogla bih spominjati mnoge druge velike projekte s kojima se uhvatio u koštac od vraćanja duga umirovljenicima za koje se tvrdilo da dug ne postoji, a on je taj problem riješio itd., itd. do vraćanja dostojanstva hrvatskim braniteljima i beskompromisnu borbu i protiv korupcije, ali i beskompromisnu borbu protiv bilo kakvih natruha, veličana fašizma itd. Prema tome, doktor Sanader zaslužuje poštovanje svih nas u Vladi, ali zaslužuje i poštovanje ovoga Doma. Bio je na čelu Vlade u vremenima kad je trebalo provesti puno reformi, kad je trebalo učiniti puno hrabrih i odlučnih koraka. Dakle, želim se i za ovom govornicom zahvaliti na tome i želim mu zahvaliti na prijedlogu da ja budem mandatarka za sastav nove Vlade i da, ako to ovaj Dom bude htio, ako me podržite, da budem i predsjednica Vlade. Dakle, dame i gospodo, unatoč svemu, ja zahvaljujem svima na raspravi, svim zastupnicama i zastupnicima. Mi ćemo i dalje, kao što smo i do sada svom svojom snagom prije svega raditi na projektima koje sam naznačila i kroz program i kroz ono o čemu sam govorila. Mi ćemo dakle i dalje raditi na jačanju gospodarstva kao jednom od stupova i na završetku pregovora za ulazak u Europsku uniju kao drugom stupu, spominjem dva, koje smatram osobno najvažnijima u programu Vlade za sljedeće razdoblje. Mi ćemo i dalje promicati društvo međusobnog uvažavanja, poštovanja, uvažavanja različitosti bez straha od drugog i drugačijeg. Dame i gospodo, i na kraju predlažući još jedanput da date povjerenje ovoj Vladi želim sasvim kratko još jedanput reći da ćemo u svemu što ćemo raditi uistinu prije svega i samo služiti svome narodu, svim građankama i građanima Republike Hrvatske. Hvala vam na povjerenju. [[Pljesak.]]
Zahvaljujem gospođi mandatarici za sastav Vlade, gospođi Jadranki Kosor. Zaključujem raspravu. Prelazimo na glasovanje. Utvrdimo kvorum. Molim uključimo se. Rezultat? 122 zastupnika, premda kažu 128 gore, ali dobro je. Ima kvorum. Dame i gospodo zastupnici i zastupnice, člankom 109. stavka 3. Ustava Republike Hrvatske utvrđeno je da Vlada stupa na dužnost kad joj povjerenje iskaže većina svih zastupnika u Hrvatskom saboru. Člankom 107. stavkom 4. Poslovnika utvrđeno je da se glasuje za prijedlog Vlade u cjelini. Stavljam na glasovanje Prijedlog mandatarke da Hrvatski sabor iskaže povjerenje predsjednici i članovima Vlade Republike Hrvatske onako kako je predložila mandatarka gospođa Jadranka Kosor. Molim uključimo se i glasujmo. Rezultat? [[Pljesak.]] Utvrđujem da je većinom glasova iskazano povjerenje predsjednici Vlade gospođi Jadranki Kosor, članovima Vlade, potpredsjednicima i ministrima sa 83 glasa za, ništa suzdržano i 45 protiv. Dopustite da u vaše i svoje ime čestitam predsjednici Vlade gospođi Jadranki Kosor, potpredsjednicima Vlade i svim ministrima i zaželim uspješan, djelotvoran i plodonosan rad. A sada gospođe i gospodo zastupnici, iskazivanjem povjerenja predsjednici i članovima Vlade Republike Hrvatske stekli su se uvjeti da predsjednica i članovi Vladu daju svečanu prisegu. Člankom 108. Poslovnika utvrđen je način na koji se prisega daje. Prema tom članku predsjednik izgovara tekst prisege, a nakon toga poimenično proziva članove Vlade koji ustaju i izgovaraju: "Prisežem." Dakle, prelazimo na davanje prisege. Tekst prisege glasi: "Prisežem da ću dužnost člana Vlade savjesno i časno obnašati, poštivati Ustav, zakone i pravni poredak, te se zalagati za svekoliki napredak Republike Hrvatske." Gospođa Jadranka Kosor, predsjednica Vlade Republike Hrvatske.
Gospodine predsjedniče, prisežem.
Hvala. Gospodin Damir Polančec, potpredsjednik Vlade Republike Hrvatske i ministar gospodarstva, rada i poduzetništva.
Prisežem.
Hvala. Gospodin Božidar Pankretić, potpredsjednik Vlade Republike Hrvatske i ministar regionalnog razvoja, šumarstva i vodnog gospodarstva.
Prisežem.
Hvala. Gospođa Đurđa Adlešić, potpredsjednica Vlade Republike Hrvatske.
Prisežem.
Hvala lijepa. Gospodin Slobodan Uzelac potpredsjednik Vlade Republike Hrvatske.
Prisežem.
Hvala. Gospodin Gordan Jandroković, ministar vanjskih poslova i eruopskih integracija.
Prisežem.
Hvala. Ivan Šuker, ministar financija.
Prisežem.
Hvala. Branko Vukelić, ministar obrane.
Prisežem.
Hvala. Tomislav Karamarko, ministar unutarnjih poslova.
Prisežem.
Hvala. Gospodin Ivan Šiminović, ministar pravosuđa.
Prisežem.
Hvala. Božidar Kalmeta, ministar mora, prometa i infrastukture.
Prisežem.
Hvala. Gospodin Petar Čobanković, ministar poljoprivrede, ribarstva i ruralnog razvoja.
Prisežem. [[Pljesak.]]
Hvala. Gospođa Marina Matulović Dropulić, ministrica zaštite okoliša, prostornog uređenja i graditeljstva.
Prisežem.
Hvala. Gospodin Darko Milinović, ministar zdravstva i socijalne skrbi.
Prisežem.
Hvala. Gospodin Radovan Fuchs, ministar znanosti, obrazovanja i športa.
Prisežem.
Hvala. Gospodin Božo Biškupić, ministar kulture.
Prisežem.
Hvala. Gospodin Tomislav Ivić, ministar obitelji, branitelja i međugeneracijske solidarnosti.
Prisežem.
Hvala. Gospodin Damir Bajs, ministar turizma.
Prisežem.
Hvala. Gospodin Davorin Mlakar, ministar uprave.
Prisežem.
Hvala. I gospođa Bianca Matković, ministrica u Vladi Republike Hrvatske.
Prisežem.
Hvala vam lijepa. U skladu sa člankom 109. stavkom 2. Ustava Republike Hrvatske i člankom 107. Poslovnika Hrvatskoga sabora obavili smo evo ovo što je bilo opisano. [[Pljesak.]] Hvala svima. Sutra nastavak sjednice u 10 i 30 sati sa točkom dnevnog reda Konačni prijedlog Zakona o potvrđivanju Sporazuma o financiranju između Vlade Republike Hrvatske i Komisije europskih zajednica u vezi s nacionalnim programom za Hrvatsku u okviru programa IPA – komponenta pomoć u tranziciji i jačanje institucija za 2008. godinu, P.Z. broj 388. Hvala lijepa.